Annotation

Акафистник

"Жизнь с Богом", 1978

Слово "акафист” греческого происхождения; "акафистос химнос" значит буквально "неседальное пение". Так называются торжественные славословия в честь Господа нашего Иисуса Христа, Божией Матери, Ангелов и святых, которым христиане обыкновенно внимают стоя.

Почти все акафисты этого сборника были написаны на церковно-славянском языке в разные века, чаще всего духовными лицами, а иногда и благочестивыми мирянами. Имена авторов обыкновенно не указываются. Постепенно авторы русифицируют церковно-славянское правописание, чем и объясняется отсутствие в акафистах единой орфографической системы. Мы воспроизводим их в том виде, в каком они дошли до нас. Последний, благодарственный акафист написан уже на русском языке.

Акафисты являются одними из самых любимых молитвословий русских христиан, и мы с радостью идем навстречу пожеланию, высказанному многими из них: располагать текстами акафистов, чтобы иметь возможность не только присутствовать на их чтении в церкви, что многим теперь недоступно, но и пользоваться ими для совместного домашнего чтения: "Там, где двое или трое собраны во имя Мое, там и Я посреди них" (Мф 18. 20). Хотя нас просят об издании отдельных акафистов, мы предпочитаем соединить в одном сборнике все имеющиеся у нас акафисты, как распространенные, так и малоизвестные, дабы крупицы духовной красоты, собранные в них, не терялись, а служили к прославлению Бога нашего и Его святых.

- Акафистник

- Предисловие

- Часть I

- Акафист Пресвятей и Животворящей Троице

- Акафист Всемогущему Богу в нашествии печали

- Акафист Воскресению Христову

- Акафист сладчайшему Господу нашему Иисусу Христу

- Акафист Святому и Животворящему Духу

- Акафист ко причащению Святых Христовых Таин

- Часть II.

- Акафист Преблагословенней Владычице нашей Богородице и Приснодеве Марии (Благовещению)

- Акафист явлению иконы Пресвятыя Богородицы Тихвинския

- Акафист Пресвятей Владычице нашей Богородице пред иконою Ея, именуемою Троеручица

- Акафист успению Пресвятыя Богородицы

- Акафист Пресвятей Владычице нашей Богородице, всех скорбящих Радости

- Акафист Пресвятей Владычице нашей Богородице именуемыя «Скоропослушница»

- Акафист Пресвятей Владычице нашей Богородице честному Ея знамению еже в велицем Новеграде

- Акафист Пресвятей Богородице ради чудотворнаго Ея образа нечаянныя радости

- Акафист Пресвятей Владычице нашей Богородице явления ради Ея иконы «Державныя»"

- Часть III.

- Акафист Святому Архангелу Михаилу

- Акафист Святому Ангелу Хранителю

- Акафист Святому Иоанну Предтечи и Крестителю Господню

- Акафист Покрову Пресвятыя Богородицы

- Акафист Святителю Христову Николаю

- Акафист Божественным страстем Христовым

- Акафист Честному и Животворящему Кресту Господню

- Акафист о упокоении усопших

- Часть IV.

- Акафист преподобному Сергию игумену Радонежскому, Чудотворцу

- Акафист Святому равноапостольному князю Владимиру

- Акафист преподобному Серафиму, Саровскому Чудотворцу

- Акафист Святому великомученику и целителю Пантелеймону

- Акафист Святым мученицам Вере, Надежде и Любви, и матери их Софии

- Акафист Святой великомученице Варваре

- Акафист благодарственный

Акафистник

Предисловие

Слово «акафист» греческого происхождения; «акафистос химнос» значит буквально «неседальное пение». Так называются торжественные славословия в честь Господа нашего Иисуса Христа, Божией Матери, Ангелов и святых, которым христиане обыкновенно внимают стоя. Акафист состоит из 12 долгих строф и одной краткой (13–ый кондак), за которой обычно следует заключительная молитва. Каждая долгая строфа делится на 2 части. Первая часть называется «кондак» (от греч. «контос», т. е. «палочка», на которую наматывался свиток пергамента). В этом песнопении раскрывается какой‑либо момент учения Церкви об одной из тайн Божиих, об осуществлении Божия домостроительства спасения рода человеческого, о тех, кто послужил осуществлению этого замысла любви Божией. Вторая часть строфы называется «икос» (от греч. «ойкос» — «дом», термин, возникший по–видимому вследствие буквального перевода сирского «beth», что значит «дом» и «строфа»). Икос заключает в себе более пространное развитие темы, содержащейся в кондаке, обычно в 12 воззваниях, начинающихся призыванием имени Господня, приветствием Ангела–Благовестника, обращенного ко Пресвятой Богородице: «Радуйся», и т. д. В этих молитвенных воззваниях представлены как все ветхозаветные прообразования, относящиеся к воспеваемому в акафисте лицу или событию, так и их новозаветное свершение, описываются величие и совершенства Божии, святость избранных Его и благодеяния, явленные и постоянно являемые верующим по благости Божией и по ходатайству Пресвятой Богородицы, Ангелов и святых.

Акафист Благовещению Божией Матери является, по–видимому, первым (стр. 131) произведением этого рода церковной поэзии. Он приписывается блаженному Георгию Писиде, диакону Константинопольской Церкви, бывшему хартофилаксом храма св. Софии (610–638). Акафист Благовещению был составлен по случаю чудесного избавления Константинополя от персов и аваров в 626 г. Он читается и поется торжественно на пятой неделе Великого поста, во время службы Похвалы Пресвятой Богородицы и на Богородичные праздники. Почти все акафисты этого сборника были написаны на церковно–славянском языке в разные века, чаще всего духовными лицами, а иногда и благочестивыми мирянами. Имена авторов обыкновенно не указываются. Постепенно авторы русифицируют церковно–славянское правописание, чем и объясняется отсутствие в акафистах единой орфографической системы. Мы воспроизводим их в том виде, в каком они дошли до нас. Последний, благодарственный акафист написан уже на русском языке.

Исторические сведения о чудотворных иконах и о святых, в честь которых составлены акафисты, можно найти в «Настольной книге для священно–церковно–служителей» С. В. Булгакова, Харьков, 1900. Достоверность всех сказаний, легших в основу акафистов, не может быть с точностью проверена: наряду с Писанием в них используются апокрифические предания: в этом проявляется стремление верующих образно представить несказанное величие, могущество и милосердие Бога, отблеск которых падает и на Его избранников.

* * *

В наши дни борьба сил зла против добра, против правды Христовой достигла исключительной остроты и напряжения. Со злом нельзя бороться только человеческими силами. Нужна иная опора: «Ибо без Меня не можете делать ничего» (Ин 15. 5) сказал Христос. Поэтому так необходимо для нас, христиан, постоянно «ходить пред Богом» (Быт 5. 24) и «непрестанно молиться» (1 Фес 5. 17).

Акафисты являются одними из самых любимых молитвословий русских христиан, и мы с радостью идем навстречу пожеланию, высказанному многими из них: располагать текстами акафистов, чтобы иметь возможность не только присутствовать на их чтении в церкви, что многим теперь недоступно, но и пользоваться ими для совместного домашнего чтения: «Там, где двое или трое собраны во имя Мое, там и Я посреди них» (Мф 18. 20).

Хотя нас просят об издании отдельных акафистов, мы предпочитаем соединить в одном сборнике все имеющиеся у нас акафисты, как распространенные, так и малоизвестные, дабы крупицы духовной красоты, собранные в них, не терялись, а служили к прославлению Бога нашего и Его святых.

Читателей на родине просим не хранить у себя без употребления акафисты этого сборника, а раздавать их, дабы помочь многим возносить хвалу Богу и черпать духовную силу из этого живоносного источника.

Сборник является даром католиков их православным братьям «в отечестве сущим»; он сопровождается просьбой о молитве друг за друга и о том, дабы исполнилась воля Христа: «Да будут все едино» (Ин 17. 21).

В Кане Галилейской по предстательству Пресвятой Богородицы Иисус Христос совершил Свое первое чудо, хотя еще не пришел час Его (Ин 2. 4). Будем ежедневно обращаться к Ней с мольбой о том, чтобы по Ее всесильному ходатайству скорее исполнился предсмертный завет нашего Спасителя: 0 Всепетая Мати, Мати Солнца Правды, Востоком и Западом славимая Мати рода христианскаго, даруй нам прекращение раздоров среди чад Твоих, даруй нам братское единение под кровом Твоим, да возсоединимсл все во единой Церкви, Теле таинственном Сына Твоего, Христа Бога нашего, и едиными устами воспоем: «Радуйся, Радость Всемирная!»

Часть I

Акафист Пресвятей и Животворящей Троице

Кондак 1

Предвечный Царю веков и Господи, всея твари видимыя и невидимыя Содетелю, Ему же, в Троице Святей славимому Богу, всяко колено покланяется небесных, земных и преисподних: темже и мы, яко крещеннии в трисвятое имя Твое, аще и недостойнии, хвалебное сие дерзаем принести Тебе пение: Ты же, яко Творец, Промыслитель и Судия наш, вонми гласу раб Твоих, и не отстави милости Твоея от нас, да из глубины души выну зовем Ти: свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Икос 1

Архангели и Ангели, Начала и Власти, Престоли и Господьствия, предстояще самому престолу славы Твоея, не довлеют изрещи величия совершенств Твоих: многоочитии же Херувими и шестокрилатии Серафими, закрывающе лица своя, точию с трепетом и любовию взывают друг ко другу: свят, свят, свят Господь Саваоф: нам убо, иже прах и пепел есмы, кольми паче удобее любити молчание: но, да не толиких щедрот, в создании и искуплении на нас излиянных, непамятливи явимся и неблагодарнии, подражающе горнему славословию, с верою и любовию взываем:

Свят, свят, свят еси, Господи Боже наш, неисповедимая совершенств высото и неизследимая тайн пучино.

Свят еси, Господи Боже наш, везде сый и вся исполняяй, Единый и Тойжде вчера, днесь и во веки:

Свят еси, Господи Боже наш, вся могий, нарицаяй не сущая яко сущая, низводяй даже до ада и паки возводяй.

Свят еси, Господи Боже наш, испытуяй сердца и утробы человеческия, исчитаяй звезды и всем им имена нарицаяй.

Свят еси, Господи Боже наш, Егоже вси путие истинны и все судьбы оправданы вкупе и вожделенны:

Свят еси, Господи Боже наш, отдая грехи отцев на чада, милуяй же и награждаяй в роды родов.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 2

Видев Тя Исайя на престоле высоце и превознесение, глаголаше: о окаянный аз, яко человек сый и нечисты устне имый, и Господа Саваофа видех очима моима. Егда же угль горящий, носимый от Ангела, прикоснуся устом его, чисте восхваляше Тебе Отца, и Сына, и Святаго Духа, Единаго Бога. Попали убо, о Пресвятая Троице, огнем Божества Твоего терние и наших многих беззаконий, да чистым сердцем возопием Тебе: Аллилуия.

Икос 2

Разум неуразуменный разумети ищя великий во пророцех Моисей, глаголаше: яви мне лице Твое, да разумно вижду Тя. Ты же к нему: задняя Моя узриши, лице же Мое не явится тебе: не бо узрит человек лице Мое и жив будет. Нам же, аще и недостойным, благоволил еси явити Себе в лице Единороднаго Сына Твоего: темже благодарив вопием:

Свят, свят, свят еси, Господи Боже наш, Серафимов пламенногорящая любы и Херувимов выну светящая премудросте.

Свят еси, Господи Боже наш, небесных Престолов превышний Царю и премирных Господьствий всеистинный Господи:

Свят еси, Господи Боже наш, вышних Сил непобедимая крепосте и горних Властей всемогущий Властителю.

Свят еси, Господи Боже наш, Архангелов всерадостное благовестив и Ангелов неумолкающая проповедь:

Свят еси, Господи Боже наш, разумных Начал верховное Всеначало, и всех прочих небесных чинов державный Повелителю.

Свят еси, Господи Боже наш, Един имеяй безсмертие и живый во свете неприступнем, со избранными же Твоими, яко со други, лицем к лицу беседуяй.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Силою неизреченнаго могущества Твоего вся содержиши, Словом неизследимыя премудрости Твоея вся строиши, Духом уст Твоих вся живиши и радуеши, о трисолнечне Вседетелю. Измерил еси небо дланию и землю пядию, носиши и питаеши всю тварь, вся по имени призывавши, и несть могий утаитися властительныя десницы и взора Твоего: сего ради со всеми вышними и нижними силами, со умилением припадающе, зовем Ти: Аллилуиа.

Икос 3

Имеяй всякое создание работно повелению Твоему, всюду являеши следы промысла и неизчетных совершенств Твоих: темже невидимая Твоя и присносущную силу и Божество, твореньми помышляема, видяще, со удивлением и радостию зовем:

Свят, свят, свят еси, Господи Боже наш, властительный Содетелю видимых и невидимых, и любвеобильный Строителю настоящих и грядущих.

Свят, свят, свят еси, Господи Боже наш, от четырех стихий составивый тварь и четырьми времены круг лета венчавый:

Свят еси, Господи Боже наш, повелевый солнцу светити во дни, и луне со звездами просвещати нощ.

Свят еси, Господи Боже наш, изводяй ветры от сокровищ, одеваяй небо облаки, и посылаяй дождь и росу в прохлаждение зноя:

Свят еси, Господи Боже наш, препоясуяй холмы радостию и долы веселием, украшаяй крины сельныя и венчаяй поля к ласами.

Свят еси, Господи Боже наш, посылаяй пищу птенцем врановым, напаяяй вся звери сельныя, и полагаяй щедроты Своя на всех делех Своих.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 4

Бурю внутрь имея душепагубныя ереси, вторый Иуда, Арий безумный, отвержеся Тебе Сына Божия, единаго от Пребожественныя Троицы быти: мы же аще и ино лице Отчее, ино Сыновне, ино Святаго Духа глаголем: но Отчее, Сыновнее и Святаго Духа едино Божество, равну силу, соприсносущно величество, сердцем и устны исповедуем, и яко трисолнечным светом в купели крещения озареннии, Отцу, и Сыну, и Святому Духу, единому Богу покланяемся, зовуще: Аллилуиа.

Икос 4

Слышавше пастырие и учителие святыя Церкве Ариа, яко лютаго зверя, вторгшася в словесное Христово стадо, и восхищающа овцы от истиннаго исповедания православныя веры, сошедшеся в Никеи на соборе, Бога, а не тварь, Христа исповедаша, и равна Отцу Сына и Святаго Духа чтуще, громогласне возгласиша:

Свят, свят, свят еси, Господи Боже наш, Боже Отче, Боже Сыне, Боже Душе Святый, единый истинный Боже, а не три бози:

Свят еси, Господи Боже наш, несозданный Отче, несозданный Сыне, несозданный Душе Святый, едине вкупе несозданне, а не три особь несозданны.

Свят еси, Господи Боже наш, Отец раждаяй предвечно Сына, Сын раждаемый бездетно от Отца, Дух Святый, из Негоже от век происходяй,

но не раждаяся:

Свят еси, Господи Боже наш, Отец воззвавый нас от небытия, Сын искупивый нас падших крестом Своим, Дух Святый освящаяй и животворяй всех Своею благодатию.

Свят еси, Господи Боже наш, в духе, душе и теле нашем трехчастную скинию на вселение Свое основати благоволивый, и всеконечне грехом разрушитися ей в нас не попустивый:

Свят еси, Господи Боже наш, знамение триипостаснаго существа Своего на всех делех рук Своих, в мире видимем и невидимем, положивый.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 5

Пребезначальная и вседетельная Троице, создав нас по образу и по подобию Твоему, заповедала еси творити угодная пред Тобою: мы же, окаяннии, злую волю нашу возлюбивше, обеты крещения отвергохом, образ Твой помрачихом: ныне же паки к Тебе прибегаем и молимся, подаждь нам благодать Твою, исхити нас из руки враг видимых, и невидимых, и спаси ны, имиже веси судьбами, да во веки веков зовем Тебе: Аллилуия.

Икос 5

Видя разум превосходящая совершенства Твоя и неизреченная благодеяния к бедным сынам Адамлим (в Тя бо Триединаго Бога истинно веру яй, мертвый духом оживляется, оскверненный совестию очищается, погибший спасается,) благодарным умом, благодарным сердцем, благодарными усты, от Тебе созданными, преклоньше колена, глаголем:

Свят, свят, свят еси, Господи Боже наш, в триипостаснем совете Твоем положивый сотворити человека, и в тело его, от персти взятое, дыхание жизней из уст Твоих вдохнувый.

Свят еси, Господи Боже наш, образом и подобием Твоим в лице Адама всех нас почтый, и рая сладости наследники учинивый:

Свят еси, Господи Боже наш, разумом превыше всего видимаго вознесый нас, и тварь всю дольнюю под нозе наши покоривый.

Свят еси, Господи Боже наш, древо жизни в пищу нам даровавый и даром безсмертия ны обогативый:

Свят еси, Господи Боже наш, преслушавших заповедь прародителей наших и по грехопадении не оставивый, но на уповании спасения прямо Едема вселивый.

Свят еси, Господи Боже наш, изведый и нас из чрева матере нашея и благодатию Евангелия, по рождении, осветивый.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 6

Проповедник правды и ревнитель святаго имене Твоего, Илия досточудный, воззван от Ангела, ста в горе Хорив: быст же дух крепок, низлагаяй горы, бысть трус велий и огнь палящ, но не в сих Тя виде, и по огни глас хлада тонка, и тамо Господь: покрыв яко лице милотию, с веселием и страхом взываше: Аллилуиа.

Возсиял еси в просвещение всему миру сияние трисветлаго Божества Твоего, отгнал еси вся идольская заблуждения, триипостасный Боже и Господи: весь же род человеческий от долгия тьмы язычества в чудный свет Евангелия привел еси, имже озареннии, славим вседержавный промысл Твой о нас, зовуще:

Свят, свят, свят еси, Господи Боже наш, до конца растленную грехом тварь водами потопными потребивый, и в лице Ноа обновивый весь род человечь.

Свят еси, Господи Боже наш, отлучивый отца верующих Авраама от смешения язык и в потомстве его истинную Церковь основавый.

Свят еси, Господи Боже наш, изведый люди Своя из Египта, препитавый их манною в пустыне и введый в землю, кипящую медом и млеком.

Свят еси, Господи Боже наш, воздвигий Давида, исполнивый Духом Своим пророки, и теми среди Израиля веру в обетованнаго Искупителя сохранивый:

Свят еси, Господи Боже наш, пленом вавилонским согрешшыя люди Своя наказавый, и по скончании его, паки Иерусалиму возградитися повелевый.

Свят еси, Господи Боже наш, Маккавеи в вере и преданиих отеческих непоколебимыми до смерти показавый, и Церковь подзаконную, яко невесту, до пришествия возлюбленнаго Жениха, целу соблюдай.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 7

Хотя проявити величие любве и милосердия Твоего к падшему роду человеческому, егда прииде кончина лета, послал еси Единороднаго Сына Твоего рождаема от Жены, бываема под законом, да подзаконныя искупит, иже, пожив на земли яко человек и искупив ны крестом Своим, вознесеся на небо, отнюдуже, исполняяй обетование, низпосла нам Пресвятаго Духа Своего, да зовем вси: Аллилуиа.

Дивное воистинну и новое показал еси чудо, дивный в высоких Господи, егда, по низпослании Пресвятаго Духа на избранныя ученики и апостолы, извел еси их на проповедь всему миру, да возвестят великое имя Пресвятыя Троицы и пленят вся языки в послушание веры: темже, чудящеся силе и действию богодухновенных словес их, с радостию зовем:

Свят, свят, свят еси, Господи Боже наш, избравый немощная, худородная и буия мира, да посрамят крепкия, славныя и премудрыя.

Свят еси, Господи Боже наш, воодушевивый безчисленныя сонмы мучеников, да тьмами мучений и смертей запечатлеют истину Евангелиа и силу благодати Христовой.

Свят еси, Господи Боже наш, сердце равноапостольнаго Константина знамением Креста преклонивый, и тем конец лютым гонением на христиан положивый:

Свят еси, Господи Боже наш, седмию вселенскими соборы богоносных Отец, яко седмию столпы, Церковь оградивый, и еретическим треволнением неприступну сотворивый.

Свят еси, Господи Боже наш, богомудрым учителем и великим подвижником благочестия, яко пресветлым звездам на тверди Церкве, возсияти даровавый:

Свят еси, Господи Боже наш, и владыку земли российския Владимирам свету истинныя веры наставивый, и темже всю страну нашу от прелести многобожия свободивый.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 8

Странно и чудно у дуба мамврийска узрев Тя Авраам во образе триех мужей, яки к единому беседоваше, глаголя: Господи, аще обретох благодать пред Тобою, не мини раба Твоего: трием убо, в триех явльшихся ему лицах, Отцу, и Сыну, и Святому Духу, единому же в существе Богу, до земли поклонися, зовый: Аллилуиа.

Икос 8

Весь еси везде и всегда, не точию могуществом неизчетныя силы Твоея, но и богатством вседетельнаго промышления Твоего о всяцем создании Твоем: нам же, якоже рече Сын Твой, и власи главнии вси изочтени суть у Тебе, да ни един от них падет без воли Твоея: темже, уповающе на промысл Твой, со дерзновением и любовию зовем:

Свят, свят, свят еси, Господи Боже наш, благоволивый всему роду человеческому разделитися на племена и языки, и коемуждо их место и время жительства указавый.

Свят еси, Господи Боже наш, Имже царие царствуют и сильнии пишут правду, соблюдай избранных Своих, яко зеницу ока:

Свят еси, Господи Боже наш, от Негоже исходит всяка премудрость и разум, всяка крепость и сила, всяко здравие и лепота.

Свят еси, Господи Боже наш, наводяй и отемляй брани, венчаяй победою правое оружие, неправое же, посреде самых побед, предопределяяй к сокрушению:

Свят еси, Господи Боже наш, даяй знамения на небеси и на земли, посылаяй огнь, язву, и глад на люди, да не до конца заблудят от путей Твоих.

Свят еси, Господи Боже наш, возносяй смиренныя от земли, еже посадити со князи людей Своих, и низлагаяй гордыя, яко не обрестися месту их.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 9

Всякое естество, горе и низу, непрестанно славит Тя, предвечнаго Творца и Бога: на небеси едини, свят, свят, свят, день и нощь взывают, друзии же венцы своя к подножию ног Твоих полагают: на земли же со всею тварию мы, яко украшеннии образом присносущныя Твоея славы, к Тебе молимся и от Тебе великия и богатия милости чаем, зовуще: Аллилуиа.

Икос 9

Ветии многовещанныя, аще и много тру ж даются мыслию ко испытании о таинстве Пресвятыя Троицы, но не могут разу мети, како естеством един есть Бог, в триех же совершенный лицех: мы же веруем точию сему и исповедуем, какоже, не испытуем, и неизчетная благодеяния к нам коегождо из трех Божественных Лиц добре веду ще, с верою и благодарением зовем:

Свят, свят, свят еси, Господи Боже наш, праведным судом Твоим всем нам в землю, от неяже взяты есмы, возвратитися, и паки, в день воскресения из нея востати, положивый.

Свят еси, Господи Боже наш, солнцу, луне и звездам некогда померкнути, земле и всему, еже на ней, огнем преобразитися предопределивый, да вместо их явится небо ново и земля нова, в нихже правда живет.

Свят еси, Господи Боже наш, уставивый день, воньже предстанут на суд вся племена и языцы, да восприимет кийждо по делом своим.

Свят еси, Господи Боже наш, имеяй в день воздаяния рещи праведным: приидите, благоеловеннии Отца Моего, и наследуйте царствие уготованное вам от сложения мира.

Свят еси, Господи Боже наш, от Негоже нераскаяннии грешницы услышат тогда со страхом: отидите от Мене проклятии во огнь вечный, уготованный диаволу и ангелам его.

Свят еси, Господи Боже наш, обещавый Церковь Свою до конца мира непоколебиму соблюсти, во еже неодоленней быти ей и от врат адовых.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 10

Спасти хотя мир, явилася еси на иорданстей реце, Пресвятая и Пребожественная Троице: Отец во гласе с неба, свидетельствуяй о возлюбленнем Сыне, Сын во образе человечестем, приемляй крещение от раба, Дух Святый, сходяй на Крещаемаго в виде голубине: темже во имя единаго Бога, в три же Лица, Отца, Сына и Святаго Духа, научихомся просвещати крещением всякаго грядущаго в мире человека, зовуще: Аллилуиа.

Икос 10

Царю Превечный, сияяй солнце Свое на благия и злыя, праведныя любяй, грешныя же милуяй, скверну душевную и телесную нашу омый, обитель Свою в нас, аще и недостойных рабех Твоих, сотворити благоволи, потреби нечистая наша помышления, изглади неподобная деяния, направи язык глаголати благоугодная пред Тобою, да чистым сердцем и устны со умилением зовем:

Свят, свят, свят еси, Господи Боже наш, о Немже апостольский лик яве глаголет, к Немуже пророческий собор выну взирает.

Свят еси, Господи Боже наш, Егоже полк мученический благолепно исповедует, и преподобных воинство Пресвятое Имя славословит.

Свят еси, Господи Боже наш, о Немже пустынников множество присно воздыхает, от Негоже постников подвиги венчаются.

Свят еси, Господи Боже наш, Емуже святители и пастыри благодарственное приносят пение, Имже вселенстии учители во спасение наше богомудрствуют.

Свят еси, Господи Боже наш, приими мольбу о нас и предстательство всех святых, паче же простирающую к Тебе о нас руце Свои, Деву Пречистую.

Свят еси, Господи Боже наш, огради нас святыми Твоими Ангелы, и отжени от нас духов злобы поднебесных.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Пение всякое изнемогает, тщащееся принести должное благодарение Тебе, о всех и за вся, в Троице славимому Богу: не обретается бо ни разума, могуща сраспростретися мыслию ко множеству щедрот Твоих на нас, ни слова, во еже достойне изрещи я: обаче за вся, нами видимая и нам подаемая, буди Тебе, Пресвятая Троице, благодарение от нас, честь и слава, яковы же Ты Сама Твоего величества достойны и Тебе угодны веси: мы же, покланяющеся Тебе, со смирением и любовию зовем: Аллилуиа.

Икос 11

Яко светоподательна Тя во обетованиих Твоих светильника, сущым нам во тьме неведения о будущем жребии нашем явльшася, благодарив исповедующе, и поне единаго из блаженств, Единородным Сыном Твоим возвещенных, улучити желающе, всеумильно с верою вопием:

Свят, свят, свят еси, Господи Боже наш, уготовавый избранным Своим блага, ихже око не виде, ухо не слыша, и яже на сердце человеку

не взыдоша.

Свят еси, Господи Боже наш, Егоже вси чистии сердцем узрят, якоже есть, и познают, якоже от Него сами Познани суть.

Свят еси, Господи Боже наш, в Немже вси алчущии и жаждущии правды обретут, николиже оскудевающее насыщение.

Свят еси, Господи Боже наш, от Негоже миротворцы, яко подражатели вся умиротворившаго Единороднаго Сына Твоего, возлюбленными сынами нарекутся.

Свят еси, Господи Боже наш, у Негоже кротцыи наследят землю, и нищии духом улучат некончаемое царствие.

Свят еси, Господи Боже наш, обещавый вечное помилование милующим, и безконечное радование плачущым.

Свят, свят, свят еси, Господи Боже наш, помилуй ны, падшее создание Твое имене ради святаго Твоего.

Кондак 12

Благодать Твою всесильную подаждь нам, Пресвятая Троице: приими исповедание грехов наших пред величеством славы Твоея, призри на воздыхания наша, низпосли нам духа умиления и щедрот, да очищеннии душею и сердцем, сподобимся неосужденно звати к Тебе на земли, якоже взывают Ангелы на небеси: Аллилуиа.

Икос 12

Поюще Твое всечеловеколюбное смотрение, славим Тя вси, Пребезначальная Троице, веруем во единаго Бога Отца, Бога Сына, и Бога Духа Святаго, иного, разве Тебе Господа не вемы, к Тебе припадаем и Тебе молимся, вопиюще:

Свят, свят, свят еси Господи Боже наш, буди нам во спасение, да не убоимся никоегоже зла, и в защищение живота нашего, да не устрашимся никоегоже врага.

Свят еси, Господи Боже наш, грешныя кающыяся спасаяй, спаси убо и нас многогрешных.

Свят еси, Господи Боже наш, умножаяй всем милость Твою, умножи ю и на нас, и помилуй ны, яко немощни есмы.

Свят еси, Господи Боже наш, продолжи нам век к покаянию и не осуди нас на посечение с смоковницею безплодною.

Свят еси, Господи Боже наш, избави ны искушений, от мира, плоти и диавола находящих, и укрепи в вере и любви к Тебе.

Свят еси, Господи Боже наш, сподоби ны лицем к лицу узрети Тя и внити в светлый чертог Твой на брак агнчий.

Свят, свят, свят еси, Господи Боже наш, помилуй ны, падшее создание Твое, имене ради святаго Твоего.

Кондак 13

Пресвятая, Животворящая, Неразделимая и Вседетельная Троице, Отче, Сыне и Душе Святый, едине истинный Боже и Творче наш! Нынешнее наше приемши благодарение, низпосли нам благодать и силу от высоты святаго престола Твоего, да, поправши вся плотския похоти, во всяком благочестии и чистоте поживем до конца дней наших, выну восхваляюще пресвятое имя Твое и зовуще: Аллилуиа.

(Сей кондак глаголи трижды. И паки икос 1–й и кондак 1–й).

Акафист Всемогущему Богу в нашествии печали

Кондак 1.

Возбранный Воеводо и Господи, радосте и веселие рабом Твоим, идеже Ты, тамо потребляется всякая печаль, идеже несть Тебе, тамо всякая радость суетна. Призри на мя грешнаго, погибающаго в беде сей, и явлением спасения Твоего посети мя, зовуща: Господи мой, Господи, радосте моя, даруй ми, да возрадуюся о милости Твоей.

Икос 1.

Ангелов Творче и Господи сил, спасения ради падшаго человека не возгнушался еси Девического чрева, последи же заплевания, поношения и поносную смерть претерпел еси, Слове Божий, благ бо еси и Человеколюбец. Сие помышляя, дерзаю приступити к Тебе и со слезами молитися:

Господи мой, Господи, милосердый Спасителю мой, спаси мя погибающаго.

Господи мой, Господи, пришедый не праведныя спасти, но грешныя, избави мя от напасти сея.

Господи мой, Господи, недуги наша приемый и болезни понесый, исцели болезни сердца моего.

Господи мой, Господи, крестом Твоим мир миру Твоему даровавый, ниспосли мир Твой смущенней души моей.

Господи мой, Господи, Своею смертию смерть упразднивый, упраздни яже на мя козни лукаваго.

Господи мой, Господи, радосте моя, даруй ми, да возрадуюся о милости Твоей.

Кондак 2

Видевый многия образы человеколюбия Твоего, явленныя на бывших прежде мене грешницех, дерзну χ и аз возвести к Тебе очи мои, живущему на небеси: помилуй мя, Господи, яко немощен есмь, избави мя горкия сея печали и сподоби радостию и веселием пети Тебе: Аллилуия.

Икос 2

Разумную мя тварь сотворил еси, Создателю мой, аз же окаянный приложихся скотом несмысленным и уподобихся им, прогневах бо благость Твою, Спасе: сего ради праведно сею скорбию поразил мя еси; еже познах и каяйся к Тебе прибегох, сице моляся:

Господи мой, Господи, сохранивый мя в юности моей, сохрани мя от врагов, нападающих на мя.

Господи мой, Господи, подкрепление тела моего в старости моей, укрепи мя духом и телом изнемогающаго.

Господи мой, Господи, Наставниче мой, настави мя на путь спасения.

Господи мой, Господи, радосте моя, даруй ми, да возрадуюся о милости Твоей.

Кондак 3

Сильный во бранех, Господи, прииди в помощь изнемогающей души моей и буди ми заступник от враг видимых и невидимых, яко отец мой и мати моя остависта мя, друзи мои и искреннии мои далече от мене сташа. Но Ты, Отче сирых и Судне вдовиц, буди ми безпомощному помощник, поющему Тебе: Аллилуия.

Имеяй престол небо и подножие землю, Страшный, отъемлющий дух князем, не отрини мене, суща прах и пепел, но дерзающа к Тебе Вездесущему и Всеведущему сице глаголати:

Господи мой, Господи, воздвигни силу Твою и прииди во еже спасти мя от руки сильных и обидящих мя.

Господи мой, Господи, Его же вся боятся и трепещут, пощади мя, яко страх и трепет прииде на мя, и покры мя тьма смертная грехов ради моих.

Господи мой, Господи, одеяйся светом, яко ризою, просвети мя омраченнаго печальми житейскими.

Господи мой, Господи, простираяй небо яко кожу, простри ми покров заступления Твоего.

Господи мой, Господи, мир Твой даруй смиренней души моей.

Господи мой, Господи, радосте моя, даруй ми, да возрадуюся о милости Твоей.

Бурею многомятежнаго сего жития потопляемь, к Тебе руце мои простираю, Слове Божий: яко же Петра утопающаго спасл еси, тако и мне простри крепкую руку Твою и избави мя беды сея, да с радостию благодарным сердцем вопию Тебе: Аллилуиа.

Икос ί

Услышах, Господи, глас Твой пресладкий, яко же рекл еси: призови Мя в день скорби твоея, и изму тя, и прославиши Мя; и из глубины отчаяния моего со дерзновением приступити к Тебе дерзаю, глаголя:

Господи мой, Господи, согреших на небо и пред Тобою, приими мя, якоже блуднаго сына приял еси.

Господи мой, Господи, мытаря паче фарисея оправдавый, не вниди в суд с рабом Твоим, яко не оправдится пред Тобою всяк живый.

Господи мой, Господи, мудрости наставниче, настави мя раба Твоего.

Господи мой, Господи, смысла подателю, подаждь ми смысл, да возмогу избежати хитросплетения и лукаваго навета ненавидящих мя.

Господи мой, Господи, на смиренныя призираяй, виждь и скорбь мою и труд мой, и яви ми милость Твою.

Господи мой, Господи, радосте моя, даруй ми, да возрадуюся о милости Твоей.

Кондак 5

Боготочною кровию возлюбленнаго Сына Твоего Иисуса Христа примирихся Тебе, Отче Небесный, но се паки якоже пес на свою блевотину ко греху возвратихся, сего ради праведно сею лютою бедою наказуеши мя. Но услыши мя, Господи Боже мой, в день печали сея, яви мне милость и спасение Твое и даждь ми в наказании присно взывати Тебе: Аллилуиа.

Икос 5

Видя пророк Давид пророка Нафана, обличающа его о содеянных им, прииде в чувство и исповеда свой грех и рече: согреших ко Господу, и услыша мя Господь, и отъят согрешения моя.

Аз же, окаянный, паче онаго прегрешивый, плода покаяния отнюдь не стяжах; сего ради приидоша на мя злая сия. Но милостив буди ми, сице молящуся:

Господи мой, Господи, укрепи мя силою свыше, да не паду под тяжестию скорби сея.

Господи мой, Господи, на Езекиины слезы милостивно воззревый, воззри оком благосердия Твоего и на излияние слез моих пред Тобою.

Господи мой, Господи, Манассиины воздыхания услышавый, услыши мое воздыхание сердечное.

Господи мой, Господи, в вышних живый и на смиренныя призираяй, призри на мя грешнаго.

Господи мой, Господи, радосте моя, даруй ми, да возрадуюся о милости Твоей.

Кондак 6

Проповедник покаяния, Предтеча Твой, Слове Божий, многократно вопиет к совести моей, да покаюся от злых дел моих; но аз, окаянный, пренебрегох о сем. Тем же постиже мя праведный гнев Твой, беды бо и скорби нападоша на мя, грешнаго; но Ты, Господи Боже, Спасителю мой, прежде даже не посетиши мя, даруй ми время, да плачуся злых моих и Тебе вопию: Аллилуиа.

Икос 6

Возсия в скорби моей утешительное слово Твое, Спасителю мой, еже рекл еси: «просите и дастся вам». Абие избегнув тенет отчаяния, с надеждою на Твое человеколюбие прибегох к Тебе, тако моляся:

Господи мой, Господи, утешение мое, утеши мя в печали сущаго.

Господи мой, Господи, заступниче мой, заступи мя от возстающих на мя.

Господи мой, Господи, помоще моя, помози ми, яко изнеможе душа моя от скорби сея.

Господи мой, Господи, памяте предвечная, даруй ми имети всегда в памяти благодеяния Твоя и никогдаже отчаятися милости Твоея.

Господи мой, Господи, крепосте моя, укрепи мя без смущения просити от Тебя помощи Твоея.

Господи мой, Господи, радосте моя, даруй ми, да возрадуюся о милости Твоей.

Кондак 7

Хотяй иногда злочестивый царь Навуходоносор погубити отроки, повеле, да ввержени будут в пещь огненную; но Ты, Отче Небесный, послал еси Ангела Твоего, да остудит пламень горящий. Поели и ныне, Господи, утешение Твое рабу Твоему, и спаси мя ради милости Твоея. Аще бо и согреших, но не отступих от Тебе, и Тебе Единому и Истинному Богу покланяюся, поя: Аллилуия.

Икос 7

Дивно прославился еси в фараоне и во всем воинстве его, Боже Израилев, призрел бо еси на озлобление людей Твоих, и вопль их услышал еси. Услыши убо и мою молитву и спаси мя, сице к Тебе вопиющаго:

Господи мой, Господи, избавивый люди Твоя от руки врагов их, изми и мя из руки ненавидящих мя.

Господи мой, Господи, изведый избранныя Твоя из земли Египетския, изведи из скорби сея душу мою.

Господи мой, Господи, сокрушивый брани, сокруши злыя наветы мыслящих злая мне.

Господи мой, Господи, избранныя и всадники потопивый в Чермнем мори, потопи множество неправд моих в мори милосердия Твоего.

Господи мой, Господи, радосте моя, даруй ми, да возрадуюся о милости Твоей.

Кондак 8

Странна сотворих себе милости Твоея, Отче Небесный, злыми делы удалихся от Тебе и поработихся суетному миру сему. Темже и пожигаюся лютою скорбию, утопая в глубоких дебрех отчаяния; но Ты, яко милосерд и человеколюбец, приими мя, заблудшаго, и спаси мя от беды сея, Тебе вопиюща: Аллилуия.

Икос 8

Весь осквернен нечистотою греховною, в бездне зол погружаемь, к Тебе очи мои, живущему на небеси, возвожу; услыши плачевный вопль мой:

Господи мой, Господи, просветивый день светом солнечным, просвети душу мою, тьмою сует мира сего помраченную.

Господи мой, Господи, Преблагий Утешителю, исполни божественнаго утешения грешную душу мою.

Господи мой, Господи, Его же словом небеса утвердишася, утверди мя во исповедании святаго имене Твоего.

Господи мой, Господи, на Херувимех носимый и певаемый от Серафим, приими от мене, грешнаго, приносимое Тебе моление.

Господи мой, Господи, радосте моя, даруй ми, да возрадуюся о милости Твоей.

Кондак 9

Всякия милости Источниче и смысла Подателю, о, Преблагий Утешителю, настави мя, глаголати достойная пред Тобою; ум же мой, печалию мира сего смущаемый, и душу мою, помраченную страстьми, исполни божественнаго Твоего утешения, да с веселием воспою Тебе: Аллилуиа.

Икос 9

Ветия многовещенныя не могут изглаголати множества благости Твоея и любве к роду человеческому, Сыне Божий; смирил бо еси Себе до рабия зрака. Не отрини убо и мене, без числа согрешающа, обаче со страхом предстояща пред

Тобою и тако молящася:

Господи мой, Господи, Пастырю добрый, душу Твою положивый за овцы, избави мя, заблудшее овча, от челюсти душетленнаго волка, зияющия пожрети мя.

Господи мой, Господи, нас ради поруганный и убиенный и ко кресту пригвожденный, тех ради страданий Твоих от поруганий видимых и невидимых врагов сохрани мя.

Господи мой, Господи, безгрешный, со беззаконными вмененный, изми мя из рук ненавидящих мя.

Господи мой, Господи, Егоже язвами вси исцелехом, исцели уязвленное горестию сердце мое.

Господи мой, Господи, радосте моя, даруй ми, да возрадуюся о милости Твоей.

Кондак 10

Спасти хотяй избраннаго Тобою Израиля от насилия египетскаго, воззвал еси Моисея, раба Твоего, из купины огнегорящия, и сия глаголал еси ему: «видя видех озлобление людей Моих, иже во Египте, и вопль их услышах». Призри убо и ныне, Господи, на озлобление мое, и исцели болезнь сердца моего, да с благодарностию вопию Тебе: Аллилуиа.

Икос 10

Царю Небесный, Утешителю, /]уше истины, яви милосердие мне, рабу Твоему, и погруженную в печаль душу мою посети и укрепи мя, тако Тебе молящася:

Господи мой, Господи, Апостолы научивый вещати иными языки, научи мя страху Твоему.

Господи мой, Господи, мученики пред мучители дерзновения исполнивый, даруй ми дерзновенно стати противу греха, мира и диавола.

Господи мой, Господи, Святый Освятителю верных Твоих, освяти душу мою, да будет достойна нарещися домом Твоим.

Господи мой, Господи, Свете и света Подателю, просвети мя, тьмою скорби омраченнаго.

Господи мой, Господи, Сокровище благих, не лиши и мене даров благости Твоея.

Господи мой, Господи, радосте моя, даруй ми, да возрадуюся о милости Твоей.

Пение всеумиленное Тебе приносяща и сокрушенным сердцем Тебе молящася, не презри, о Преблагий Владыко; отврати убо лице Твое от грех моих, но не отврати лица Твоего от раба Твоего, яко скорблю, скоро услыши мя, поюща Тебе: Аллилуия.

Икос 11

Свете истинный, Христе Боже, просвети омраченную страстьми душу мою светом благодати Твоея, да с благоговением молюся Тебе, сице глаголя:

Господи мой, Господи, не погуби мене окаяннаго, не имуща исправления жизни, но дерзнувша стати пред Тобою.

Господи мой, Господи, Теплото животворная, согрей мя в скорби сей исчезающаго.

Господи мой, Господи, сияние славы Отчия, осияй мя светом заступления Твоего.

Господи мой, Господи, творяй Ангелы Своя духи и слуги Своя пламень огненный, поели Ангела Твоего, соблюдающа мя от всякаго зла.

Господи мой, Господи, радосте моя, даруй ми, да возрадуюся о милости Твоей.

Кондак 12

Благости ради и любве к роду человеческому, Отче Небесный, послал еси Единороднаго Сына Твоего, Господа нашего Иисуса Христа, иже на земли явися и с человеки поживе, последи же, безгрешен Сый, со беззаконными вменися, и Своею Кровию обнови растленное грехом естество наше, и весь мир пети научи: Аллилуиа.

Икос 12

Поюще Твое неизреченное человеколюбие, Христе Боже, яко нашего ради спасения крест и смерть претерпети изволил еси, исповедую и правосудие Твое, яко истиною и судом навел еси на мя скорбь сию, грех ради моих; но Ты, пришедый призвати не праведныя, а грешныя на покаяние, услыши мя, паче всех грешнейшаго, сице молящагося Тебе:

Господи мой, Господи, Агнче Божий, вземляй грехи мира, возьми от мене бреме тяжкое грехов моих.

Господи мой, Господи, яко Агнец безгласен на заклание веденный, научи мя терпети находящая мне злая без роптания.

Господи мой, Господи, Адамово рукописание раздравый, раздери рукописание безчисленных грехов моих.

Господи мой, Господи, разбойниче покаяние приемый, приими и мое грешнаго покаяние.

Господи мой, Господи, мертвых воскресивый, воскреси душу мою, умерщвленную грехми.

Господи мой, Господи, падших возстание, воздвигни и мя падшаго.

Господи мой, Господи, радосте моя, даруй ми, да возрадуюся о милости Твоей.

Кондак 13

О, Премилосердный и Преблагий Господи Боже мой, Заступниче обидимых и безнадежных надеяние, воззри оком благоутробия Твоего на озлобление и скорбь мою, и спаси мя ради милости Твоея, поюща Тебе: Аллилуиа.

(Сей кондак глаголи трижды. И паки икос 1–й и кондак 1–й). МОЛИТВА ПЕРВАЯ

Господи, спаси мя погибающаго! Се, кораблец мой бедствует от искушения волн житейских и близ потопления есть; «но Ты, яко Бог милосердный и сострадательный немощем нашим, властию Твоею всесильно запрети волнению бедствия, хотящих погрузити мя и низвести во глубину зол; и да будет тишина, яко ветры и море послушают Тебе. Аминь.

МОЛИТВА ВТОРАЯ

Спаси мя, Спасе мой, по милости Твоей, не по делом моим. Ты хощеши мя спасти. Ты веси, коим образом спасти мя. Спаси убо мене, якоже хощеши, якоже можеши, якоже веси. Имиже веси судьбами, спаси мя. Аз на Тя, Господа моего, надеюся, и Твоей воли святой себе вручаю. Твори со мною, еже хощеши: аще хощеши мя имети во свете, буди благословен: аще хощеши мя имети во тьме, буди паки благословен. Аще отверзеши ми милосердия Твоего двери, добро убо и благо; аще затвориши ми двери милосердия Твоего, благословен еси, Господи, затворивый ми по правде.

Аще не погубиши мя со беззаконьми моими, слава безмерному милосердию Твоему; аще погубиши мя со беззаконьми моими, слава праведному суду Твоему: Якоже хощеши, устрой о мне вещь. Аминь.

Акафист Воскресению Христову

Кондак 1

Взбранный Воеводо и Господи, вечныя смерти Победителю, яко избавлься от духовнаго умерщвления, похвальная восписую Ти, возсозданный Тобою раб Твой. Ты же, яко имеяй победу над смертию, от смерти греховныя свободи нас зовущих: Иисусе воскресший, воскреси души наша!

Икос 1

Ангелы воскресение Твое, Христе Спасе, непрестанно поют на небесех, и нас на земли сподоби чистым сердцем воспети Тебе сице:

Иисусе непостижимый, всех верных просвещая, просвети и мя заблудшаго.

Иисусе воскресший, всех Собою оживляяй, оживи мя умерщвленнаго грехами.

Иисусе, на небо вознесыйся и возносяй на Тя надеющихся, совознеси и мя долу преклоннаго.

Иисусе, седяй одесную Отца и разделяяй славу с любящими Тя, не лиши мя славы Твоея.

Иисусе, хотяй приити судити живым и мертвым, не осуди мя по делом моим, но сотвори со мною по милости Твоей.

Иисусе воскресший, воскреси души наша!

Кондак 2

Видя падших человеков, Господи, Ты вочеловечився совоскресил еси всех и воскресив, даровал вся потребная ко спасению: сице и мене умерщвленнаго грехми оживи, зовуща: Аллилуиа.

Икос 2

Разум не постигает тайны Божественныя, яко Источник жизни воскресает, умерщвляя смерть. Сего ради, точию сердцем испытующе радость воскресения и тою просвещаеми, со гласом веселия духовнаго взываем Ти сице:

Иисусе, входяй дверем заключенным, вниди в дом души моея.

Иисусе, сретивый ученики на пути, срящи и мя на пути сей жизни.

Иисусе, воспламенивый сердца их Твоими словесы, воспламени и мое хладное сердце.

Иисусе, давый Себе познати в преломлении хлеба, даждь ми познати Тя в Божественной Евхаристии.

Иисусе, обещавый Духа Святаго учеником Твоим, низпосли и мне Сего Духа Утешителя от Отца.

Иисусе воскресший, воскреси души наша!

Кондак 3

Силою Божественною воскресивый Лазаря, воскреси и мене истлевшаго страстьми и многодетно лежащаго в гробе нераскаяния, да возстав по гласу Твоему, воспою спасаемый Аллилуиа.

Икос 3

Имеяй власть над смертию, из ада души вызвал еси, Иисусе. Воззови и мене из глубины греховныя, да и аз, очистив чувствия, блистающу Ти во свете неприступнем, радостно воспою победную песнь тако:

Иисусе, смерти Победителю, победи моя злыя страсти.

Иисусе, жизни Подателю, даждь ми жизнь спасительную.

Иисусе, источниче радости, возвесели сердце мое во истине Твоей.

Иисусе, пятию хлебы пять тысяч насытивый, хлебом небесным напитай мя.

Иисусе, надеждо падших, изми мя из рова зол моих.

Иисусе воскресший, воскреси души наша!

Кондак 4

Буря страстей смущает и потопляет мя, но молю Тя, Иисусе: яко Петру, простри ми руку помощи, и, силою воскресения Твоего воздвигнув мя, научи воспевати: Аллилуиа.

Икос 4

Слышащи радостную весть воскресения Твоего, Иисусе, небеса достойно веселятся, земля же радуется: и мы, празднующе вечное веселие, дерзаем взывати Тебе сице:

Иисусе, седяй во свете неприступнем, буди доступен всем по милосердию Твоему.

Иисусе, любяй создания Твоя, не забуди и мене последняго.

Иисусе, влекий к Себе сердца, смягчи и мое окаянное сердце.

Иисусе, вся благая прошения исполняяй, исполни и мое прошение, во еже паче всего любити Тя.

Иисусе, всяку каплю слезную приемляй, не отрини моих молений.

Иисусе воскресший, воскреси души наша!

Кондак 5

Благоприятная жизнь источается от Тебе, о, Иисусе, Сыне Бога живаго! Сего ради молю Тя, да не погубит мя человекоубийца и да не заградит уста моя, вопиющая Тебе: Аллилуиа.

Икос 5

Видевше духом воскресшаго Господа, приидите, пиво пием новое, не от камене истекшее, но от источника нетленнаго и живоноснаго гроба Спасителя, имже бесплодную землю душ наших одождив, научи всех пети Ему сице:

Иисусе, напаяяй нас Своею Кровию, даруй мне неоскудно приимати пречистую Кровь сию.

Иисусе, ниспослаяй дождь на праведныя и

грешныя, ороси и мя к плодоношению духовному.

Иисусе, не возгнушавыйся грешницы покаявшияся, даждь и мне нози Твои омыти слезами благодарения.

Иисусе, рекший Фоме: блажени не видевшии, но веровавшии, даждь ми веру нелицемерную.

Иисусе, рекий: «ищите и обрящете», даруй ми обрести Тя единаго на потребу.

Иисусе воскресший, воскреси души наша!

Кондак 6

Проповедуяй в дусе неумолкающего радования Твое живоносное воскресение, Иисусе Боже мой, да буду и аз грешный причастник сего воскресения, поя Тебе непрестанно в горнем Иерусалиме: Аллилуиа.

Икос 6

Возсиявый всему миру воскресением Своим, Господь Иисус Христос, ныне вся исполняет света: небо же и землю и преисподняя, да празднует убо вся тварь, Христово восстание, в нем же утверждаеми вопием сице:

Иисусе, вся исполняяй светом Твоим, просвети и мои омраченные очи.

Иисусе, небо и землю сочетавый, возведи мя от земли на небо.

Иисусе, снизшедый светом Божества в преисподняя, сниди в преисподнюю души моея.

Иисусе, возведый из темниц адовых ожидавших Тя душы, изведи и мя грешнаго из мрака уныния, яко живот мой аду приближися.

Иисусе, всем простираяй пречистеи руце Твои, объими и мя окаяннаго.

Иисусе воскресший, воскреси души наша!

Кондак 7

Хотяй открыта силу Божества Своего, Господь покрывается печатью Каиафы, да не нарушив оныя пред стрегущими, победоносно восстанет и научит пети: Аллилуиа.

Икос 7

Дивно и непостижимо есть, како вчера спогребшийся Тебе, Христе, днесь совосстаю духом, Тебе воскресшему, и воспеваю тако:

Иисусе воскресший, всем туне жизнь подаваяй, окрыли ум мой, да Тебе после детву ем.

Иисусе, освятивый землю Твоими стопами, освяти мысль мою к Тебе возносящуюся.

Иисусе, невозбранивый начертати пречистый образ Твой, даждь мне имети выну в души моей образ Твоего воскресения.

Иисусе, принявый две лепты вдовицы, приими от мене песнь сию.

Иисусе, не осудивый блудницы, на путь истины наставив ю, не осуди и моих нечистых уст, в песнопении Тя лобызающих.

Иисусе воскресший, воскреси души наша!

Кондак 8

Странно Бога вочеловечася и воскресша мысленно видяще, всякое житейское отложим попечение, яко до Царя всех подъимем и воспоем Ему: Аллилуиа.

Икос 8

Весь был еси любовь к падшим человеком, о, Иисусе, и поставил еси на Божественней стражи

Богоглаголиваго Аввакума, да покажет светоносна Ангела, яко глаголюща о воскресении Твоем. Тем же и мы зовем Тебе сице:

Иисусе, стрегомый воинами, поели Ангела моего хранителя на стражу души моея, его аз отгоняю грехи моими.

Иисусе, ослепивый очи стрегущим Тя блистанием Божества, отврати очи мои от суеты и просвети к познанию истины.

Иисусе, вопрошавый апостола Петра: любиши ли Мя? даждь мне имети образ любви его.

Иисусе, простивый апостолу тому отречение, прости и мне ежечасныя отречения от повелений Твоих.

Иисусе, давый власть вязати и решати, разреши мя от неправд моих.

Иисусе воскресший, воскреси души наша!

Кондак 9

Все естество человеческое, Тобою восприятое, прославися воскресением Твоим, Иисусе, и сего ради даруеши телесам нетление. Тем же мы, видяще сие знамение в останках святых, вопием с умилением: Аллилуиа.

Вития Богоглаголивыя утренюют духом, сретая Тя исходяща из гроба, и вместо мира приносят Ти песнь, яко Солнцу Правды и Владыце, с ними же наша молитвы приими сицевая:

Иисусе, приемый миро на Тя излиянное приими и мною излиянныя славословия.

Иисусе, Солнце истины, просвети душу мою.

Иисусе, рыбари соделавый ловцы человеков, улови и мою злую волю в Твое послушание.

Иисусе, из Савла соделавый первоверховнаго Апостола, вразуми и мя заблуждающаго.

Иисусе, молитвами Апостола сего и всех святых Твоих пощади мя грешнаго.

Иисусе воскресший, воскреси души наша!

Кондак 10

Спасти хотяй род человеческий, Иисусе, снизшел еси на землю, и Бог сый восприял еси немощи наша, да и в них явится сила Твоя, подвизающая пети: Аллилуиа.

Царю воскресший Иисусе Христе, Спасителю наш! Ты, снизшедый в преисподняя земли и сокрушивый вереи вечныя, содержащыя связанныя души, свободи и мене от уз греха, взывающа Тебе сице:

Иисусе, вручивый возлюбленнаго ученика Матери Твоей, вручи и мя спасительному Ея смотрению.

Иисусе, страдания Матери Твоея обративый в радость, даждь и мне окаянному терпеливо понести крест мой.

Иисусе, давый мирови заступницу Матерь Твою, даждь и мне грешному быти под кровом Ея.

Иисусе, младенцам не возбранивый прикасатися к Тебе, даруй мне их незлобие.

Иисусе, рекий блуднице: «иди и отселе не согрешай», даждь ми к тому не прогневляти Тя.

Иисусе воскресший, воскреси души наша!

Кондак 11

Пение умиленное о воскресении Твоем даруй мне принести Тебе, о, Спасителю мой! и в нем да приимет душа моя елей исцеления от душевредных мечтаний, и да поет выну Тебе: Аллилуиа.

Икос 11

Светоприимно от воскресения Твоего восприявши лучи благодати, и чрез них яко в зерцале видяще духовное Твое живописное возстание, покланяемся кресту Твоему честному и святое воскресение Твое поем и славим сице:

Иисусе, преклонивый небеса, приими и поклонение наше благоутробно.

Иисусе, уснувый плотию яко мертв, умертви наша плотския похоти.

Иисусе, всего Себе давый на спасение человеков, даждь мне всецело предатися Тебе.

Иисусе, возшедый на небеса уготовати место любящим Тя, всели и мя во обители Твоя.

Иисусе, седяй одесную Отца, десным овцам сопричти мя.

Иисусе воскресший, воскреси души наша!

Кондак 12

Благодать даждь и мне, всех возлюбивый Иисусе, и приими мое моление яко дань, приносимую Тебе, и отжени от души моея вся лукавая помышления, да неосужденно воспою Тебе: Аллилуиа.

Иное 12

Поюще Твое всеславное Воскресение величаем Тя, о, Иисусе Христе, Боже наш! и веруем яко даруеши всем живот вечный. Того ради в сей нареченный и святый день яко братия друг друга обымем, ненавидящим нас простим вся воскресением, и едиными усты и единым сердцем возопиим Тебе тако:

Иисусе, благословляяй благословляющия Тя, благослови и ныне посильный труд мой.

Иисусе, освящаяй на Тя уповающия, освяти желания и намерения моя.

Иисусе, обещавый быти с верными до скончания века, пребуди неотлучно со мною грешным.

Иисусе, Слово Ипостаси Отчей, очисти недостойное мое слово к Твоему песнопению.

Иисусе, Пасха спасительная, от смерти к жизни преводящая, всели в мя чертог Твой, просветив одеяние души моея.

Иисусе воскресший, воскреси души наша!

О, Иисусе Христе, смертию смерть поправый! и сущим во гробех живот даровавый, приими в воню благоухания духовнаго сие малое моление наше, и сущым нам во гробех нерадения даруй живот вечный, да поем Тебе: Аллилуиа.

(Сей Кондак глаголи трижды. А по сем читается Икос 1 и Кондак 1).

Акафист сладчайшему Господу нашему Иисусу Христу

Кондак 1

Возбранный воеводо и Господи, ада победителю, яко избавлься от вечныя смерти, похвальная восписую Ти, создание и раб Твой: но яко имеяй милосердие неизреченное, от всяких мя бед свободи зовуща: Иисусе, Сыне Божий, помилуй мя.

Икос 1

Ангелов Творче и Господи сил, отверзи ми недоуменный ум и язык на похвалу пречистаго Твоего имени, якоже глухому и гугнивому древле слух и язык отверзл еси, и глаголаше зовый таковая:

Иисусе пречудный, Ангелов удивление:

Иисусе пресильный, прародителей избавление.

Иисусе пресладкий, патриархов величание:

Иисусе преславный, царей укрепление.

Иисусе прелюбимый, пророков исполнение:

Иисусе предивный, мучеников крепосте.

Иисусе претихий, монахов радосте: Иисусе премилостивый, пресвитеров сладосте. Иисусе премилосердый, постников воздержание: Иисусе пресладостный, преподобных радование. Иисусе пречестный, девственных целомудрие: Иисусе предвечный, грешников спасение. Иисусе, Сыне Божий, помилуй мя.

Кондак 2

Видя вдовицу зельне плачущу, Господи, якоже бо тогда умилосердився, сына ея на погребение несома воскресил еси, сице и о мне умилосердися, человеколюбче, и грехми умерщвленную мою душу воскреси, зовущу: Аллилуиа.

Икос 2

Разум неуразуменный разумети Филипп ищя, Господи, покажи нам Отца, глаголаше. Ты же к нему: толикое время сый со Мною, не познал ли еси, яко Отец во Мне, и Аз во Отце есмь? Темже Неизследованне, со страхом зову Ти: Иисусе, Боже предвечный: Иисусе, Царю пресильный.

Иисусе, Владыко долготерпеливый: Иисусе, Спасе премилостивый. Иисусе, хранителю мой преблагий: Иисусе, очисти грехи моя. Иисусе, отъими беззакония моя: Иисусе, отпусти неправды моя. Иисусе, надеж до моя, не остави мене: Иисусе, помощниче мой, не отрини мене. Иисусе, Создателю мой, не забуди мене: Иисусе, Пастырю мой, не погуби мене. Иисусе, Сыне Божий, помилуй мя.

Кондак 3

Силою свыше, Апостолы облекий, Иисусе, во Иерусалиме седящия, облецы и мене, обнаженнаго от всякаго благотворения теплотою Духа Святаго Твоего, и даждь ми с любовию пети Тебе: Аллилуиа.

Икос 3

Имеяй богатство милосердия, мытари и грешники и неверныя призвал еси, Иисусе: не презри и мене ныне, подобнаго им, но, яко многоценное

миро, приими песнь сию: Иисусе, сило непобедимая: Иисусе, милосте безконечная. Иисусе, красото пресветлая: Иисусе, любве неизреченная. Иисусе, Сыне Бога живаго: Иисусе, помилуй мя грешнаго. Иисусе, услыши мя в беззакониих зачатаго: Иисусе, очисти мя во гресех рожденнаго. Иисусе, научи мя непотребнаго: Иисусе, освети мя темнаго. Иисусе, очисти мя сквернаго: Иисусе, возведи мя блуднаго. Иисусе, Сыне Божий, помилуй мя.

Кондак ί

Бурю внутрь имеяй помышлений сумнительных, Петр утопаше: узрев же во плоти Тя суща, Иисусе, и по водам ходяща, позна Тя Бога истиннаго, и руку спасения получив рече: Аллилуиа.

Икос ί

Слыша слепый мимоходяща Тя, Господи, путем, вопияше: Иисусе, Сыне Давидов, помилуй мя: и призвав отверзл еси очи его. Просвети убо милостию Твоею очи мысленныя сердца и мене, вопиюща Ти, и глаголюща: Иисусе, вышних Создателю: Иисусе, нижних Искупителю. Иисусе, преисподних потребителю: Иисусе, всея твари украсителю. Иисусе, души моея Утешителю: Иисусе, ума моего просветителю. Иисусе, сердца моего веселие: Иисусе, тела моего здравие. Иисусе, Спасе мой, спаси мя: Иисусе, свете мой, просвети мя. Иисусе, муки всякия избави мя: Иисусе, спаси мя недостойнаго. Иисусе, Сыне Божий, помилуй мя.

Кондак 5

Боготочною кровию якоже искупил еси нас древле от законныя клятвы, Иисусе: сице изми нас от сети, еюже змий запят ны страстьми плотскими, и блудным наваждением, и злым унынием, вопиющия Ти: Аллилуиа.

Видевше отроцы еврейстии во образе человечестем создавшаго рукою человека, и владыку разумеете Его, потщашася ветвьми угодити Ему, осанна вопиюще. Мы же песнь приносим Ти глаголюще:

Иисусе, Боже истинный:

Иисусе, Сыне Давидов.

Иисусе, Царю преславный:

Иисусе, агнче непорочный.

Иисусе, пастырю предивный:

Иисусе, хранителю во младости моей.

Иисусе, кормителю во юности моей:

Иисусе, похвало в старости Моей.

Иисусе, надеждо в смерти моей:

Иисусе, животе по смерти моей.

Иисусе, утешение мое на суде Твоем:

Иисусе, желание мое, не посрами мене тогда.

Иисусе, Сыне Божий, помилуй мя.

Кондак 6

Проповедник богоносных вещание и глаголы исполняя, Иисусе, на земли явлься, и с человеки невместимый пожил еси, и болезни наша подъял еси: отнюдуже ранами Твоими мы исцелевше, пети навыкохом: Аллилуиа.

Икос 6

Возсия вселенней просвещение истины Твоея, и отгнася лесть бесовская: идоли бо, Спасе наш, не терпяще Твоея крепости, падоша: мы же спасение получивше, вопием Ти: Иисусе, истино, лесть отгонящая: Иисусе, свете, превышший всех светлостей. Иисусе, Царю, премогаяй всех крепости: Иисусе, Боже, пребываяй в милости. Иисусе, хлебе животный, насыти мя алчущаго: Иисусе, источниче разума, напой мя жаждущаго.

Иисусе, одеждо веселия, одей мя тленнаго: Иисусе, покрове радости, покрый мя недостойнаго.

Иисусе, подателю просящим, даждь ми плач за грехи моя:

Иисусе, обретение ищущих, обрящи душу мою. Иисусе, отверзителю толкущим, отверзи сердце мое окаянное:

Иисусе, Искупителю грешных, очисти беззакония моя.

Иисусе, Сыне Божий, помилуй мя.

Кондак 7

Хотя сокровенную тайну от века открыти, яко овча на заколение веден был еси, Иисусе, и яко агнец прямо стригущаго его безгласен, и яко Бог из мертвых воскресл еси, и со славою на небеса вознеслся еси, и нас совоздвигл еси, зовущих: Аллилуиа.

Икос 7

Дивную показа тварь явлейся Творец нам: без Семене от Деве воплотися, из гроба, печати не рушив, воскресе, и ко Апостолом дверем затворенным с плотию вниде, темже чудящеся, воспоим: Иисусе, Слове необыменный: Иисусе, Слове несоглядаемый. Иисусе, сило непостижимая: Иисусе, мудросте недомыслимая. Иисусе, Божество неописанное: Иисусе, господство неисчетное.

Иисусе, царство непобедимое: Иисусе, Владычество безконечное.

Иисусе, крепосте высочайшая:

Иисусе, власте вечная.

Иисусе, Творче мой, ущедри мя:

Иисусе, Спасе мой, спаси мя.

Иисусе, Сыне Божий, помилуй мя.

Кондак 8

Странно Бога вочеловечшася видяще, устранимся суетнаго мира, и ум на божественная возложим: сего ради Бог на землю сниде, да нас на небеса возведет, вопиющих Ему: Аллилуиа.

Икос 8

Весь бе в нижних, и вышних никакоже отступи неизчетный: егда волею нас ради пострада, и смертию Своею нашу смерть умертви: и воскресением живот дарова, поющим: Иисусе, сладосте сердечная: Иисусе, крепосте телесная. Иисусе, светлосте душевная: Иисусе, быстрото умная.

Иисусе, радосте совестная:

Иисусе, надеж до известная.

Иисусе, памяте предвечная:

Иисусе, похвало высокая.

Иисусе, славо моя превознесенная:

Иисусе, желание мое, не отрини мене.

Иисусе, Пастырю мой, взыщи мене:

Иисусе, Спасе мой, спаси мене. Иисусе, Сыне Божий, помилуй мя.

Кондак 9

Все естество Ангельское безпрестани славит пресвятое имя Твое, Иисусе, на небеси, свят, свят, свят вопиюще: мы же грешнии, на земли бренными устнами вопием: Аллилуиа.

Икос 9

Ветия многовещанныя, якоже рыбы безгласныя видим о Тебе, Иисусе, Спасе наш: недоумеют бо глаголати, како Бог непреложный, и человек совершенный пребывавши; мы же таинству дивящеся, вопием верно: Иисусе, Боже, предвечный:

Иисусе, Царю царствующих. Иисусе, Владыко владеющих: Иисусе, Судие живых и мертвых. Иисусе, надеж до ненадежных: Иисусе, утешение плачущих. Иисусе, славо нищих: Иисусе, не осуди мя по делом моим. Иисусе, очисти мя по милости Твоей: Иисусе, отжени от мене уныние. Иисусе, просвети моя мысли сердечныя: Иисусе, даждь ми память смертную. Иисусе, Сыне Божий, помилуй мя.

Кондак 10

Спасти хотя мир, восточе востоком, к темно-. му западу, естеству нашему пришед, смирился еси до смерти: темже превознесеся имя Твое, паче всякаго имени, и от всех колен небесных и земных слышиши: Аллилуиа.

Икос 10

Царю превечный, Утешителю, Христе истинный, очисти ны от всякия скверны, якоже очистил еси

десять прокаженных, и исцели ны, якоже исцелил еси сребролюбивую душу Закхея мытаря, да вопием Ти во умилении, зовуще: Иисусе, сокровище нетленное: Иисусе, богатство неистощимое. Иисусе, пище крепкая: Иисусе, питие неисчерпаемое. Иисусе, нищих одеяние: Иисусе, вдов заступление. Иисусе, сирых защитниче: Иисусе, труждающихся помоще. Иисусе, странных наставниче: Иисусе, плавающих кормчий. Иисусе, бурных отишие: Иисусе, Боже, воздвигни мя падшаго. Иисусе, Сыне Божий, помилуй мя..

Кондак 11

Пение всеу ми ленное приношу Ти недостойный, вопию Ти яко Хананеа: Иисусе, помилуй мя: не дшерь бо, но плоть имам страстьми люте бесящуюся, и яростию палимую, и исцеление даждь вопиющу ти: Аллилуиа.

Светоподательна светильника, сущым во тьме неразумия, прежде гоняй Тя Павел, богоразумнаго гласа силу внуши, и душевную быстроту уясни: сице и моя темныя зеницы душевныя просвети, зовуща:

Иисусе, Царю мой прекрепкий: Иисусе, Боже мой пресильный. Иисусе, Господи мой пребезсмертный: Иисусе, Создателю мой преславный. Иисусе, наставниче мой предобрый: Иисусе, пастырю мой прещедрый. Иисусе, Владыко мой премилостивый: Иисусе, Спасе мой премилосердый. Иисусе, просвети моя чувствия потемненная страстьми:

Иисусе, исцели мое тело, острупленное грехми. Иисусе, очисти мой ум от помыслов суетных: Иисусе, сохрани сердце мое от похотей лукавых.

Иисусе, Сыне Божий, помилуй мя.

Благодать подаждь ми, всех долгов решителю, Иисусе, и приими мя кающася, якоже приял еси Петра отвергшагося Тебе, и призови мя унывающаго, якоже древле Павла гоняща Тя, и услыши мя, вопиюща Ти: Аллилуиа.

Икос 12

Поюще Твое вочеловечение, восхваляем Тя вси, и веруем со Фомою, яко Господь и Бог еси, седяй со Отцем, и хотяй судити живым и мертвым. Тогда убо сподоби мя деснаго стояния, вопиющаго:

Иисусе, Царю предвечный, помилуй мя: Иисусе, цвете благовонный, облагоухай мя. Иисусе, теплото любимая, огрей мя: Иисусе, храме предвечный, покрый мя. Иисусе, одеждо светлая, украси мя: Иисусе, бисере честный, осияй мя. Иисусе, каменю драгий, просвети мя: Иисусе, солнце правды, освети мя. Иисусе, свете святый, облистай мя: Иисусе, болезни душевныя и телесныя избави мя.

Иисусе, из руки сопротивныя изми мя:

Иисусе, огня неугасимаго, и прочих вечных мук, свободи мя.

Иисусе, Сыне Божий, помилуй мя.

Кондак 13

О пресладкий и всещедрый Иисусе! Приими ныне малое моление сие наше, якоже приял еси вдовицы две лепте: и сохрани достояние Твое от враг видимых и невидимых, от нашествия иноплеменник, от недуга, и глада, от всякия скорби и смертоносныя раны, и грядущия изми муки всех, вопиющих Ти: Аллилуиа.

(Сей кондак глаголи трижды. Таже икос 1: Ангелов Творче… и кондак 1: Возбранный Воеводо, Л). МОЛИТВА КО ГОСПОДУ ИИСУСУ ХРИСТУ.

Владыко Господи Иисусе Христе Боже мой, иже неизреченнаго ради Твоего человеколюбия, на конец веков в плоть оболкийся от Приснодевы Марии, славлю о мне Твое спасительное промышление раб Твой, Владыко: песнословлю Тя, яко Тебе ради Отца познах: благословлю Тя, Егоже ради и Дух Святый в мир прииде: покланяюся Твоей по плоти Пречистей Матери, таковей страшней тайне послужившей: восхваляю Твоя ангельская ликостояния, яко воспеватели и служители Твоего величествия: ублажаю Предтечу Иоанна, Тебе крестившаго, Господи: почитаю и провозвестившыя Тя пророки, прославляю Апостолы Твоя святыя: торжествую же и мученики, священники же Твоя славлю: покланяюся преподобным Твоим, и вся Твоя праведники пестунствую. Таковаго и толикаго многаго и неизреченнаго лика божественнаго в молитву привожду Тебе всещедрому Богу раб Твой, и сего ради прошу моим согрешением прощения, еже даруй ми всех Твоих ради святых, изряднее же святых Твоих щедрот, яко благословен еси во веки. Аминь.

Акафист Святому и Животворящему Духу

Кондак 1

Приидите, вернии, Духа Святаго прославим сошествие. Иже от отеческих недр на Апостоли излиявся, яко водами, боговедением покры землю, и живоносныя благодати богоусыновления, и горния славы сподобляет чисте притекающих к Нему, освящает же и обожает зовущих: Прииди, Утешителю, Душе Святый, и все лися в ны.

Икос 1

Ангели на небеси светлыми лики Духу Святому немолчно славу воспевают, яко Источнику жизни и Свету невещественному. С ними же и мы прославляем Тя, Душе непостижимый, за вся явныя и тайныя милости Твоя, и смиренно просим блаженнаго осенения Твоего:

Прииди, Свете истинный и Радосте духовная.

Прииди, росоносный Облаче и Красото неизреченная.

Прииди и приими, яко курение благовонное,

хвалу нашу.

Прииди и даждь нам вкусити радость излияния Твоего.

Прииди и возвесели ны обилием даров Твоих.

Прииди вечное Солнце незаходимое, и обитель в нас сотвори.

Прииди, Утешителю, Душе Святый, и вселися в ны.

Кондак 2

Видом огненных язык, во свете и дыхании бурном и радостотворном, сниде Дух Святый на Апостолы. Тем же пламенем Его объяты бывше, рыбари мир весь в Церковь Христову призваша. Беды на суше и на водах радостно терпяще, лютых смертей не убояшася. И во всю землю изыде вещание богокрасныя песни их: Аллилуиа!

Икос 2

Чаше дождеродная и огнеточивая, излившаяся на Апостолы в горнице Сионстей: Тебе поем, Тебе благословим, Тебе благодарим, Боже Душе Святый.

Прииди, Освятителю и Хранителю Церкви.

Прииди и даждь едино сердце и едину душу верным Твоим.

Прииди, и воспламени наше хладное и безплодное благочестие.

Прииди и разжени огустевающий над землею мрак безбожия и нечестия.

Прииди и веди всех на путь праведныя жизни.

Прииди и настави нас на всяку истину.

Прииди, Мудросте непостижимая и ими же веси судьбами спаси нас.

Прииди, Утешителю, Душе Святый, и вселися в ны.

Кондак 3

Тайна глубочайшая! Боже Душе непостижиме, со Отцем и Словом Создателю всех! Ты украсил еси горния чины Ангелов во храме неприступнаго света! Ты воззвал еси к бытию лики огненных светил с великолепием славы. Ты плоть и дух в чудное единство согласуя, сотворил еси род человеческий. Тем же всякое дыхание поет Тебе хвалу: Аллилуиа!

Альфа и Омега, Начало и Конец, Ты Душе вечный, необъятною силою парения над водами, и страшным кругообстоянием оживотворил еси всех и вся: от живоноснаго дыхания Твоего из безвидныя бездны возсияла есть неизреченная красота первозданнаго мира. Сего ради взываем Ти:

Прииди к нам, Премудрый Художниче мира.

Прииди, Великий и в малом цветке, и в небесной звезде.

Прииди, Многообразие неизреченное и Красото вечная.

Прииди и озари мрачный хаос души моея.

Прииди и яви нас новою тварию во Христе.

Прииди, Утешителю, Душе Святый, и вселися в ны.

Кондак ί

Непостижимый и всеблагий Душе, освящения Источниче! Ты одеял еси Пречистую Деву Марию в ослепительный и неприступный блеск Твоего Божества, соделав Ю Матерь — Бога Слова, Царицу Ангелов, спасением людей. Силою премирною

Ты осенявши пророки и Апостолы. Ты возносиши их до третьяго небесе. Ты уязвлявши их сердца красотою небесною, влагая в их речи пламенное стремление, влекущее людей к Богу. Ты обращавши последних грешников, и они, полные горячаго восторга поют: Аллилуиа!

Икос 4

Святым Духом всяка душа живится, Его силою возстановятся к общению воскресения вся создания в последний час нынешняго века, и в первый будущаго. Тогда воздвигни нас, Утешителю Благий, из гробов наших не к осуждению, но к богосветлому блаженству со всеми святыми, близкими и сродными нам!

Прииди же, и избави нас от смерти духовныя.

Прииди и пред кончиною нашею насыти нас Телом и Кровию Спаса Христа.

Прииди, и даждь нам успение тихое с чистою совестию.

Прииди и сотвори светлым наше пробуждение от смертного сна.

Прииди, и сподоби нас узрети с радостию утро вечности.

Прииди и сотвори ны сыны нетления.

Прииди, и яко солнце, просвети тогда безсмертная тела наша.

Прииди, Утешителю, Душе Святый, и вселися в ны!

Кондак 5

Услышав глас Твой: «Аще кто жаждет, да грядет ко Мне и да пиет», молим Тя, Сыне Божий, утоли нашу жажду духовныя жизни, даждь нам воду живую. Излей нам струю благодати от срасленнаго Ти Духа Святаго, да не возжаждем во веки, с умилением поюще: Аллилуиа!

Икос 5

Нетленный и Несотворенный, вечный и щедрый Душе, праведных Хранителю и грешных очищение. Свободи нас от всяких нечистых дел, да не погаснет в нас сияние благодатнаго света Твоего, вопиющих Ти:

Прииди, Всеблагий, и даждь нам умиление и источник слез!

Прииди, и научи нас поклонятися Тебе духом и истиною.

Прииди, Истино высочайшая, и уясни сомнения скуднаго разума.

Прииди, Жизнь нестареемая, и приими нас с краткостию века земнаго.

Прииди, Свете Вечный, и разсеются призраки и страхи.

Прииди, вечно иная Сила, освежи изнемогших чад Твоих!

Прииди, Безконечная Радость, и забудутся невзгоды временныя.

Прииди, Утешителю, Душе Святый, и вселися в ны!

Кондак 6

Ликуй, дщерь света, святая мати Сион! Украшайся великая невесто, небеси подобная, светлоблистающая вселенская Церковь Христова! На Тебе почивает Дух Святый немощная врачуя, оскудевающая восполняя, мертвия оживляя и к вечной жизни приводя всех, достойно и праведно зовущих: Аллилуиа!

Икос 6

«В мире скорбни будете», рече Господь. Где обрящем отраду, и кто утешит нас? Душе Утешителю, Ты утоли наша печали! Ходатайствуй о нас воздыханиями неизреченными и облегчи сердца молящихся Тебе:

Прииди, сладкая Прохлада труждающихся и обремененных.

Прииди, Собеседниче узников и Опора гонимых.

Прииди, ущедри изнуренных нищетою и гладом.

Прииди и уврачуй страсти наших душ и телес.

Прииди, и посети всех жаждущих Твоего озарения.

Прииди, и осмысли наша скорби надеждою вечныя радости.

Прииди, Утешителю, Душе Святый, и вселися в ны!

Кондак 7

«На Святаго Духа хулившему, не простится ни в сем веке, ни в будущем», рече Господь. Слышаще сие страшное изречение, трепещем, да не осудимся с непослушными Тебе и богоборными. Не даждь уклонятися, Душе Святый, сердцам нашим в словеса лукавствия. Обрати от расколов, ересей и безбожия всех заблудших, и всех с Церковью первенцев Твоих сподоби во веки веков воспевати: Аллилуиа!

Егда отступи Дух Святый от Саула, тогда страх и уныние постиже его, и тьма отчаяния низверже его в преисподнюю. Тако и аз в день уныния и ожесточения моего разумею, яко удален есмь от Твоего света. Но дай мне неослабно звати Тя, души моея Ограду, дон деже свет Твой озарит мя малодушнаго:

Прииди убо, и не отвержи мене за роптание и нетерпение мое.

Прииди, и умиротвори лютую бурю смятения и раздражения.

Прииди, и успокой озлобленных житейскими невзгодами.

Прииди, и смягчи сердца в день ожесточения и гнева.

Прииди, и сокруши козни смущения и устрашения духов тьмы.

Прииди, и вдохни в ны дух сокрушен, да терпением спасем души наша.

Прииди, Утешителю, Душе Святый, и вселися в ны!

Спаси ны, Отче Небесный! Мы убоги и немощны, и слепы, и наги духовно! Даруй нам злато Твое, огнем очищенное, покрый нас от срама одеждою белою, исцели помазанием Твоим очи наши. Благодать Животворящаго Твоего Духа да снидет в нечистые сосуды душ наших, и возродит нас поющих: Аллилуиа!

Икос 8

Яко Вавилонская башня разрушится счастие земное. Жалки все начинания человеческия. Благо мне, яко смирил мя еси, яко открыл еси мне в согрешениих и падениих моих всю слабость и ничтожество мое. Без Тебе не можем творити ничесоже, но благодатию Твоею уповаем спастися:

Прииди убо, единый мудрый Строителю жизни.

Прииди, и уясни нам непостижимыя пути Твоя.

Прииди, яко молния, и освети конец нашего земнаго бытия.

Прииди, и благослови, всякое благое начинание наше.

Прииди, и буди помощник в добрых делах.

Прииди, и озари ум наш в час недоумений.

Прииди, даруя дух покаяния, да отвратятся тем грядущия на мир скорби.

Прииди, Утешителю, Душе Святый, и вселися в ны!

Кондак 9

Тако возлюби Бог, яко и Сына Своего Единороднаго дал есть, Иже от Духа Святаго и Марии Девы вочеловечився, на кресте простре зиждительныя Свои руце, Кровию же Своею весь мир от греха и смерти искупи! Темже вся тварь, свободы славы чад Божиих чая, Отцу возлюбившему, Сыну искупившему и Духу освящающему поет: Аллилуиа!

Икос 9

Дух Животворящий, яко голубь сошедший на Христа на Иордани и на мне опочил есть при купели крещения. Но помрачися действие доброты Его от тьмы грехопадений моих. Темже, яко путник заблудшийся в лесу нощию, ожидает зари, тако и аз жажду лучей Твоих, Б лаже, да не погибну до конца:

Прииди убо к запечатленному страшным именем Твоим.

Прииди, и облегчи совесть мучимую, нещадно палимую.

Прииди, и обнови во мне омраченный Твой образ.

Прииди, и разсей греховныя видения.

Прииди, и научи сострадати чуждему горю.

Прииди, и подвигни мя любити всякое создание Твое.

Прииди, и воз даждь ми радость спасения Твоего.

Прииди, Утешителю, Душе Святый, и вселися в ны!

Кондак 10

Дух Святый возраждает в жизнь вечную, Дух Святый вдохновляет мучеников, освящает священников, венчает праведников, хлеб и вино совершает Телом и Кровию Божественными. О, глубино богатства и премудрости Божия! Даруй нам венец Твоих даров — всепрощающую вечную любовь, скорбящую за врагов, хотящую всем спастися, да озареннии ею, яко чада света, поем: Аллилуиа!

Икос 10

Кто ны отлучит от любве Божия; скорбь ли или теснота, или гонение, или глад, или нагота, или беда, или меч? Аще и всего лишимся на земли, имамы наследие неувядаемо на небеси. Но даруй нам, Господи, любити Тя не словом или языком, а истинным делом и подвигом всея жизни:

Прииди же, Душе Всесильный, и умножи нам всепобеждающую веру.

Прииди, и даждь нам дерзновение молитвенное.

Прииди, и согрей сердца наша, да не охладеет любовь наша в сердце за преумножение беззаконий.

Прииди, и не даждь нам отпасть во дни гонений и осмеяния веры.

Прииди, и сохрани нас от непосильных искушений и соблазнов.

Прииди, и оживи сердца наша кроплением росы Твоея.

Прииди, уврачуй, освяти и возстави нас, Блаже, Твоею благодатию.

Прииди, Утешителю, Душе Святый, и вселися в ны!

Кондак 11

Тако глаголет Господь: «Излию от Духа Моего на всяку плоть, и прорекут сынове ваша и дщери ваша, и юноши ваша видения узрят, и старцы ваши сония увидять». Душе всежеланный, даждь токмо едину от крупиц с трапезы избранных сынов утешения Твоего и нам умилно зовущим: Аллилуиа!

Икос 11

Аще и на краткое мгновение, яко блистание молнии, Ты возсияеши в тайне души, но незабвенно есть светолитие откровения Твоего, от негоже страшным и боголепным изменением преображается бренное естество. Сподоби убо, Утешителю Благий, и нас еще в земнем житии чистым сердцем узрети Тя, вопиющих Ти:

Прииди, светоподательная Молния вечности.

Прииди, и озари нас невечерним сиянием.

Прииди, Сокровище смиреномудрия и веселие кротких.

Прииди, Вода живая и прохлади нас среди зноя страстей.

Прииди, ибо вдали от Тебе нет радости и покоя.

Прииди, яко с Тобою всюду Небесное Царство.

Прииди, и напечатлей в душе солнцевидный лик Твой.

Прииди, Утешителю, Душе Святый, и вселися в ны!

Кондак 12

Благодати реко неистощимая, Душе Святый, грехов разрешителю! Приими моления наша о всем мире, о верующих и неверующих, и о сынах противления: и всех приведи к вечному Царствию Святыя Троицы; да упразднится Тобою и последний враг, — смерть, и мир, возрожденный очистительным огнем, воспоет новую песнь безсмертия: Аллилуиа!

Икос 12

Зрю духом град Божий — Иерусалим небесный, яко невеста украшенный, солнцевидный, торжествующий. Слышу ликования праведных на трапезе

Господней, и гласы Ангелов и пресветлаго Господа посреде избранных Своих, и отбеже болезнь и печаль и воздыхание. Царю Небесный, Душе Святый, седмерицею даров Твоих сподоби и нас причастниками быти сия вечныя радости в Бозе зовущих Ти сице:

Прииди, Блаже, и возбуди в нас жажду загробнаго бытия.

Прииди, и затепли в душе чаяние жизни истиннаго века.

Прииди, и открый нам радости грядущаго Царствия.

Прииди, и даждь нам снегосветлую ризу чистоты.

Прииди, и исполни нас блистанием Божества.

Прииди, и возми нас на брак Агнчий.

Прииди, и сподоби в вечной славе Твоей царствовати.

Прииди, Утешителю, Душе Святый, и вселися в ны!

Кондак 13

О, светоносная пучино спасающей любве, Душе Животворящий! Согрей дыханием наития Твоего оледеневший в беззакониях род человеческий, силою непостижимых судеб Твоих ускори погибель зла, и яви вечное торжество Божественныя правды. Да будет Бог всяческая и во всех: и всяко колено небесных и земных и преисподних да воспоет: Аллилуиа!

(Сей Кондак глаголи трижды. А по сем читается Икос 1 и Кондак 1). КРАТКАЯ МОЛИТВА СВЯТОМУ ДУХУ

Душе Святый! Всю вселенную собою наполняли, и всем жизнь подаваяй, от скверных же человек удаляяйся, смиренно молю Тя: не гнушайся нечистоты души моея, но прииди и вселися в мя и очисти мя от всякия греховныя скверны. Да помощию Твоею прочее время живота моего поживу в покаянии и творении дел благих, и тако прославлю Тя со Отцем и Сыном во веки веков. Аминь!

Акафист ко причащению Святых Христовых Таин

Кондак 1

Избранный Жените душ и сердец, вочеловечением Своим и смертью на Кресте, обручивый Себе на веки весь род человечь, и давый нам в залог вечныя жизни Самое Пречистое Тело и Кровь Свою, се по гласу Твоему и аз, недостойный, дерзая, прихожду, к Божественной Трапезе Твоей и поражен величием ея, вопию: Иисусе, Боже сердца моего, прииди и соедини мя с Тобою на веки.

Икос 1

Ангела Твоего к провидцу Исаии со углем горящим от алтаря небеснаго послал еси, во еже очистити тем устне его, егда видев Тя, сидяща на престоле, о нечистоте своей сокрушашеся: аз же, оскверненный душею и телом, како дерзну приступити ко причащению Божественных Твоих Тайн, аще не Ты Сам очистиши мя свыше? Темже из глубины души вопию Ти:

Иисусе Всеблагий, коснися огнем благодати Твоея и моих нечистых устен:

Иисусе, попали терние моих многих прегрешений.

Иисусе, созижди во мне сердце чисто, и обнови во утробе моей дух правый:

Иисусе, изведи из темницы страстей бедную душу мою.

Иисусе, потреби во мне нечистыя помыслы и злая похотения:

Иисусе, направи слабыя стопы моя на путь заповедей Твоих.

Иисусе, Боже сердца моего, прииди и соедини мя с Тобою на веки.

Кондак 2

Желанием возжелавый ясти со ученики последнюю пред страданием Твоим Пасху, да преподаси им, среди ея, последний и наибольший залог любви Твоея, прежде двою днию предпослал еси два от них во Иерусалим, да шедше уготовают ю. Поучаяся отсюду, како и нам подобает благовремение уготовляти себе к снедению нашея Божественныя Пасхи, сиречь Тела и Крови Твоея, благодарственно зову Ти: Аллилуиа.

Икос 2

«Изуй сапоги от ногу твоею, земля бо, на нейже стоиши, свята есть», рекл еси Моисею из купины горевшия и несгоравшия, от невидимаго во оной присутствия Твоего. Сосуд с Божественным Телом и Кровию Твоею воистину более и святее неопалимыя купины есть: аз же перстен, нечист, продан под грех. Темже со смирением и Eiepoio вопию Ти:

Иисусе, всемогущий, совлецы мя ветхаго человека с деяньми его:

Иисусе, умертви семя тли, во мне гнездящееся.

Иисусе, расторгни узы греха, имиже связа мя враг:

Иисусе, подаждь ми сердце смиренно и дух сокрушен.

Иисусе, отжени от мене искушения и соблазны:

Иисусе, утверди мя в вере и любви к Тебе.

Иисусе, Боже сердца моего, прииди и соедини ми с Тобою на веки.

Отцы наша ядоша ману в пустыни и умроша: Аз есмь хлеб, сходяй с небесе, да аще кто яст от него, жив будет во веки: и хлеб, его же Аз дам, Плоть Моя есть, юже Аз дам за живот мира, рекл еси иудеом, искавшим видети от Тебе знамение с небесе, подобное манне Моисеевой. Его же мы слышаще и сбытие предреченнаго видяще, со страхом зовем: Аллилуиа.

Икос 3

Восстав с вечери, якоже повествует святый Иоанн, и препоясався лентием, умыл еси ноги учеником, научая сим, да не приступаем к Божественной трапезе Твоей, неомытии слезами покаяния, во гресех наших. Ощущая превельную нужду сего таинственнаго омовения и скудость слез ожесточеннаго сердца моего, с Петром вопию Ти:

Иисусе Преблагий, Сам ми умый не нозе токмо, но и руце и главу:

Иисусе, обнажи предо мною бездну душевнагс» моего растления.

Иисусе, разверзи во мне источник сокрушения сердечнаго:

Иисусе, ороси мя каплями Твоего милосердия.

Иисусе, обвей мя страхом суда и мук вечных:

Иисусе, возбуди совесть, спящую во мне, и укрепи глас ея.

Иисусе, Боже сердца моего, прииди и соедини мя с Тобою на веки.

Кондак 4

Не сей ли есть Иисус, сын Иосифов, Егоже мы знаем отца и матерь? Како убо глаголет Сей, яко с небесе снидох? И како может дати нам Плоть Свою ясти, — глаголаху между собою жидове, услышавше о преславном обещании Твоем датися в снедь верным. Не ведуще, по окаменению сердец своих, со смирением веровати и взывати к Тебе: Аллилуиа.

Икос 4

Аще не снесте Плоти Сына Человеческаго и не пиете Крове Его, живота не имате в себе, провещал еси косным во еже веровати иудеом, еже слово жестоко к слышанию показася и неким от ученик Твоих, неведущим еще Тайн Царствия Божия. Мы же, озареннии светом Евангелия и откровенным лицем божественную славу Твою зряще, с верою и любовию зовем Ти:

Иисусе, вся могий величеством силы и державы Твоея:

Иисусе, творяй и совершаяй паче, неже можем разумети и помыслити:

Иисусе, манну с неба некогда, в знамение настоящего Таинства, одождивый:

Иисусе, ко прообразованию тогожде, воду из камене источивый:

Иисусе, облак крастелей в напитание алчущим в пустыне иудеом пославый:

Иисусе, — пред очию самих сомнящихся иудеов, пятию хлебы, — пять тысящ народа насытивый: Иисусе, Боже сердца моего, прииди и соедини мя с Тобою на веки.

Кондак 5

Ядущим на вечери учеником, прием хлеб, благословив и преломив, подал еси им, рек: «приимите, ядите, сие есть Тело Мое за вы ломимое во оставление грехов». Сему божественному и пресладкому гласу внемлюще, со благодарением зовем: Аллилуиа.

Икос 5

Ядый Мою Плоть и пияй Мою Кровь во Мне пребывает и Аз в нем: той имать живот вечный и Аз воскрешу его в последний день, сие есть в воскресение живота и блаженства. Сего убо вожделеннаго воскресения в живот ищя сподобитися, из глубины души вопию Ти:

Иисусе, приблизися ко ищущему соединения с Тобою:

Иисусе, вниди во утробу, во вся составы и вся кости моя.

Иисусе, буди светом моего помраченнаго ума:

Иисусе, наполни Собою ненасытимую всем миром бездну моего сердца:

Иисусе, вещай гласом моей совести.

Иисусе, движи и управляй моею волею.

Иисусе, Боже сердца моего, прииди и соедини мя с Тобою на веки.

Аминь, аминь, глаголю вам: един от вас предаст Мя, рек л еси в скорби духа учеником Твоим на вечери. Они же, аще и чисти от замысла предания, егда аз есмь, вопрошаху Тя кийждо, показу юще сим глубину своего смиренномудрия. Аз же, что реку Ти, седмижды на день падаяй и изменяяй Тебе? Обаче Ты Сам, соблюди Мя, да не отпаду в конец, взывая Ти благодарив: Аллилуиа.

Икос 6

Якоже розга не может плода творити о себе, аще не будет на лозе, тако и вы, аще во Мне не пребудете: а иже будет во Мне и Аз в нем, той сотворит плод мног: сице, тайнодействуя, поучал еси возлюбленные ученики Твоя на пути в Гефсиманию. Сему убо наставлению внемля, и ведый немощь естества моего без благодати Твоея, прилежно вопию Ти:

Иисусе, пренебесный Делателю, Сам мя всади в живоносный вертоград Твой.

Иисусе, лоза истинная, прикрепи мя к Тебе,

яко лозу дикую.

Иисусе, кореню неизсыхающий, исполни мя соком жизни вечныя.

Иисусе, победителю всякия мертвенности, отреби еже изсохло есть во мне от зноя страстей.

Иисусе, красный добротою, украси мя цветами благих чувств и помышлений.

Иисусе, богатый в милости, ущедри мя плодами истинного покаяния и правды.

Мисусе, Боже сердца моего, прииди и соедини мя с Тобою на веки.

Кондак 7

И кто есть предаяй Тя, вопросившу ученику, иже возлеже на вечери на персех Твоих; той есть, отвещал еси, емуже Аз, омочив в солило, хлеб подам. И омочь хлеб, подал еси Иуде Симонову Искариотскому, подвизая его на покаяние: он же, ожесточен сый духом злобы, не восхоте разумети гласа любве своего Учителя и Господа. Таковаго жестокосердия да буду избавлен благодатию Твоею, зовя Тя выну: Аллилуиа.

Щадя немощь естества нашего, отвращающегося вкушения плоти человеческия, не яве, но под видом хлеба и вина благоволил еси преподати нам Пречистое Тело и Кровь Твою: премудре и человеколюбие строяй все дело спасения нашего, Иисусе, самая спасительная таинства Твоя приспособляли к немощи нашего разумения и чувств. Чудяся о таковом снисхождении премудрости Твоея к немощи естества нашего, благодарив славословлю Тя сице:

Иисусе, во уверение сомнящихся на святей трапезе многажды вместо хлеба и вина, Самое Тело и Кровь Твою проявивый:

Иисусе, достойным служителям алтаря Духа Пресвятаго на освящение Даров сходяща, показавый.

Иисусе, вместо недостойных служителей алтаря Ангелов Твоих невидимо, для совершения божественнаго таинства, посылаяй:

Иисусе, явлением чудес на святей трапезе многия из самых зловерных к вере обративый.

Иисусе, Боже сердца моего, прииди и соедини мя с Тобою на веки.

И по хлебе, сиречь по вкушении от поданнаго Тобою хлеба предателю, якоже повествует Святый Иоанн, вниде в онь сатана. Оле, страшныя казни за неверие! Оле, злополучнаго жребия предателя! Еже во спасение долженствоваше быти, в смерть и погибель ему обретеся. Пред таковым убо судом правды Твоея благоговея, со страхом и трепетом зову Ти: Аллилуиа.

Икос 8

Сие творите в Мое воспоминание, рекл еси учеником на вечери, преподав им под видом вина Кровь Свою. Темже убо елижды от хлеба ядим и чаши пием, смерть Твою возвещаем, по слову Святаго Павла. Воспоминая убо ныне страдания Твоя, со умилением зову Ти:

Иисусе, в руце врагов Твоих для спасения мира Себе произвольно предавый.

Иисусе, легионов Ангелов в защиту Твою явитися не попустивый.

Иисусе, невернаго ученика воззрением на него и гласом алектора к покаянию обративый:

Иисусе, Каиафе и Пилату, неразумно вопросившим Тя, ответа не давый.

Иисусе, со креста распеншим Тя у Отца отпущение грехов просивый.

Иисусе, Матери Твоей возлюбленнаго ученика премилосердне усыновивый.

Иисусе, Боже сердца моего, прииди и соедини мя с Тобою на веки.

Кондак 9

Иудо, лобызанием ли Сына Человеческаго предавши? воззвал еси горце к ученику неверному, егда он прииде со спирою в вертоград Гефсиманский, ища предати Тя лобзанием. Обаче и сей преострый глагол не порази раскаянием души, во зле ожесточенныя. Ведый убо непостоянство и моея воли страшуся, да не дам Ти когда и аз неблагодарный лобзания Иудина. Ты Сам убо укрепи мя благодатию Твоею, да со благоразумным разбойником выну зову: Аллилуиа.

Икос 9

Отче, да вси едино будут: якоже Ты во Мне и

Аз в Тебе, да и тии в Нас едино будут, да и мир веру имет, яко Аз от Тебе изыдох, — тако возгласил еси в последней велицей молитве ко Отцу. Сему пресладкому гласу Твоему последуя и о силе молитвы Твоея дерзая, с верою возглашаю Ти:

Иисусе, вся совокупляяй во едино — воссоедини всех нас неразлучне с Тобою и Отцем Твоим: Иисусе, вся примиряяй, даждь да будем все единомыслени в вере и любви к Тебе.

Иисусе, не терпяй вражды и разделения, потреби злочестивыя ереси и расколы:

Иисусе, всех любяй и милуяй, собери во едино стадо вся заблудшия овцы.

Иисусе, мир всем подаваяй, утоли зависть и пререкания между призывающим Имя Твое.

Иисусе, причащаяй мя Самого Тела и Крови Твоея, да буду воистину Плоть от Плоти Твоея и Кость от Костей Твоих.

Иисусе, Боже сердца моего, прииди и соедини мя с Тобою на веки.

Кондак 10

На вечери в Кане Галилейстей, воду в вино претворив, первое сим знамение божественный силы Твоея показал еси. Отходя же на крест, яко Жених душ, последнее чудо любви верующим в Тя явил еси, претворив хлеб в Тело Твое и вино в Кровь Твою, имже насыщался и аз в живот вечный, благодарив зову Ти: Аллилуиа.

И к о с 10

В день воскресения Твоего, двема от ученик Твоих спутешествуя во образе странника во Еммаус, поучал еси их о тайне страданий Твоих: онемаже держастеся очи, да Тя не познаста, аще и сердце их горя бе в них от сладости словес Твоих. Егда же преклонився на моление их, вшел еси с ними облещи, и благословив хлеб, подал еси им: абие отверзостеся има очи, да Тя познаста. Подобяся сим учеником, дерзая и аз со смирением, вознести к Тебе сицевый глас:

Иисусе, долготерпеливый, не остави и мене единаго на пути жизни за скудость веры моея:

Иисусе, научи мя, якоже и онех, разумети пророчествия о Тебе и тайну благодатнаго соединения с Тобою.

Иисусе, согрей и воспламени, якоже онех учеников, и мое хладное сердце:

Иисусе преблагий, облязи и со мною, яко уже преклонился есть к вечеру день моея жизни.

Иисусе, даждь ми познати Тя воистину в настоящем преломлении таинственнаго хлеба и в питии от чаши.

Иисусе, сотвори да и аз, познав силу любве Твоея, буду провозвестником оныя для братий моих.

Иисусе, Боже сердца моего, прииди и соедини мя с Тобою на веки.

Кондак 11

Побеждающему обещал еси дати ясти от древа животнаго, еже есть посреди рая Божия, и от манны сокровенныя. К сему вкушению на небеси, да будет ми приуготовлением на земли причащение Тела и Крове Твоея, к немуже аз, недостойный, ныне приступая, зову: Аллилуиа.

Икос 11

Ядый и пияй недостойне суд себе яст и пиет, не рассуждая Тела и Крове Господни, — вразумляет приступающих ко причащению небошественный Павел. Темже и аз страшуся и трепещу своего недостоинства, но да не надолзе удалялся Твоего общения, от мысленнаго волка звероуловлен буду, прихожду к Тебе со гласом таковым:

Иисусе, приими мя, якоже приял еси мытаря, блудницу и разбойника:

Иисусе, не возгнушайся внити под кров души моея, аще и весь пуст и палея есть.

Иисусе, разверзи и моя душевныя очи, якоже разверзл еси слепу от рождения:

Иисусе, прорцы и мне, якоже оному расслабленному: восстани и ходи.

Иисусе, устави ток нечистых пожеланий души моея, якоже уставил еси токи жены кровоточивыя.

Иисусе, уврачуй проказу души и совести моея.

Иисусе, Боже сердца моего, прииди и соедини мя с Тобою на веки.

Кондак 12

Завистью дьявола, усты змия глаголавшего, весь род человеческий вкушением от плода запрещеннаго рай погуби и смерти предадеся. Вкушением же от Пречистаго Тела и Крове Твоея, вси земнороднии, паки вечныя сподобляются жизни и восходят на первое достояние. Врачество бо от яда змиина и семя бессмертия есть причащение животворящих Тайн Твоих. Темже благодарственне зову Ти: Аллилуиа.

Икос 12

Се пред сосудом с божественными Таинами Твоими предстою, злых же помышлений моих не отступаю: едина всемогущая благодать Твоя ободряет и привлекает мя. Темже, повергая себя в бездну милосердия Твоего, вопию:

Иисусе, призываяй к покою в Тебе всех тру ж дающихся и обремененных, приими и мене, утружденнаго суетою мира:

Иисусе, пришедший призвати не праведные, но грешные на покаяние, разреши и мя от грехов и страстей моих.

Иисусе, исцеляяй всякий недуг и всякую язву, уврачуй раны и гноение души моея.

Иисусе, насыщаяй алчущия, насыти мя Телом и Кровию Твоею.

Иисусе, воскрешаяй мертвыя, оживи мя, умершаго грехами:

Иисусе, победителю ада, извлецы мя из челюстей духа злобы.

Иисусе, Боже сердца моего, прииди и соедини мя с Тобою на веки.

Кондак 13

О, Пресладкий и Всещедрый Иисусе! Выну сходяй, яко манна с небеси, для питания душ и телес наших, в таинстве Пречистаго Тела и Крови Твоея, сподоби мя неосужденно причаститися Божественных Тайн Твоих, да исцелен, насыщен, освящен и обожен Тобою на веки, благодарив зову: Аллилуиа.

(Сей Кондак глаголи трижды. А по сем читается Икос 1 и Кондак 1).

Часть II.

Акафист Преблагословенней Владычице нашей Богородице и Приснодеве Марии (Благовещению)

Кондак 1

Взбранной Воеводе победительная, яко избавльшеся от злых, благодарственная восписуем Ти раби Твои, Богородице: но яко имущая державу непобедимую, от всяких нас бед свободи, да зовем Ти: Радуйся, Невесто неневестная.

Икос 1

Ангель предстатель с небесе послан бысть рещи Богородице: радуйся! И со безплотным гла сом воплощаема Тя зря, Господи, ужасашеся, и стояше, зовый к Ней таковая:

Радуйся, Еюже радость возсияет: Радуйся, Еюже клятва исчезнет. Радуйся, падшаго Адама воззвание: Радуйся, слез Евиных избавление. Радуйся, высото, неудобовосходимая человеческими помыслы:

Радуйся, глубино, неудобозримая и ангельскима очима.

Радуйся, яко еси Царево седалище: Радуйся, яко носиши Носящаго вся. Радуйся, звездо, являющая солнце: Радуйся, утробо божественнаго воплощения. Радуйся, Еюже обновляется тварь: Радуйся, Еюже поклоняемся Творцу. Радуйся, Невесто неневестная.

Кондак 2

Видящи святая Себе в чистоте, глаголет Гавриилу дерзостно: преславное твоего гласа неудобоприятельно души Моей является: безсеменнаго бо зачатия рождество како глаголеши, зовый: Аллилуиа.

Икос 2

Разум недоразумеваемый разумети Дева ищущи, возопи к служащему: из боку чисту, Сыну како есть родитися мощно, рцы ми; к Нейже он рече со страхом, обаче зовый сице:

Радуйся, совета неизреченнаго таиннице:

Радуйся, молчания просящих веро. Радуйся, чудес Христовых начало: Радуйся, велений Его главизно. Радуйся, лествице небесная, Еюже сниде Бог: Радуйся, мосте, преводяй сущих от земли на небо.

Радуйся, Ангелов многословущее чудо: Радуйся, бесов многоплачевное поражение. Радуйся, свет неизреченно родившая: Радуйся, еже како, ни единаго же научившая. Радуйся, премудрых превосходящая разум: Радуйся, верных озаряющая смыслы. Радуйся, Невесто неневестная.

Кондак 3

Сила Вышняго осени тогда к зачатию браконеискусную, и благоплодная тоя ложесна, яко село показа сладкое, всем хотящим жати спасение, внегда пети сице: Аллилуиа.

Икос 3

Имущи богоприятную Дева утробу, востече ко Елисавети: младенец же оноя абие познав сея целование, радовашеся, и играньми яко песньми вопияше к Богородице:

Радуйся, отрасли неувядаемыя розго: Радуйся, плода безсмертнаго стяжание. Радуйся, делателя делающая человеколюбца: Радуйся, садителя жизни нашея рождшая. Радуйся, ниво, растящая многоплодие щедрот: Радуйся, трапезо, носящая обилие очищения. Радуйся, яко рай пищный процветавши: Радуйся, яко пристанище душам готовиши. Радуйся, приятное молитвы кадило: Радуйся, всего мира очищение. Радуйся, Божие к смертным благоволение: Радуйся, смертных к Богу дерзновение. Радуйся, Невесто неневестная.

Кондак ί

Бурю внутрь имея помышлений су мнительных, целомудренный Иосиф смятеся к Тебе зря небрачней, бракоокрадованную помышляя, Непорочная: уведев же Твое зачатие от Духа Свята, рече: Аллилуиа.

Слышаша пастырие Ангелов, поющих плотское Христово пришествие, и текше яко к пастырю, видят Сего, яко агнца непорочна, во чреве Мариине упасшася, Юже поюще реша: Радуйся, Агнца и Пастыря Мати: Радуйся, дворе словесных овец. Радуйся, невидимых врагов мучение: Радуйся, райских дверей отверзение. Радуйся, яко небесная срадуются земным: Радуйся, яко земная сликовствуют небесным. Радуйся, Апостолов немолчная уста: Радуйся, страстотерпцев непобедимая дерзосте.

Радуйся, твердое веры утверждение: Радуйся, светлое благодати познание. Радуйся, Еюже обнажися ад: Радуйся, Еюже облекохомся славою. Радуйся, Невесто неневестная.

Кондак 5

Боготечную звезду узревше волехви, тоя последоваша зари: и яко светильник держаще ю, тою испытаху крепкаго Царя: и достигав Непостижимаго, возрадовашася, ему вопиюще: Аллилуиа.

Икос 5

Видеша отроцы халдейстии, на руку Девичу создавшаго руками человеки, и Владыку разумевающе Его, аще и рабий прият зрак, потщашася дарми послужити Ему, и возопити Благословенней:

Радуйся, звезды незаходимыя Мати: Радуйся, заре таинственнаго дне. Радуйся, прелести пещь угасившая: Радуйся, Троицы таинники просвещающая. Радуйся, мучителя безчеловечнаго изметающая от начальства:

Радуйся, Господа человеколюбца показавшая Христа.

Радуйся, варварскаго избавляющая служения: Радуйся, тимения изымающая дел. Радуйся, огня поклонение угасившая: Радуйся, пламене страстей изменяющая. Радуйся, верных наставнице целомудрия: Радуйся, всех родов веселие.

Радуйся, Невесто неневестная.

Кондак 6

Проповедницы богоноснии бывше волсви, возвратишася в Вавилон, скончавше Твое пророчество: и проповедавше Тя Христа всем, оставиша Ирода яко буесловяща, не ведуща пети: Аллилуиа.

Икос 6

Возсиявый во Египте просвещение истины, отгнал еси лжи тьму: идоли бо его, Спасе, не терпяще Твоя крепости, падоша. Сих же избавлыииися вопияху к Богородице:

Радуйся, исправление человеков:

Радуйся, низпадение бесов.

Радуйся, прелести державу поправшая:

Радуйся, идольскую лесть обличившая.

Радуйся, море, потопившее фараона мыс леннаго.

Радуйся, каменю, напоивший жаждущыя жизни.

Радуйся, огненный столпе, наставляяй сущыя во тьме:

Радуйся, покрове миру, ширший облака.

Радуйся, пище, манны приемнице:

Радуйся, сладости святыя служительнице.

Радуйся, земле обетования:

Радуйся, из неяже течет мед и млеко. Радуйся, Невесто неневестная.

Кондак 7

Хотящу Симеону от нынешняго века преставитися прелестнаго, вдался еси яко младенец тому, но познался еси ему и Бог совершенный: темже удивися Твоей неизреченной премудрости, зовый: Аллилуиа.

Икос 7

Новую показа тварь, явлься Зиждитель нам, от Него бывшым, из безсеменныя прозяб утробы, и сохранив ю, якоже бе, нетленну, да чудо видяще воспоим Ю вопиюще: Радуйся, цвете нетления: Радуйся, венце воздержания. Радуйся, воскресения образ облистающая: Радуйся, ангельское житие являющая. Радуйся, древо светлоплодовитое, от негоже питаются вернии:

Радуйся, древо благосеннолиственное, имже покрываются мнози.

Радуйся, во чреве носящая Избавителя плененным:

Радуйся, рождшая Наставника заблуждшым.

Радуйся, Судии праведнаго у моление:

Радуйся, многих согрешений прощение.

Радуйся, одеж до нагих дерзновения:

Радуйся, любы, всякое желание побеждающая.

Радуйся, Невесто неневестная.

Кондак 8

Странное рождество видевше, устранимся мира, ум на небеса преложше, сего бо ради высокий Бог на земли явися смиренный человек, хотяй привлещи к высоте, Тому вопиющыя: Аллилуиа.

Икос 8

Весь бе в нижних, и вышних никакоже отступи неописанное Слово: снизхождение бо божественное, не прехождение же местное бысть, и рождество от Девы богоприятныя, слышащия сия: Радуйся, Бога невместимаго вместилище: Радуйся, честнаго таинства двери. Радуйся, неверных су мнительное слышание: Радуйся, верных известная похвало. Радуйся, колеснице пресвятая Сущаго на херувимех:

Радуйся, селение преславное Сущаго на серафимех.

Радуйся, противная в тожде собравшая: Радуйся, девство и рождество сочетавшая. Радуйся, Еюже разрешися преступление: Радуйся, еюже отверзеся рай. Радуйся, ключу царствия Христова: Радуйся, надеждо благ вечных. Радуйся, Невесто неневестная.

Кондак 9

Всякое естество ангельское удивися великому Твоему вочеловечения делу: неприступнаго бо, яко Бога, зряще, всем приступнаго человека, нам убо спребывающа, слышаща же от всех: Аллилуиа.

Икос 9

Ветия многовещанныя, яко рыбы безгласныя видим о Тебе, Богородице: недоумевают бо глаголати, еже како и Дева пребывавши, и родити возмогла еси; мы же, таинству дивящеся, верно вопием:

Радуйся, премудрости Божия приятелище: Радуйся, промышления Его сокровище. Радуйся, любомудрыя немудрыя являющая: Радуйся, хитрословесныя безсловесныя обличающая.

Радуйся, яко обуяша лютии взыскателе: Радуйся, яко увядоша баснотворцы. Радуйся, афинейская плетения рас терзающая: Радуйся, рыбарския мрежи исполняющая. Радуйся, из глубины неведения извлачающая: Радуйся, многи в разуме просвещающая. Радуйся, кораблю хотящих спастися: Радуйся, пристанище житейских плаваний. Радуйся, Невесто неневестная.

Кондак 10

Спасти хотя мир, иже всех украситель, к сему самообетован прииде, и Пастырь сый, яко Бог, нас ради явися по нам человек, подобным бо подобное призвав, яко Бог слышит: Аллилуиа.

Стена еси девам, Богородице Дево, и всем к Тебе прибегающим: ибо небесе и земли Творец устрой Тя, Пречистая, вселься во утробе Твой, и вся приглашати Тебе научив: Радуйся, столпе девства: Радуйся, дверь спасения. Радуйся, начальнице мысленнаго наздания: Радуйся, подательнице божественныя благости. Радуйся, Ты бо обновила еси зачатыя студно: Радуйся, Ты бо наказала еси окраденныя умом. Радуйся, тлите ля смыслов упраждняющая: Радуйся, сеятеля чистоты рождшая. Радуйся, чертоже безсеменнаго уневещения: Радуйся, верных Господеви сочетавшая. Радуйся, добрая младопитательнице девам: Радуйся, невестокрасительнице душ святых. Радуйся, Невесто неневестная.

Кондак 11

Пение всякое побеждается, спростретися тщащееся ко множеству многих щедрот Твоих: равночисленныя бо песка песни аще приносим Ти, Царю Святый, ничтоже совершаем достойно, яже дал

еси нам, Тебе вопиющым: Аллилуиа.

Икос 11

Светоприемную свещу сущым во тьме явльшуюся, зрим Святую Деву: невещественный бо вжигающи огнь, наставляет к разуму божественному вся, зарею ум просвещающая, званием же почитаемая сими:

Радуйся, луче умнаго солнца: Радуйся, светило незаходимаго света. Радуйся, молние, душы просвещающая: Радуйся, яко гром, враги устрашающая. Радуйся, яко многосветлое возсияваеши просвещение:

Радуйся, яко многотекущую источавши реку. Радуйся, купели живописующая образ: Радуйся, греховную отъемлющая скверну. Радуйся, бане омывающая совесть: Радуйся, чаше, черплющая радость. Радуйся, обоняние Христова благоухания: Радуйся, животе тайнаго веселия. Радуйся, Невесто неневестная.

Благодать дати восхотев долгов древних, всех долгов решитель человеком, прииде Собою ко отшедшым Того благодати: и раздрав рукописание, слышит от всех сице: Аллилуиа.

Икос 12

Поюще Твое рождество, хвалим Тя вси, яко одушевленный храм, Богородице: во Твоей бо вселився утробе, содержай вся рукою Господь, освяти, прослави, и научи вопити Тебе всех: Радуйся, селение Бога и Слова: Радуйся, святая святых большая. Радуйся, ковчеже позлащенный духом: Радуйся, сокровище живота неистощимое. Радуйсе, честный венче царей благочестивых: Радуйся, честная похвало иереев благоговейных.

Радуйся, Церкве непоколебимый столпе: Радуйся, царствия нерушимая стено. Радуйся, Еюже воздвижутся победы: Радуйся, Еюже низпадают врази. Радуйся, тела моего врачевание:

Радуйся, души моея спасение.

Радуйся, Невесто неневестная.

Кондак 13

О, всепетая Мати, рождшая всех святых святейшее Слово! Нынешнее приемши приношение, от всякия избави напасти всех, и будущия изми муки, о Тебе вопиющих: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО ПРЕСВЯТЕЙ БОГОРОДИЦЕ

Царице наша преблагая, надеж до наша, Богородице, приятелище сирых, и странных предстательнице, скорбящих радосте, обидимых покровительнице, зриши нашу беду, зриши нашу скорбь: помози нам яко немощны, окорми нас яко странны: обиду нашу веси, разреши ту, яко волиши: яко не имамы иныя помощи разве Тебе, ни иныя предстательницы, ни благия утешительницы, токмо Тебе, о Богомати, яко да сохраниши нас и покрывши, во веки веков. Аминь.

Акафист явлению иконы Пресвятыя Богородицы Тихвинския

Кондак 1

Взбранной Воеводе, Владычице нашей Богородице благодарственная пения восписуем о явлении чудныя Ея иконы, к Нейже притекающии присно избавляются от враг видимых и невидимых. Ты же, Госпоже неба и земли, яко милосердная Мати, приими ныне малое сие моление наше и неотступну никогда же сотвори милость Твою от нас и заступление, охраняющи от всех бед и напастей нас, зовущих Ти: Радуйся, Владычице, милостивая о нас пред Богом Заступнице.

Икос 1

Ангелов лицы ликовствующе служат Тебе, Владычице, и почитающе Тя, на руку Твоею носившую Творца видимыя и невидимыя твари, икону Твою с места на место преносят. Мы же, земнороднии, дивящеся чудному явлению иконы Твоея, Ангелы носимыя, вопием Ти сице:

Радуйся, всех небесных сил высшая.

Радуйся, вся ангельския чины превосходящая.

Радуйся, честнейшая Херувим.

Радуйся, славнейшая без сравнения Серафим.

Радуйся, радование Ангелов.

Радуйся, похваление ликов небесных.

Радуйся, от Ангелов воспеваемая.

Радуйся, от Серафимов прославляемая.

Радуйся, от Архангел покланяемая.

Радуйся, от воинств небесных почитаемая.

Радуйся, в иконе Твоей от Ангел чтимая.

Радуйся, в видимем образе Твоем от невидимых сил носимая.

Радуйся, Владычице, милостивая о нас пред Богом Заступнице.

Кондак 2

Видяще рыбарие над пучиною вод носимую невидимою силою и светом подобно солнцу сияющую Твою, Богомати, икону с Предвечным Младенцем, рыбарей призвавшим на уловление мира в сети спасения, возопиша: Аллилуиа.

Разум недоразуменный дивнаго явления иконы Твоя разумети людие ищуще уведеша, яко чтимая в Цареграде пречестная икона в наследие российскому роду даровася. Тем же мы благодаряще за милость Твою к роду нашему вопием Ти:

Радуйся, Мати истинныя жизни.

Радуйся, послушанием Твоим преслушание Евы исцелившая.

Радуйся, затворенный Эдем отверзшая.

Радуйся, миру явившая Сокрушителя главы змиевой.

Радуйся, ковчеже умирителя мира носивший.

Радуйся, мир спасшая от потопления греховнаго.

Радуйся, лествице еюже сниде Бог.

Радуйся, земных возводящая на небо.

Радуйся, море фараона мысленнаго потопившее.

Радуйся, купино неопалившаяся всельшимся в Тя огнем Божества.

Радуйся, скрижале богописанная.

Радуйся, каменю, воду жизни источивший жаждущим.

Радуйся, Владычице, милостивая о нас пред Богом Заступнице.

Кондак 3

Сила Вышняго осеняше страну Тихвинскую егда икона Пречистыя Богоматере, многочастне являющися и временным пребыванием освящающи землю, к воздвизанию храмов святых возбуждаше, да славится имя Владычицы во славу Триипостаснаго Бога, Ему же вопием: Аллилуиа.

Икос 3

Имуще благоутробное изволение, да людие страны Тихвинския вожделеют пребывания Твоего с ними да памятуют выну покров Твой, икону Твою являла еси многочастне, дондеже указала еси богоизбранное место вселения ея. Темже чудящеся вопием Ти:

Радуйся, скиние, в нейже вселися Божество телесне.

Радуйся, святая святых, в нюже единою вниде вечный Архиерей.

Радуйся, кивоте позлащенный Духом, законодателя носивший.

Радуйся, светильниче, огнем Божественным возженный.

Радуйся, стамно, носившая манну жизни Христа.

Радуйся, трапезо, хлеб животный вместившая.

Радуйся, кадильнице угль Божества имущая, мир весь облагоухавшая.

Радуйся, жезле цвет прозябший Христа.

Радуйся, столпе, к вечному наследию руководяй.

Радуйся, облаче, от враг видимых и невидимых покрываяй.

Радуйся, земле обетования.

Радуйся, руно, на негоже Христос, яко дождь сниде с небесе.

Радуйся, Владычице, милостивая о нас пред Богом Заступнице.

Кондак 4

Бурю смущения и скорби утолити тщащеся, благовернии людие взываше ко Господу: яви нам божественный дар, егоже человеколюбие стране Российстей послал еси, не скрый сокровища, им же душевную нищету нашу обогатити надеяхомся, претвори печаль нашу в радость, отри слезы и рыдания. И улучивше желаемое, возопиша: Аллилуиа.

Икос ί

Слышав пастырь паствы своея радостное обретение и Матерь Пастыреначальника упасшуюся в странах Тихвинских, устрояет храм в честь новоявленныя иконы Ея, и пресвитеры учреждает, да выну прославляя Богоматерь вопиют Ей:

Радуйся, Дщи, приклонившая ухо ко гласу Отца Небеснаго.

Радуйся, яко праматернее сетование разрушися рождеством Твоим.

Радуйся, Невесто, Еяже доброты вожделе Царь Небесный.

Радуйся, Царице, одесную Царя представшая.

Радуйся, рясны златыми украшенная и всю славу внутрь имущая.

Радуйся, вводящая многих в чертог Царства Небеснаго.

Радуйся, яблоко, егоже благовоние обоняеть весь мир.

Радуйся, крине чистоты, блистанием светящийся.

Радуйся, миро благовонное, всему миру излиянное.

Радуйся, царскую порфиру, плоть Творца всех, из девственных кровей Твоих исткавшая.

Радуйся, живый запечатленный источниче, источивший воду жизни.

Радуйся, мысленный винограде, гроздь Божественный возрастивший.

Радуйся, Владычице, милостивая о нас пред Богом Заступнице.

Кондак 5

Боготечная звезда явися икона Твоя, Богомати, всю страну Тихвинскую обтекающи, и сущих во тьме невежествия светом боговедения озаряющи, скорбящих радостию осиявающи, заблуждающих же на путь делания заповедей Сына Твоего и Бога наставляющи. Ему же благодарственне вопием: Аллилуиа.

Икос 5

Видев Георгий на кладе древа седящу Жену, жезл червленный в руках имущу и светом неизреченным сияющу, Ейже предстоя беседоваше дивный Святитель, позна чрез благоухание благодати Тя, Богородицу, чувственный зрак приимшую и Святителя Николая предстояща Тебе, и возопи со трепетом:

Радуйся, доме, егоже созда Себе для вселения Премудрость Божия.

Радуйся, Дево, Еммануила родившая.

Радуйся, жезле Иессеов, от негоже прозябе цвет Христос Бог.

Радуйся, неневестная Невесто, осенением Духа заченшая Сына.

Радуйся, свитче, в нем же перстом Отчим написася Слово.

Радуйся, книго девства запечатленная, Иосифу на хранение врученная.

Радуйся, клеще таинственная угль Божества во чреве приемшая.

Радуйся, престоле превознесенный, на немже плотию возседе Христос.

Радуйся, облаче легкий, на немже прииде Господь славы.

Радуйся, врата затворенная, имиже един Христос пройде.

Радуйся, горо несекомая, от неяже краеугольный камень отсечеся, Христос.

Радуйся, огнеросная пеще, неопально приимшая огнь Божества.

Радуйся, Владычице, милостивая о нас пред Богом Заступнице.

Кондак 6

Проповедник быв видимаго Твоего пребывания в стране Тихвинстей и дивнаго промышления о ней, благочестивый Георгий явление Твое и волю Твою людем возвести, ейже неповинующися чудесы вразумляются славити Тя, Владычице, и пети Богу: Аллилуиа.

Икос 6

Возсияти свету Богопознания явлением иконы Твоей изволившая, и свет иноческия жизни возжещи благоволила еси, Богомати, на месте явления Твоея иконы, да иноков лицы вопиют Ти непрестанно:

Радуйся, неплоднаго корене благоплодное прозябение.

Радуйся, от младенчества Богу посвященная.

Радуйся, во святем храме воспитавшаяся.

Радуйся, Богу уневестившаяся.

Радуйся, всеми добродетельми преукрашенная.

Радуйся, светоносная палато, Владыце уготованная.

Радуйся, благодатию Божию предочищенная.

Радуйся, от начала веков во главизну нашего спасения предызбранная.

Радуйся, Невесто Архитектона небеснаго, земному тектону на хранение врученная.

Радуйся, малый Назарет Своим пребыванием возвеличившая.

Радуйся, горних сил похвало.

Радуйся, всех земнородных слава.

Радуйся, Владычице, милостивая о нас пред Богом Заступнице.

Кондак 7

Хотящим преподобным Мартирию и Кириллу во уединении подвизатися и труды и подвиги иноческими Богу угождати, путь в место вожделеваемаго подвига в столпе огненнем и гласе указала еси. Они же познавше Тя, яко Одигитрию благую, спутьшествующую им, возопиша Богу: Аллилуиа.

Новый источник чудес в стране северней явися икона Твоя Тихвинская, Пресвятая Владычице, независтно точащий изцеления всем притекающим с верою: слепии бо прозирают, немии благоглаголиви бывают, глусии слышат, разслаблении возстают, бесноватии от уз демонских свобождаются. Темже славяще Тя, возопием:

Радуйся, яко на Тебе почи благоволение Отчее.

Радуйся, Духом Святым осененная.

Радуйся, яко в Тебе воплотися Сын Божий, Спас миру.

Радуйся, совета неизреченнаго таиннице.

Радуйся, от Ангела благовестив приимшая.

Радуйся, ангельским, еже радуйся, весь мир обрадовавшая.

Радуйся, яко Господь с Тобою.

Радуйся, яко Тобою вси земнороднии Богу приближишася.

Радуйся, Благословенная в женах.

Радуйся, всем женам благословение даровавшая.

Радуйся, Мати до рождества и по рождестве пребывшая Девою.

Радуйся, начаток чести и славы девства.

Радуйся, Владычице, милостивая о нас пред Богом Заступнице.

Кондак 8

Странно чудо явления образа Твоего, Владычице, и несказанно, удивляет премирная и ужасает земная, вкупе же и просвещает благодатию рождшагося от Тебе Христа Бога нашего. Странно и заступление обители от врагов, хвалившихся разорите достояние Твое. Сего ради вопием Богу: Аллилуиа.

Икос 8

Вся еси в вышних, Владычице, но и нижних не оставлявши, защищающи, аки стеною и забралом, честною иконою Твоею обитель Твою. Рекла бо еси, егда бысть нашествие вражие, да возмут людие икону Мою и обыдут по стенам окрест, и узрят милость Божию. Темже избавлении Тобою от враг возопиша Тебе:

Радуйся, Мати Творца и Господа Своего.

Радуйся, Еяже ради младенец Иоанн взыграся

во чреве Елисаветы.

Радуйся, от всех родов ублажаемая.

Радуйся, смирением возвышенная.

Радуйся, небесным радование и земным мир рождением Твоим даровавшая.

Радуйся, от Ангелов славословие, от пастырей величание, от волхвов поклонение о рождении Твоем приимшая.

Радуйся, млеком питавшая горняя и дольняя благодатию Своею Питающаго.

Радуйся, пеленами повившая одевающагося светом, яко ризою.

Радуйся, носившая на руку Твоею носящаго весь мир дланию.

Радуйся, во храм принесшая священие храма.

Радуйся, Симеоном благословенная.

Радуйся, Анною пророчицею возвеличенная.

Радуйся, Владычице, милостивая, о нас пред Богом Заступнице.

Кондак 9

Всякаго естества ангельскаго чистейши сущи, Владычице, обитель, ради пришествия Твоея иконы созданную, от нечистоты греховныя близ погибели бывшую, но покаянием очистившуюся, яко общая Молебница о роде христианском избавила еси от врагов, по подобию нечистых животных подкопати ю трудившихся. Темже вопием Богу: Аллилуиа.

Икос 9

Ветия многовещанныя недоумеют воспети по достоянию множество чудес Твоих Владычице, и тайны Твоего строения спасения человеков: ово бо благостию, ово же посещением наказаний руководиши людий на путь спасения. Зане необориму обитель сохранивши от врагов видимых, огненным очищением благоволила еси очистити от уязвлений врага невидимаго, вразумляя, яко чистота, воздержание и молитвы сердечныя угоднее Тебе паче хвалы единых точию уст. Темже вопием Ти:

Радуйся, Египет освятившая пришествием Твоим.

Радуйся, Галилейскую страну прославившая пребыванием Твоим.

Радуйся, по всему Иерусалиму искавшая Отроча Твое, Егоже возлюби душа Твоя.

Радуйся, в дому Отца Его обретшая Его.

Радуйся, вся глаголы о Сыне Твоем слагавшая

в сердце Своем.

Радуйся, в Сыне Твоем прежде всех познавшая Бога.

Радуйся, Сыну Твоему послужившая в земнем житии Его.

Радуйся, страданием Его спострадавшая.

Радуйся, при кресте Сына Твоего усыновление Иоанна апостола и всех верующих приимшая.

Радуйся, матерински возлюбившая искупленных кровию Его.

Радуйся, первее всех уразумевшая тайну воскресения Сына Твоего.

Радуйся, премногий радости насладившаяся в вознесении Сына Твоего на небеса.

Радуйся, Владычице, милостивая о нас пред Богом Заступнице.

Кондак 10

Спасти хотящи многия люди от обдержащих их скорбей и болезней и веру их утвердити во всесильное заступление Твое, Владычице, во многих градех, обителех, весех православныя страны силу чудотворения даровала еси изображением честныя иконы Твоея, да видяще явлемую Тобою

милость, вопиют со умилением Богу: Аллилуиа.

И к о с 10

Стена и щит была еси, Владычице, православному воинству, под знамением Твоея иконы противу двадесети язык воинствовавшему, сохраняя его от стрел вражиих. Темже буди стена и покров от всех врагов видимых и невидимых и нам, ко пречестней иконе Твоей с верою и любовию припадающим и вопиющим Тебе:

Радуйся, утешение верным по вознесении Сына Твоего.

Радуйся, учительнице и споспешнице Апостолом.

Радуйся, извещением Твоего к Богу отшествия обрадованная.

Радуйся, лик ученический облаком к погребению Ти совокупльшая.

Радуйся, от земли дланьми Сына Твоего восприемлемая.

Радуйся, от всех ангельских чиноначалий провождаемая.

Радуйся, земное небо к горнему селению возвышенное.

Радуйся, престоле Господень, от земли вознесенный в Царствие Небесное.

Радуйся, воздух освятившая восхождением Твоим.

Радуйся, чрез Фому уверившая Твое на небо с плотию преселение.

Радуйся, ученическому лику обещание хранити его исполньшая.

Радуйся, присещением Твоим от Сына Твоего и Бога мир тому подавшая.

Радуйся, Владычице, милостивая о нас пред Богом Заступнице.

Кондак 11

Пение всякое побеждается, спростретися тщащеся ко множеству чудес, приснобываемых от святыя Твоея и чудотворныя иконы. Яко же бо скорая Помощница недуги исцелявши, от бед избавлявши, от мучения демонов свобождаеши, на всяком месте с верою Тя призывающих и вопиющих Богу: Аллилуиа.

Светоприемную свещу зрим святую икону Твою, Богомати, во странах Тихвинских благодатию Твоею возженную, всю страну просвещающую и многих ко свету своему привлекающую на спасение душ. Темже вопием Ти:

Радуйся, сохраняти и спасати всех призывающих Тя обещавшая.

Радуйся, прославляющих Тя прославляющая.

Радуйся, к Сыну Твоему и Богу молитвы верных приносящая.

Радуйся, и Сама непрестанно у престола Сына Твоего и Бога молящаяся о всех.

Радуйся, благодать Твою иконам Твоим честным даровавшая.

Радуйся, всю вселенную лучами Твоея благодати озарившая.

Радуйся, честнейшая Херувим и славнейшая Серафим.

Радуйся, всея твари высшая.

Радуйся, Царице неба и земли.

Радуйся, яко много может молитва Твоя пред Сыном Твоим.

Радуйся, всего рода христианскаго скорое заступление.

Радуйся, всех верных твердое упование.

Радуйся, Владычице, милостивая о нас пред Богом Заступнице.

Кондак 12

Благодати Твоея новое знамение дати восхотев, Петрову граду источник чудес отверзла еси, Богомати, в иконе Твоей, да верующии вразумляются, труждающиися и скорбящии обретуют готовое прибежище и заступление, и прославляющи Бога даровавшаго таковая, вопиют Ему: Аллилуиа.

Икос 12

Поюще чудеса Твоя и милости роду нашему явленныя, умильно припадаем к пречистому образу Твоему, Владычице, и лобызающе, со страхом и любовию молим Тя: настави нас на путь спасения, да достойни будем выну Твоего милостиваго заступления, буди присно Заступница и Ходатаица о нас, вопиющих Ти:

Радуйся, верных утверждение и защищение.

Радуйся, неверных вразумление и просвещение.

Радуйся, отчаянных надеж до.

Радуйся, грешных спасение.

Радуйся, печальных утешение.

Радуйся, больных изцеление.

Радуйся, вдов и сирот покрове.

Радуйся, обидимых прибежище.

Радуйся, царей укрепление.

Радуйся, святителей удобрение.

Радуйся, девствующих похвало.

Радуйся, всех благочестивых веселие.

Радуйся, Владычице, милостивая о нас пред Богом Заступнице.

Кондак 13

О, всепетая Мати, рождшая всех святых Святейшее Слово, буди нам покров и защищение в жизни сей от врагов видимых и невидимых, от бед и скорбей, сохрани от искушений и грехопадений, и в будущей жизни, на суде Сына Твоего и Бога нашего, буди Заступница и Ходатаица, избавляющи нас от вечнаго осуждения, да спасеннии Тобою, с лики ангельскими вопием Богу: Аллилуиа.

(Сей Кондак глаголи трижды. Таже Икос 1: Ангелов лицы… и Кондак 1: Взбранной Воеводе…). МОЛИТВА КО ПРЕСВЯТЕЙ БОГОРОДИЦЕ

О, Пресвятая Дево, Мати Господа вышних сил, небесе и земли Царице, града и страны нашея всемощная Заступнице. Приими хвалебноблагодарственное пение сие от нас недостойных раб Твоих и вознеси молитвы наша ко престолу Бога Сына Твоего, да милостив будет неправдам нашим и пробавить благость Свою чтущим всечестное имя Твое и с верою и любовию поклоняющимся чудотворному образу Твоему. Несмы бо достойни от Него помиловани быти, аще не Ты умилостививши Его о нас, Владычице, яко вся Тебе от Него возможна суть. Сего ради к Тебе прибегаем, яко к несомненней и скорой Заступнице нашей: услыши нас молящихся Тебе, осени нас вседержавным покровом Твоим и испроси у Бога Сына Твоего пастырем нашим ревность и бдение о душах, градоправителем мудрость и силу, судиям правду и нелицеприятие, наставником разум и смиреномудрие, супругам любовь и согласие, чадом послушание, обидимым терпение, обидящим страх Божий, скорбящим благодушие, радующимся воздержание: всем же нам дух разума и благочестия, дух милосердия и кротости, дух чистоты и правды. Ей, Госпоже Пресвятая, умилосердися на немощныя люди Твоя: разсеянныя собери, заблуждшыя на пут правый настави, старость поддержи, юныя уцеломудри, младенцы воспитай, и призри на всех нас призрением милостиваго Твоего заступления, воздвигни нас из глубины греховныя и просвети сердечныя очи наша к зрению спасения, милостива нам буди зде и тамо, в стране земнаго пришельствия и на страшнем суде Сына Твоего: преставлыиыяся же в вере и покаянии от жития сего отцы и братию нашу в вечней жизни со ангелы и со всеми святыми жити сотвори. Ты бо еси, Госпоже, слава небесных и упование земных, Ты по Бозе наша Надежда и Заступница всех притекающих к Тебе с верою. К Тебе убо молимся, и Тебе, яко всемогущей Помощнице, сами себе и друг друга и весь живот наш предаем ныне и присно и во веки веков. Аминь.

Акафист Пресвятей Владычице нашей Богородице пред иконою Ея, именуемою Троеручица

Кондак 1

Возбранной Воеводе, богообрадованной Приснодеве Богородице, посетившей гору Афонскую, явлением троеручныя Иконы Своея и многия милости ею дарующей роду христианскому, похвальное возглашаем ныне пение: Ты же, о Богомати, яко имущая державу непобедимую и матернее о нас попечение, предвари на помощь к нам и от всяких бед избави зовущих Ти: Радуйся, помощнице наша, троеручною иконою Твоею нам помогающая.

Икос 1

Ангел земный и человек небесный, преподобный Иоанн Дамаскин, от любве теплыя к Тебе Богомати Владычице, икону Твою святую соорудите потщася, и сию в келии своей благоговейно поставив, пред нею сице Тебе в молитвах усердных глаголаше:

Радуйся, радость вечную Спасителя миру рождшая:

Радуйся, всегубительнаго ада силу рождеством Твоим поправшая.

Радуйся, пророческих глаголов исполнение принесшая:

Радуйся, Адама и Евы преступление загладившая.

Радуйся, Единаго от Троицы на руку Твоею нетрудно носившая:

Радуйся, огнь Божества неопально во чреве Твоем вместившая.

Радуйся, Помощнице наша, троеручною иконою Твоею нам помогающая.

Кондак 2

Видя преподобный Иоанн Дамаскин десницу свою, много писавшую в защиту чести и поклонения святых икон, по навету царя иконоборца немилостивно отсеченную, испроси ю от невернаго мучителя, и приложив к усеченному ея составу, пред честною иконою Твоею, Пречистая Дево, слезно моляшеся Ти, о еже исцелитися ей: Ты же, всеблагая и всемощная рода нашего Заступнице, молитву его скоро услышала еси и во сне представ ему, исцеление усеченной руце его даровала еси, да благодарственно поет Богу: Аллилуиа.

Икос 2

Разум человеческий не может постигнути силу исцелений благодатных, иконою Твоею, о Богомати, чудесно являемых, не может изъяснити и чудо велие, како отсеченная десница преподобнаго, во едину нощь цела и здрава обретеся, на ней же токмо червленный знак бывшия язвы оставлен бысть Врачебницею благою, слышащею от нас сия похвалы:

Радуйся, скоро являющаяся Утешительнице скорбящих душ:

Радуйся, радостотворная Посетительнице болезнующих сердец.

Радуйся, безнадежных страдальцев, надеждою исцеления ободряющая:

Радуйся, врачами оставленных болезнующих, на Свои руце приемлющая.

Радуйся, усеченную десницу Божия избранника целу и здраву вышеестественно соделавшая:

Радуйся, яко ничтоже невозможно Тебе, милосердая Предстательнице, нам всегда заступление показующая.

Радуйся, Помощнице наша, троеручною иконою Твоею нам помогающая.

Кондак 3

Силу десницы Всевышняго, в исцеление усеченныя десницы своея, познав благоглаголивый Иоанн, песньми красными воспе Тя Владычице всеблагая и подобие усеченныя руки своея приложи к целебному Твоему образу ради памяти всегдашния о великом чудеси. Тем ныне видима есть и именуется сия святая икона Твоя Троеручица, тремя руками на ней описанными, проявляющая таинство Святыя Троицы, чудесы же от нея бывающими всех приводящая хвалебно взывати ко Господу: Аллилуиа.

Икос 3

Имеяй велию ревность по Бозе, духоносный песнописец святыя Церкве и божественный славитель ея, сладкий преподобный Иоанн, хвалебными пении до конца жизни своея прославляше Твою к нему дивную милость, Богородительнице, в память же бывшаго чудесе, плат, имже усеченная рука его обвернута бе, на главе своей ношаше, икону же Твою многоцелебную, яко наследие богатое, святей лавре преподобнаго Саввы Освященнаго по себе остави, да вси вернии зовут к изображенней на ней Целительнице душ и телес сице:

Радуйся, врагов святыя православныя веры крепкая Поборнице:

Радуйся, проповедников евангельскаго учения Покровительнице.

Радуйся, благочестивых христиан защито и похвало:

Радуйся, боголюбивых иноков утешение. Радуйся, ведущым брань противу мира, плоти и диавола добрая Споспешнице:

Радуйся, ревнующым о целомудрии и чистоте изрядная Пособнице.

Радуйся, Помощнице наша, троеручною иконою Твоею нам помогающая.

Кондак ί

Буря недоумения смущает ми ум, како возмогу

недостойными усты воспети славу Твою, Пречистая Дево, юже во иконе Твоей святей явила еси, даровавши ю нам в помощь и защиту от враг видимых и невидимых. Темже величая неисчетныя милости Твоя к роду христианскому, исповедую чудеса Твоя, и смиренномудренно пою Вседержителю: Аллилуиа.

Икос ί

Слышавше иноцы святыя лавры Саввы Освященнаго о великих добродетелех пришедшаго в лавру на поклонение первосвятителя сербскаго Саввы, по внушению Твоему Богомати, дароваша ему на благословение святую икону Твою Троеручицу, юже он со благоговением, яко дар многоценен, в страну Сербскую принесе, поучая паству свою звати Тебе:

Радуйся, от востока и до запада силу всемогущества Христова иконою Твоею возвещающая: Радуйся, болезни душевныя и телесныя иконою Твоею скоро врачующая.

Радуйся, Сербстей стране икону Твою в залог благоволения даровавшая:

Радуйся, чудесы Твоими православие в ней

крепко утвердившая.

Радуйся, Симеона мироточиваго область благодатно посетившая:

Радуйся, Саввы первопрестольнаго паству матерним покровом Твоим приосенившая.

Радуйся, Помощнице наша, троеручною иконою Твоею нам помогающая.

Кондак 5

Боготечней звезде подобна явися икона Твоя, Богородительнице, по воли Твоей святей на осля поставленная и отпущенная из Сербии, осляти никимже водиму, принесеся им на гору Афонскую ко вратом обители Хилендарския, юже яко дар небесный восприимше иноцы, поставиша в олтари соборныя церкве обители, зовуще во умилении глубоцем благих Подателю Богу: Аллилуиа.

Икос 5

Видевше иноцы хилендарстии, Твое к ним благоволение, Преблагословенная Дево, в чудеснем пришествии к ним святыя иконы Твоея Троеручицы явленное, с радостию и любовию ей покланяхуся, целующе и песненно возглашающе Ти благохваления сицевая:

Радуйся, Путеводительнице подвижников благочестия к горнему Сиону:

Радуйся, пустыннолюбивых иноков приводящая к небесному Иерусалиму.

Радуйся, безсловесное осля воли Твоей святей чудесно покорившая:

Радуйся, на осли икону Твою благодатную от Сербии на Афон дивно принесшая.

Радуйся, пустыню Афона благоуханием святыни исполнившая:

Радуйся, Хилендарскую обитель благоволением Твоим облагодатствовавшая.

Радуйся, Помощнице наша, троеручною иконою Твоею нам помогающая.

Кондак 6

Проповедует обитель Хилендарская на Афоне богатство милостей и щедрот Твоих, Богородице Дево, и светло красуется, имущи святую икону Твою Троеручицу, во игумена себе: ибо таковая бысть воля Твоя, еже пребывати иконе Твоей тамо на игуменстем месте во храме Божием и в душах братии, от Тебе Единыя благословение на всякое послушание приемлющей и хвалебно зовущей тако благоволившему о них Творцу: Аллилуиа.

Икос 6

Возвестила еси волю Твою Богомати, иноком хилендарским, разногласием во избрании игумена смущенным, чудесно поставивши святую икону Твою на игуменстем месте во храме Божием и открывши единому от них в видении, яко сама Ты хощеши пребывати Настоятельствующею в обители их, иконою Твоею честною, и да прочее не избирают себе игумена. Они же во умилении душ и сердец обрадованнии возопиша к Тебе:

Радуйся, иноков благоподвизающихся известная и всемощная Покровительнице:

Радуйся, к Сыну Твоему и Богу теплая о них Предстательнице.

Радуйся, жезл игуменский в Хилендарстей обители невидимо приемшая:

Радуйся, обитель сию доселе целу и благоустроену сохраняющая.

Радуйся, страхом и благоговением сердца братий, благословение от иконы Твоея приемлющих, исполняющая:

Радуйся, неблагоговейныя и дерзостныя грозно наказу ющая.

Радуйся, Помощнице наша, троеручною иконою Твоею нам помогающая.

Кондак 7

Хотя соделати не токмо Афон, но и все иныя страны православныя причастными благодати великих чудес, иконою Твоею троеручною изливаемых и бываемых, Пречистая Владычице, тую во всех градех, весех, церквах, и обителех иноческих распространила и дивными чудесы прославила еси. Темже вся верная чада, святую икону Твою Троеручицу любовию чествуют и на ней вкупе с Тобою изображенному Христу усердно зовут: Аллилуиа.

Икос 7

Дивно являеши, Преблагословенная Дево, Мати верным людем и святою иконою Твоею Троеручицею, преславныя чудеса содеваеши силою благодати Христовы: слепия просвещавши, разслабленныя укреплявши, недужныя врачуеши и всем прибегающим к целебному Твоему образу скорую помощь Твою присно являеши, подвизающи звати к Тебе:

Радуйся, святую гору Афонскую в жребий Себе избравшая:

Радуйся, и вся страны правоелавныя, покровом милости Твоея осенившая.

Радуйся, Хилендарския обители Настоятельнице неизменная:

Радуйся, многих мест и пустынь сокровище исцелений неоскудное.

Радуйся, на Афоне, в России, Сербии и других странах иконою Твоею преславно чудодействующая:

Радуйся, любящыя и чтущыя Тя от всяких бед избавляющая.

Радуйся, Помощнице наша, троеручною иконою Твоею нам помогающая.

Кондак 8

Странно есть видети иноки Хилендарския, к иконе Твоей яко к игумену приходящыя и от нея благословения на послушания своя приемлющыя. Но, о Всеблагая, якоже приемлеши их милостивно и благословлявши, тако и нас недостойных не лиши матерняго Твоего милосердия и попечения, приими благоутробно молитвы наша пред святою иконою Твоею возносимыя, осени нас благословением Твоим благодатным, избави от всяких бед и скорбей, и научи богоугодно пети Триединому Богу: Аллилуиа.

Икос 8

Весь мир преисполнен яко звездами богосветлыми, чудотворными иконами Твоими, Богородице Дево, в нихже яко денница лучезарная, икона Твоя Троеручица предивными чудесы благодатно сияет и согревает хладныя сердца наша знаменьми Твоего к нам милостиваго призрения. Сего ради чествуем Пречистаго Лика Твоего святое изображение, и Тебе пред ними вопием:

Радуйся, Богообрадованная и Пренепорочная Приснодево:

Радуйся, едина Чистая и Благословенная в женах.

Радуйся, нетленная и неискусобрачная, Агнца и Пастыря Мати:

Радуйся, прекрасная и светоносная палато святых святейшаго Слова.

Радуйся, крине белоснежный и благовонный девства и чистоты:

Радуйся, Царице и Владычице небесе и земли.

Радуйся, Помощнице наша, троеручною иконою Твоею нам помогающая.

Кондак 9

Всяк возраст верных, благопользуется Твоим матерним попечением, всеблагая Владычице. Младенцы милосердно окормляеши, отроки невидимо руководствуеши, мужи ко благочестии утверждавши, старцы в немощех укреплявши, всем же вся благая и душеполезная даруеши, всесильным ходатайством Твоим у престола Пресвятыя Троицы, Ейже благодарно поем: Аллилуиа.

Икос 9

Ветии человечестии не могут достойно восхвалити Тя, Богородице, честнейшую Херувим и славнейшую Серафим, рождшую Единаго от Троицы Христа Жизнодавца. Мы же любовию к Тебе воодушевлению!, смиренномудренно дерзаем приносити Тебе песни таковыя:

Радуйся, державная Заступнице рода христианскаго:

Радуйся, благосердая Мати всех скорбящих и обремененных.

Радуйся, кротким сиянием Твоим мрак грехов и страстей наших разгоняющая:

Радуйся, на стези покаяния нас премудро наставляющая.

Радуйся, в грозный час смерти всем нам крепкая Защитнице:

Радуйся, добраго ответа нам пред Судиею праведным усердная Ходатаице.

Радуйся, Помощнице наша, троеручною иконою Твоею нам помогающая.

Кондак 10

Спасения залог даровася нам, святая и всечестная икона Твоя, Богородительнице Дево, ибо, якоже древле прорекла еси божественному Евангелисте Луце, с нею и доныне сила Твоя благодатно пребывает, чудесы преславными веру в нас утверждает, недужныя безмездно врачует и на путь спасения душы наша приводить, да зовем Прославльшему имя Твое во вселенней, Царю небесе и земли: Аллилуиа.

Икос 10

Стена еси девам и ликом иноческим, Богоневестная Дево, и всем усердно к Тебе прибегающым, икону же Твою святую благоговейно чествующым: ибо сию дарова нам благих Податель Господь в помощь и врачевство недугом душевным и телесным, и сим внушает пети Тебе:

Радуйся, добрая Младопитательнице дев и безматерних сирот:

Радуйся, иноков и инокинь благоскорбящих Предводительнице к наградам небесным.

Радуйся, в узах и темнице седящих посещающая утешением благодатным:

Радуйся, благословение домов и супружеств благочестивых.

Радуйся, юных Наставнице целомудрия и воздержания:

Радуйся, старцев приводящая к благому житию

и мирней кончине.

Радуйся, Помощнице наша, троеручною иконою Твоею нам помогающая.

Кондак 11

Пение молебное наше Тебе, пред пречистым образом Твоим, с верою и любовию возносимое, милостивно услыши, Госпоже всемилостивая, и сохрани нас от тлетворных учений неверия и суеверия, ими же наветуется в нас святоотеческая православная вера, избави нас от лукавых совращений, сохрани нас и отечество наше от свяких нестроений и злых развращений, врагами веры и отечества нашего воздвизаемых, и сподоби в любви и единомыслии, со всеми верными чадами святыя Христовы Церкви богоприятно пети Создателю нашему: Аллилуиа.

Икос 11

Светоприемлемая свеща икона Твоя святая, Богородице Дево, мир весь сиянием чудес просвещает, сердца же наша любовию воспламеняет к Тебе, Пречистей и Преблагословенней Матери

Сладчайшаго Господа нашего Иисуса Христа, даровавшаго нам Тебе в покров и защиту против полчищ сатанинских, иже боятся и трепещут самаго имене Твоего, ведающе силу Твою, юже величаем и Тебе зовем:

Радуйся, враги наша видимыя и невидимыя премудро запинающая:

Радуйся, хулителей святыя православныя веры невидимо карающая.

Радуйся, духов злобы от нас державно отгоняющая:

Радуйся, преовладети им над нами не попускающая.

Радуйся, любовию к Богу и ближним нас воодушевляющая:

Радуйся, вся благая прошения наша скоро исполняющая.

Радуйся, Помощнице наша, троеручною иконою Твоею нам помогающая.

Кондак 12

Благодать свыше даровася святей иконе Твоей Троеручице, Владычице Преблагая: скорбящыя утешати, болящыя исцеляти, слепыя просвещати, разслабленныя укрепляти, верныя во благочестии утверждати, неверныя к познанию истины приводите, знаменьми и чудесы от нея бываемыми, яже воистинну превосходят разумение человеческое и токмо верою постигаются, приводяща верныя души к немолчному славословию Творца, богокрасною песнию: Аллилуиа.

Икос 12

Поем чудеса Твоя, Благодатная Богородительнице, не таим щедрот Твоих, исповедуем благодеяния Твоя, прославляем неисчетную милость Твою к роду христианскому, юже ведят вси концы земли: ибо от востока до запада хвально имя Твое святое, благословляемое от всех родов и в молитвах призываемое во всех странах. Тебе убо, сице прославленней и превознесенней Сыном Твоим и Богом, и мы хвалебно вопием:

Радуйся, тихое пристанище плавающих в пучине житейскаго моря:

Радуйся, треволнение страстей умиротворяющая Своим сердобольным участием.

Радуйся, во уныние и отчаяние впадших подъемлющая надеждою спасения:

Радуйся, сомнениями в вере колеблющихся, вразумляющая знаменьми и чудесы.

Радуйся, в обителех иноческих подвизающимся богоугодно, Подательнице блаженнаго упокоения:

Радуйся, и в мире благочестно живущыя не лишающая Твоего заступления.

Радуйся, Помощнице наша, троеручною иконою Твоею нам помогающая.

Кондак 13

О Всепетая Мати Сладчайшаго Искупителя нашего Господа Иисуса Христа! Вонми гласу молебному, Тебе пред святою иконою Твоею нами смиренно возносимому, и матернею молитвою Твоею к рождшемуся от Тебе, святых святейшему Слову, от всякия избави напасти и вечныя муки всех, имя Твое молитвенно призывающих и о Тебе благодарно зовущих Богу: Аллилуиа.

(Сей Кондак глаголы трижды. А по сем читается Икос 1 и Кондак 1). МОЛИТВА КО ПРЕСВЯТЕЙ БОГОРОДИЦЕ

О Пресвятая и Преблагословенная Дево Богородице Марие! Припадаем и покланяемся Ти пред святою троеручною иконою Твоею, воспоминая преславное чудо Твое исцелением усеченныя десницы преподобнаго Иоанна Дамаскина от иконы сея явленное, егоже знамение доныне видимо есть на ней, во образе третия руки к изображению Твоему приложенныя. Молимся Ти и просим Тя Всеблагую и Всещедрую рода нашего Заступницу: услыши нас молящих Ти ся, и якоже блаженнаго Иоанна в скорби и болезни к Тебе возопившаго услышала еси: так и нас не презри, скорбящих и болезнующих ранами страстей многоразличных, и к Тебе от души сокрушенныя и смиренныя усердно прибегающих. Ты зриши, Госпоже всемилостивая, немощи наша, озлобление наше, нужду, потребу нашу в Твоей помощи и заступлении, яко отвсюду врагами окружени есмы, и несть помогающаго, ниже заступающаго, аще не Ты умилосердишися о нас Владычице. Ей, молим Ти ся, вонми гласу болезненному нашему и помози нам святоотеческую православную веру до конца дней наших непорочно сохранити, во всех заповедех Господних неуклонно ходити, покаяние истинное о гресех наших всегда Богу приносите, и сподобитися мирныя христианския кончины и добраго ответа на страшнем суде Сына Твоего и Бога нашего, Егоже умоли за нас матернею молитвою Твоею, да не осудит нас по беззаконием нашым, но да помилует нас по велицей и неизреченней милости Своей. О Всеблагая! услыши нас и не лиши нас помощи Твоея державныя, да Тобою спасение получивше, воспоем и прославим Тя на земли живых и рождшагося от Тебе Искупителя нашего, Господа Иисуса Христа, Емуже подобает слава и держава, честь и поклонение, купно со Отцем и Святым Духом всегда, ныне и присно, и во веки веков. Аминь.

Акафист успению Пресвятыя Богородицы

Кондак 1

Избранной от всех родов Божией Матери и Царице, восходящей от земли к небеси, благоговейная пения о пречестном Твоем Успении, приносим раби Твои, Богородице: Ты же, яко имущая победу над смертию, от всяких нас смертоносных бед свободи, да зовем Ти: Радуйся, обрадованная, во Успении Твоем нас не оставляющая.

Икос 1

Ангел предстатель послан бысть рещи Богородице ко премирным Ея возшествие: и приити предявляше к Ней Сыну Ея и Богу, светло о Ней блистаяся, и стоя, зовый таковая:

Радуйся, прерадованная Мати Царева:

Радуйся, небесная Царице, Мати Бога и Господа небесе и земли.

Радуйся, предпочтенная превеличеством пришествия к Тебе Сына Твоего и Бога:

Радуйся, возвеличенная извещением Твоего к Сыну отшествия.

Радуйся, от всех родов Богом избранная: Радуйся, святое вместилище Слова Божия. Радуйся, пророческаго проречения исполнение: Радуйся, апостолом пречестный венче. Радуйся, царем удобрение и державо: Радуйся, святителем украшение, и священником доброто.

Радуйся, богомудрых иноков возведение к горнему царствию:

Радуйся, отверзающая райския двери христианскому роду, присно Тя блажащему.

Радуйся, обрадованная, во Успении Твоем нас не оставляющая.

Кондак 2

Видяще апостолов лик, всесильным мановением от конец земли на облацех представших, ко пречестному Твоему, Пренепорочная, Успению, священноначальницы: Дионисий, небесный таинник, Иерофей дивный и Тимофей, с боголепною честию священства, пояху Богу: Аллилуиа.

Разумная вся тварь, старейшая чиноначалия ангельская, приидоша со своим Царем, Иже во Своя живоначальнейшыя руце душу Матере Своея прият: теплый же верою Петр, со слезами многая к Ней изрече, зовый:

Радуйся, ко премирным, Мати Творца миру, восходящая:

Радуйся, к пренебесным, пространнейшая небес, вземлющаяся.

Радуйся, четверочастное стихий освятившая Твоим восхождением:

Радуйся, небесных возвеселившая Твоим прехождением.

Радуйся, во Иерусалим горний прекрасный приятая:

Радуйся, в нерукотворенныя храмы прерадостно вшедшая.

Радуйся, херувимов и серафимов Царице:

Радуйся, архангелов Владычице.

Радуйся, прибежище верным и избавление:

Радуйся, достоянию Твоему помощь и защищение.

Радуйся, о всем мире христианском к Богу

Ходатаице:

Радуйся, благ всяческих всеблагая Подательнице.

Радуйся, обрадованная, во Успении Твоем нас не оставляющая.

Кондак 3

Сила Вышняго восхити от Индии Фому, за некое изволение Божие не прилучшуся ему в пречестное Успение Богоматере, и предпостави живоприемному Ея гробу, иже преставльшуюся приник видети, уразуме вознесенную на небеса с телом, и веровав, о сем возопи: Аллилуиа.

Икос 3

Имея в себе помышление ученик, яко Божиим смотрением бе ему, не обрестися ко провождению Богоматере с прочими вкупе, обрадован быв о безсмертнем Ея Успении, сия вопияше к Ней:

Радуйся, восприемлемая от земли дланьма Сына Твоего:

Радуйся, ко превышним возшедшая нас лаж датися славы Его.

Радуйся, провождаемая от всех чиноначалий ангельских в горняя:

Радуйся, подъемлемая Херувимы в небесная, и наднебесная.

Радуйся, в небесных вратех от старейших сил велелепно песньми возносимая:

Радуйся, от всех небесных граждан окружаемая и блажимая.

Радуйся, небо земное, к горнему селению возвышенное:

Радуйся, престоле Господень, от земли вознесенный в царствие небесное.

Радуся, предстательство наше и крепкое заступление:

Радуйся, грешником споручнице во спасение.

Радуйся, христианом Царице, и по Бозе надеж до небеснаго царствия:

Радуйся, Мати живота, и по Господе нам упование жизни вечныя.

Радуйся, обрадованная, во Успении Твоем нас не оставляющая.

Кондак ί

Бурю внутрь имея помышлений неверных евреин Аффоний, и зря богоносными апостолы Богоматере пречестное тело всечестне ко гробу несенное, ко опровержению устремися: внезапу же, егда со ослеплением очию, руце его отяте ко одру прилеплене висясте, верою Матерь Божию исповедаше, вопия Богу: Аллилуиа.

Икос 4

Слышавше таинницы и самовидцы слова Ангелов поющих превышними песньми, при погребении богоприятнаго тела Божия Матере, и честь подати хотяще богоугодную, потщашася согласно пети, глаголюще:

Радуйся, благовестив приемшая о прешествии Твоем в горнее царствие:

Радуйся, от благовестившаго Гавриила приемшая радостнаго рая вравие.

Радуйся, пречестное херувимское множество просветившая:

Радуйся, преславное серафимское естество возрадовавшая.

Радуйся, от патриархов прообразованная: Радуйся, от пророков предвозвещенная. Радуйся, злую дерзость иудееву скоро отмстившая:

Радуйся, исцеление томужде подавшая.

Радуйся, обратившая в веру Аффониево неверие:

Радуйся, верное того приемшая исповедание.

Радуйся, возводящая к небеси любовь и веру к Тебе имущих:

Радуйся, спасающая верою имя Твое призывающих.

Радуйся, обрадованная, во Успении Твоем нас не оставляющая.

Кондак 5

Боготечныя звезды, Апостоли святии, в поднебесней разсеяннии ради Евангелия, восхищени быша на облацех, по широте воздушной, ко погребению Матере Господня: Юже пеньми и песньми провождающе, с невещественными взываху: Аллилуиа.

Икос 5

Видевше боговидцы своего Владыку, в руце Матере Своея душу приемша, и Господа того разумевше потщашася священнословия песньми благословив воспети Ю:

Радуйся, Царице, над всеми Царствующаго носившая:

Радуйся, и Сама рукама Его сыновнима носимая.

Радуйся, скиптре царский в Христовой деснице:

Радуйся, в руце Ноа, ветво голубицы.

Радуйся, жезле Ааронов, прозябший нетление:

Радуйся, крине неувядаемый, процветший безсмертие.

Радуйся, богоотца Давида цевнице богодохновенная:

Радуйся, пророчествия его воставшая слово, псалтирю и гусли прекрасныя.

Радуйся, одушевленный святыни Господни кивоте:

Радуйся, в покой Господень воскресший наш животе.

Радуйся, скиние, от Херувимов осеняемая:

Радуйся, Святая святых, от Серафимов глаголемая.

Радуйся, обрадованная, во Успении Твоем нас не оставляющая.

Проповедницы богоноснии Апостоли, по отшествии ко премирным Божия Матере, во общем ведении обычныя трапезы бывше, и предложение части хлеба во имя Господне возносяше, внезапу свыше Богородицу Царицу пришедшую со светоносными Ангелы зряху: и мир тем от Сына и Бога подавшую слышавше, возгласиша о сем: Аллилуиа.

Икос 6

Возсия нам Солнце Правды, Христос Бог, от Твоих пречистых ложесн, волею и благоразумием проповедания чрез Апостолы мир просвети, и Тя Богоматерь от рода и в род прослави. Темже и мы вси ублажаем Тя, вопиюще Ти:

Радуйся, Присноблаженная от всех родов во веки:

Радуйся, благоутробная и милостивая на человеки.

Радуйся, ученическому лику обещание исполнившая:

Радуйся, присещением Твоим от Сына Твоего и Бога, мир тому подавшая.

Радуйся, всежелательное святых и сладкое зрение:

Радуйся, преподобных матерей и дев святых всевеселящее радование.

Радуйся, преходящая райское селение праведных:

Радуйся, посещающая всех во славе небесной сущих.

Радуйся, начало человеческаго спасения:

Радуйся, исполнение всех благих желания.

Радуйся, по Бозе Царе царствующая, Богородице Царице:

Радуйся, по Господе господствующих Владыце нашем, Госпоже и Владычице.

Радуйся, обрадованная во Успении Твоем нас не оставляющая.

Кондак 7

Хотящих всех с верою входити в храм Твой святый, Богородице, присно спасаеши, и славящих Тя, от всяких напастей и бед свобождаеши: темже и благоверным людем, присноблажащым Тя, победы на сопротивных даруй, и вся ко спасению прошения нам подавай, о сем молящымся Тебе,

и поющим Богу: Аллилуиа.

Икос 7

Новую показа тварь, явлься нам, всех Творец Господь Тобою, Богородице: Ты же сродное промышление о нас к Нему имущи, честне почитающих пречестное Твое Успение, приими сицевая Тебе вопиющих:

Радуйся, Мати Богу избранная от земных:

Радуйся, превышшая земных и небесных.

Радуйся, Херувимов и Серафимов горе превозшедшая:

Радуйся, лик ученический облаком ко погребению Ти доле совокупльшая.

Радуйся, Фому по погребении Твоем силою Божиею предпоставившая изряднее:

Радуйся, чрез него уверившая Твое на небо с плотию преселение.

Радуйся, красотою всех добродетелей украшенная:

Радуйся, краснейшему паче сынов человеческих Сынови Своему сопричтенная.

Радуйся, яко финике плотию воскресшею процветшая:

Радуйся, яко кедр в Ливане небесном умножившаяся.

Радуйся, древо живота, насажденное посреде рая превышняго.

Радуйся, ковчеже мысленный, возвышенный в горняя от потопа смертнаго.

Радуйся, обрадованная, во Успении Твоем нас не оставляющая.

Кондак 8

Странно в превышних ведуще, Тя, Избранная, яко солнце Владычице, внутрь пренебесных недомыслимых красот и неизреченных доброт, умильно к Сыну и Богу, дланьми Его держиму возшедшую, и прерадостно преклоншуюся живоначальней Его деснице, о сем непрестанно вопием: Аллилуиа.

Икос 8

Вся бывши горе к небесным взята, и земных не оставляя, Богомати, руками сыновними носима, в незаходимая вниде, во оный град всесветящий и прекрасный Иерусалим вышний, Херувимы обстоима, со всеми небесными силами, идеже

слышит поющих сия:

Радуйся, Еяже пресвятая душа в вышнем всесветлом Сионе вселяется:

Радуйся, Еяже и нетленное тело таможде с душею купно прославляется.

Радуйся, вшедшая в престольный град самого Вседержителя:

Радуйся, вознесшаяся в прекрасный рай вышняго Насадителя.

Радуйся, пренесенная во град основанный от каменей всесветящих:

Радуйся, введенная во ограду обстоимую вой сил превышних.

Радуйся, превышше небес во благолепие Божие взятая:

Радуйся, паче всех невещественных умов почтенная.

Радуйся, приносящая к Сыну Своему и Богу моление верных:

Радуйся, и сама непрестанно у престола Сына Твоего и Бога молящаяся о всех.

Радуйся, Предстательнице к Богу мир спасающая:

Радуйся, Заступнице роду христианскому от Бога дарованная.

Радуйся, обрадованная, во Успении Твоем нас не оставляющая.

Кондак 9

Всякое естество ангельское превозносит Тя, Богородице, человечестии же роди вси Матерь Тя Божию славим, и почитаем пречестное Твое Успение, Царице: Тебе бо ради земнии небесным совокупляются, согласно поюще Богу: Аллилуиа.

Икос 9

Ветийства боговещанных пророческих речений, ныне зрим о Тебе сбывшаяся, Богородице, яко воистинну Бога плотию родила еси нам. Темже таинству словесе Божия верующе, вопием:

Радуйся, закона и пророков главизно совершенная:

Радуйся, звездо Иаковля, Валаамом пророкованная.

Радуйся, одре Царя великаго, вещанный Соломоном:

Радуйся, руно орошенное Иисусом, образованное Гедеоном.

Радуйся, неопалимая купино, законоположником предзримая:

Радуйся, горо святая, мужем желания усмотренная.

Радуйся, лествице небесная, Иаковом предвидимая:

Радуйся, двере непроходимая, Иезекиилем предзримая.

Радуйся, солнце селения Христова, псалмопевцем предъявленное:

Радуйся, таинство многообразие пророки пронареченное.

Радуйся, пророческих глагол всех предреченных о Тебе конец принесшая:

Радуйся, Вышняго смотрения вся за спасение мира совершившая.

Радуйся, обрадованная, во Успении Твоем нас не оставляющая.

Кондак 10

Спасти хотя мир, иже всех Господь от земнаго Тя рода избра в Матерь Себе, и нас ради быв Человек. Взыде, отнюдуже сниде, к небеси от земли, и Тебе с Собою возведе ко пребыванию во славе вечной, и соцарствованию с Собою конца неимущему. Темже яко Бог слышит от всех: Аллилуиа.

Икос 10

Стена еси верным, Богородице Дево, и заступление всем к Тебе прибегающим: ибо небесе и земли Творец от Тебе плотию прошед, Пречистая, духом и телом в небесная Тя пресели, ко ближайшему предстательству о всех, ихже приглашати научи:

Радуйся, граде Царя Великаго верху горы небесныя:

Радуйся, стено и покрове не крыющийся от нашего притекания.

Радуйся, верным царем на враги пособствующая:

Радуйся, нашествия агарянская побеждающая.

Радуйся, веры благочестивыя недвижимое сохранение:

Радуйся, еретичествующих полков разорение.

Радуйся, радость и умирение миру сущая:

Радуйся, всегубительнаго ада поправшая.

Радуйся, воинствующих на плоть целомудрием,

изрядное венчание:

Радуйся, мученических подвигов всечестное прославление.

Радуйся, преподобных трудом Ходатаице блаженнаго упокоения:

Радуйся, иноком благоскорбящым Подательнице вечнаго радования.

Радуйся, обрадованная, во Успении Твоем нас не оставляющая.

Кондак 11

Пение всякое богодухновенных песней, не довлеет от нас ко похвале всечестнаго Успения Твоего, всехвальная Владычице Царице Богородице: но усердно Тебе приносим, яко Матери Царя всех, смиренное моление наше, с небесными чинми поюще единому достойно прославляющему Тя Богу: Аллилуиа.

Икос 11

Светоприемная свеща истиннаго света, сущым нам на земли явлыиися, душы просвещавши, и чтущих Твое всечестное преставление к разуму

божественному наставлявши, да поем Ти сицевая:

Радуйся, свеще неугасимая огня невещественнаго:

Радуйся, заре незаходимая света невечерняго.

Радуйся, луно от солнца правды облиставаемая:

Радуйся, светлосте во тме светящая.

Радуйся, светильниче на свещнице превышнем поставленный.

Радуйся, источниче жизни из гроба во свет изведенный.

Радуйся, Мати света умнаго, благочестивых душы просвещающаго:

Радуйся, Мати всех Бога, озлобленных душы утешающаго.

Радуйся, уповающым на Тя, живота конец непостыдный дарующая:

Радуйся, достояние Божиим и Своим рабом, на суде Сына Твоего, одесную Его устрояющая.

Радуйся, Преблаженная, яко Тобою блажени есмы и мы, иже Помощницу Тя имамы:

Радуйся, Преблагословенная в род и род, яко Господь с Тобою, и Тобою с нами.

Радуйся, обрадованная, во Успении Твоем нас не оставляющая.

Благодать высокопрестольныя славы, на небесех дарованную Богоматери, почтенной седением одесную Сына Ея и Бога, видяще горнии умы, подъяша Ю Престоли и Силы: окружиша Начала и Власти, припадоша страшнии Херувимы, Серафими и Господства, со Архангелы и Ангелы вопиюще: Аллилуиа.

Икос 12

Поюще всечестное Твое Успение, восхваляем вси ко пренебесным возшествие Твое, Царице Богомати: Ты же освяти, прослави и спаси всех любовию поющих Тебе:

Радуйся, очистившая землю пречистыми ног Твоих стопами:

Радуйся, освятившая воздух восхождением Твоим к небеси.

Радуйся, на небесный круг возступившая: Радуйся, вся доброты неизреченныя зрящая. Радуйся, во славе приседящая престолу Сына Твоего и Бога:

Радуйся, с Сыном и Богом вечно царствующая.

Радуйся, красото в деснице Господней, украшающая блажащих Тя всех небесных:

Радуйся, обрадовавшая надеянием на Тя всех земных.

Радуйся, облеченная в солнце, сияющая благодатию и славою всей вселенней:

Радуйся, обещавшая сохраняти и спасати призывающих Тя всех в поднебесной.

Радуйся, от христианских родов Мати Божия почитаемая, и Богородица именуемая:

Радуйся, от восток солнца до запад, преславно и православно от всех благочестивых славимая.

Радуйся, обрадованная, во Успении Твоем нас не оставляющая.

Кондак 13

О всепетая Мати Безсмертнаго Царя небесе и земли, Христа Бога нашего, живущая и по смерти, нынешняя приношения о всечестном Твоем Успении от нас приемши, в жизни сей и в смертном успении нашем, от всякия напасти, бед и муки избави, и небеснаго царствия нас, Царице, сподоби, о Тебе вопиющих: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО ПРЕСВЯТЕЙ ВЛАДЫЧИЦЕ НАШЕЙ БОГОРОДИЦЕ

О Пресвятая Богородице, Дево, Владычице, вышшая Ангел и Архангел, и всея твари честнейшая, ангельское великое удивление, пророческая высокая проповедь, апостольская преславная похвало, святителей изрядное украшение, мучеников крепкое утверждение, иноков спасительное наставление, постников неизнемогающее воздержание, девствующих чистото и слово, матерей тихое веселие, младенцев мудросте и наказание, вдовиц и сирых кормительнице, нагих одеяние, болящих здравие, пленников избавление, по морю плавающих тишино, обуреваемых небурное пристанище, блуждающих нетрудная наставнице, путешествующих легкое прехождение, труждающихся благое покоище, в бедах сущих скорая Заступнице, обидимых покрове и прибежище, ненадеющихся надеяние, требующих помощнице, нищих неистощимое богатство, печальных присное утешение,

ненавидимых любовное смирение, грешников спасение и к Богу присвоение, правоверных всех твердое ограждение, непобедимое поможение и заступление. Тобою нам, Владычице, невидимый видимь бысть, и Тебе мольбу приносим, Госпоже, грешнии раби Твои: о премилостивая и пречудная света умнаго Царице, рождшая Царя Христа Бога нашего, Живодавца всех, от небесных славимая и от земных хвалимая: ангельский уме, светозарная звездо, святых пресвятейшая, Царице цариц, Владычице всех тварей, боголепная Девице, нескверная Невесто, палато Духа Пресвятаго, огненный престоле невидимаго Царя, небесный кивоте, носило Слова Божия, огнеобразная колеснице, покоище живаго Бога, неизреченное Составление Плоти Христовы: гнездо Орла Небеснаго, горлице богогласная, голубице кроткая, тихая и незлобивая, мати чадолюбивая, милостей бездно, развергающая тучу гнева Божия, неизмеримая глубино, неизреченная тайно, несведомое чудо, нерукотворенная церкви единаго Царя всех век, благоуханное кадило, честная багранице, боготканная порфиро, душевный раю, живоноснаго сада отрасле, цвете прекрасный, процветший нам небесное веселие, грозде спасения нашего, чаше

Царя Небеснаго, в нейже растворися от Духа Святаго вино неизчерпаемая благодати, Ходатаице закона, зачало истинныя веры Христовы, непоколебимый столпе, еретиков пагубо, мечу ярости Божия на богопротивных, бесов устрашение, во бранех побеждение, христиан всех неложная хранительнице, и мира всего известное спасение. О всемилостивая Госпоже, Дево, Владычице, Богородице, услыши нас молящихся Тебе и яви милость Твою на людех Твоих, моли Сына Своего избавитися нам от всякаго зла, и сохрани обитель нашу, и всяку обитель, и град, и страну верных, и люди благочестно прибегающыя и призывающыя имя Твое святое, от всякия напасти, губительства, глада, труса, потопа, огня, меча, нашествия иноплеменников, и междоусобныя брани, от всякия болезни, и всякаго обстояния: да ни ранами, ни прещением, ни мором, ни всяким праведным гневом Божиих умалятся раби Твои: но соблюдай и спасай милостию Своею, Госпоже, за ны молящися, и полезное благорастворение воздуха ко времени плоднаго приношения нам даруй: облегчи, возстави и помилуй, премилостивая Владычице, Богородице препетая, во всякой беде и нужде сущыя. Помяни рабы Твоя, и не презри слез и воздыхания нашего, и обнови нас благостию Своея милости, да со благодарением утешаемся обретше Тя Помощницу. Умилосердися, Госпоже Пречистая, на немощныя люди Твоя, надеждо наша: разсеянныя собери, заблуждшыя на путь правый настави, отпадшыя от благочестивыя отеческия веры паки возврати, старость поддержи, юныя накажи, младенцы воспитай, и прослави славящыя Тя, изрядне же Церковь Сына Твоего соблюди, и сохрани в долготу дний. О милостивая и премилостивая Царице небесе и земли, Богородице Приснодево! Ходатайством Твоим помилуй страну нашу и христолюбивых жителей ея, и вся правоелавныя христианы, сохраняющи их под кровом милости Твоя, ризою Твоею честною защити: и моли из Тебе воплощшагося без Семене Христа Бога нашего, да препояшет ны свыше силою на вся видимыя и невидимыя враги наша, на иноплеменники и единоплеменники, воюющыя на нас и на веру нашу православную. Спаси же и помилуй, Госпоже, святейшия патриархи, блаженнейшаго митрополита нашего, и преосвященныя архиепископы и епископы православныя, иереи же и диаконы, и весь причет церковный, и вся правоверныя люди, покланяющыяся и молящыяся пред честною Твоею иконою. Призри на всех нас призрением милостивнаго Твоего заступления: воздвигни нас из глубины греховныя, и просвети очи сердечныя ко зрению спасения, милостива нам буди зде, и на страшном суде Сына Твоего о нас умоли, преставльшыяся во благочестии от жития сего рабы Твоя, в вечной жизни со Ангелы и Архангелы, и со всеми святыми причти, да одесную Сына Твоего и Бога предстанут: и молитвою Твоею сподоби вся православныя христианы со Христом жити, и радости ангельския в небесных селениих наслаждатися. Ты бо еси, Госпоже, слава небесных и упование земных, Ты наша надежда, и заступница всех притекающих к Тебе, и Твоея святыя помощи просящих: Ты молебница наша теплая к Сыну Твоему и Богу нашему: Твоя матерняя молитва много может на умоление Владыки, и Твоим предстательством ко престолу благодати пресвятых и животворящих Его тайн приступати дерзаем аще и недостойнии. Темже всечестный образ Твой, и рукою Твоею держимаго Вседержителя видяще на иконе, радуемся грешнии, со умилением припадающе, и любовию сей целуем, чающе, Госпоже, Твоими святыми богоприятными молитвами дойти небесныя безконечныя жизни, и непостыдно стати в день судный одесную Сына Твоего и Бога нашего, славяще Его купно со Безначальным Отцем, и Пресвятым, Благим, Животворящим и Единосущным Духом, во веки веков, аминь.

Акафист Пресвятей Владычице нашей Богородице, всех скорбящих Радости

Кондак 1

Взбранней Воеводе победительная, яко избавлыиеся от вечныя смерти благодатию от Тебе рождшагося Христа Бога нашего, и Твоим Матерним пред Ним ходатайством, благодарственная восписуем Ти раби Твои: яко имущая державу непобедимую, от всяких нас бед и скорбных обстояний свободи, зовущих: радуйся, благодатная Богородице Дево, всех скорбящих Радосте.

Икос 1

Ангел предстатель послан бысть с небесе рещи Богородице: радуйся, возвещая Божественным воплощением Христовым хотящую родитися от Нея Радость всему миру, в скорби погибающу. Темже и мы, грехми обремененнии, надежду спасения в Тебе улучивше, умильно взываем Ти:

Радуйся, Божие ко грешным благоволение: Радуйся, кающихся пред Господем Богом крепкое заступление.

Радуйся, падшаго Адама воззвание: Радуйся, слез Евиных избавление. Радуйся, греховную отъемлющая скверну: Радуйся, бане, омывающая совесть. Радуйся, рождшая Избавителя, беззакония наша туне очищающаго:

Радуйся, всечудное всех к Богу примирение. Радуйся, мосте, воистину преводяй нас от смерти к животу:

Радуйся, мир от потопа греховнаго спасшая. Радуйся, лествице небесная, еюже Господь к нам сниде:

Радуйся, вина всех обожения. Радуйся, благодатная Богородице Дево, всех скорбящих Радосте.

Кондак 2

Видя токи чудес, изливаемыя от святыя Твоея иконы, благая Богородительнице, яко Ты еси молящихся благая Помощница, обидимых Заступница, ненадеющихся надежда, печальных утешение, алчущих кормительница, нагих одеяние, девственных целомудрие, странных наставница, труждающихся помощь, слепых прозрение, глухих благослышание, больных изцеление, благодарственне вопием о Тебе Богу: Аллилуиа.

Икос 2

Разум недоразуменный находящих на ны лютых скорбей разумети ища, к Тебе прибегаем, о, Мати и Дево, утешения требуя. Ты же, яко благая, научи ны р^Ицумети в них благаго Сына Твоего милосердое прЪмышление во спасение душ наших и очищение многих согрешений, да взываем Ти радостно:

Радуйся, обуреваемых тихое пристанище:

Радуйся, сумняющихся известное утверждение.

Радуйся, едина Мати милосердия:

Радуйся, скорая Помощнице сущым в бедах и напастех.

Радуйся, скорбьми грехи наша очищающая:

Радуйся, печалию наша немощи душевныя врачующая.

Радуйся, суетныя радости мира сего презирати нас научающая:

Радуйся, от мира к премирным ум наш возводящая.

Радуйся, от любве земныя к небесней Божией любви нас привлекающая:

Радуйся, в самых страданиих наших утешение и благодатную жизнь нам подающая. Радуйся, обетование благ вечных: Радуйся, Ходатаице вечныя радости. Радуйся, благодатная Богородице Дево, всех скорбящих Радосте.

Кондак 3

Силою свыше укрепи мя, благая Владычице, недугующа телом и душею, и посещения Твоего сподоби и промышления, мрак уныния и скорби облежащий мя отгоняя, да спасаемый Тобою, непрестанно вопию Богу: Аллилуиа.

Икос 3

Имущи богатство милосердия неизреченное, всем скорбящым руку помощи простиравши, недуги врачующи, страсти исцеляющи. Не презри и мене, благая Владычице, на одре немощи моея низлежаща и вопиюща Ти:

Радуйся, милости сокровище многоценное:

Радуйся, отчаянных едина надеждо.

Радуйся, тела моего врачевание:

Радуйся, души моея спасение.

Радуйся, твердая крепосте немощных:

Радуйся, изнемогающих Заступнице и укрепление.

Радуйся, гнев Божий Твоим молением скоро утоляющая:

Радуйся, страсти наша силою молитв Твоих укрощающая.

Радуйся, слепых зрение, глухих слышание:

Радуйся, хромых хождение, немых глаголание.

Радуйся, болящих благонадежное посещение:

Радуйся, яко Тобою по мере веры подаются благодатная изцеления всем немощствующым.

Радуйся, благодатная Богородице Дево, всех скорбящих Радосте.

Кондак 4

Буря многих бед и напастей обдержит мя, и волнения не ктому терплю: Ты же, яко милостивая Мати Спаса моего и Бога, воздвигни руце к Сыну Твоему молящи Его, да призрит на лютую скорбь сердца моего и воздвигнет мя из пучины

отчаяния, вопиющаго Ему: Аллилуиа.

Икос ί

Слышащи, Пресвятая Дево и Мати, Симеона праведнаго проречение: Тебе же Самой душу пройдет оружие, слагала еси в сердцы Твоем вся глаголы сия, разумевающи, яко радость матерняго сердца о чадех, многих печалей в мире сем бывает причастна. Темже яко искушенней по всяческим и спострадати матерней скорби могущей, взываем Ти:

Радуйся, радость миру Христа Спасителя рождшая:

Радуйся, мир от скорбей избавляющая. Радуйся, хуления и клеветы на Сына Твоего терпевшая:

Радуйся, страданием Его спострадавшая. Радуйся, скорбных матерей утешение: Радуйся, чад их благодатное охранение. Радуйся, в бедах скорое нам заступление: Радуйся, заблуждших исправление. Радуйся, младенцев питание: Радуйся, юных наставление. Радуйся, Мати сиротствующих:

Радуйся, вдов заступление.

Радуйся, Благодатная Богородице Дево, всех скорбящих Радосте.

Кондак 5

Боготочную Кровь Сына Твоего на кресте за спасение наше изливаемую зрящи, яко Раба Господня смиренно воли Отца, Иже на небесех, повинующаяся, нам образ злострадания и терпения явила еси, да и мы, в пещи искушений и бед сущии, вопием смиренно Богу: Аллилуиа.

Икос 5

Видя Тя Сын Твой и Бог при кресте стоящую с возлюбленным учеником и сердцем Ему сраспинающуся, глаголаше: Жено, се, сын Твой, и ученику: се, Мати твоя, всыновляя Тебе вся верующыя в Него. Мы же, яко общницы скорби и страданий Сына Твоего, имеюще в Тебе благую Матерь, на Тя все упование в скорби возлагающе, вопием Ти:

Радуйся, Мати рода Христианскаго:

Радуйся, усыновившая нас при кресте Сына

Твоего.

Радуйся, Бога с человеки соединившая: Радуйся, верных Господеви сочетавшая. Радуйся, Агнице рождшая Агнца, вземшаго грехи мира:

Радуйся, чаше, черплющая нам радость от Источника безсмертия.

Радуйся, споручнице спасения грешных: Радуйся, взыскание погибших. Радуйся, нечаянная грешных радосте: Радуйся, падших возстание. Радуйся, целительнице всех немощей: Радуйся, утоление всякия печали. Радуйся, благодатная Богородице Дево, всех скорбящих Радосте.

Кондак 6

Проповедуют милости Твоя, Богомати, вси концы вселенныя, ибо честным покровом Твоим покрывавши весь род Христианский, о немже непрестанно молишися Христу Спасителю нашему и избавлявши от всех бед благонравныя и Богобоящыяся рабы, верно вопиющыя Богу: Аллилуиа.

Возсия благодать светозарная от пречудныя иконы Твоея, Богомати, пред неюже со слезами припадающе, молим Ти ся, отжени облак нашедших на ны искушений, да вопием Ти радостно: Радуйся, приносящая к Сыну Твоему и Богу моления верных:

Радуйся, и Сама у престола Сына Твоего непрестанно молящаяся о нас.

Радуйся, предстательнице к Богу, мир от бед спасающая:

Радуйся, Заступнице рода Христианскаго, от Бога нам дарованная.

Радуйся, древо благосеннолиственное, имже покрываются мнози:

Радуйся, древо светлоплодовитое, имже питаются вернии.

Радуйся, покрове миру, ширший облака: Радуйся, земле обетования, из неяже течет мед и млеко.

Радуйся, светлый облаче, верныя непрестанно освещающий:

Радуйся, столпе огненный, наставляяй избранныя к небесному наследию.

Радуйся, ниво растящая обилие щедрот:

Радуйся, подательнице всякия благости.

Радуйся, благодатная Богородице Дево, всех скорбящих Радосте.

Кондак 7

Хотящи явити токи чудес от Своея иконы, всех скорбящих радости, повелела еси, Владычице, болящей Евфимии молебная пения пред тою совершати, и получивши изцеление всем проповедати милости, ради тоя иконы явленныя, да не сокрыт будет источник благодатных изцелений всем требующым. Темже и мы не таим Твоих благодеяний, но благодарственне прославляюще Бога, вопием Ему: Аллилуиа.

Икос 7

Новая купель Силоамская паче оныя древния явися, Пречистая Владычице, храм Твой, в немже покланяемся чудотворней иконе Твоей, ибо не единою в лето и токмо первее входящым здравие тела подаеши, но всегда всякий недуг и всякую язву душевную и телесную врачуеши с верою и любовию к Тебе прибегающих. Сего ради вопием Ти: Радуйся, купель, в нейже вся скорби наша погружаются:

Радуйся, чаше, еюже радость и спасение восприемлем.

Радуйся, каменю, напоивший жаждущыя жизни: Радуйся, древо, услаждающее сланыя воды житейскаго моря.

Радуйся, животворныя воды неистощимый источниче:

Радуйся, бане, омывающая греховную скверну. Радуйся, скорбей наших услаждение: Радуйся, печалей наших утоление. Радуйся, болезней наших врачевание: Радуйся, бед избавление. Радуйся, демонов попрание: Радуйся, врагов посрамление. Радуйся, благодатная Богородице Дево, всех скорбящих Радосте.

Кондак 8

Странники и пришельцы вси есми на земли сей, по глаголу Апостолову: беды от врагов, беды от лжебратии терпяще в лишениих многих и скорбех. Ты же, Владычице, яко благая Одигитрие, настави нас к тихому пристанищу, и моли Сына Твоего, прощению прегрешений нам прежде конца дароватися, да непрестанно вопием Богу: Аллилуиа.

Икос 8

Все житие наше на земли болезненно и печали исполнено от клеветы, досаждения, укоренил и иных многовидных бед и напастей: немощствует бо тело, изнемогает и дух наш. К Тебе убо прибегаем, Богомати, пред пречистою иконою Твоею припадающе, исполни радости и веселия скорбная сердца наша, да вопием Ти:

Радуйся, путеводительнице, к небесному отечеству нас руководящая:

Радуйся, Царице неба и земли, врата райская нам отверзающая.

Радуйся, милостивная, нас милующая: Радуйся, домостроительнице, житие наше добре у строящая.

Радуйся, руно орошенное, еже Гедеон предвиде: Радуйся, блаженное чрево, невместимаго всеми Бога вместившее.

Радуйся, неопалимая купино: Радуйся, нерушимая стено. Радуйся, живоносный источниче: Радуйся, цвете неувядаемый. Радуйся, умягчение сердец злых: Радуйся, умиление благих. Радуйся, благодатная Богородице Дево, всех скорбящих Радосте.

Кондак 9

Всякая житейская в мире сем сладость печали бывает причастна: слава не стоит, богатство мимотечет, лепота и здравие увядают, друзи и искреннии смертию отъемлются. Услади убо наша скорби, благих виновная, Твою нетленную дающи радость нам вопиющым Богу: Аллилуиа.

Икос 9

Ветия многовещанныя недоумеют, киими словесы скорбящыя утешати, но Сама, Владычице, возглаголи сердцам нашым утешение, благодати Твоея лучами облак скорби нашея и мрак уныния разгоняющи, да взываем Ти:

Радуйся, обрадовавшая надеянием на Тя всех Христиан:

Радуйся, радость и умирение миру. Радуйся, подательнице Божественныя благости:

Радуйся, надеждо благ вечных. Радуйся, кораблю хотящих спастися: Радуйся, пристанище житейских плаваний. Радуйся, верная хранительнице уповающих на Тя по Бозе:

Радуйся, одеждо нагих дерзновения. Радуйся, хранительнице всех и утверждение: Радуйся, всех верных ограждение и священное прибежище.

Радуйся, помоще верно молящихся Тебе: Радуйся, светлое благодати познание. Радуйся, благодатная Богородице Дево, всех скорбящих Радосте.

Кондак 10

Спасти хотяй род человеческий от вечныя муки и непрестающия скорби Человеколюбец Господь в приснодевственную утробу Твою вселися, и Тебе, Матерь Свою, дарова погибающым в помощь, покров и защищение, да будеши печальным утешение, скорбящым радование, отчаянным надежда, вечныя муки Своим ходатайством избавляющая и к небесному веселию приводящая всех, верно вопиющих Сыну Твоему и Богу нашему: Аллилуиа.

Икос 10

Стена еси девам, Богородице Дево, и всем к Твоему покрову прибегающым. Темже молим Тя: заступи, покрый и соблюди всех сирых и безпомощных от искушений, озлоблений и бед, Тебе с любовию взывающих:

Радуйся, столпе девства: Радуйся, чистоты и целомудрия сосуде избранный.

Радуйся, воинствующым на плоть целомудрием изрядное венчание:

Радуйся, во иночестве благоскорбящым подательнице вечного радования.

Радуйся, пламень страстей изменяющая: Радуйся, мрак искушений прогоняющая. Радуйся, наставнице целомудрия: Радуйся, чистоты ограждение. Радуйся, человеков исправление:

Радуйся, Еюже от падения востахом.

Радуйся, твердое веры утверждение:

Радуйся, приятное молитвы кадило.

Радуйся, благодатная Богородице Дево, всех скорбящих Радосте.

Кондак 11

Пение всеумиленное приносим Ти раби Твои, Богородице, яко всесильней Заступнице рода нашего: утоли болезни многовоздыхающия души моея, укроти гнев Божий, праведно на ны движимый грех ради наших, избави нас от всякия лютыя скорби и болезни, вопиющих о Тебе Богу: Аллилуиа.

Икос 11

Светоприемная свеща, углем благодати Божия возжженная, явися нам пречестная икона Твоя, Владычице, на освящение наше и утешение. Мы же, любовию чтуще ю и с верою припадающе к ней, вопием Ти:

Радуйся, сильным Твоим заступлением от всех бед нас избавляющая:

Радуйся, от труса и потопа нас защищающая.

Радуйся, от глада душевнаго и телеснаго нас снаб девающая:

Радуйся, огнь росою молитв Твоих угашающая.

Радуйся, от смертнаго губительства нас спасающая:

Радуйся, в бранех крепкая Помощнице.

Радуйся, от нашествия иноплеменных нас ограждающая:

Радуйся, от междоусобныя брани охраняющая.

Радуйся, плавающих легкое по водам прехождение:

Радуйся, путешествующих добрая водительнице.

Радуйся, пленных свобождение:

Радуйся, от належащаго праведнаго прещения Божия скорое избавление.

Радуйся, благодатная Богородице Дево, всех скорбящих Радосте.

Кондак 12

Благодати залог восхотевши дати роду нашему, цельбоносную икону Твою явила еси нам, Богомати, от неяже токи чудес с верою приходящым источаются, недузи врачуются и скорби утоляются. Сего ради радостно о Тебе вопием Богу: Аллилуиа.

Икос 12

Поюще Твоя милости и чудеса, Богородительнице, хвалим Тя вси, яко твердую Предстательницу нашу, и со умилением покланяемся Тебе, молящейся о нас, и просим: воздвигни руце к Сыну Твоему, да всегда в сей жизни и по смерти нашей, милосердие Его неотступно будет от нас, взывающих Ти:

Радуйся, непостыдное наше упование в животе и по преставлении нашем:

Радуйся, уповающым на Тя мирен конец живота сего подаюшая.

Радуйся, в день судный наша надеждо и защищение:

Радуйся, Судии праведнаго умоление. Радуйся, геенны вечныя избавление: Радуйся, надеждо вечнаго спасения. Радуйся, ключу Царствия Христова: Радуйся, двере райская. Радуйся, мосте к небесем преводяй:

Радуйся, всех кающихся грешников прибежище и благая Заступнице.

Радуйся, Ангелов радосте:

Радуйся, всех праведных славо и утешение.

Радуйся, благодатная Богородице Дево, всех скорбящих Радосте.

Кондак 13

О, Всепетая Богообрадованная Мати, рождшая на радость небу и земли Царя Христа, Бога нашего: услыши глас скорбящих раб Твоих, и приемши сие малое моление наше, избави нас от всяких бед, скорбей и напастей: недуги наша изцели, напрасныя клеветы потреби, всяку злобу и вражду отжени от нас, и будущия изми муки о Тебе вопиющих: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО ПРЕСВЯТЕЙ БОГОРОДИЦЕ

О, Пресвятая Владычице и Богородице, высшая Херувим и честнейшая Серафим, Богоизбранная Отроковице, всех скорбящих Радосте, по даждь утешение и нам, в скорби сущым: разве бо Тебе иного прибежища и помощи не имамы. Ты едина еси радости нашея Ходатаица, и яко Матерь Божия и Мати милосердия, предстоя у престола Пресвятыя Троицы, можеши нам помощи: никтоже бо притекаяй к Тебе посрамлен отходит. Услыши убо и нас ныне в день скорби пред Твоею иконою припадающих и со слезами Тебе молящихся: отжени от нас належащыя на нас скорби и печали в сей временней жизни, не лишены же ны сотвори Твоим всесильным ходатайством и вечныя нескончаемыя радости в Царствии Сына Твоего и Бога нашего. Аминь.

Акафист Пресвятей Владычице нашей Богородице именуемыя «Скоропослушница»

Кондак 1

Избранной от всех родов Божией Матери и Царице, скоропослушливо внемлющей молитвам смиренным, и токи целебный изливающей верным от иконы Своея святыя, благодарственное приносим пение: Ты же, всемилостивая Заступнице, преклонися благоутробно к гласом нашым хвалебным, и от всяких бед свободи ны зовущыя Ти: Радуйся, всеблагая Скоропослушнице, прошения наша во благо исполняющая.

Икос 1

Ангелов лицы благоговейно Тебе служат, и вся небесныя силы немолчными г ласы Тя ублажают, Богородице Дево, яко рождшую Ангелов Царя Христа Бога, мы же грешнии, подражати им дерзающе, и достойно благохвалити Тя недоумеюще, смиренномудренно вопием Ти сице:

Радуйся, неприступнаго Божества селение: Радуйся, Ангельское не престающее удивление. Радуйся, трапезо святая, хлебом жизни нас питающая:

Радуйся, маслино благоплодная, елеем милости сердца наша умащающая.

Радуйся, даров Божия благодати сокровищнице неистощимая:

Радуйся, чудес реко приснотекущая. Радуйся, обидимых Заступнице: Радуйся, печальных Утешительнице. Радуйся, бедствующих Помощнице: Радуйся, болящих Целительнице. Радуйся, разелабленных укрепительнице: Радуйся, плененных свободительнице. Радуйся, всеблагая Скоропослушнице, прошения наша во благо исполняющая.

Кондак 2

Видяще милосердие Твое неисчетное, Владычице, и многая чудеса, Тобою явленная и присноявляемая чрез святыя иконы Твоя, имиже, яко звездами богосветлыми, весь мир христианский украсила еси, величаем Тя, возвеличившую род наш Твоим благоволением, и с любовию покланяемся пречистаго лика Твоего изображению, зовуще Сыну Твоему Христу Богу: Аллилуиа.

Икос 2

Разум небесный открывая, Богородице, благоволила еси в земном жребии Твоем, святей горе Афонстей, многими чудесы прославити икону Твою, юже Сама Скоропослушницею наименовала еси гласом божественным, от нея изшедшим, да вси ведуще таковое Твое о ней благоволение, песненно Тебе вопиют:

Радуйся, милосердая всех нас о Христе Мати: Радуйся, Духа Святаго жилище. Радуйся, любве Божия к человеком проявление: Радуйся, рода человеческаго возвышение. Радуйся, светлая палато Бога Слова: Радуйся, Святая святых большая. Радуйся, рождшая Божественнаго Агнца: Радуйся, возрастившая нам клас живота. Радуйся, брашна негиблющаго стамно всезлатая:

Радуйся, питательнице питателя вселенныя. Радуйся, яко предстательством Твоим спастися уповаем:

Радуйся, яко молитвами Твоими наследие небесное получити чаем.

Радуйся, всеблагая Скоропослушнице, прошения наша во благо исполняющая.

Кондак 3

Силою Божиею действуя, неблагоговейно ходившаго пред святою Твоею иконою Дохиарския обители трапезаря Нила слепотою и разслаблением тела наказала еси, Богородице Дево, да прочее не дерзает оскорбляти Тя в пречистем Твоем образе, егоже в залог благоволения Твоего всей Афонстей горе даровала еси милостиво, да вси насельницы ея гласы преподобными вопиют рождшемуся от Тебе Богу Слову: Аллилуиа.

Икос 3

Имея любовь велию к людем, искупленным кровию Сына Твоего и Бога, Владычице всеблагая, покаяние трапезаря Нила милостиво прияла еси и исцеление ему от слепоты и разслабления даровала еси, да служит непрестанно Тебе и молитвы немолчныя приносит Ти пред многоцелебною Твоею иконою взывая сице:

Радуйся, Иоакима и Анны прозябение святое: Радуйся, рождшая сокрушившаго главу древняго змия.

Радуйся, преблагословенная в женах: Радуйся, рождшая нетленно Спаса душ наших. Радуйся, девство и рождество чудесно сочетавшая:

Радуйся, во обою непорочно Себе сохраныиая. Радуйся, всея вселенныя велие чудо: Радуйся, всех родов земных удивление. Радуйся, согрешающих исправление: Радуйся, кающихся в добродетели утверждение. Радуйся, не памятозлобная наказательнице: Радуйся, благосердная вразумительнице. Радуйся, всеблагая Скоропослушнице, прошения наша во благо исполняющая.

Кондак 4

Бури житейския избежавшии, и в тихое пристанище спасения на гору Афонскую притекшии, обретают зде утешение благодатное и помощь божественную от святыя иконы Твоея, Богородице, от неяже лучи чудес испущаеши, и токи милости

Твоея изливавши неоскудно. Темже вси хотящии в пустынях Афона жати спасение, величая матерния щедроты Твоя, благодарственно воспевают Богу: Аллилуиа.

Икос 4

Слышав глас божественный от святыя иконы Твоея, Владычице, трапезарь Нил позна Тя Скоропослушницу быти всем, с верою и любовию притекающим к чудотворному Твоему образу, и прияв от него вразумление своему невежествию и прозрение своим слепотствующым очесем, возгласи Тебе благодарственно от души:

Радуйся, временным наказанием невежд умудряющая:

Радуйся, согрешающих покаяние милостиво приемлющая.

Радуйся, на путь исправления заблуждающихся направляющая:

Радуйся, раны греховныя благоутробно врачующая.

Радуйся, в нерадении коснеющих любвеобильно обличающая:

Радуйся, горестию телесных страданий вечных

мук избавляющая.

Радуйся, волнение страстей утишающая:

Радуйся, руку помощи Твоея погибающым простирающая.

Радуйся, безнадежных надеждо:

Радуйся, скорбящих отрадо.

Радуйся, нагих одеяние:

Радуйся, сирых призрение.

Радуйся, всеблагая Скоропослушнице, прошения наша во благо исполняющая.

Кондак 5

Боговещанныя глаголы Твоя, уведевше иноцы обители Дохиарския, Тебе, божественней Скоропослушнице, храм соорудиша при трапезе, идеже чудотворная икона Твоя пребывает, Пречистая Дево, и вся верныя утешает знаменьми Твоея милости, еяже не лиши и нас смиренных, по долгу Тя воспевающих, и вопиющих чудес Творцу Богу: Аллилуиа.

Икос 5

Видевше токи чудес, от святыя иконы Твоея

Скоропослушницы источаемыя, вси иноцы горы Афонския стекахуся к ней на поклонение. Ты же, Мати Божия, всем, по коегождо потребе, дары милости Твоея неоскудно подавала еси от чудотворнаго Твоего образа, подвизая благодарно вопити Тебе:

Радуйся, Мати милосердия и щедрот: Радуйся, одушевленный Престоле Вседержителя.

Радуйся, Сыну Божию плоть заимодавшая: Радуйся, чертоже безсеменнаго уневещения. Радуйся, Безплотнаго воплотившая: Радуйся, Бога с человеки соединившая. Радуйся, преподобных всежелательное зрение: Радуйся, постников божественное радование. Радуйся, пустынножителей тихое веселие: Радуйся, демонския полки побеждающая: Радуйся, враги спасения человеческаго посрамляющая.

Радуйся, всеблагая Скоропослушнице, прошения наша во благо исполняющая.

Кондак 6

Проповедует гора Афонская милости и чудеса

Твоя, преблагословенная Мати Господа нашего, и светло красуется многими чудотворными Твоими иконами, посреде коих икона Твоя, Скоропослушница Тобою нареченная, яко луна полная, лучами чудес немерцаемо сияет, просвещая душы наша светом Божия благодати, и подвизая ны хвалебно взывати прославльшему Тя Триединому Богу: Аллилуиа.

Икос 6

Возсияла еси в пречистей иконе Твоей, Марие Богородице, свет спасения всем, блуждающым во тьме грехов и страстей, и сию нарекла еси Скоропослушницею, молящымся пред нею с верою и благоговением от души, скорую помощь Твою подающи вопиющым Ти таковая:

Радуйся, молние, душы просвещающая: Радуйся, громе, соблазняющая устрашаяй. Радуйся, благоотишное прибежище утомленных треволнением житейскаго моря:

Радуйся, не бурное пристанище обуреваемых волнами страстей.

Радуйся, юных наставнице целомудрия: Радуйся, покрове и ограждение девства.

Радуйся, окаменение сердечное умягчающая:

Радуйся, хладность душевную благодатно согревающая.

Радуйся, на стезю спасения верных наставляющая:

Радуйся, от путей погибельных претыкающихся удаляющая.

Радуйся, споручнице наша к Сыну Твоему и Богу:

Радуйся, присно умоляющая Его о помиловании нас грешных.

Радуйся, всеблагая Скоропослушнице, прошения наша во благо исполняющая.

Кондак 7

Хотя всем показати любовь Твою велию к христианскому роду, Богородице преблагая, в жребий Твой земный гору Афонскую избрала еси, и в ней селения иноческая умножила еси, да вси обуреваемии мирскою суетою, возмогут обретати зде тихое и удобное пристанище ко спасению, и Тобою вспомоществуеми, сподобятся наследия небеснаго, и пети со святыми Пресвятей Троице: Аллилуиа.

Новое знамение милосердия Твоего явила еси, Владычице, в чудеснем прославлении святыя иконы Твоея Скоропослушницы, не токмо иноком горы Афонския, но и всем православным Христианом, в нихже благоговейно чествуется сея иконы Твоея изображение, да вси Тебе зовут: Радуйся, Бога нашего Мати: Радуйся, в рождестве и по рождестве Дево. Радуйся, яко Тя блажат вси роди: Радуйся, яко сотвори Тебе величие Сильный. Радуйся, яко призре на смирение Твое Господь:

Радуйся, яко возжеле доброты Твоея Царь царей.

Радуйся, Дщи благословенная Отца Небеснаго: Радуйся, Родительнице неиску сому жная Сына Предвечнаго.

Радуйся, приятелище непорочное Духа Святаго: Радуйся, таиннице Божественная благодати. Радуйся, горняго мира украшение: Радуйся, дольняго мира заступление. Радуйся, всеблагая Скоропослушнице, прошения наша во благо исполняющая.

Странники и пришельцы есмы на земли и, по глаголу апостола, не имамы зде пребывающаго града, но к кому прибегнем, Владычице, в скорбех странствия нашего, аще не к Тебе, всеблагая? Не отвержи нас, Мати Божия, не рцы нам: «Не вем вас, грехов ради ваших!» но помилуй нас, сирых и безпомощных, и приими нас в вечныя кровы, Покровительнице наша, да радостно вопием во славе небесней, Царю славы Христу: Аллилуиа.

Икос 8

Всем верным утешительно есть взирати на святую икону Твою, Владычице, на нейже зрим Тя на руку Твоею держащую Предвечнаго Младенца Господа нашего Иисуса Христа, Ему же покланяющеся боголепно яко Творцу и Богу нашему, Тебе, истинней Богородице, умиленно глаголем: Радуйся, обрадованная архангельским благовещением Приснодево:

Радуйся, Невесто неневестная.

Радуйся, Мати света умнаго, всех душы просвещающаго:

Радуйся, Престоле одушевленный небесе и земли Творца.

Радуйся, кроткая голубице:

Радуйся, непорочная агнице.

Радуйся, чаше, черплющая радость:

Радуйся, неисчерпаемый сосуде воды животныя.

Радуйся, мироположнице благоухания Христова:

Радуйся, еюже злосмрадие страстей наших отгонится.

Радуйся, еюже познахом Сына Божия:

Радуйся, еюже научихомся покланятися Триединому Богу.

Радуйся, всеблагая Скоропослушнице, прошения наша во благо исполняющая.

Кондак 9

Вси роди блажат Тя по долгу, благословенная Марие Богородице, от востока бо и до запада хвально имя Твое, иноков же лицы Покровительницу Тя Свою именуют, наипаче подвизающиися в жребии Твоем горе Афонстей, юже особым благоволением Твоим осенила еси, многия чудеса в ней содевающи, и милости Твоя богатыя насельником ея являющи, да благодарно вопиют о Тебе Богу: Аллилуиа.

Икос 9

Ветии суемудреннии недоумевают познати тайну Твоего приснодевства, Богородице, ниже могут изъяснити силу чудотворную, от икон Твоих проистекающую, во исцеление недужных, и на всяку пользу душевную и телесную человеком. Мы же православно и несомненно Приснодевою Тя исповедующе, верно покланяемся иконе Твоей святей, и вопием Ти сице:

Радуйся, неверных сомнительное слышание: Радуйся, верных известная похвало. Радуйся, из боку чисту Христа нетленно рождшая:

Радуйся, ключи девства невредившая в рождестве Твоем.

Радуйся, Мати и Дево преблагословенная: Радуйся, Богородице препрославленная. Радуйся, дев величание: Радуйся, матерей присное радование.

Радуйся, едина непорочная и добрая в женах: Радуйся, рождшая обетованнаго сокрушителя главы змия.

Радуйся, падших прародителей осуждения древняго избавльшая:

Радуйся, Эдем заключенный человеком отверзшая рождеством Твоим.

Радуйся, всеблагая Скоропослушнице, прошения наша во благо исполняющая.

Кондак 10

Спасение устрояя Христоименитым людем, благоволила еси Богородице, земный жребий Твой, гору Афонскую, в население иноком определити, и рекла еси в видении первому пустынножителю Афонскому, преподобному Петру, быти горе сей в жилище иноком присное, обетовании благими утешив его, яко будеши Помощница и Покровительница всем, подвизающимся в ней богоугодно, дарами потребными их снабдевающи, и от всяких бед спасающи, да невозбранно поют Богу: Аллилуиа.

Стена еси заступления, Дево, иноком православным, и всем подвижником девства и чистоты: темже жребий Твой земный, гору Афонскую, невходну женам сотворила еси, да без соблазна греховнаго пребывают в ней иноцы, на Тебе едину по Бозе надежду спасения возлагающе, и Тебе зовуще сице:

Радуйся, неувядаемый цвете девства: Радуйся, крине сельный чистоты. Радуйся, светоносная сене небесная, ревнителей чистоты осеняющая:

Радуйся, премудрости Божия свитче, рачителей целомудрия умудряющая.

Радуйся, иноком благоподвизающымся Ходатаице спасения:

Радуйся, пустынножителей горы Афонския покрове и ограждение.

Радуйся, радость благодатную изливающая в сердца боголюбивая:

Радуйся, утешение духовное подающая душам огорченным.

Радуйся, младопитательнице дев и безматерних сирот:

Радуйся, любовию Жениха безсмертнаго девственная ликостояния услаждающая.

Радуйся, в тяжкой борьбе с приражениями страстей плотских крепкая Помощнице:

Радуйся, обителей иноческих неусыпная блюстительнице.

Радуйся, всеблагая Скоропослушнице, прошения наша во благо исполняющая.

Кондак 11

Пение наше смиренное, от полноты любве и усердия Тебе приносимое, не презри, Чистая, и не отвратися от нас, оскверненных многими грехми, но помози нам, Всеблагая, покаянием очиститися от скверны греховныя, и преуспети в чистем и богоугоднем житии, Тя подвигоположницу и Помощницу в сем имуще, да возможем достойно и праведно вопити ко Господу: Аллилуиа.

Икос 11

Светлыми лучами чудес, святая икона Твоя немерцаемо сияет, Богородице Дево, и весь мир благодатно озаряет, прогоняя всякое вражие действо силою Божиею, от Нея исходящею; темже радуемся мы грешнии, имуще таковый залог Твоего к нам благоволения, и Тебе Скоропослушнице молений наших, благодарственно взываем: Радуйся, деннице солнца незаходимаго: Радуйся, заре дне невечерняго. Радуйся, утро спасения нам возсиявшая: Радуйся, рождшая Жениха безсмертнаго душ человеческих.

Радуйся, желания наша богоугодная исполняющая:

Радуйся, в скорбех и обстояниих на помощь к нам благоутробно ускоряющая.

Радуйся, раю мысленный, всякаго утешения духовнаго преисполненный:

Радуйся, от исполнения Твоего и нам капли утешения источающая.

Радуйся, зной страстей наших прохлаждающая: Радуйся, благодатное безстрастие ищущым, его усердно подающая.

Радуйся, всех в чистоте целомудрия живущих зело любящая:

Радуйся, в сониих и видениих избранники Божия посещающая.

Радуйся, всеблагая Скоропослушнице, прошения наша во благо исполняющая.

Кондак 12

Благодать Божия, присущая святей иконе Твоей, Скоропослушница Тобою нареченней, Богомати Владычице, влечет к Ней всех скорбящих и обремененных, и нетщы отходят они от сего источника Твоих милостей и щедрот, в скорбех отраду, в напастех защиту, в болезнех цельбу неоскудно получая от чудотворнаго образа Твоего, Всеблагая, и благодарственно вопиют благих подателю Богу: Аллилуиа.

Икос 12

Поюще чудеса Твоя, Владычице, и велию милость Твою к христианскому роду, вемы, яко недовольни есмы к достойному прославлению Тебе, честнейшей Херувим и славнейшей без сравнения Серафим, обаче надеющеся на безприкладное милосердие Твое, Всеблагая, смиренномудренно приносим Ти песни таковыя:

Радуйся, пристанище небурное подвижников благочестия:

Радуйся, безмолвствующих сладкая собеседнице.

Радуйся, в пустынях и горах скитающихся благодатная отрадо:

Радуйся, тайных среди мира рабов Божиих тайное вразумление.

Радуйся, грешников кающихся с Богом примирение:

Радуйся, горы Афонския верховная правительнице.

Радуйся, Петра пустыннолюбиваго посещением Твоим зде озарившая:

Радуйся, Афанасия богомудраго явлением Твоим зде облагодатствовавшая.

Радуйся, многия преподобныя Афонския славою небесною прославльшая:

Радуйся, насельником горы сея особую любовь Твою являющая.

Радуйся, телес наших безмездная целительнице:

Радуйся, душ наших к Царствию горнему путеводительнице.

Радуйся, всеблагая Скоропослушнице, прошения наша во благо исполняющая.

О всепетая Мати, Скоропослушницею нарекшаяся во святей иконе Твоей, Богородице Марие! приими милостиво сие малое моление наше, еже от усердия нашего принесохом Ти с верою и любовию, и умоли приснопокланяемую Троицу, избавити ны геенны огненныя, тьмы несветимыя и мучения вечнаго: да предстательством Твоим у наследим Царствие небесное, и сподобимся со святыми пети Богу: Аллилуиа.

(Сей Кондак глаголы трижды. А по сем читается Икос 1 и Кондак 1). МОЛИТВА КО ПРЕСВЯТЕЙ БОГОРОДИЦЕ СКОРОПОСЛУШНИЦЕ

Преблагословенная Владычице, Приснодево Богородице, Бога Слова паче всякаго слова на спасение наше рождшая, и благодать Его преизобильно паче всех приявшая, море явльшаяся божественных дарований и чудес приснотекущая река, изливающая благость всем с верою к Тебе прибегающым! чудотворному Твоему образу припадающе, молимся Тебе, всещедрей Матери Человеколюбиваго Владыки: удиви на нас пребогатыя милости Твоя, и прошения наша, приносимая Тебе, Скоропослушнице, ускори исполнити все, еже на пользу во утешение и спасение, коемуждо устрояющи. Посети, Преблагая, рабы Твоя благодатию Твоею, подаждь недугующым цельбу и совершенное здравие, обуреваемым тишину, плененным свободу и различными образы страждущих утеши; избави, всемилостивая Госпоже, всяк град и страну от глада, язвы, труса, потопа, огня, меча и иныя казни временныя и вечныя, Матерним Твоим дерзновением отвращающи гнев Божий; и душевнаго разслабления, обуревания страстей и грехопадений свободи рабы Твоя, яко да непреткновенно во всяком благочестии поживше в сем веце, и в будущем вечных благ сподобимся благодатию и человеколюбием Сына Твоего и Бога, Емуже подобает всякая слава, честь и поклонение, со безначальным Его Отцем и Пресвятым Духом, ныне и присно, и во веки веков. Аминь.

Акафист Пресвятей Владычице нашей Богородице честному Ея знамению еже в велицем Новеграде

Кондак 1

Взбранней Воеводе, Владычице нашей Богородице, знамением иконы Ея святыя дивную победу людем Новаграда даровавшей, благодарственное возглашаем пение: Ты же всеблагая Заступнице наша, яко имущая державу непобедимую, от всяких нас бед свободи и от враг видимых и невидимых защити, да зовем Ти:

Радуйся, Владычице, знамение милости Твоея нам являющая.

Икос 1

Ангелов Царице и всея твари Владычице, Пречистая Дево Богородице, преславным знамением иконы Твоея святыя всю страну Российскую благодатно озарила еси и струи чудес от нея источила еси верным. Темже со усердием и любовию припадающе ко пречестному Твоему образу, со умилением приносим Ти благохваления сицевая: Радуйся, освященное селение Бога Слова: Радуйся, благодатию Божию и нас освящающая.

Радуйся, спасению падшаго рода человеческа непорочно послужившая:

Радуйся, всех Творца и Господа Чистая, Духом Божественным в ложеснах заченши, без нетления родившая.

Радуйся, матерним Твоим попечением всех нас объемлющая:

Радуйся, в бедах и напастех скорая нам Помощнице.

Радуйся, злыя страсти наша невидимо укрощающая:

Радуйся, в христианских добродетелех преуспевати нам помогающая.

Радуйся, недуги наша безмездно врачующая: Радуйся, на стези покаяния нас премудро наставляющая.

Радуйся, Дево, Христиан похвало: Радуйся, яко блажат Тя вси роди. Радуйся, Владычице, знамение милости Твоея нам являющая.

Видев озлобление Новаграда, крепче воюемаго от воев Суждальских, святитель Христов Иоанн слезно моляшеся о избавлении и спасении града, и услыша глас свыше: да идет во. храм Преображения Господня, и взем тамо икону Пресвятыя Богородицы, да изнесет ю на забрала града противу полчищ его воюющих. Таковое веление Божие услышав, святитель благодарственно возопи Спасу Христу: Аллилуиа.

Икос 2

Разумев волю Божию во гласе небесном, святитель Христов Иоанн прииде ко храму Преображения Господня взяти икону Богоматере: и егда молящеся пред нею, подвижеся икона от места своего на руце его честныя, и той с пением молебным изнесе ю на забрала града, глаголя народу: дерзайте: Мати бо Бога нашего с нами есть. Сего ради, видевше Твое к ним благоволение, в пришествии чудеснем иконы Твоея явленное, в песнех возглашаем благохваления сицевая: Радуйся, надеждо Христиан ненадежных:

Радуйся, скорбящих радосте и заступление.

Радуйся, безпомощным скорую помощь Твою являющая:

Радуйся; утесняемым ослабу и свободу дарующая.

Радуйся, православным воем предводительнице к победам:

Радуйся, ратей неприятельских всекрепкое низложение.

Радуйся, великий Новград благоволением Твоим осенившая:

Радуйся, на забрала его, яко взбранная воевода, во иконе Твоей пришедшая.

Радуйся, ненаказанных милостивая наказательнице:

Радуйся, неразумных премудрых вразумительнице.

Радуйся, обидящих всегрозная устрашите льнице:

Радуйся, обидимых всеблагая Заступнице.

Радуйся, Владычице, знамение милости Твоея нам являющая.

Кондак 3

Силою Божиею укреплен, святитель Христов

Иоанн вознесе святую икону Твою, Владычице Богородице, посреде самыя брани, идеже стрелы от сопротивных яко дождь падаху, и едина от них честный лик Твой на иконе устрели: абие же икона Твоя лик свой от полков враждебных отврати и слезы от очес источи, ихже собирая в фелонь свою святитель Христов Иоанн, народом дерзати повеле: они же, яко крепка некоего хранителя имуще, на сопротивныя устремишася и до конца победита тех, зовуще Господу сил: Аллилуиа.

Икос 3

Имеяше Тя воистину великий Новград воительницу державную, Богородительнице всеблагая, егда, паче надеяния, знамением иконы Твоея святыя победити сильныя полки сопротивных людем Новаграда помогла еси. Темже пение победное Тебе приносяще, взываем сице:

Радуйся, умирение миру святым рождеством Твоим принесшая:

Радуйся, средостение вражды древния разрушившая.

Радуйся, неправедно враждущыя наказующая: Радуйся, знаменьми и чудесы Твоими Христолюбивыя люди утешающая.

Радуйся, от стрелы вражия язву на липы иконы Твоея приемшая:

Радуйся, слезы благодатныя от нея дивно источившая.

Радуйся, вой сопротивных слепотою и бегством поразившая:

Радуйся, полки крепкия безсильны соделавшая.

Радуйся, во бранех крепкая Помощнице:

Радуйся, врагов посрамление.

Радуйся, люди Твоя дивною победою увенчавшая:

Радуйся, непобедимая Воеводо вождей и воинств Христианских.

Радуйся, Владычице, знамение милости Твоея нам являющая.

Кондак 4

Буря недоумения смущает ми ум: како'возмогу недостойными усты воспети чудеса Твоя, Богомати Владычице, яко святою иконою знамения Твоего в Новеграде явила еси, даровав ю в помошь и заступление всем православным людем от враг видимых и невидимых. Темже величающе неизчетныя милости Твоя к нам, смиренному дренне воспеваем прославльшему Тя Сыну Твоему и Богу: Аллилуиа.

Икос ί

Слышавше о дивнем чудеси святыя иконы знамения Твоего в Новеграде, Пречистая Дево, како людие Новоградстии, имуще сию, силою Твоею и пособием Божественнаго зрака Твоего преславное одоление на сопротивныя показаша, со благоговением и радостию покланяемся сему чудному образу Твоему и хвалебне зовем Ти: Радуйся, Невесто Отца безначалнаго: Радуйся, неискусобрачная Родительнице Предвечнаго Слова.

Радуйся, селение прекрасное Духа Святаго: Радуйся, живоначальныя и единосущныя Троицы благодатию осененная.

Радуйся, древле пророки многообразие предреченная:

Радуйся, Ангельския соборы чистотою Твоею превозшедшая.

Радуйся, человеческаго рода возвышение: Радуйся, падших сынов Адамлих благодатное

возстание.

Радуйся, яко из Тебе в плоть облечеся Одеваяй небо облаки:

Радуйся, яко млеком Твоим питала еси Питателя вселенныя.

Радуйся, всеблагословенная Богородице Чистая, Приснодево:

Радуйся, радосте наша и спасение душ наших.

Радуйся, Заступнице наша, от Бога нам дарованная:

Радуйся, всех верных ограждение и священное прибежише.

Радуйся, Владычице, знамение милости Твоея нам являющая.

Кондак 5

Богосветлая звезда икона знамения Твоего, Богородице Дево, великий Новград сиянием многих чудес духовно просвети, неоскудно источающи благодатныя изцеления всем верным, со усердием к Ней притекающым. Не лиши и нас благодатнаго Твоего озарения и милосердных щедрот Твоих боголепным поклонением чествующих чудотворную икону Твою, да благодарственно воспеваем Богу: Аллилуиа.

Видевше чудеса преславная, от иконы знамения Твоего бывшая, Владычице преблагая, людие Новаграда со усердием к ней притекаху и в недузех своих изпеления благодатная от нея приемляху. К ней же ныне приходяще покланяемся и чествуем, и от желания сердца целуем, изцелений благодать почерпающе, и недуг телесных и душевных страстей свобождаемся, зовуше Ти и глаголюще:

Радуйся, скорбящих радосте и обидимых Заступнице:

Радуйся, печальных утешение и бедствующих Помощнице.

Радуйся, болящих немздоприимная Целительнице:

Радуйся, нищих и убогих некрадомое богатство.

Радуйся, терпеливых страдальцев дарами благодатными ущедряющая:

Радуйся, отчаянных и безнадежных от рова погибели избавляющая.

Радуйся, вдовиц и сирых благосердая попечительнице:

Радуйся, целомудрия и воздержания юных наставнице.

Радуйся, старцев благоговейных сладкое успокоение:

Радуйся, стариц боголюбивых тихое прибежище.

Радуйся, кающихся грешников верная споручнице:

Радуйся, даров духовных щедрая подательнице.

Радуйся, Владычице, знамение милости Твоея нам являющая:

Кондак 6

Проповедует Новград преславное заступление Твое, Пречистая Владычице, како во дни нашествия врагов сильных и вооруженных от святыя иконы знамения Твоего помощь Твою благодатную людем Твоим даровала еси, враждебныя полки со студом вспять обратила еси, град же Твой цел и невредим от них сохраньши, да вси поют Спасителю Богу: Аллилуиа.

Икос 6

Возсияла еси лучами великих чудес в Новеграде, Богородице Дево, и икону знамения Твоего благодатным источением слез дивно прославила еси, неизчетныя милости от нея щедро подавающи всем скорбящым и обремененным. Посети убо и душы наша, недугующыя страстьми греховными, Госпоже всеблагая, и буди нам Помощница во спасение, да благодарственно Тебе зовем:

Радуйся, молитвеннице благоприятная за нас к Богу:

Радуйся, предстательнице всемощная, гнев Божий на милость прелагающая.

Радуйся, руце Твои Богоносне на умоление ко Творцу выну простирающая:

Радуйся, яко Мати Сына, Судию Праведнаго, о всем мире умоляющая.

Радуйся, покровом Матерняго Твоего заступления всех нас покрывающая:

Радуйся, сущих в бедах и скорбех благодатию смирения и терпения снабдевающая.

Радуйся, страждущыя и безпомощныя невидимо укрепляющая:

Радуйся, болящыя и безнадежныя от одра болезни возставляющая.

Радуйся, верою молящымся Тебе великия милости являющая:

Радуйся, во благих прошения наша дивно исполняющая.

Радуйся, струи благодатных изцелений обильно нам источающая:

Радуйся, всем вся полезная дарующая.

Радуйся, Владычице, знамение милости Твоея нам являющая.

Кондак 7

Хотящи явити, Владычице, не токмо великому Новуграду, но и всему православному Российскому жительству преславныя чудеса Твоя от иконы знамения Твоего, сию во многих градех, обителех и весех от лет древних до дний наших дивными чудесы прославила еси, слепым прозрение, разслабленным укрепление и многим болящым изцеление милостивно от нея дарующи, и сим подвизающи люди величати Тя, возвеличившую род наш, и пети Христу Богу: Аллилуиа.

Икос 7

Новград и всю землю Российскую дивная икона знамения Твоего, Богородице Дево, чудесы благодатными осия, милости Твоя богатыя верным проявивши. Сию убо боголепным поклонением чествующе, хвалебне Тебе, Владычице, взываем:

Радуйся, скоропредстательная помощнице усердно к Тебе притекающих:

Радуйся, благосердая услышательнице молений наших.

Радуйся, великий Новград благословением Твоим осенившая:

Радуйся, в пределех его икону знамения Твоего чудесы прославльшая.

Радуйся, дев ликостояния прославлением иконы Твоея духовно возвеселившая:

Радуйся, и вся страны православныя покровом милости Твоея осенившая.

Радуйся, многих мест и обителей сокровище изцелений неоскудное:

Радуйся, иноков и инокинь благоподвизающихся всемощная покровительнице.

Радуйся, и в мире благочестно живущих усердная Заступнице:

Радуйся, ведушым брань противу мира, плоти и диавола добрая споспешнице.

Радуйся, за всех нас милостивая к Сыну Твоему и Богу Ходатаице:

Радуйся, Владычице, знамение милости Твоея

нам являющая.

Странствующе в юдоли сей земней, многоскорбней и многомятежней, горняго града Иерусалима небеснаго взыскуем и Тебе, Владычице, молим: путеводствуй нам по стези заповедий Христовых и сохрани нас от падений греховных, удиви на нас милость Твою и осени нас Твоим заступлением, да Твоею помощию спасаеми сподобимся купно со всеми святыми воспевати Богу: Аллилуиа.

Икос 8

Всех скорбящих Утешительнице и бедствующих Помощнице, всеблагая Богородительнице, не презри нас припадающих к Тебе пред пречистым образом Твоим, но посети нас милостивно щедротами Твоими: и якоже древле отцем нашым помощь Твою державную явила еси, тако и нас смиренных не лиши Твоего заступления во время благопотребно, да не постыдимся во уповании нашем, еже по Бозе крепко на Тя возлагаем и зовем Ти:

Радуйся, Богосветлая свеще, светом Христовым озаряющая верныя душы:

Радуйся, многоценный алавастр, миром Божия благодати умащаяй боголюбивыя сердца.

Радуйся, умнаго Солнца Мати верныя просвещающаго, неверныя же помрачающаго:

Радуйся, славо небесных и упование земных. Радуйся, надеждо наша и Заступнице всех притекающих к Тебе с верою:

Радуйся, любящыя и чтущыя Тя от всяких бед избавляющая.

Радуйся, обетовании благими душы верных благодатно веселящая:

Радуйся, девственных ликов славо и похвало. Радуйся, подвижников благочестия к горнему Сиону путеводствующая:

Радуйся, верных к небесному Иерусалиму приводящая.

Радуйся, омраченныя сердца светом истиннаго Боговедения просвещающая:

Радуйся, и всех нас благодатными лучами великия Своея милости покрывающая.

Радуйся, Владычице, знамение милости Твоея нам являющая.

Вся Ангелская воинства благоговейно Тебе служат, небесе и земли Царице, человеческий же род немолчныя хвалы Тебе приносит, горних и дольних Владычице, и Твою святую икону поклонением досточестным почитает. Сию бо во отраду и утешение нам даровала еси, Всеблагая, и знамения матерния любве Твоея оною нам присно являеши, да поем Тобою благодеющему нам Богу: Аллилуиа.

Икос 9

Ветии суемудреннии человечестии не могут постигнути Божественную тайну приснодевства Твоего, Марие Богородице, како в рождестве и по рождестве ключи девства Твоего целы сохранила еси, Ангелов и человеков удививши. Темже Тя благочестно Матерь и Деву исповедующе, присно Тя ублажаем и хвалебно Тебе воспеваем:

Радуйся, возвеличившая род человеческ непорочною Твоею чистотою:

Радуйся, девство и рождество в Себе дивно сочетавшая:

Радуйся, во обою непорочно Себе сохраньшая.

Радуйся, велие вселенныя чудо:

Радуйся, непостижимая человеческими умы тайно.

Радуйся, Ангельских ликов удивление:

Радуйся, святых Божиих угодников присное радование.

Радуйся, мира горняго первейшее украшение:

Радуйся, мира дольняго благонадежное заступление.

Радуйся, демонов низложение:

Радуйся, ада попрание.

Радуйся, Владычице, знамение милости Твоея нам являющая.

Кондак 10

Спасителя падшему человечеству родила еси, Пречистая Дево, и Сего, яко Младенца, во объятиих Твоих носила еси, Ε гоже Божественное изображение и на иконе знамения Твоего нам являвши и многия милости и щедроты Твоя нам даруеши. Сего ради со благоговением и верою чествуем образ чудотворный Твой, Владычице, и молимся Тебе прилежно: буди нам покров и защита в день судный, да Твоим Матерним предстательством помилует нас Судия Праведный, Сын Твой и Бог, и сподобит нас деснаго стояния и пения Ему со избранными: Аллилуиа.

Икос 10

Стена необоримая и источник чудес икона Твоя святая явися, Богородице Дево, не токмо великому Новограду, но и всей стране Российстей. Сию, яко знамение победное имуще, воинства православныя врагов побеждают, царие и святителе ею благоукрашаются, и всяк возраст верных утешение благодатное от нея приемлет. Утеши и нас Твоим, всемилостивая Владычице, благоволением и милостию, да хвалебно взываем к Тебе:

Радуйся, крепкое наше упование:

Радуйся, несумненная наша надеждо.

Радуйся, великаго Новограда многопетая славо:

Радуйся, державы Российския благодатное ограждение.

Радуйся, во дни брани победительная на враги Помощнице:

Радуйся, во дни мира ко благочестию добрая

наставнице.

Радуйся, иноческих обителей покров и снабдение:

Радуйся, благочестивых домов и супружеств благословление.

Радуйся, девства и чистоты поборнице:

Радуйся, обидимых и гонимых предстательнице.

Радуйся, нагих одеяние:

Радуйся, болящих изцеление.

Радуйся, Владычице, знамение милости Твоея нам являющая.

Кондак 11

Пение наше смиренное не презри, всемилостивая Царице, и утробу щедрот Твоих не затвори нам, всещедрая Владычице: се бо, обнищавше в добрых делах, к сокровищнице милости Твоея, чудотворней иконе Твоей, со усердием притекаем, Всеблагая, и припадающе молимся: озари нас светом Божественныя благодати Твоея и научи нас верно исполняти заповеди Сына Твоего и Бога, да достойно возможем пети Ему: Аллилуиа.

Света невечерняго приятелище, светлыми лучами чудес Твоих просвещавши нас помраченных греховною мглою, Богородительнице Пречистая, и приводиши к немолчному славословию Твоего Пресвятаго имене. Знамением иконы Твоея святыя воистину явила еси воеводство Твое державное, Госпоже всеблагая, егоже светло празднующе, радостно зовем Ти:

Радуйся, возвеличенная Богом паче земных и небесных:

Радуйся, едина чистая и благословенная в женах.

Радуйся, Царице и Владычице небесе и земли: Радуйся, порфиро Царя царей. Радуйся, чертоже безсеменнаго уневещения: Радуйся, главизно спасения человеческаго. Радуйся, уповающыя на Тя несрамляющая: Радуйся, просящыя Твоея святыя помощи от бед избавляющая.

Радуйся, столпе и утверждение девства: Радуйся, щите и ограждение веры правоелавныя.

Радуйся, боголепное украшение святыя Христовы Церкве:

Радуйся, покрывающая всех нас Матерним Твоим покровом.

Радуйся, Владычице, знамение милости Твоея нам являющая.

Кондак 12

Благодать и милость свыше подаждь нам, Владычице, от иконы Твоея святыя, юже в знамение заступления Твоего нам даровала еси чудесы от нея бывающими, православную веру в нас утверждающи, неверие же посрамляющи. Темже покланяемся Тебе и молимся: в православии соблюди нас, Всеблагая, и сподоби до издыхания конечнаго нашего верно пети Богу: Аллилуиа.

Икос 12

Поюще чудеса Твоя от иконы знамения Твоего явленныя, Богородице Дево, хвалим, славим и величаем Тя, честнейшую воистину Херувим и славнейшую без сравнения Серафим. Ты же, всеблагая Заступнице наша, покрый нас державным Твоим покровом и избави нас от всяких бед и искушений вражиих, да воспеваем Тебе непрестанно гласом хваления:

Радуйся, Богообрадованная и непорочная Приснодево:

Радуйся, нетленная и неискусобрачная Агнца и Пастыря Мати.

Радуйся, увенчанная диадимою царскою от триединаго Бога:

Радуйся, святолепная и светоносная палато святых Святейшаго Слова.

Радуйся, одесную стоящая Сына Твоего и Господа:

Радуйся, выну молящаяся Ему за род Христианский.

Радуйся, виновнице благодатного человеков обновления:

Радуйся, кающихся грешных к Богу примирение.

Радуйся, страждущих от бед избавление:

Радуйся, взыскание погибших.

Радуйся, телес наших врачевание:

Радуйся, душ наших спасение.

Радуйся, Владычице, знамение милости Твоея нам являющая.

О, всепетая Мати сладчайшаго Спасителя нашего Господа Иисуса Христа! нынешнее наше приемши приношение, от всякия избави нас напасти и скорби, и вечныя изми муки всех пред святою иконою Твоею с верою и любовию покланяющихся и о Тебе благодарно зовущих Богу: Аллилуиа.

(Сей Кондак глаголи трижды. А по сем читается Икос 1 и Кондак 1).

МОЛИТВА КО ПРЕСВЯТЕЙ БОГОРОДИЦЕ, ЧЕСТНОМУ ЕЯ ЗНАМЕНИЮ

О, Пресвятая и Преблагословенная Мати Сладчайшаго Господа нашего Иисуса Христа! Припадаем и покланяемся Тебе пред святою чудотворною иконою Твоею, воспоминающе дивное знамение Твоего заступления, великому Новграду от нея явленное во дни ратнаго на сей град нашествия. Смиренно молим Тя, всесильная рода нашего Заступнице: якоже древле отцем нашым на помощь тогда ускорила еси, тако и ныне нас немощных и грешных сподоби Твоего Матерняго заступления и благопопечения. Спаси и сохрани, Владычице, под кровом милости Твоея, Церковь святую, град Твой, (обитель Твою), всю страну нашу православную и всех нас, припадающих к Тебе с верою и любовию и умиленно просящих со слезами Твоего заступления. Ей, Госпоже всемилостивая! умилосердися на ны, обуреваемыя грехами многими, простри ко Христу Господу Богоприемныя руце Твоя и предстателствуй за нас пред благостию Его, просящи нам прощения прегрешений наших, благочестнаго мирнаго жития, благия Христианския кончины и добраго ответа на страшнем суде Его: да спасаеми всесильными Твоими к Нему молитвами, блаженство райское унаследуем, и со всеми святыми воспоем пречестное и великолепное имя достопокланяемыя Троицы, Отца и Сына и Святаго Духа, и Твое велие к нам милосердие во веки веков. Аминь.

Акафист Пресвятей Богородице ради чудотворнаго Ея образа нечаянныя радости

Кондак 1

Избранной от всех родов Божией Матери и Царице, явившейся иногда к человеку беззаконну, во еже отвратити его от пути нечестия, благодарственное пение приносим Ти, Богородительнице, Ты же, яко имущая милосердие неизреченное, от всяких нас бед и грехов свободи, да зовем Ти: радуйся, нечаянную радость верным дарующая.

Икос 1

Ангели и праведных души удивишася, егда предстала еси пред Сыном Твоим и Богом, и многим молением ходатайствовала еси о человеце, присно во гресех пребывающем: мы же, очима веры толикое Твое благоутробие зряще, со умилением взываем Ти сице:

Радуйся, молитвы всех христиан приемлющая: Радуйся, и самых отчаянных грешников моления не отвергающая.

Радуйся, к Сыну Твоему о них предстательствующая:

Радуйся, нечаянную радость спасения им подающая.

Радуйся, предстательством Твоим весь мир спасающая:

Радуйся, вся наша печали утоляющая.

Радуйся, Мати всех Бога, озлобленных душы утешающая:

Радуйся, житие наше добре устрояющая.

Радуйся, избавление от грехов всем человеком принесшая:

Радуйся, радость всему миру родившая.

Радуйся, нечаянную радость верным дарующая.

Кондак 2

Видящи Пресвятая человека, аще и беззаконна, но на всяк день с верою и упованием пред честною Ея иконою долу повергающагося, и архангельское приветствие Ей приносящаго, внят и таковаго грешника славословию, да вси, зряще Ея матернее милосердие, на небе и на земле вопиют Богу: Аллилуиа.

Разум человеческий воистинну превосходит любовь Твоя к роду христианскому, яко и тогда не престала еси от ходатайства Твоего о человеце беззаконном, егда Сын Твой показа Тебе язвы гвоздинныя, грехи человеческими Ему соделанныя. Зряще Тя толико неотступную предстательницу за нас грешных, со слезами вопием Ти:

Радуйся, Заступнице усердная рода христианскаго, от Бога нам дарованная:

Радуйся, путеводительнице наша, к небесному отечеству нас возводящая.

Радуйся, верных ограждение и прибежище: Радуйся, помоще всех, призывающих имя Твое святое.

Радуйся, всеми презренных и отверженных от рова погибели исхищающая:

Радуйся, тех на путь правый обращающая. Радуйся, непрестанное уныние и мрак душевный отгоняющая:

Радуйся, иждившым от недуга ум, новый и лучший смысл подающая.

Радуйся, оставленных врачами на свои всемощныя руце приемлющая.

Радуйся, нечаянную радость верным дарующая.

Кондак 3

Сила благодати преизобиловала тамо, идеже умножися грех да радуются на небеси Ангели о единем грешнице покаявшемся, поюще пред престолем Божиим: Аллилуиа.

Икос 3

Имущи к роду христианскому матернее милосердие, всем с верою и упованием прибегающым к Тебе подаеши руку помощи, Владычице, да вси единем сердцем и едиными усты славословие приносят Ти сицевое:

Радуйся, яко Тобою к нам нисходит Божие благоволение:

Радуйся, яко Тобою и мы имамы вящшее к Богу дерзновение.

Радуйся, яко во всех бедах и обстояниих наших приносиши Сыну Твоему усердныя о нас молитвы:

Радуйся, яко и наши молитвы приятными Богу соделоваеши.

Радуйся, яко невидимых врагов от нас отгонявши:

Радуйся, яко от видимых врагов нас избавлявши.

Радуйся, яко сердца злых человек умягчаеши:

Радуйся, яко от клеветы, досаждения и укоренил нас изъимаеши.

Радуйся, яко Тобою вся благая желания наша исполняются:

Радуйся, яко много можеть молитва Твоя пред Сыном Твоим и Богом.

Радуйся, нечаянную радость верным дарующая.

Кондак 4

Бурю внутрь имея греховных помышлений, человек беззаконен моляшеся пред честною иконою Твоею, и видев кровь от язв предвечнаго Сына Твоего потоками, якоже на кресте текущую, паде от страха и с рыданием тако вопияше Ти: помилуй мя, о Мати милосердия, да не преодолеет злоба моя неизреченныя благости и милосердия Твоего: Ты бо еси всем грешником едина надежда и прибежище: преклонися убо на милость благая Мати и умоли о мне Сына Твоего и Творца моего, да непрестанно зову Ему: Аллилуиа.

Слышавше небожители о чудеснем молитвами Твоими спасении их земнаго гибнущаго брата, прославиша Тя, благосердую Царицу небесе и земли: и мы грешнии, сведавше таковое подобнаго нам грешника заступление, аще и недоумевает язык наш восхвалити Тя по достоянию, от глубины умиленнаго сердца нашего воспеваем Ти сице:

Радуйся, споручнице спасения грешных:

Радуйся, взыскание погибших.

Радуйся, нечаянная грешных радосте:

Радуйся, падших востание.

Радуйся, предстательнице к Богу, мир от бед спасающая:

Радуйся, яко гласа молитв Твоих беси трепещут.

Радуйся, яко Ангели сему радуются:

Радуйся, яко и нас земнородных сила молитв Твоих веселия исполняет.

Радуйся, яко теми от тины грехов нас изъимаеши:

Радуйся, яко пламень страстей наших угашаеши.

Радуйся, нечаянную радость верным дарующая.

Боготечную звезду чудотворную икону Матери Твоея показал еси нам, Господи: ибо взирающе на образ Ея телесныма очима, умом и сердцем к Первообразней возвышаемся, и Ею к Тебе востекаем, поюще: Аллилуиа.

Икос 5

Видевше Ангели хранители христиан, яко Божия Матерь споспешествует им в наставлении тех, заступлении и спасении, потщашася сице возопите Честнейшей Херувим, Славнейшей без сравнения Серафим:

Радуйся, с Сыном Твоим и Богом вечно царствующая:

Радуйся, Ему всегда о роде христианстем моления приносящая.

Радуйся, в христианстей вере и благочестии наставнице:

Радуйся, ересей и тлетворных расколов искорените льнице.

Радуйся, от растлевающих душу и тело соблазнов сохраняющая:

Радуйся, от опасных обстояний и внезапныя смерти, без покаяния и святаго причащения, избавляющая.

Радуйся, уповающым на Тя живота не постыдный конец дарующая:

Радуйся, и по смерти за отшедшую на суд Господень душу пред Сыном Твоим неотступно ходатайствующая.

Радуйся, Твоим матерним предстательством от вечнаго мучения сию избавляющая.

Радуйся* нечаянную радость верным дарующая.

Кондак 6

Проповедником чуднаго Твоего милосердия, дарованнаго некоему человеку беззаконну, явися святый Димитрий Ростовский, иже, списуя великая и славная и изрядная дела Божия, в Тебе явленная, предаде письмени и сие дело милости Твоея в научение и утешение всем верным, да и тии, во гресех, бедах, скорбех и озлоблениих суще, многажды на всяк день с верою в молитве пред образом Твоим колена преклоняют, и тех избывше, вопиют Богу: Аллилуиа.

Возсия нам, яко пресветлая заря, чудотворная икона Твоя, Богомати, прогоняя тму бед и скорбей от всех, с любовию вопиющих Ти сице:

Радуйся, целительнице наша в болезнех телесных:

Радуйся, благая утешительнице в печалех наших душевных.

Радуйся, скорбь нашу в радость претворяющая:

Радуйся, ненадеющихся несумненною надеждою возвеселяющая.

Радуйся, алчущих питательнице:

Радуйся, нагих одеяние.

Радуйся, вдов утешительнице:

Радуйся, безматерних сирот незримая воспитательнице.

Радуйся, неправедно гонимых и обидимых заступнице:

Радуйся, гонящих и обидящих правосудная отмстите льнице.

Радуйся, нечаянную радость верным дарующая.

Хотя Законодавец правосудный Господь Сам быти закона исполнитель и явити милосердия Своего бездну, преклонися на усердное моление Твое, преблагословенная Мати Дево о человеце беззаконие, глаголя: закон повелевает, да сын чтит матерь. Аз Сын Твой, Ты же Мати Моя, Аз Тя должен чтити, послушал Твоего моления, буди убо, якоже хощеши: ныне прощаются ему греси Тебе ради. Мы же, видя таковую силу молитвы Ходатаицы нашей о прощении согрешений наших, прославим милосердие и неизреченное благоутробие Ея, зовуще: Аллилуиа.

Икос 7

Новое дивное и славное знамение всем верным явися, яко не токмо Матери Твоей, но и пречистому Ея лику, на деке изображенному, силу чудотворения даровал еси, Господи: сему таинству дивящеся, во умилении сердца вопием к Ней таковая:

Радуйся, премудрости и благости Божия откровение:

Радуйся, веры утверждение.

Радуйся, благодати явление:

Радуйся, душеполезных знаний дарование.

Радуйся, душевредных учений низложение:

Радуйся, беззаконных навыков нетрудное преодоление.

Радуйся, слово премудрости просящым дарующая:

Радуйся, несмысленных разумными соделовающая.

Радуйся, детем, неудобь учащымся, разум подающая:

Радуйся, юности благая охранительнице и наставнице.

Радуйся, нечаянную радость верным дарующая.

Кондак 8

Странное и ужасное видение бысть некоему человеку беззаконну, показуя ему благость Господню, предстательством Богоматери грехи его прощающую, сего ради оттоле исправль свое житие, поживе богоугодне: сице и мы славная дела и многоразличную премудрость Божию в мире и жизни нашей видяще, устранимся земныя суеты и излишних житейских попечений, и ум и сердце наше на небеса возведем, поюще Богу: Аллилуиа.

Икос 8

Вся в вышних пребывающи, и нижних никакоже отступила еси, премилосердая Царице небесе и земли: аще бо по успении Твоем и взошла еси на небеса с пречистою Твоею плотию, обаче и грешныя земли не оставила еси, являющися причастница промышления Сына Твоего о роде христианском, — сего ради Тя по долгу ублажаем: Радуйся, сиянием пречистыя души Твоея всю землю просветившая:

Радуйся, чистотою телесе Твоего вся небеса возвеселившая.

Радуйся, промышления Сына Твоего о роде христианстем святая служительнице:

Радуйся, о всем мире усердная предстательнице.

Радуйся, всех нас при кресте Сына Твоего усыновившая:

Радуйся, всегда матернюю любовь к нам являющая.

Радуйся, всех даров, духовных и телесных, независтная подательнице:

Радуйся, благ временных ходатаице.

Радуйся, двери царствия Христова верным отверзающая:

Радуйся, и на земли чистаго веселия сердца их исполняющая.

Радуйся, нечаянную радость верным дарующая.

Кондак 9

Всякое естество ангельское удивися делу Твоего милосердия, Господи, яко даровал еси толико твердую и теплую Заступницу и Помощницу роду христианскому, нам невидимо спребывающу, слышащу же Тебе поющих: Аллилуиа.

Икос 9

Витии многовещаннии, но не богопросвещеннии, суесловят, яко поклонение святому образу аки бы поклонение идолу есть: не разумеют бо, яко честь, святому образу воздаваемая, на первообразная восходит. Мы же не токмо сия добре ведуще, но и от верных человек о многих чудотворениях от лика Богоматере слышаще, и сами поклонением ему потребная ко временней и вечней жизни приемлюще, с веселием Богородице взываем:

Радуйся, яко от священнаго лика Твоего чудеса деются:

Радуйся, яко утаися премудрость и благодать сия от мудрых и разумных века сего.

Радуйся, яко открыся та младенцем в вере: Радуйся, яко прославляющих Тя прославлявши. Радуйся, яко отвергающих Тя пред всеми посрамлявши:

Радуйся, яко от потопления, огня и меча, от смертоносныя язвы и от всякаго зла прибегающих к Тебе избавлявши.

Радуйся, яко вся болезни человеческия, душевныя и телесныя, милостивно врачуеши:

Радуйся, яко праведный гнев Божий на нас Твоим молением скоро утоляеши.

Радуйся, яко Ты еси тихое пристанище от бурь плавающым по морю житейскому:

Радуйся, яко и по конце житейскаго плавания нашего надежно приводиши нас в необуреваемую страну царствия Христова.

Радуйся, нечаянную радость верным дарующая.

Спасти хотя человека некоего беззаконна от заблуждения жизненнаго пути его, дивное видение от пречестныя иконы Твоея показала еси ему, Преблагословенная, да чудо видя покается, и из глубины греховныя милосердым промышлением Твоим воздвигнутый, вопиет Богу: Аллилуия.

Икос 10

Стена еси девам, Богородице Дево, и всем к Тебе притекающым, ибо небесе и земли Творец, вселивыйся во утробу Твою и от Тебе родивыйся, яви Тя, Присно деву, стража девства, чистоты и целомудрия, и сосуд всякия добродетели, и всех возглашати Тебе научи:

Радуйся, столпе и ограждение девства: Радуйся, чистоты и целомудрия незримая охранительнице.

Радуйся, добрая девам наставнице: Радуйся, невест благая украсите льнице и споручнице.

Радуйся, всежеланное совершение благих супружеств:

Радуйся, матерей детородящих скорое разрешение.

Радуйся, младенцев воспитание и благодатное охранение:

Радуйся, безчадных родителей плодами веры и духа веселящая.

Радуйся, матерей скорбящих утешение:

Радуйся, тайное веселие чистых дев и вдовиц.

Радуйся, нечаянную радость верным дарующая.

Кондак И

Пение всеумиленное приносяще Ти, недостойнии, просим Тебе, Дево Богородице: не презри гласа рабов Твоих: к Тебе бо в напастех и скорбех прибегаем и пред Тобою в бедах наших слезы проливаем, поюще: Аллилуиа.

Икос 11

Светоподательную свещу, сущым во тме греха и юдоли плача явившуюся, зрим святую Деву: духовный бо огнь молитв Своих, наставления и утешения возжигающи, преводит к Свету Невечернему всех, воззвании почитающих Ю сими:

Радуйся, луче от Солнца Правды Христа Бога нашего:

Радуйся, нечистую совесть просвещающая. Радуйся, тайная и неудобь предвиденная вся добре ведущая, и имже подобает сказующая:

Радуйся, лживых провидцев и суетная гадания посрамляющая.

Радуйся, в час недоумений мысль благу на сердце полагающая:

Радуйся, в посте, молитве и богомыслии пребывающым присно спребывающая.

Радуйся, верных пастырей Церкви ободряющая и вразумляющая:

Радуйся, богобоязненных иноков и инокинь присное утешение.

Радуйся, кающихся пред Богом грешников непостыдная Заступнице:

Радуйся, всех христиан теплая Ходатаице. Радуйся, нечаянную радость верным дарующая.

Кондак 12

Благодать божественную испроси нам у Сына Твоего и Бога, простри нам руку помощи, отжени от нас всякаго врага и супостата, умири нашу жизнь, да не погибнем люте, без покаяния, но приими нас в вечныя кровы, Богородительнице, да радующеся поем Богу, Тобою нас спасающему: Аллилуиа.

Икос 12

Поюще неизреченное матернее Твое милосердие к человеку беззаконну, восхваляем Тя вси, яко твердую предстательницу за нас грешных, и покланяемся Тебе, о нас молящейся: веруем бо и уповаем, яко испросиши у Сына Твоего и Бога благая временная и вечная всем, с любовию вопиющым Ти сице:

Радуйся, всех наветов и искушений, от мира, плоти и диавола находящих, попрание:

Радуйся, нечаемое примирение ожесточенно враждующих.

Радуйся, недоведомое исправление нераскаянных грешников:

Радуйся, изнемогающих от уныния и печали скорая утешительнице.

Радуйся, благодатию смирения и терпения нас снабдевающая:

Радуйся, клятвопреступлений и неправедных стяжаний всенародное обличение.

Радуйся, от домашния брани и вражды единокровных миром и любовию ограждающая:

Радуйся, от пагубных начинаний и несмысленных пожеланий нас незримо отвращающая.

Радуйся, во благих намерениях наших присная споспешнице:

Радуйся, в час кончины всем нам помощнице. Радуйся, нечаянную радость верным дарующая.

Кондак 13

О всепетая Мати, невместимаго Бога во чреве вместившая и радость всему миру родившая! нынешнее приимши пение, вся наша печали на радость преложи, и от всякия избави напасти всех и будущия изми муки, о Тебе вопиющих: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО ПРЕСВЯТЕЙ БОГОРОДИЦЕ

О Пресвятая Дево, всеблагаго Сына Мати всеблагая, царствующаго града Москвы покровительнице, всех сущих во гресех, скорбех, бедах и болезнех верная Предстательнице и Заступнице! Приими молебное пение сие от нас, недостойных раб Твоих, Тебе возносимое, и якоже древле грешника, на всяк день многажды пред честною иконою Твоею молившагося не презрела еси, но даровала еси ему нечаянную радость покаяния, и преклонила еси Сына Твоего многим и усердным к Нему ходатайством ко прощению сего грешнаго и заблуждшагося: тако и ныне не презри моления нас, недостойных рабов Твоих, и умоли Сына Твоего и Бога нашего, да и всем нам, с верою и умилением покланяющымся пред цельбоносным образом Твоим, дарует нечаянную по коегождо потребе радость: грешником, погрязшым во глубине зол и страстей — все действенное вразумление, покаяние и спасение: сущым в скорбех и печалех утешение: обретающымся в бедах и озлоблениих совершенное сих избытие: малодушным и ненадежным — надежду и терпение: в радости и изобилии живущым — непрестанное Благодетелю благодарение: бедствующым — милосердие: сущым в болезни и долгонедужии и оставленным врачами нечаемое исцеление и укрепление: иждившым от недуга ум — ума возвращение и обновление: отходящым в вечную и нескончаемую жизнь — память смертную, умиление и сокрушение о гресех, дух бодр и твердую на милосердие Судии надежду.

О Госпоже пресвятая! Умилосердися ко всем чтущым всечестное имя Твое и всем яви всемощный покров Твой и заступление: во благочестии, чистоте и честнем жительстве пребывающыя до последняго их скончания во благости соблюди: злыя благи сотвори: заблуждшыя на путь правый настави: всякому делу благому и Сыну Твоему угодному споспешествуй: всякое дело злое и богопротивное разруши: в недоумении и трудных и опасных обстояниих обретающымся незримую помощь и вразумление с небесе ниспосли: от искушений, соблазнов и погибели спаси: от всех злых человек и от врагов видимых и невидимых защити и сохрани: плавающым сплавай: путешествуюшым спутешествуй: сущым в нужде и гладе буди питательница: неимущым крова и пристанища буди покров и прибежище: нагим подаждь одеяние: обидимым и неправедно гонимым — заступление: клевету, поношение и хуление терпящыя незримо оправдай: клеветники и хулители пред всеми обличи: ожесточенно враждующым нечаемое подаждь примирение, и всем нам — друг ко другу любовь, мир и благочестие и здравие с долгоденствием. Супружества в любви и единомыслии сохрани: супруги, во вражде и разделении сущыя, умири, соедини я друг ко другу, и положи им союз любве неразрушимый: матерем, дети родящым, скорое подаждь разрешение: младенцы воспитай, юныя уцеломудри, отверзи им ум к восприятию всякаго полезнаго учения, страху Божию, воздержанию и трудолюбию настави: от домашния брани и вражды единокровных миром и любовию огради. Безматерних сирот буди матерь, от всякаго порока и скверны отврати я и всему благому и богоугодному научи: прелыценныя же и во грех и нечистоту падщыя, скверну греха отъявши, из бездны погибели изведи. Вдов буди утешительница и помощница, старости буди жезл: от внезапныя смерти без покаяния всех нас избави, и всем нам христианскую кончину живота нашего безболезненну, не посты дну, мирну и добрый ответ на страшнем Судищи Христове даруй. Преставльщыяся в вере и покаянии от жития сего со Ангелы и всеми святыми жити сотвори: скончавшымся внезапною смертию милостива быти Сына Твоего умоли, и о всех усопших, иже не имут сродников, о упокоении их Сына Твоего умоляющих, Сама буди непрестанная и теплая молитвенница и ходатаица: да вси на небеси и на земли ведят Тя, яко твердую и непостыдную Предстательницу рода христианскаго, и ведуще славят Тя и Тобою Сына Твоего с безначальным Его Отцем и единосущным Его Духом, ныне и присно, и во веки веков, аминь.

Акафист Пресвятей Владычице нашей Богородице явления ради Ея иконы «Державныя»"

Кондак 1

Избранней от всех родов Заступнице рода христианскаго, покровом Своея благости покрывающей страну нашу православную, благодарственная пения приносим Ти, Владычице, о явлении нам чудныя иконы Твоея Державныя. Ты же, яко всемилостивая Заступница всех с верою к Тебе притекающих, от всяких нас бед свободи, да зовем Ти: Радуйся, Матерь Божия Державная, Заступнице рода христианскаго.

Икос 1

Ангелом радость приимшая, благоволила еси, Владычице, возвестити старице благочестивей радость о явлении иконы Твоея честныя Державныя, юже и обретше по указанию Твоему, яко знамение милости Божией к нам грешным, благо

дарственно вопием Ти сице:

Радуйся, воли Господней тайны нам открывающая:

Радуйся, гнев Его праведный, на ны движимый, умягчающая.

Радуйся, нечестивых зловерия обличение:

Радуйся, гордыни их низложение.

Радуйся, почитания святых икон освящение:

Радуйся, тихое пристанище спасения душ наших.

Радуйся, всемилостивая Заступнице наша у престола Святыя Троицы:

Радуйся, от бед и скорбей наше избавление.

Радуйся, Церкве правое лав ныя утверждение:

Радуйся, звездо невечерняго света, нас озаряющая.

Радуйся, Матерь Света, всех просвещающая.

Радуйся, Матерь Божия Державная, Заступнице усердная рода христианскаго.

Кондак 2

Видящи, Всенепорочная, с высоты небеснаго жилища Своего, идеже с Сыном Твоим во славе пребывавши, скорбь верных рабов Твоих, яко гневнаго ради Божия посещения вера Христова поругаема бывает нечестивым зловерием, благоволила еси явити нам икону Твою Державную, да вси христолюбивии люди усердно молятся пред нею, верно вопиюще Богу: Аллилуиа.

Икос 2

Разуму нашему просвещение свыше исходатайствуй, Пресвятая Богородице, да познаем, что есть воля Божия благая, угодная и совершенная, и сердце направи, еже со усердием творити ю: Тебе же, всемилостивая Заступнице, непрестанными гласы восхваляти:

Радуйся, явлением честныя иконы Твоея тьму лютых обстояний от нас отгоняющая:

Радуйся, лучами чудес всех просвещающая. Радуйся, душевными и телесными очами ослепших прозрение:

Радуйся, омраченных смыслов просвещение. Радуйся, всех христиан вожделенная Помощнице:

Радуйся, всех уповающих на Тя непостыдная надеж до.

Радуйся, вдов и сирот надежный покрове: Радуйся, алчущих питательнице.

Радуйся, духовных сокровищ подательнице: Радуйся, богомудрых премудрая доброто. Радуйся, пресветлая, божественная красото: Радуйся, обоняние Христова благоухания. Радуйся, Матерь Божия Державная, Заступнице усердная рода христианскаго.

Кондак 3

Силу божественныя благодати даруй нам, Пресвятая Богородице, воеже неуклонно и непреткновенно ходити нам спасительным путем Христовых заповедей, сердцем же и усты непрестанно воспевати всемогущему Богу: Аллилуиа.

Икос 3

Имуще Тя, богоизбранная Заступнице рода христианскаго, яко зарю светлую, просвещающую душ наших темноту и разгоняющую мрак сердечнаго неведения нашего, припадаем к честней иконе Твоей Державней и с умилением вопием Ти сице:

Радуйся, сохраняти и спасати всех призывающих Тя обещавшая:

Радуйся, прославляющих Тя прославляющая.

Радуйся, к Сыну Твоему и Богу нашему молитвы верных приносящая:

Радуйся, благодать Твою иконам Твоим честным даровавшая.

Радуйся, всю вселенную лучами Твоея благодати озарившая:

Радуйся, премудрости Божией приятелище.

Радуйся, божественныя благодати подательнице:

Радуйся, яко Тобою от вечныя смерти свобождаемся.

Радуйся, яко Тобою безконечныя жизни сподобляемся:

Радуйся, честнейшая Херувим и славнейшая Серафим.

Радуйся, Матерь Света и Царице небесная:

Радуйся, Владычице, всемилостивая за нас пред Богом Заступнице.

Радуйся, Матерь Божия Державная, Заступнице усердная рода христианскаго.

Кондак ί

Буря житейскаго моря сокрушает духовный корабль наш волнами мирских попечений, и мир убогих душ наших мятется. И где обрящем тихое пристанище спасения? Токмо на Тя возлагаем надежду, Владычице: имущи бо державу непобедимую, от всяких бед, глада, скорбей и болезней избави нас, верно вопиющих Богу: Аллилуиа.

Икос 4

Слышавше правоелавнии людие повеление Твое, Владычице, молитися пред образом Твоим Державным, со умилением сердечным прибегают к Твоему всесильному заступлению у престола всемогущаго Бога и благоговейно вопиют Ти сице: Радуйся, горняго мира украшение: Радуйся, дольняго мира заступление. Радуйся, Дщи благословенная Отца небеснаго: Радуйся, Родительнице неиску сому жная Сына предвечнаго.

Радуйся, демонския полки побеждащая: Радуйся, враги спасения человеческаго посрамляющая.

Радуйся, яко волею Твоею сокрушаются еретическия главы:

Радуйся, яко вернии Тобою сподобляются славы.

Радуйся, телес наших безмездная целите льнице:

Радуйся, душ наших к царствию горнему путеводительнице.

Радуйся, яко сотвори Тебе величие Сильный:

Радуйся, яко призре на смирение Твое Господь.

Радуйся, Матерь Божия Державная, Заступнице усердная рода христианскаго.

Кондак 5

Боготочная звезда явися нам, Владычице, честная Твоя икона Державная, страну Российскую всю обтекшая и лучами чудес Твоих осиявающая всех блуждающих по морю страстнаго жития, мрак печалей и мглу всяческих недуг и скорбей прогоняющая и наставляющая на путь спасения, с верою к Тебе притекающих и вопиющих Богу: Аллилуиа.

Икос 5

В дни лютых скорбей и злых обстояний явила еси нам, Владычице, велию милость обретением честныя иконы Твоея Державныя, да вси с верою молящимся пред нею, приимут здравие и душ спасение. Сего ради и мы, прославляя Твое милосердие неизреченное, усердно вопием Ти сице:

Радуйся, светило незаходимое, светом истиннаго богопознания нас просвещающее:

Радуйся, вратарнице, двери райския верным отверзающая.

Радуйся, многотекущая реко Божественныя благодати:

Радуйся, неистощимый источниче святыни. Радуйся, ко благочестию наша наставнице: Радуйся, душ наших освящение. Радуйся, кающихся грешников с Богом примирение:

Радуйся, добрые обеты приемлющая. Радуйся, благим намерениям способствующая: Радуйся, злыя начинания разрушающая. Радуйся, вражия козни расторгающая: Радуйся, скорая человеком Помощнице. Радуйся, Матерь Божия Державная, Заступнице усердная рода христианскаго.

Кондак 6

Воспеваем Твое милосердие досточудное и мноroe к нам снисхождение, Пресвятая Богородице, не престаеши бо молитися о нас грешных Сыну Твоему и Богу нашему, еже отвратити гнев Его праведный, на ны движимый и помиловати всех, верно вопиющих Богу: Аллилуиа.

Икос 6

Возсиявает в души наша, омраченныя скорбию и унынием от множества согрешений, свет благодатнаго утешения, и сердце наше исполняется веселия и радости: егда непрестанными Твоими, Владычице, вразумлениями, возбуждавши нас вопити к щедрому Богу, да милостив будет и простит нам прегрешения наша. Не премолчи убо, Владычице, наставляющи и вразумляющи нас, зовущих Ти сице:

Радуйся, в скорбех и болезнех долготерпению нас научающая:

Радуйся, вся помышления наша к распятому за грехи мира Спасителю устремляющая.

Радуйся, страдания Его и крестную смерть в памяти нашей обновляющая:

Радуйся, правосудием Божиим к ожесточенным и нераскаянным нас устрашающая.

Радуйся, ожиданием будущих небесных благ нас услаждающая:

Радуйся, к наследству нетленному и вечному приводящая.

Радуйся, наследниками царствия Божия нас сотворяющая:

Радуйся, трапезо святая, хлебом жизни нас питающая.

Радуйся, маслино благоплодная, елеем милости сердца умягчающая:

Радуйся, яко молитвой пред иконой Твоей приемлем душевное утешение.

Радуйся, яко сердцам нашим даруеши благодатное сокрушение.

Радуйся, яко благостынею Своею угашаеши в нас огонь нечестия.

Радуйся, Матерь Божия Державная, Заступнице усердная рода христианскаго.

Кондак 7

Хотяй всем человеком спастися и в разум познания истины приити, премилосердный Господь и Создатель наш посла во дни гневнаго посещения Своего Ангела пресветла в новоявленнем образе

Твоем Державнем, да вси с верою молящимся пред ним, приимут помощь и заступление Твое всесильное, и радостно вопиют всемогущему Богу: Аллилуиа.

Икос 7

Новую показа милость всех Творец и Владыка наш Господь, егда положи во гневе Своем наказати род человеческий огнем, мечем, гладом и болезньми, сотвори сие наказание для многих человеков ко вразумлению во спасение душ. Сего ради и мы, Владычице, припадающе к пречистому образу Твоему Державному, усердно молим Тя: не даждь нам погибнути до конца, но милосердия двери отверзи нам, вопиющим Ти сице:

Радуйся, неприступнаго Божества селение:

Радуйся, ангельское непрестающее удивление.

Радуйся, рабов Божиих тайное вразумление:

Радуйся, Заступнице всех сущих в скорбех и болезнех.

Радуйся, благодатное безстрастие ищущим его подающая:

Радуйся, всех, в чистоте целомудрия живущих, зело любящая.

Радуйся, пристанище небурное подвижников благочестия:

Радуйся, гневом Божиим вразумляющая сынов нечестия.

Радуйся, безмолвствующих сладкая собеседнице:

Радуйся, отшельников Христа ради крепкое упование.

Радуйся, постников Божественное радование:

Радуйся, пустынножителей тихое веселие.

Радуйся, Матерь Божия Державная, Заступнице усердная рода христианскаго.

Кондак 8

Страннии и пришельцы есмы на земли сей: житие бо наше суетно и маловременно есть. Мы же смерти безвестное во ум никогдаже приемлем, ни помышляем о страшнем судищи Христове, в немже имамы праведному Судии предстати и дати ответ о всяком же деле и слове. Темже молим Тя, Владычице: возбуди нас скоро от сна греховнаго, да сподобимся Твоим ходатайством получити беззакониям нашим прощение, и во гласе радования воспевати Христу Богу: Аллилуиа.

Вся бывши горе, к небесным взята еси и земных не оставлявши, Пресвятая Богородице, священным Твоим предстательством: имаши бо дерзновение к Сыну Твоему и Богу нашему. Темже утверди Владычице, в мире глубоце страну нашу православную, и вся полезная даруй рабом Твоим, да величающе воспеваем Ти тако:

Радуйся, умным очесем нашим горкий и страшный час смертный представляющая:

Радуйся, на кийждо день, аки уже на последний жития нашего, взирати нас поучающая.

Радуйся, любити мир и яже в мире нам воспрещающая:

Радуйся, пристрастие к тленному богатству из сердца нашего искореняющая.

Радуйся, вся блага земная быти привременна и скоропреходяща нам показующая:

Радуйся, славы человечи, аки тени преходящия, искати нам возбраняющая.

Радуйся, яко сладчайшее имя Господа Иисуса Христа усты непрестанно произносити и в уме держати нас побуждавши:

Радуйся, яко от празднословия, многоглаголания, паче же от кощунства нас удержаваеши.

Радуйся, яко воздержанию в пищи и питии приобучити нас печешися:

Радуйся, яко Твое за нас ходатайство сильно есть пред Богом, еже не вверженным нам быти во тьму кромешную.

Радуйся, яко присно внушаеши нам омывати грехи своя слезами покаяния, да избавимся геенны адския:

Радуйся, яко побуждавши нас день и нощь молитися, да не послани будем со демоны мучитися.

Радуйся, Матерь Божия Державная, Заступнице усердная рода христианскаго.

Кондак 9

Всякое естество ангельское удивися делу Твоего милосердия, Господи, яко даровал еси нам толико твердую и теплую Заступницу роду христианскому во дни гнев наго Своего посещения, нам невидимо сопребывающу, слышащу же Тебе поющих: Аллилуиа.

Ветии многовещаннии, непросвещеннии светом истиннаго богопознания, поклонишася златому тельцу. По слову же апостола, всяк любостяжатель есть идолослужитель. Сего ради Божие гневное посещение всему миру зряще, и мы, грешнии, смиренно молим Тя, Владычице: умилостиви Создателя, да потщится гнев Свой праведный преложити на милость и помиловати нас, вопиющих Ти сице:

Радуйся, яко Твоея помощи и заступления никогдаже нас лишаеши:

Радуйся, яко ум наш омраченный небрежением, светлым Твоим покровом озаряеши.

Радуйся, яко Тобою от страстей телесных избавляемся:

Радуйся, яко Тобою сладостей духовных исполняемся.

Радуйся, твердое православия укрепление:

Радуйся, честное Пресвятыя Троицы носило и похваление.

Радуйся, и во временней жизни полезная нам подающая:

Радуйся, душевныя раны наша елеем спасительным умащающая.

Радуйся, яко из рова беззаконий наших рукою Твоея помощи нас исхищаеши:

Радуйся, яко греховный сон душевныя нашея лености оттрясаеши:

Радуйся, душевное умиление и сердечное сокрушение в нас раж дающая:

Радуйся, яко твориши всем спастися в державный покров Твой прибегающим.

Радуйся, Матерь Божия Державная, Заступнице усердная рода христианскаго.

Кондак 10

Спасти хотя многия люди от обдержащих их скорбей и болезней и веру их утвердити во всесильное заступление Твое, Владычице, даровала еси нам изображение честныя иконы Твоея Держав ныя, да вси, видяще являемую Тобою милость, вопиют со умилением Богу: Аллилуиа.

Икос 10

Стена еси, Богородице Дево, российстей стране явилася еси честными иконами, изливая чудеса во бранех и осеняя благодатною помощию Твоею христолюбивых воинов. Под державным бо покровом Твоея благости российская страна созидашеся, и врата адова не одолеша правоелавныя Церкве Христовы. Сего ради припадающе к честней иконе Твоей Державней, радостно вопием Ти сице:

Радуйся, российския страны покрове и утверждение:

Радуйся, от нашествия иноплеменных избавление.

Радуйся, сущих в пленении освобождение:

Радуйся, от глада и болезней наше спасение.

Радуйся, саде земли обетования:

Радуйся, цвете божественнаго саждения.

Радуйся, лозо добродетельная винограда Христова:

Радуйся, древо чудоточное рая Иисусова.

Радуйся, жилище и дом Христа Бога нашего:

Радуйся, вместилище неизреченныя Его славы.

Радуйся, Владычице, всемилостивая подательнице щедрот:

Радуйся, яко много может молитва Твоя пред Сыном Твоим и Богом нашим.

Радуйся, Матерь Божия Державная, Заступнице усердная рода христианскаго.

Кондак 11

Пение хвалебное и благодарственное приносим Ти, Владычице: под державным бо покровом Твоея благости пребываем в непостыдней надежде всесильнаго заступления Твоего за нас грешных, и все упование наше на Тя возложивше, радостно вопием Богу: Аллилуиа.

Икос 11

Светильницы наши угасоша, елея же благих дел не имамы, воеже возжещи благодать Духа Святаго. И где обрящемся, окаяннии, сном греховным отягченнии, егда постигнет нас внезапу в полунощи час кончины нашея? Но да не услышим и мы, якоже юродивыя девы, грознаго гласа Жениха: не вем вас! Помози нам, Владычице, наполни сосуды душ наших елеем благих дел, паче же милосердия и смирения, да благодарственно воспоем Ти сице:

Радуйся, яко воспоминанием грядущаго суда Божия от грехов нас отрешавши:

Радуйся, яко души наши, аки невесту ко сретению прекраснаго Жениха Христа, предуготовляти нас поучаеши.

Радуйся, яко возбуждавши нас на всяк день и час приносити Христу Богу молитвы, прошения и благодарения:

Радуйся, яко с мудрыми девами, душами праведных, внити в брачный чертог Сына Твоего и Бога нашего помогавши.

Радуйся, яко в ризу непорочности и чистоты облещися нам способствуеши:

Радуйся, яко стати нам на страшном суде Христове одесную Его ходатайствуеши.

Радуйся, яко благоутробие Божие о причастии нас к лику избранных умоляеши:

Радуйся, яко ум наш, омраченный небрежением, светом Своим озаряеши.

Радуйся, яко голубину простоту и агнчу кротость стяжати нам приискренне желаеши:

Радуйся, яко самоотвержению и отречению от злыя нашея воли приобучити нас тщишися.

Радуйся, яко младенческое незлобие даровати нам способствуеши:

Радуйся, яко хладное сердце наше молитвами воспламеняти нам помогавши.

Радуйся, Матерь Божия Державная, Заступнице усердная рода христианскаго.

Кондак 12

Благодать прияла еси, Владычице, от всемогущаго Господа Бога миловати благочестивых чад Церкве Христовы и вразумляти нечестивых сынов ея. Сего ради, притекающе под державный покров Твоея благости, усердно молим Тя, Владычице: избави нас от ухищрений духов злобы, разслабляющих нашу душу и тело леностию и нерадением, и возбуди нас от сна греховнаго, да благодарственно вопием Богу: Аллилуиа.

Икос 12

Поюще Твоя чудеса, бывшая в древняя и настоящая времена, хвалим Тя, Владычице, яко живоносный источник благодати и неистощимую чудес реку: бездну бо милости и щедрот даровала еси роду христианскому явлением честных икон Твоих. Сего ради и мы, припадающе к честней иконе Твоей Державней, со умилением вопием Ти сице:

Радуйся, Церкве небесныя и земныя украшение:

Радуйся, девства честный покрове и ограждение.

Радуйся, светлое пророческое сбытие:

Радуйся, всехвальных апостолов восхваление.

Радуйся, честная похвало иереев благоговейных:

Радуйся, молние, неверных устрашающая.

Радуйся, славою чудес Твоих верных смыслы озаряющая:

Радуйся, печаль и скорбь нашу в радость претворяющая.

Радуйся, яко молиши Сына Твоего и Бога нашего всем нам спастися:

Радуйся, яко твориши милости всем в державный Твой покров притекающим.

Радуйся, Заступнице всех сущих в скорбех и болезнех:

Радуйся, всем с верою Тебе молящимся полезная дарующая.

Радуйся, Матерь Божия Державная, Заступнице усердная рода христианскаго.

О всепетая Мати, Державная Владычице! приими ныне сие малое моление наше, и величия ради благости Твоея и неизреченных щедрот Твоих, не помяни множества грехов наших, но исполни во благих прошения наша: даруй нам вся потребная к животу и благочестию, избави нас от глада, болезней и печали, и царствия небеснаго наследники всех сотвори, верно вопиющих Богу: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА ДЕРЖАВНЕЙ БОЖИЕЙ МАТЕРИ

О мира Заступнице, Матерь всепетая! со страхом, верою и любовию припадающе пред иконою Твоею Державною, усердно молим Тя: не отврати лица Твоего от прибегающих к Тебе. Умоли, милосердная Матерь Света, Сына Твоего и Бога нашего, сладчайшаго Господа Иисуса Христа: да сохранит в мире страну нашу, да утвердит державу нашу в благоденствии и избавит нас от междоусобныя брани: да укрепит святую Церковь нашу православную, и непозыблему соблюдеть ю от неверия, раскола и ересей. Не имамы бо иныя помощи, разве Тебе, Пречистая Дево: Ты еси всесильная христиан Заступница пред Богом, праведный гнев Его умягчающая. Избави всех с верою Тебе молящихся от падений греховных, от навета злых человек, от глада, скорбей и болезней. Даруй нам дух сокрушения, смирение сердца, чистоту помышлений, исправление греховныя жизни и оставление согрешений наших: да вси, благодарственне воспевающе величия Твоя, сподобимся небеснаго царствия, и тамо со всеми святыми прославим пречестное и великолепое имя в Троице славимаго Бога: Отца, Сына и Святаго Духа. Аминь.

Часть III.

Акафист Святому Архангелу Михаилу

Кондак 1

Избранный небесных сил воеводо и рода человеческаго заступниче, сие тебе, иже тобою от скорбных избавляеми, благодарственное приносим пение: ты же, яко предстояй престолу Царя Славы, от всяких нас бед свобождай, да с верою и любовию в похвалу тебе зовем: Радуйся Михаиле, великий Архистратиже, со всеми небесными силами.

Икос 1

Яко ангельских огнезрачных ликов предстоятеля, ангельскими убо и языки подобаше восхвалити тя, Михаиле: но дондеже вразумляемии тобою навыкнем бесплотных глаголам, услыши, аще и от человеческих, обаче благодарных устен, сицевая:

Радуйся, звездо мира первообразная:

Радуйся, свеще истины и правды златозарная.

Радуйся, лучей света несозданнаго первый во

вельских ликостояниих приемниче:

Радуйся, Ангелов и Архангелов начальниче.

Радуйся, в немже наивящше светлеется слава ворческия Десницы:

Радуйся, имже красуются соборы всех существ зсплотных.

Радуйся, Михаиле, великий Архистратиже, со семи небесными силами.

Кондак 2

Провидяще веры очесами величие духовныя расоты и силу молниеносныя десницы твоея, Арангеле Божий, мы яко земнии и плотию обложении, удивлением, радостию и благодарением ко? ворцу всяческих исполняемся, зовуще со всеми юбесными силами: Аллилуиа.

Икос 2

Разум чист и свободен от страстей испроси гам, пречудный Михаиле, небесных чинов начальшче, да, вознесшеся мыслию от земных к неЗесным, хвалебную песнь воспоем ти сице:

Радуйся, Божия неизреченныя красоты и доброты ближайший зрителю:

Радуйся, всеблагих советов Пресвятыя Троицы приискренний таинниче.

Радуйся, предвечных судеб Тройческих верный исполнителю:

Радуйся, емуже с любовию удивляются небесная воинства.

Радуйся, егоже с верою прославляют земнороднии:

Радуйся, от негоже трепещут адския силы.

Радуйся, Михаиле, великий Архистратиже, со всеми небесными силами.

Кондак 3

Силу необоримыя ревности по славе Божией в себе являя, стал еси во главе ликов ангельских, Михаиле, противу дышащаго злобою, прегордаго Денницы, емуже со темными клевреты его с высоты небесной в преисподнюю низвержену сущу, воинства небесная, тобою преславне водимая, с веселием, яко едиными усты, пред престолом Божиим возгласиша: Аллилуиа.

Имать тебе, Архангеле Михаиле, весь род христианский велика заступника и дивна во бранех с противными помощника: сего ради пречуднаго покрова твоего сподобитися желающе, в день торжества твоего взываем ти сице:

Радуйся, имже сатана, яко молния, с небесе низвержеся:

Радуйся, имже хранимый род человеческий, к небеси восходит.

Радуйся, всесветлаго мира горняго предивное украшение:

Радуйся, падшаго мира дольняго преславное заступление.

Радуйся, николиже силами зла побежденный:

Радуйся, со всеми Ангелы Божиими в истине и правде на веки благодатию Божиею утвержденный.

Радуйся, Михаиле, великий Архистратиже, со всеми небесными силами.

Кондак 4

Бури искушения и бед избави нас, Ангелов первопрестолниче, с любовию и радостию пресветлое торжество твое совершающих: ты бо еси в бедах великий помощник, и в час смерти от злых духов хранитель и заступник всех вопиющих твоему и нашему Владыце и Богу: Аллилуиа.

Икос 4

Видяще твое противу полчищ сатанинских дерзновение, вси чинове ангельстии с радостию подвигошася во след тебе на брань за имя и славу своего Владыки, вопиюще: кто яко Бог? Мы же ведуще сатану под ногама твоима повержена, тебе, яко победителю зовем:

Радуйся, имже мир и тишина на небеси водворишася:

Радуйся, от негоже духове злобы даже до ада низложишася.

Радуйся, ангельская воинства и силы мира невидимаго ко истреблению зла направляяй:

Радуйся, прю и возмущение стихий мира видимаго незримо укрощаяй.

Радуйся, подъемлющих брань к духовом злобы поднебесныя дивный споборниче:

Радуйся, изнемогающым во искушениих и напастех века сего крепкий помощниче.

Радуйся, Михаиле, великий Архистратиже, со всеми небесными силами.

Кондак 5

Боготочный источник превеликих чудес явился еси во храме твоем, иже в Хонех, не точию бо змий великий и страшный, на месте том пребывавший, силою твоею потребися, но и струи водныя, всякий недуг телесный врачующыя, открышася, да вси прославляющему тя Владыце Ангелов с верою зовут: Аллилуиа.

Икос 5

Слышаще и ведуще тя яко светило великое, посреди ликов ангельских блистающася, пречудный Михаиле, к тебе, по Бозе и Пресвятей Матери Божией, прибегаем: озари лучами света твоего всех нас, вопиющих ти сице:

Радуйся, вождю и хранителю в пустыне народа Богоизбраннаго:

Радуйся, высокий посредниче закона, рукою Моисея на Синае даннаго.

Радуйся, у негоже судии и вожди Израилеви силу и покров обретаху:

Радуйся, чрез негоже пророцы и первосвященницы Иудейстии дар ведения от Всеведущаго Бога приимаху.

Радуйся, Богобоязненныя законодавцы тайною премудростию снабдеваяй:

Радуйся, суд и правду творящым благость на сердце полагай.

Радуйся, Михаиле, великий Архистратиже, со всеми небесными силами.

Кондак 6

Провозвестника тя Божиих судеб егда узре некогда Маное, недоумения и страха исполнися, мня не жити ктому на земли: научен же от жены своея о благости явления и кротости словес твоих, в радости о имевшем родитися, по словесу твоему, сыне своем Сампсоне, благодарив возопи Богу: Аллилуиа.

Икос 6

Возсиял еси пречудно славою, Михаиле, егда во образе человечесте пред Иисусом Навином стал еси, глаголя: иззуй сапог с ногу твоею: аз есмь Архистратиг силы Господни. Таковому явлению твоему чудящеся, с любовию вопием ти:

Радуйся, Боговенчанных глав неусыпный охранителю:

Радуйся, противляющихся власти, яко Божию повелению противящихся, скорый низложителю.

Радуйся, усмирителю народных треволнений:

Радуйся, незримый упразднителю злочестивых обычаев.

Радуйся, яко ты просвещавши сомнящихся в час лютых недоумений:

Радуйся, яко ты изхищаеши искушаемых от пагубоносных наваждений.

Радуйся, Михаиле, великий Архистратиже, со всеми небесными силами.

Кондак 7

Хотяй Владыка всяческих показати, яко жребии сынов человеческих не самослучайни суть, но в деснице Его выну содержатся, даде тя царствам земным заступника и хранителя, да племена и народы к вечному Царствию Божию уготовлявши: сего ради вси, ведущии о велицем служении твоем спасению человеческому, благодарив зовут Богу: Аллилуиа.

Новая чудеса показа нам, Архистратиже, тобою на земли всех чудес Творец и Владыка, егда храм, во имя твое созданный, от потопления водами речными дивно спасл еси, струям потока в недра земная устремитися повелевый: еже видя блаженный Архипп с духовными чады своими, благодарив к тебе возопи:

Радуйся, святых храмов Божиих несокрушимая отрадо:

Радуйся, врагом веры Христовы необоримая преградо.

Радуйся, егоже велению стихии покоряются:

Радуйся, имже вси злобнии замыслы сокрушаются.

Радуйся, верным радость от престола Вседержителя износящий:

Радуйся, неверных на стезю правды и истины приводящий.

Радуйся, Михаиле, великий Архистратиже, со всеми небесными силами.

Кондак 8

Странное чудо силы твоея, Архистратиже Божий, уведе на себе Аввакум, егда по манию Божию восхитив, принесл еси его скоротечне от Иудеи в Вавилон, дати пищу Даниилу, в рове со львы заключену: темже удивлься превеликому действию силы твоея, возопи с верою: Аллилуиа.

Икос 8

Весь еси в вышних, Михаиле, престолу Царя Славы предстояй, не далек еси и от нижних, ратуя выну со врагами спасения человеческаго: темже вси вожделеннаго отечества небесного достигнути хотящии согласно тебе зовут:

Радуйся, начальниче трисвятаго ангельскаго пения:

Радуйся, земнородных присно готовый предстателю и хранителю.

Радуйся, прегордаго фараона с неверными Египтяны поразивый страннообразно:

Радуйся, верныя Иудеи путеводивый в пустыни преславно:

Радуйся, имже угасися пламен пещи Вавилонския.

Радуйся, Михаиле, великий Архистратиже, со всеми небесными силами.

Кондак 9

Вси иноцы святыя горы Афонския в радостный трепет приидоша, видяще, како Богобоязненна отрока, неистовно от нечестивых златолюбцев во глубину морскую с каменем повержена, спасл еси: темже приявшая его обитель, именем твоим красующися, благодарив взывает ко Господу: Аллилуиа.

Икос 9

Ветий глаголы и любомудров смыслы не довлеют ко изглаголанию силы твоея, Михаиле, како во едину нощь сто осмдесять и пять тысящ поразил еси от воев царя Ассирийска Сеннахирима, да накажется прочее не хулити имя Господне: мы же, почитающе святую ревность твою о славе Бога Истиннаго, с веселием зовем ти сице:

Радуйся, православных воинств непобедимый воеводо:

Радуйся, зловерных ратей страх и низложение.

Радуйся, правыя веры и Богопочитания насадителю:

Радуйся, душевредных ересей и расколов искоренителю.

Радуйся, благочестивыя Маккавеи на поле брани многажды укрепивый:

Радуйся, нечестиваго вождя Антиохова Илиодоpa в самем храме поразивый.

Радуйся, Михаиле, великий Архистратиже, со всеми небесными силами.

Кондак 10

Спастися хотящым нам буди помощник тверд, Архистратиже Божий, избавляяй и храняй нас от бед и напастей, паче же от злых навыков и грехов наших, да преспевающе в вере, надежде и любви Христове, с радостию о предивнем заступлении твоем, ко Владыце Ангелов и человеков, благодарив зовем: Аллилуиа.

Икос 10

Стена еси верующым человеком, Архистратиже Божий, и столп крепок во бранех со врагами видимыми и невидимыми: сего ради от сетей бесовских тобою избавляеми, благодарным сердцем и усты зовем сице:

Радуйся, врагом веры и сопротивником святыя Церкве непобедимый противоборниче:

Радуйся, смиренным провозвестником Евангелия неутомимый споспешниче.

Радуйся, во тме зловерия седящих светом веры Христовы просвещаяй:

Радуйся, лжемудрием объюродевших на стезю истины и покаяния наставляяй.

Радуйся, грозный отмстителю кленущымся именем Божиим всуе:

Радуйся, молниеносный карателю глумящихся безумие о таинствех святыя веры.

Радуйся, Михаиле, великий Архистратиже, со всеми небесными силами.

Кондак 11

Пение всякое хвалебное побеждается множеством чудес твоих, Архистратиже Божий, яко совершена суть тобою не точию на небеси и на земли, но и в темных сенех преисподней, идеже глубиннаго змия связал еси узами силы Господней, да избавляемии от злобы его благословят Владыку небеси и земли, зовуще: Аллилуиа.

Икос 11

Светоносный служитель истины и чистоты Богопочитания явился еси, Архистратиже, егда провидя козни духа тмы, воспретил еси ему именем Божиим, да не дерзнет сокровенное тело почившаго вождя Израилева Моисея, явити ко обожению чувственным сыновом Израилевым: сего ради, чтуще ныне благосветлый собор твой, благодарив вопием ти:

Радуйся, чистоту Боговедения во дни ветхаго завета среди Иудеев сохранивый:

Радуйся, плевелы заблуждений во дни новыя благодати многажды искоренивый.

Радуйся, языческих прорицалищ и кумиров истребителю:

Радуйся, Христианских подвижников и страстотерпцев укрепителю.

Радуйся, немощныя духом силою благодати Божией исполняяй:

Радуйся, изнемогающыя плотию всеоружием веры облекаяй.

Радуйся, Михаиле, великий Архистратиже, со всеми небесными силами.

Кондак 12

Благодать от Бога с небесе испроси нам, поющым во славу всечестнаго имене твоего, Михайле, да осеняеми твоим заступлением, во всяцем благочестии и чистоте поживем, дондеже отрешеннии смертию от уз плоти, сподобимся предстати огнезрачному престолу Царя Славы, и с лики ангельскими возопити: Аллилуиа.

Икос 12

Поюще многообразная твоя чудеса, Михаиле, во спасение наше содеянная, молим Господа и Владыку всяческих, да дух ревности по славе Божией, иже в тебе, николиже не оскудеет и в нас, зовущих ти сице:

Радуйся, верных рабов Божиих во время благопотребно, на высоту власти предивне поставляяй:

Радуйся, продерзых и недостойных с высоты силы и славы незримо низлагаяй.

Радуйся, в день последний избранных от четырех концев земли имеяй собрати:

Радуйся, имже грешныя, яко плевелы, по гласу Божию, огню вечному преданы будут.

Радуйся, имже сатана со ангелы его во езеро огненное на веки повергнется:

Радуйся, имже праведнии во обителех Отца Небеснаго преславне водворятся.

Радуйся, Михаиле, великий Архистратиже, со всеми небесными силами.

Кондак 13

О пречудный Архангелов и Ангелов цачальниче, за предивное служение Твое спасению рода человеческаго, приими от нас возносимый к тебе ныне глас хвалы и благодарения, и яко исполнь силы Божия, покрый нас невещественныма крилома твоима от всех враг видимых и невидимых, да прославляемому тобою и прославившему тя Господу выну зовем: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА СВЯТОМУ МИХАИЛУ АРХАНГЕЛУ

О Господи Боже Великий, Царю безначальный, пошли, Господи, Архангела Твоего Михаила на помощь рабу Твоему (имя рек) изъяти мя от враг моих видимых и невидимых! О Господень Архангеле Михаиле, излей миро благостыни на раба своего (имя рек). О Господень Михаиле Архангеле, демонов сокрушителю! Запрети всем врагом борящимся со мною, сотвори их яко овцы, и сокруши их, яко прах пред лицем ветра. О Господень Великий Михаиле Архангеле, шестокрылатый первый Княже и Воеводо Небесных сил, Херувим и Серафим! О чудный Архангеле Михаиле! Буди ми помощь во всем, в обидах, в скорбех, в печалех, в пустынях, на распутиях, на реках и на морях тихое пристанище! Избави мя, Великий Михаиле Архангеле, от всякия прелести диавольския, егда услышиши мя грешнаго раба своего (имя рек) молящагося тебе и призывающаго имя твое святое, ускори на помощь мою, и услыши молитву мою. О великий Архангеле Михаиле! победи вся противящиеся мне силою честнаго и животворящаго Креста Господня, молитвами Пресвятыя Богородицы и святых Апостол, и святаго Николая Чудотворца, святаго Андрея юродиваго и святаго Пророка Илии, и святых великомученик Никиты и Евстафия, Преподобных Отец и святых Святителей и Мученик и всех Святых Небесных Сил, Аминь.

Акафист Святому Ангелу Хранителю

Кондак 1

Избранный от Господа Бога на хранение души моея и телесе, святый Ангеле, похвальная ти воспети дерзаю, недостойный раб твой; ты же, яко имеяй дерзновение ко Царю Небесному, от всяких мя бед и скорбей, от враг видимых же и невидимых защити, зовуща: Радуйся, Ангеле Господень, неусыпаемый хранителю мой.

Икос 1

Ангеле святый, посланный с небесе, во еже храните мя и руководити во всей жизни моей, припадая молю ти ся: сам настави и вразуми мя, начинающа от сердечныя любве и усердия возглашати песненныя ти хвалы:

Радуйся, Ангеле Божий, предстателю мой у Пресвятыя Троицы:

Радуйся, Царя царствующих безплотный воине.

Радуйся, Господа господствующих небесный слуго:

Радуйся, умных и невещественных слуг Его сожителю.

Радуйся, творяй присно волю Владыки своего:

Радуйся, приемый от Бога повеление и власть хранити душу мою.

Радуйся, никогдаже отлучаяйся мене грешнаго:

Радуйся, выну спребываяй ми недостойному.

Радуйся, соблюдаяй мя на всех путех моих:

Радуйся, сохраняяй мя от всякаго зла.

Радуйся, от Бога данный ми руководителю на путех жития моего:

Радуйся, благий мой наставниче.

Радуйся, Ангеле Господень, неусыпаемый хранителю мой.

Кондак 2

Видев человеколюбивый Господь, яко, по прегрешении праотца нашего Адама, вси человецы удобь преклонни суть ко греху, по Своей неизреченней милости, послал есть во всю землю святых Ангелов, и коемуждо от человек пристави хранителя. Исполняюще убо повеление Владыки своего, святии Ангели всегда готови суть помогати нам, богоугодно поющим: Аллилуиа.

Икос 2

Разуму моему просвещение свыше исходатайствуй, святый Ангеле, да возмогу познати, что есть воля Божия благая и угодная и совершенная, и сердце мое направи, еже со усердием творити ю: тебе же хранителя моего да не престану восхваляти сицевыми г ласы:

Радуйся, воспламеняяй сердце мое любовию к Богу, Создателю моему:

Радуйся, возбуждаяй мя на всяк день же и час приносити ему молитвы, прошения и благодарения.

Радуйся, якоже стражем верным, страхом Господним душевный мой дом ограждаяй:

Радуйся, вся помышления моя к распятому за грехи мира Спасителю устремляяй.

Радуйся, страдания Его и крестную смерть в память мою вперяяй:

Радуйся, воспоминанием страстей Господних блюстися от грехов мя поучаяй.

Радуйся, благодатнаго свыше осенения Святаго Духа просити мя наставляяй:

Радуйся, яко на кроткия точию и смиренныя сердцем милостивне призирати Ему Утешителю, уверяяй мя.

Радуйся, мыслию о вездесущии Божии всюду окружаяй мя:

Радуйся, всеведение Его умным очесем моим представляяй.

Радуйся, милосердием Его к кающимся грешником сердце мое утешаяй:

Радуйся, правосудием Его к ожесточенным и нераскаянным душу мою устрашаяй.

Радуйся, Ангеле Господень, неусыпаемый хранителю мой.

Кондак 3

Силу Божественныя благодати испроси ми, хранителю мой Ангеле, во еже неуклонно и непреткновенно ходити ми спасительным путем Христовых заповедей, сердцем же и усты непрестанно славити всесвятое имя Бога нашего и пети Ему: Аллилуиа.

Имам тя, Богоизбранный покровителю мой, якоже светлую зарю, просвещающую души моея темноту и разгоняющую мрак сердечнаго неведения моего: сего ради, со умилением припадая, молю ти ся, да и вся моя чувствия потемненная страстьми очистятся, во еже не блуждати ми во тьме греховней. Пречудную же светлость твою воспеваю сице:

Радуйся, звездо Невечерняго Света, от трисияннаго Божества возсиявшая и мене выну озаряющая:

Радуйся, пресветлая луче, помраченная грехми сердечная ми очеса осиявающая.

Радуйся, яко тщишися направити мя на истинный путь во тьме беззаконий заблуждающаго:

Радуйся, яко предлагавши ми заповеди Господня, аки зерцало для всея жизни моея.

Радуйся, яко поставлявши ми закон Божий, аки светильник ногама моима и свет стезям моим:

Радуйся, яко словес Евангелия Христова в сладость послушати поучаеши мя.

Радуйся, яко учению Божественнаго Учителя моего и Господа несомненно веровати побуждавши мя:

Радуйся, яко в повиновении уставом святыя Церкве укреплявши мя.

Радуйся, яко правилом и преданием святых Апостол и отец покарятися наставлявши мя:

Радуйся, яко во исповедании святыя и православныя веры утверждавши мя.

Радуйся, яко за сие исповедание и на смерть готову ми быти убеждавши:

Радуйся, яко еретиком и отступником истинныя Церкве сообщатися возбранявши ми.

Радуйся, Ангеле Господень, неусыпаемый хранителю мой.

Кондак 4

Буря житейскаго моря сокрушает духовный мой корабль волнами мирских попечений, и мир убогия души моея мятется, и где обрящу тихое пристанище спасения? Токмо на тя по Бозе возлагаю надежду, хранителю мой Ангеле, яко премудраго тя кормчаго в мысленных бурях, смущающих мя, стяжах: благодарственне убо пою Богу моему: Аллилуиа.

Слышаще и зраще тя, Божественный Ангеле, крепкаго моего блюстителя, злобнии дуси поднебеснии не смеют приближитися ко твоей пречистей светлости и душегубительныя ми пакости деяти. Сего ради смиренно молю тя, не отступи от мене за невоздержание мое, но присно от лукаваго тех ловления и козней соблюдай мя, со умилением глаголюща:

Радуйся, крепким кровом крил твоих остеняяй мя и покрываяй:

Радуйся, окрест мене с пламенным мечем присно ополчаяйся.

Радуйся, противу князя тьмы во брани ми пособствуяй:

Радуйся, лукавых его служителей побеждати ми помогаяй.

Радуйся, отгоняяй от мене душепагубныя демоны, яки хищныя птицы:

Радуйся, вразумляяй мя бесовския козни познати, аки лукавыя лисицы.

Радуйся, зверообразная тех на ум и сердце мое нападения отреваяй:

Радуйся, порождения их, гордость и ненависть,

из сердца моего исторгаяй.

Радуйся, зависть и злопомнение от мыслей моих прогоняяй:

Радуйся, во отражение злых помыслов крестным знамением себе ограждати побуждаяй мя.

Радуйся, на аспида и василиска небоязненно наступати укрепляяй мя:

Радуйся, имеяй непобедимое оружие противу всех врагов моих.

Радуйся, Ангеле Господень, неусыпаемый хранителю мой.

Кондак 5

Боготечней и лучезарней звезде, путеводившей древле волхвы на поклонение рождшемуся в Вифлееме Спасителю мира, дерзаю уподобити тя, благий мой хранителю: неотлучным бо и светоносным твоим ми спребыванием указуеши ми правый путь, ведущий в горний Вифлеем, в Небесное Царствие, да тамо с лики Архангел и Ангел сподоблюся воспевати превечному Царю славы: Аллилуиа.

Видя мя нощию содержима мрачною и темным облаком страстей покрываема, святый хранителю души моея, не огорчися, не остави мене, но подражаяй долготерпению Спасителя моего, пожди еще, возбуждая мя к покаянию, дондеже очеса моя излиют источники слез на омытие душевныя нечистоты моея. О сем смиренно молю тя и глаголю:

Радуйся, яко выну приносиши Богу о мне грешнем молитвы своя, яко кадило пред Ним благовонное:

Радуйся, яко присно ходатайствуеши пред Создателем моим о еже спастися ми.

Радуйся, яко праведный гнев Его, движимый на мя, своим предстательством отвращаеши:

Радуйся, яко просиши всемилосердаго Господа подати прощение злых моих деяний.

Радуйся, яко умилостивлявши Его благость, да не погубит мя со беззаконьми моими:

Радуйся, яко непрестанно молишися Искупителю моему, да дарует ми время ко исправлению.

Радуйся, яко возбуждавши мя в покаянии препроводити вся дни живота моего:

Радуйся, яко внушавши ми желание, да выну каюся пред Господем во всех моих прегрешениих.

Радуйся, яко вразумлявши мя на всякое время мысленно себе испытовати и во гресех моих исповедоватися:

Радуйся, яко влагаеши в сердце мое сокрушение и скорбь, зане прогневах преблагаго Бога моего.

Радуйся, яко побуждавши мя оплакивати окаянное и скверное житие мое:

Радуйся, светоносный и неумолкающий ходатаю спасения моего.

Радуйся, Ангеле Господень, неусыпаемый хранителю мой.

Кондак 6

Проповедую велегласно присное твое хранителю мой Ангеле, о мне грешнем попечение: в скорбех бо и напастех, яже в сем многомятежнем мире смущает мир души моея, являеши ми ся скорый утешитель, вразумляя мя, яко вся сия ниспосылаются от премудраго Создателя, аки врачевство противу душевных недугов моих, и поучая благодеющему сице Небесному Врачу воспевати: Аллилуиа.

Возсиявает в души моей, омрачаемей скорбию и унынием, свет благодатнаго утешения, и сердце мое исполняется веселия и радости, егда непрестанными твоими, святый Ангеле, наставлении возбуждаем дерзаю, яко мытарь, вопити к щедрому Богу, да милостив будет и простит ми прегрешения моя. Не премолчи убо, наставниче мой, вразумляя и укрепляя мя, зовуща ти:

Радуйся, помогаяй ми благий ярем спасительнаго терпения с любовию носити:

Радуйся, в бедах и злоключениих упованием на Господа Бога укрепляяй мя.

Радуйся, скорби и болезни мужественне преодолевати мя поучаяй:

Радуйся, всякую печаль и уныние от сердца моего отгоняяй.

Радуйся, противу врага, в сеть отчаяния уловити мя хотяща, братися побуждаяй мя:

Радуйся, словесем Апостола, яко вси хотящии благочестно жити гоними будут, веровати убеждаяй мя.

Радуйся, образ терпения и злострадания прияти ми пророки и Апостолы внушаяй:

Радуйся, на лик мученик и исповедник, за Христа до излияния крове своея подвизавшихся, во утешение ми показуяй.

Радуйся, страдания Самого Спасителя и Господа выну умным очесем моим представляяй:

Радуйся, надеждею будущаго воздаяния сердце мое услаждаяй.

Радуйся, всерадостным ожиданием вечных благ душу мою оживляяй:

Радуйся, благий и присный мой утешителю. Радуйся, Ангеле Господень, неусыпаемый хранителю мой.

Кондак 7

Хотяй всем человеком спастися, премилосердый Создатель мой посла тя Ангела Своего, яко верна ми стража и пестуна добра во всем житии моем, да всюду вспомоществуеши ми святыми твоими вдохновении, защищавши противу козней диавола и предуготовлявши мя делы благими внити с мудрыми девами в небесный чертог, с Богокрасною песнию: Аллилуиа.

Новую показует благость Господь и Владыка мой на мне непотребнем и паче всех грешнейшем рабе Своем: презирая бо лютая моя и тяжкая, не погубил мя есть со беззаконьми моими даже до настоящаго дне и часа, но долготерпя на мне, милостивне ожидает моего обращения и сердечнаго покаяния. Верую, благий хранителю мой, яко твоим присным пред Богом за мя ходатайством досел храним есмь: темже, любовию к тебе подвизаемый, взываю:

Радуйся, яко обуревающася мя в мори жития сего от конечнаго потопления соблюдавши:

Радуйся, яко из рова беззаконий моих рукою твоея помощи мя исхищаеши.

Радуйся, яко греховный сон душевредныя моея лености отрясаеши:

Радуйся, яко ум мой омраченный небрежением, светлым твоим присутствием озаряеши.

Радуйся, яко хладное и мало не угасшее сердце мое молитвами воспламеняти ми помогавши: Радуйся, яко на славословие Божие присно мя возставляеши.

Радуйся, яко настрояеши глас мой к песнопением, имиже достойно и праведно есть хвалити Творца всяческих:

Радуйся, яко поучаеши мя прославляти Господа моего не усты точию, но и сердцем.

Радуйся, яко ко исполнению пресвятыя воли Его возбуждавши мя:

Радуйся, яко самоотвержению и отречению моея злыя воли приобучити мя тщишися.

Радуйся, яко голубину простоту и агнчу кротость стяжати ми приискренне желавши:

Радуйся, яко о еже младенческому незлобию и старческому доброразсуждению дароватися ми ходатайствуеши.

Радуйся, Ангеле Господень, неусыпаемый хранителю мой.

Кондак 8

Странен и пришелец есмь на земли сей: житие мое суетно и маловременно есть: аз же окаянный смерти безвестное во ум никогдаже приемлю, ни помышляю о страшнем судищи, в немже имам Праведному Судии предстати и дати ответь о всяком деле же и слове. Темже молю тя, души моея хранителя, возбуди мя скоро от сна греховнаго, да не постигнет мя час смерти неисправленна, и да сподоблюся испросити от Всемилостиваго Бога беззаконием моим прощение и во гласе радования воспевати Ему: Аллилуиа.

Икос 8

Всех Господь и Создатель мой егда назнаменует ми преставитися от жития сего, ты, благий хранителю мой, провидяй грозныя муки, духовом злобы и нераскаянным грешником уготованныя и мене ожидающия, покрый мя твоего милосердия крилами, якоже орел птенцы своя, и внегда исчезати от мене духу моему, да узрю тя близ мене предстояща и лютыя враги отгоняюща. О сем со умилением молю ти ся, вещая сице:

Радуйся, умным очесем моим горкий и страшный час смертный представляяй:

Радуйся, яко неизбежен, вкупе же и безвестен час той присно ми напоминаяй.

Радуйся, на кийждо день, аки уже на последний жития моего, взирати мя поучаяй:

Радуйся, на всякое время ко исходу во ин мир мя предуготовляяй.

Радуйся, душевное умиление и сердечное сокрушение во мне раждаяй:

Радуйся, выну желаяй ми, да понё при кончине дний моих покаюся.

Радуйся, любити мир и яже в мире ми воспрещаяй:

Радуйся, пристрастие к тленному богатству из сердца моего искореняти помогаяй.

Радуйся, вся блага земная быти привременна и скоропреходяща ми показуяй:

Радуйся, яко вся красная мира сего цвету сельному подобна суть, вразумляяй мя.

Радуйся, славы человечи, аки тени преходящия, искати возбраняяй ми:

Радуйся, Ангеле Господень, неусыпаемый хранителю мой.

Кондак 9

Всяк грех содеях в житии сем, и весь живот мой во мнозе претек суете, к концу приближихся: врази же мои устремляются на мя, алчуще пояти мя и низрину ти во глубину адову. Темже молю ти ся, благий мой хранителю, буди ми защититель, егда имам преходити лютая мытарства, и безбедно доведи мя до врат Небеснаго Царствия, идеже лицы ангельстии радостне сретают восклицающих: Аллилуиа.

Икос 9

Витийствующий язык не может изрещи, яже сотворил ми еси, святый хранителю мой, во всем житии моем: прияв бо душу мою от купели святаго крещения, хранил мя еси во младенчестве, учил и вразумлял еси во отрочестве, соблюдал мя еси от поползновения ко грехом в возрасте юношестем, наставлял еси пришедша мя в мужество, охранял еси на всех путех моих даже до старости, обличая и утешая, всюду помогая и направляя на путь спасения. Сего ради благодарственне вопию ти:

Радуйся, яко никогдаже лишаёши мя твоея помощи и заступления:

Радуйся, яко от сна востающа мя подвизавши ко благодарению Господа, укрепляющаго силы моя.

Радуйся, яко начаток коегождо дне молитвою освящати мя поучаеши:

Радуйся, яко воспрещавши ми, без молитвы к всеблагому Промыслителю, дерзновенно собою что начинати.

Радуйся, яко самонадеяние из сердца моего истребити тщишися:

Радуйся, яко сладчайшее имя Господа Иисуса Христа усты непрестанно произносити и во уме держати мя побуждавши.

Радуйся, яко во всякое время нужная точию и полезная вещати языком ми внушаеши:

Радуйся, яко от празднословия, многоглаголания, паче же кощунства, мя удержаваеши.

Радуйся, яко ядущу и пиющу ми, или ино что творящу присно спребываеши:

Радуйся, яко воздержанию в пищи и питии приобучити мя печешися.

Радуйся, яко спяща мя храниши, и врага хотяща искусити мя сонными мечтании отгонявши:

Радуйся, яко воспящаеши мя от любострастнаго стремления и во очию моею целомудренный стыд влагавши.

Радуйся, Ангеле Господень, неусыпаемый хранителю мой.

Кондак 10

Спасти всех пришедый Иисусе мой преблагий, со умилением молю Ти ся, Твоим милосердием прости моих злых премножество и безмерие, преклоняемый на сие Божественными мольбами Твоего невещественнаго служителя, егоже ми приставил еси из младенства, яко Человеколюбец, хранителя: да достоин явлюся внити в чертог славы Твоея и со духи праведных воспети: Аллилуиа.

Икос 10

Стена тверда присно являеши ми ся, святый Ангеле, противу ухищрений злобных врагов моих, ищущих вечныя погибели моея и разслабляющих душу мою леностию и самозабвением. Молю убо Тя, хранителю мой, да твоим ходатайством сподоблюся, при исходе души моея из телесе, причастник быти пречистаго Тела и святейшия Крове моего Спасителя, яко да укрепився сею нетленною пищею и животворным питием, безтрепетно прейду во ин мир, воспевая тя, моего благодетеля:

Радуйся, яко дана ти есть власть и сила отражати демонская на мя нападения:

Радуйся, яко приял еси от Бога крепость на побеждение невидимых врагов моих.

Радуйся, яко от всякаго злодейства и козней диавольских могий избавити мя:

Радуйся, яко горьких мытарств начальника, лютаго миродержца нападения от мене отреваеши.

Радуйся, яко, ограждаемый твоим присутствием, имам надежду в час смерти не устрашитися мрачных лиц духов злобы:

Радуйся, яко, хранимый тобою, уповаю безбедно прейти воздушная мытарства.

Радуйся, яко укрепляемый твоею помощию, чаю не удержан быти вне врат рая ми вожделеннаго:

Радуйся, яко Твое за мя предстательство сильно есть пред Богом, еже не ввержену ми быти во тьму кромешнюю.

Радуйся, яко присно внушаеши ми умилостивляти Господа слезами покаяния, да избавлюся геенны адския:

Радуйся, яко побуждавши мя день и нощь молитися, да не послан буду со демоны мучитися.

Радуйся, неотступный мой руководителю и пестуне:

Радуйся, крепкий мой заступниче и скорый помощниче.

Радуйся, Ангеле Господень, неусыпаемый хранителю мой.

Кондак 11

Пение сие, аще и от усердия моего ти приносимое, святый хранителю мой, вем, яко не довольно есть ко изъявлению моего сердечнаго благодарения за вся благая, яже ми сотворил еси и не престаеши творити даже до сего дне и часа: но и о сем молю ти ся, общаго ми с тобою Создателя умилостиви, да на страшнем суде Своем щуия части избавит мя и сподобит со всеми святыми воспевати Ему: Аллилуиа.

Икос 11

Светильник мой угасё, елеа же благих дел, во еже возжещи и, несть ми: и где обрящуся аз окаянный сном греховным отягченный, егда постигнет мя внезапу полунощь, час кончины моея? Но да не услышу и аз, якоже юродивыя девы, грознаго гласа Жениха: не вем тя! Помози ми, неусыпаемый хранителю мой, наполнити сосуды души моея елеем благих дел, паче же милосердия и смирения. Ныне же приими от мене сие пение:

Радуйся, единаго Господа имети в разуме присно ми внушаяй:

Радуйся, заповедь о любви к Нему преблагому в сердце моем обновляяй.

Радуйся, любити Его Создателя всем умом и

всем помышлением мя побуждаяй:

Радуйся, и к ближним искренюю любовь мою Богоугодну быти непрестанно ми напоминаяй.

Радуйся, любити их не словом или языком, но делом и истиною мя поучаяй:

Радуйся, во всех нуждах их помогати желание ми влагаяй.

Радуйся, утешати скорбящих, заступати обидимых мя наставляяй:

Радуйся, от имений своих уделяти бедным и неимущим сердце мое преклоняяй.

Радуйся, и душу мою, по заповеди Спасителя, положити за други своя готову ми быти возбуждаяй:

Радуйся, закрываяй очеса моя, еже не зрети ми прегрешения брата моего.

Радуйся, не попущаяй ми осуждати поползнувшагося на грех ближняго моего:

Радуйся, воспрещаяй ми яти веру оглагольником клеврета моего.

Радуйся, Ангеле Господень, неусыпаемый хранителю мой.

Благодать дана ти есть от Всемогущаго Господа, святый покровителю мой, еже хранити мя на всех путех моих, да не о камень коего соблазна преткнется нога моя, дондеже мя представиши Христу Богу спасена, Емуже немолчно вся силы небесныя взывают: Аллилуиа.

Икос 12

Пою твое досточудное милосердие и многое снисхождение, быстродвижный уме, безплотный слуго Господень: яко не гнушаешися греховныя моея смрадности и не престаеши приносити о мне непотребнем святыя молитвы своя ко святейшему престолу триипостаснаго Бога, еже не погибнути ми во веки, но Царствие Небесное наследовати. Благоволи убо прияти от душевных сокровищ моих приносимое ти песнопение:

Радуйся, яко воспоминанием грядущаго грознаго суда Божия от грехов мя, отреваеши:

Радуйся, яко душу мою, аки невесту, ко сретению прекраснаго Жениха Христа предуготовляти возбуждавши мя.

Радуйся, яко присно желаеши достойна мя сотворити брачнаго чертога Его:

Радуйся, яко выну учиши мя возжигати светильник души моея, да с мудрыми девами, душами праведных, вниду в онь.

Радуйся, яко греховныя одежды моея совлачитися побуждавши мя:

Радуйся, яко в ризу непорочности и чистоты облещися ми способствуеши.

Радуйся, яко ходатайствуеши, да на страшнем суде Христове одесную Его стати сподоблюся:

Радуйся, яко умоляеши благоутробие Божие, да лику избранных Своих сопричтет мя.

Радуйся, яко подвизавши на молитву ко Господу и сожителей твоих небесных, да вселит мя с ними во Царствии Своем:

Радуйся, добрый и бодрый блюстителю мой. Радуйся, теплый о мне грешнем молитвенниче и благий предстателю:

Радуйся, по Господе Бозе и Пресвятей Богородице крепкое мое упование.

Радуйся, Ангеле Господень, неусыпаемый хранителю мой.

О преславный и умный свете, Ангеле Божий! приими благодарственное сие и молебное пение, и егда имам от земли востати на суд, покажи тогда милосердие твое на мне грешнем: предстани близ мене тих и радостен, надеждою спасения отъемля страх мой, да в селениих райских сподоблюся вкупе с тобою во веки веков воспевати превечному Царю славы: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО СВЯТОМУ АНГЕЛУ ХРАНИТЕЛЮ

О святый Ангеле, хранителю и покровителю мой благий! с сокрушенным сердцем и болезненною душею предстою ти, моляся: услыши мя грешнаго раба своего (имя рек), с воплем крепким и плачем горьким вопиющаго; не помяни моих беззаконий и неправд, имиже аз окаянный прогневляю тя по вся дни и часы, и мерзностна себе творю пред Создателем нашим Господем; явися мне милосерд и не отлучайся мене сквернаго даже до кончины моея; возбуди мя от сна греховнаго и пособствуй твоими молитвами прочее время живота моего без порока преити и сотворити плоды достойны покаяния, паче же от смертных падений греховных соблюди мя, да не погибну во отчаянии, и да не порадуется враг о погибели моей. Вем воистинну и усты исповедую, яко никтоже таков друг и предстатель, защититель и поборник, якоже ты, святый Ангеле: предстоя бо престолу Господню, молишися о мне непотребнем и паче всех грешнейшем, да не изъимет Преблагий души моея в день нечаяния моего и в день творения злобы. Не престай убо умилостивляя премилосердаго Господа и Бога моего, да отпустит согрешения моя, яже сотворих во всем житии моем, делом, словом и всеми моими чувствы, и имиже весть судьбами, да спасет мя: да накажет мя зде по Своей неизреченней милости, но да не обличить и неистяжет мя онамо по Своему нелицеприятному правосудию; да сподобит мя покаяние принести, с покаянием же Божественное причащение достойне прияти, о сем паче молю, и таковаго дара всеусердно желаю. В страшный же час смерти, неотступен буди ми, благий хранителю мой, прогоняя мрачныя демоны, имущыя устрашити притрепетную душу мою: защити мя от тех ловления, егда имам преходити воздушная мытарства, да храним тобою, безбедно достигну рая ми вожделеннаго, идеже лицы святых и горних сил непрестанно восхваляют всечестное и великолепное имя в Троице славимаго Бога, Отца и Сына и Святаго Духа, Емуже подобает честь и поклонение во веки веков. Аминь.

Акафист Святому Иоанну Предтечи и Крестителю Господню

Кондак 1

Избранный от лет древних быти Предтечею и Крестителем Спасителя мира Христа Бога, Иоанне Богохвальне, прославляя Прославльшаго тя Господа, похвальная восписуем ти яко большему всех рожденных женами, во плоти Ангелу, покаяния проповеднику, Ты же, яко имеяй велие дерзновение ко Господу от всяких бед свобождай и к покаянию воздвизай нас, любовию тебе зовущих: Радуйся, великий Иоанне пророче, Предтече и Крестителю Господень.

Икос 1

Архангел Гавриил, предстояй пред Богом, послан бысть ко иерею Захарии, егда он, служа по чину чреды своея, вниде покадити в церковь Господню: и, представ одесную алтаря кадильнаго, благовествоваше о твоем рождестве, великий Иоанне, возвещая Захарии радость и веселие, и яко мнози о рождестве твоем возрадуются. Сего ради и мы дивному о тебе Божию благоволению чудящеся и радующеся, со благоговением в похвалу тебе вопием:

Радуйся, совета Божия неизреченнаго таинниче:

Радуйся, дивнаго смотрения Его исполнение. Радуйся, прежде лет многих пророчеством Исаии проявленный:

Радуйся, вестниче пред лицем Господним древле прореченный.

Радуйся, предназначенный быти великим пророком Вышняго:

Радуйся, по обетованию Ангела рожденный. Радуйся, еще во чреве матери твоея Духа Святаго исполненный:

Радуйся, прежде рождества твоего на великое служение освященный.

Радуйся, неплодства родителей разрешение: Радуйся, иерея Божия радость и веселие. Радуйся, дщери Аароновой прозябение: Радуйся, плод молитвы богодарованный. Радуйся, великий Иоанне пророче, Предтече и Крестителю Господень.

Видя Захария явльшагося ему Ангела, смутися, и страх нападе нань, и не верова словесем благовестил его о рождестве твоем: егда же за неверие немотою связан бысть, удивляшеся преславному чудеси, всем сердцем вопия Богу: Аллилуиа.

Икос 2

Разум неразумеваемый разумети ищуще людие, ждуще Захарию, и чудяхуся умедлившу ему в церкви; изшедшу же ему и не могущу глаголати к ним, но токмо помавающу, разумеша вси, яко видение виде в церкви. Мы же, прославляя дивнаго Творца чудес Бога, вопием тебе таковая:

Радуйся, благий виновниче немотствования отча:

Радуйся, слез матере твоея пременение на радость.

Радуйся, тоя поношения в людех отъятие:

Радуйся, великое рождшим уя утешение.

Радуйся, яко в шестый месяц о зачатии твоем Пресвятая Дева Мариа в Назарете от Ангела известися:

Радуйся, яко о рождестве твоем мнози возвеселишася.

Радуйся, яко имя благодатное от Ангела нареченное получивый:

Радуйся, яко именем твоим немотствование отца твоего Захарии разрешися.

Радуйся, яко имя Божие о тебе отцем твоим благословися:

Радуйся, яко о чу днем рождестве твоем страх и удивление в окрест живущих явися.

Радуйся, яко по всей стране иудейской о дивном рождестве твоем возвестися:

Радуйся, яко тобою спасение многим в мире сем явися.

Радуйся, великий Иоанне пророче, Предтече и Крестителю Господень.

Кондак 3

Сила Вышняго разреши неплодство заматоревшия во днех своих праведныя Елисаветы: зачат бо тя, славный Предтече Господень, и таяшеся месяц пять, глаголющи: яко тако мне сотвори Господь во дни, в няже призре отъяти поношение мое в человецех. Егда же прия имущую во чреве Христа, исполнися Духа Свята и возопи гласом велиим: откуду мне сие, яко прииде Мати Господа моего ко мне; с неюже радующися взываше Богу: Аллилуиа.

Икос 3

Имея предъити пред Господом духом и силою Илииною, еще из чрева матере твоея исполнился еси Духа Святаго, от онудуже и пророк дивный показался еси, егда во утробе матере твоея сый, взыгрался еси, радощами пришествию Матери Господней: Бога бо познал еси носима в ложеснах Благодатныя, и Того матерним гласом проповедал еси: подобаше бо Божественных вещей преславным быти началом. Сему убо благоговейно удивляющеся, с радостию тебе вопием:

Радуйся, еще во утробе матерней предпославшаго тя Господа чудным веселием предъявивый: Радуйся, яко тебе ради и матери твоей Елисавете воплощение Христово открыся.

Радуйся, яко и та исполнися Духа Свята: Радуйся, яко и она предивна пророчица явися. Радуйся, яко от нея Пресвятая Дева Мариа

блаженною в женах наречеся:

Радуйся, яко тою Она и Материю Господа найме новася.

Радуйся, яко и безсеменный плод Тоя благословенным пронаречеся:

Радуйся, премудрости Божественныя предъявление.

Радуйся, святаго супружества благословение: Радуйся, неплодных ложесн дивное прозябение. Радуйся, рождением твоим удививый люди: Радуйся, светлый Слова гласе. Радуйся, великий Иоанне пророче, Предтече и Крестителю Господень.

Кондак 4

Бурею сомнения смущенный, иерей Захария не можаше по словесу ангельскому проглаголати. Ε г да же по рождестве твоем, Предтече Господень, написа благодатное имя твое, абие отверзошася уста и язык его, и глаголаше благословя Бога, и пророчествова глаголя: благословен Господь Израилев, яко посети и сотвори избавление людем Своим, и ты отроча пророк Вышняго наречешися, поя Тому: Аллилуиа.

Слышаша окрест живущим людии о преславном и чудном рождестве твоем, со удивлением глаголаху в себе: что убо отроча сие будет? Мы же тя, преславный Предтече Господень, яко больша всех рожденных женами, достойно чтуще, ублажаем сице:

Радуйся, от зачатия твоего благодатных явлений исполненный:

Радуйся, в рождестве твоем Богом прославленный.

Радуйся, во младенчестве твоем от отца твоего пророком Вышняго нареченный:

Радуйся, во отрочестве твоем Духом Святым просвещенный и укрепленный.

Радуйся, Бога воплотившагося сродник по плоти бывый:

Радуйся, от Бога высокое звание Предтечи и Крестителя приемый.

Радуйся, заре, Свет Новый миру возвестившая:

Радуйся, звездо, путь, ведущий ко Христу, осветившая.

Радуйся, деннице Солнца Незаходимаго:

Радуйся, светильниче Света Неугасаемаго.

Радуйся, путь грядущему Христу уготовляяй:

Радуйся, Ангела и человека в себе являяй.

Радуйся, великий Иоанне пророче, Предтече и Крестителю Господень.

Кондак 5

Богопротивное веление беззаконнаго детоубийцы Ирода изгна тя из дому отча в непроходную пустыню, носима материю, Предтече Господень, идеже и пребывал еси до дне явления твоего ко Израилю, ядый акриды и мед дивий, и Богу вопия: Аллилуиа.

Икос 5

Видяще дивное Божие о тебе промышление, Иоанне Богохвальне, яко от младенческих пелен постническаго жития любитель показался еси, от онудуже волею Вышняго послан был еси проповедати людем грядущее во Христе спасение, сего ради со удивлением и любовию тебе взываем:

Радуйся, яко еще младенец сый, царя Ирода устрашил еси:

Радуйся, от напраснаго убийства того, десницею Вышняго, сохраненный.

Радуйся, пустыни шипок благовонный:

Радуйся, высотою подвигов твоих всех удививый.

Радуйся, праваго пути верный указателю:

Радуйся, чистоты и целомудрия предивный хранителю.

Радуйся, евангельскаго самоотвержения образе совершенный:

Радуйся, монашествующих покрове и утверждение.

Радуйся, богословствующих умов просвещение:

Радуйся, грешным милосердия Божия двери отверзаяй.

Радуйся, кающимся грешником от Господа прощение подаваяй:

Радуйся, плоды достойны покаяния творити помогаяй.

Радуйся, великий Иоанне пророче, Предтече и Крестителю Господень.

Кондак 6

Проповедник славный ты, Божественный Предтече, показался еси в пустине Иорданстей во дни явлении Христа Бога миру, Сего бо, Грядущаго к тебе, показал еси людем, глаголя: се Агнец Божий, вземляй грехи мира! Его же мы верою познавше поем Ему: Аллилуиа.

Икос 6

Возсиял еси свет истины, Иоанне Богопросвещенне, всем являяй славы Отчия сияние, явльшееся плотски нас ради. Вопиял бо еси в пустыни людем: покайтеся, приближи бо ся царствие небесное, сотворите плоды достойны покаяния. Се бо грядет по мне, Иже крестит вы водою и Духом. Сего ради похвальная тебе вопием:

Радуйся, пришествия Мессии возвестителю: Радуйся, путей Господних уготователю. Радуйся, ветхия и новыя благодати ходатаю: Радуйся, пророков пределе и начало апостолов. Радуйся, гласе Слова благознаменитый: Радуйся, покаяния проповедниче велегласный. Радуйся, многих сынов Израилевых ко Господу обративый:

Радуйся, люди совершенны Господеви уготовавый.

Радуйся, фарисеев и саддукеев дерзновенно обличивый:

Радуйся, плоды достойны покаяния творити научивый.

Радуйся, просвещения духовнаго указателю:

Радуйся, ищущим предстательства твоего неусыпный заступниче.

Радуйся, великий Иоанне пророче, Предтече и Крестителю Господень.

Кондак 7

Хотящу от тебе креститися Господу Иисусу, Иоанне Богоблаженне, глаголал еси: аз требую Тобою креститися, обаче повинуяся, рекшу Тому: «остави ныне», воздвигл еси десницу твою на главу Его и крестив нетребующаго очищения, вопиял еси: Аллилуиа.

Икос 7

Новую подая благодать креститися изволивый от тебе Господь, сподоби тя Духа пришествие видети и глас Отческий с небесе свидетельствующь *Его Сыновство слышати: от онудуже в триех лицех единому Богу покланятися нас научил еси. Егоже бренными прославляюще устнами, в похвалу сия тебе приносим:

Радуйся, троическаго Богоявления первый проповедниче:

Радуйся, в триех лицех единаго Бога истинный поклонниче.

Радуйся, Духа Святаго в виде голубине яснозрителю:

Радуйся, снисхождения Его от Отца на Сына свидетелю.

Радуйся, гласа с небесе от Бога Отца слышателю:

Радуйся, явления любве Отчи к Сыну созерцателю.

Радуйся, Сына Божия избранный крестителю:

Радуйся, воли Его святыя исполнителю.

Радуйся, с лав наго служения спасению рода человеческаго ревностный рачителю:

Радуйся, великаго таинства крещения первый совершителю.

Радуйся, Божественныя радости вестниче:

Радуйся, новаго завета первый учителю.

Радуйся, великий Иоанне пророче, Предтече и Крестителю Господень.

Странное и неизреченное смирение воплотившагося Бога Слова видев, Богоблаженне Крестителю, Божественную Свою Главу тебе приклонивша и рабское крещение приемша, ты и сам весь исполнился еси великаго смирения. Испроси убо Боголюбезную добродетель сию и нам, одержимым гордостию, яко да от сердца смиренна вопием Ему: Аллилуиа.

Икос 8

Весь благодатных дарований исполненный, течение временныя жизни скончавая, Иоанне Богознамените, всех поучал еси исполнением закона и покаянием благоугождати Господеви. Сего ради благодарственное хваление тебе великому учителю истины воспеваем:

Радуйся, закона и оправданий Господних насадителю:

Радуйся, Иродова беззакония обличителю.

Радуйся, о исправлении того рачителю:

Радуйся, правды ради темничное заключение и узы претерпевый.

Радуйся, за истину во главу усеченный: Радуйся, яко тело твое от учеников твоих честне погребеся.

Радуйся, яко Божиим смотрением глава твоя нетленно соблюдеся:

Радуйся, яко та на утешение, освящение и цельбы христианом дадеся.

Радуйся, яко и деснице твоей, крестившей Господа, вернии благочестие покланяются:

Радуйся, яко от тебе многия чудеса теми доныне совершаются.

Радуйся, яко тобою вернии от страстей бесчестия избавляются:

Радуйся, яко тобою грешнии к покаянию воздвизаются.

Радуйся, великий Иоанне пророче, Предтече и Крестителю Господень.

Кондак 9

Все естество ангельское удивися высоте служения твоего, и Церковь благоговейно прославляет тя, яко друга Христа Бога, предшедшаго пред Ним духом и силою Илииною. Ревнуя бо по истине, дерзновенно обличал еси фарисеев и беззаконнаго Ирода, от негоже и мученическую кончину приял еси. Покланяющеся убо честней главе твоей, молимся ти: избави нас от страстей безчестия, да чистым сердцем и усты поем: Аллилуиа.

Икос 9

Витийство всякое земнородных не довлеет достойно восхвалити тя, Иоанне богохвальне: тебе бо уста Христовы похвалиша, высша пророков и больше всех рожденных женами тя наименоваша. От онудуже достойную похвалу принести тебе недоумевающе, вопием ти сицевая:

Радуйся, Церкве Христовы великая славо: Радуйся, Ангелов предивное чудо. Радуйся, праотцев радость и прославление: Радуйся, пророков высокая похвало. Радуйся, Апостолов богосветлый венче: Радуйся, святителей велелепая красото. Радуйся, мучеников в новой благодати начало: Радуйся, преподобных совершение. Радуйся, праведных удобрение: Радуйся, девственников и постников основание.

Радуйся, всех христиан великое утешение: Радуйся, яко от всех христианских родов имя твое прославляется.

Радуйся, великий Иоанне пророче, Предтече и Крестителю Господень.

Кондак 10

Спасти мир пришедшаго во плоти Христа Бога благовестил еси и сущим во аде: якоже бо денница, предходящая солнцу, осветил еси во тме и сени смертней седящих, от онудуже вскоре Господом изведен был еси со всеми от века праведными, поя Ему яко Избавителю и Победителю смерти: Аллилуиа.

Икос 10

Стена еси и прибежище спасительное всем, молитвенно к тебе притекающим, Божественный Иоанне: сего ради песньми похвальными ублажаем тя сице:

Радуйся, мощный заступниче наш и верный от бед хранителю:

Радуйся, злостраждущих от духов злобы скорый помощниче и избавителю.

Радуйся, неплодствующим благословение от Бога низпосылаяй:

Радуйся, притекающих к тебе с верою от треволнения страстей избавляяй.

Радуйся, во вражде сущих скоро умиротворяяй: Радуйся, во всякой нужде и печали усердно притекающим к тебе скорую помощь подаваяй.

Радуйся, благотекущих от самообольщения и прелести изъимаяй:

Радуйся, вручающим себе твоему ходатайству в час смертный помогаяй.

Радуйся, любящих тя от воздушных мытарств предстательством своим свобождаяй:

Радуйся, почитающих славную память твою вечныя жизни молитвами своими сподобляяй. Радуйся, нищих и вдовиц и сирот заступление: Радуйся, по Бозе и Богородице христианом прибежище и упование.

Радуйся, великий Иоанне пророче, Предтече и Крестителю Господень.

Кондак 11

Пение всякое не довлеет по достоянию доблестей твоих восхвалити тя, Крестителю Господень. Но мы, любовию понуждаеми, дерзаем воспевати величия твоя, еже милостивно приими от нас, Первостоятелю у престола Пресвятыя Троице, и моли свободитися нам от всякия скверны греховныя, да чистым сердцем и устнами поем Богу: Аллилуиа.

Икос 11

Светильника Света Неприступнаго, и всесветлых благодатных дарований всего исполнена тя, Иоанне Богопросвещенне, ведуще, радостно приносим ти таковая:

Радуйся, самовидче озарившаго тя свыше Божественнаго Света:

Радуйся, светом добродетелей твоих прославивый Бога.

Радуйся, Пресвятыя Троицы велелепую славу явивый:

Радуйся, правый и дивный путь к небеси показавый.

Радуйся, и сущим во аде Бога явльшагося во плоти благовестителю:

Радуйся, душ праведных от века в преисподней держимых возвеселителю.

Радуйся, Владыки Христа Бога друже искренний:

Радуйся, явивый миру Свет истинный.

Радуйся, светозарное света евангельскаго сияние:

Радуйся, рода христианскаго прославление.

Радуйся, Совета Божия исполнение:

Радуйся, яко от восток солнца даже до запад хвально имя твое.

Радуйся, великий Иоанне пророче, Предтече и Крестителю Господень.

Кондак 12

Благодати тезоименитый, Крестителю Господень, и тою обогатився, победоносец преславный показался еси: победил бо еси враги и всякую злобу, и великое служение твое мученическим подвигом запечатлел еси. Ныне же, предстоя престолу Царя царствующих, моли Его даровати всем верным в добродетелех благодатное укрепление, поющим Ему: Аллилуиа.

Поюще Бога, видно в тебе прославившегося, хвалим тя, Богоблаженне Крестителю, яко искренняго друга Христова, прославляем великия подвиги твоя, ублажаем мученическую кончину твою, и сицевая радостно вопием ти:

Радуйся, вселенский Апостоле и новаго завета первомучениче:

Радуйся, явлением Христа на земли открывшаяся Царствия Небеснаго первый проповедниче.

Радуйся, языков Божественное призвание предвозвестивый:

Радуйся, безвестная и тайная премудрости Божия миру явивый.

Радуйся, Божественными деянии плодоносен паче иных явивыйся:

Радуйся, яко светом дел твоих прославися Отец Небесный.

Радуйся, яко в памяти твоей Церковь Христову веселиши неизреченно:

Радуйся, яко ныне вечнаго наслаждаешися веселия изобильно.

Радуйся, Божественными лучами Трисолнечнаго Света осияваемый:

Радуйся, яко со безплотными трисвятую песнь Богу немолчно вопиеши.

Радуйся, яко ныне зерцалом разрешшимся, несредственне зриши Святую Троицу.

Радуйся, великий Иоанне пророче, Предтече и Крестителю Господень.

Кондак 13

О, великий и преславный Предтече и Крестителю Господень Иоанне! приими от нас ныне приносимое тебе моление, и твоими богоприятными к Богу молитвами избави нас от всякаго зла, и вечныя изми муки, и наследники Царствия Небеснаго соде лай, да во веки поем Богу: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО СВЯТОМУ ИОАННУ ПРЕДТЕЧИ

Крестителю Христов честный Предтече, крайний пророче, первый мучениче, постников и пустынников наставниче, чистоты учителю и ближний Друже Христов! Тя молю, к тебе прибегаю не отрини мене от твоего заступления, но возстави мя падшаго многими грехи; обнови душу мою покаянием, яко вторым крещением; очисти мя, грехи оскверненнаго, и понуди внити, аможе ничтоже скверно входит, в Царствие Небесное. Аминь.

Акафист Покрову Пресвятыя Богородицы

Кондак 1

Избранной вышным Царем превышшей всякаго создания, Царице небесе и земли, пришедшей иногда в Влахернскую церковь, достойное поклонение, с благодарением приносим Тебе раби Твои, Богородице, за весь мир к Сыну Твоему и Богу молящейся. Но понеже во тме сущии, под Твой светящийся омофор, тощно прибегаем, имуще бо державу непобедимую, от всяких нас бед свобождай, да зовем Тебе: Радуйся, Радосте наша, покрый нас от всякаго зла, честным Твоим омофором.

Икос 1

Ангел множество, с Предтечею, Богословом, и многих святых чинным собранием, в церкви предсташа Царице своей, и умиленныя моления Ея о всем мире слышавше, удивлыиеся же милосердному Ея к нам заступлению, со страхом возопиша таковая:

Радуйся, Отца Безначальнаго благоволение: Радуйся, Сына превечнаго вместилище. Радуйся, Духа Святаго жилище: Радуйся, земле вожделенная. Радуйся, предрагое царское одеяние: Радуйся, скиптре Давидов. Радуйся, Еяже ради пришествия, Ангели радуются:

Радуйся, Юже на воздусе сретают херувими. Радуйся, Ейже похвалная приносят серафими: Радуйся, вышних чинов удивительное веселие. Радуйся, Еяже пришествием вси осеняемся: Радуйся, Еяже покрову благодарно покланяемся.

Радуйся, Радосте наша, покрый нас от всякаго зла, честным Твоим омофором.

Кондак 2

Видевше Тя святый Андрей с Епифанием в церкви на воздусе за христианы Богу молящуюся, Царице Небесная, познаша яко Матерь еси вознесшагося на небо Христа Бога нашего: и припадше на землю радостно покланяхуся покрову Твоему, зовуще: Аллилуиа.

Разум недоразуменен еси, Богородице, в защищении людей православных, обаче: врази наши не познают, яко Ты еси нам благих ходатаица, не помышляют, яко сильна есть молитва Божия Матере: мы же о Твоем защищении добре ведуще, сице к Тебе с умилением, о Мати, зовем:

Радуйся, молитвы о нас Богу приносящая, нас же утешающая:

Радуйся, свобождающая очи наши от вечнаго рыдания.

Радуйся, матерними слезами Сына и Бога на милость вечнаго радования приклоняющая:

Радуйся, праведный гнев Божий Твоим молением скоро утоляющая.

Радуйся, слезами Твоими грехи наша омывающая:

Радуйся, страсти наша Твоим предстательством укрощающая.

Радуйся, Еяже слезы суть честнейшы паче всякаго приношения:

Радуйся, вином сладости Ангелов наполняющая.

Радуйся, Еяже ради ад стенет:

Радуйся, геенны вечныя избавление. Радуйся, непостыдное наше спасение: Радуйся, непрестаннаго веселия ходатаице. Радуйся, Радосте наша, покрый нас от всякаго зла, честным Твоим омофором.

Кондак 3

Сила Вышняго осенит с верою и благоговением прибегающих к Твоему честному покрову: единей бо токмо Тебе Пресвятей, и Пречистей Богоматери, дар дадеся, да всякое Твое прошение исполнися, Едина бо Ты можеши елика хощеши. Тем же всяк возраст верных славословит Тя, и Сына Твоего, зовуще: Аллилуиа.

Икос 3

Имеющи богатство милосердия неоскудное, всем концем земли простиравши руку помощи: болящим бо исцеление, страждущим ослабу, слепым прозрение, и всем вся, по коегождо потребе подавши, благодарно вопиющим:

Радуйся, Едина Мати милосердия: Радуйся, милости сокровище многоценное.

Радуйся, бесчисленных щедрот подательнице:

Радуйся, слово премудрости дарующая.

Радуйся, твердая крепосте немощных:

Радуйся, совершенный разуме младенцев.

Радуйся, дарование исцелений требующим:

Радуйся, ветхаго и новаго завета печате.

Радуйся, девства сокровище, в церкви явленное:

Радуйся, деннице от Отца прежде Денницы возсиявшая.

Радуйся, праведных всегдашнее наслаждение:

Радуйся, падших известное возстание.

Радуйся, Радосте наша, покрый нас от всякаго зла, честным Твоим омофором.

Кондак 4

Бурею многих бед одержимым нам, помогавши Богородице, стоиши бо пред лицем олтаря Господня, воздвигши руце Твои и молишися: яко да на нашу молитву призрит Господь, Царь славы, и послушает прошения призывающих имя Твое святое, к Сыну же Твоему зовущих: Аллилуиа.

Слыша Господь Бог Иисуса Навина молящася, и повелевающа солнцу стати, дондеже отмстит врагом, слышит и Твоя ныне Иисус Господь моления, избранная палато Духа Святаго: видяй Тя красну, яко луну, пред собою стоящу: темже и мы грешнии на Твоя надеющеся моления, Тебе яко Божией Матери глаголати дерзаем:

Радуйся, от солнца мысленнаго озаренная:

Радуйся, светом немерцающим просвещенная.

Радуйся, сиянием души землю просветившая:

Радуйся, чистотою тела Твоего небо возвеселившая.

Радуйся, всем сердцем Бога возлюбившая:

Радуйся, сердце любовию распаленное Сыну показующая.

Радуйся, сердце Твое о нас Христу в жертву принесшая:

Радуйся, все Твое помышление к Богу обратившая.

Радуйся, вся житейская ни во что же вменившая:

Радуйся, Едина Богу избранная.

Радуйся, всею крепостию Богу угождающая:

Радуйся, паче всех, Едина Богу возлюбленная.

Радуйся, Радосте наша, покрый нас от всякаго зла, честным Твоим омофором.

Кондак 5

Боговидец Моисей в ополчении иногда на Амалика, егда руце воздвизаше Израиль одолеваше, егдаже низпущаше, тогда Амалик побеждаше: поддержащими же его укреплен, победи врага. Ты же Богомати воздевши руце Твои на умоление, всегда побеждавши враги христианския: одолевавши бо всем супостатом. И нам щит еси непобедим, вопиющим: Аллилуиа.

Икос 5

Видевше Тя ученицы Христовы, от земли на небо восходящу, жалостными слезами лица обливаху. Ныне же узревше Тя на воздусе в церкви Влахернстей, молебне руце простирающую, радостно со Ангелы, святители и пророки вси прославляют: мы же крепчайшима, паче Моисеевых рук, дланьма Твоима укрепляеми, умильно вопием:

Радуйся, Еяже руце поддержит едина любовь и милосердие:

Радуйся, руце на враги, аки непобедимое оружие, вознесшая.

Радуйся, крепость вражию победившая:

Радуйся, Едина в руце наше защищение приемшая.

Радуйся, руце Твои в поручение о нас Богу приносящая:

Радуйся, Еяже десница прославися в крепости.

Радуйся, всю крепость нашу Христа, рукама носящая:

Радуйся, Еяже руце на побеждение супостат уготоване.

Радуйся, рукама Твоима приношение наше исполняющая:

Радуйся, света неприкосновеннаго приятелище.

Радуйся, огнь божественный неопально держащая:

Радуйся, христиан к благодеянию тем воспламеняющая.

Радуйся, Радосте наша, покрый нас от всякаго зла честным Твоим омофором.

Проповедник скорый Твоея благодати, явися Роман сладкопевец, егда во сне от Тебе, в снедь прия свиток книжный: тем бо умудрен, нача разумно пети Тебе, святым же писати похвальная, и от сего разумев Тя истинную быти Матерь, премудрость Божию, взываше: Аллилуиа.

Икос 6

Возсияла еси от истиннаго Солнца Правды заря, Дево Отроковице, просвещающая всех, и всех в познание приводящая, Ты бо Пречистая Дево, премудростию Божиею вразумлявши верных угодников Твоих, зовущих:

Радуйся, премудрости Соломоновой высшая:

Радуйся, тайная и неудобь предвиденная знающая.

Радуйся, избытия словес и решения гаданий сказующая:

Радуйся, зерцало непорочное Божия деяния.

Радуйся, богатство всего мира безценное:

Радуйся, древняя и будущая прорицающая.

Радуйся, мудрость века сего посрамившая:

Радуйся, Божию силу и Божию премудрость Христа породившая.

Радуйся, отверзающая уста немым:

Радуйся, достоинства всякаго подательнице.

Радуйся, благодатнаго учения наставнице:

Радуйся, всякий чин довольно благодеянием исполняющая.

Радуйся, Радосте наша, покрый нас от всякаго зла, честным Твоим омофором.

Кондак 7

Хотя долготерпеливый Всевидец Господь явити Своего человеколюбия неизследимую щедрот бездну, избра Тебе Едину в Матерь Себе, и сотвори Тя людем непреодоленное защищение. Да аще кто от них и праведным судом Божиим осуждения достоин явится: Твоим обаче державным покровом сохраняется, Сыну же Твоему и Богу нашему, зовет: Аллилуиа.

Икос 7

Дивная показал еси дела Твоя в Пречистей Матери Твоей, Господи, дивный омофор светящийся паче илектра, имже покрываше люди, сущия в церкви Влахернстей: вси убо узревше милосердное, паче надеяния, Ея заступление, ужасом одержими бывше, сия глаголаху:

Радуйся, омофор аки об лак распростершая:

Радуйся, превечнаго Архиереа знамение держащая.

Радуйся, омофором люди просвещающая:

Радуйся, новое знамение Тебе в церкви являющася.

Радуйся, столпе облачный, путь Христа показующий:

Радуйся, столпе огненный, мрак греха отгонящий.

Радуйся, крове, обнаженнаго мя добрых дел покрывающий:

Радуйся, церковь осветившая Твоим явлением.

Радуйся, растерзающая вретище скорби нашея:

Радуйся, одевающая нас вечною радостию.

Радуйся, Радосте наша, покрый нас от всякаго зла, честным Твоим омофором.

Кондак 8

Странно Тя от небес во Влахернстей церкви явльшуюся, Ангели воспета, Апостоли прославиша, лик святителей и преподобных и жен святых сословие восхвалиша, Предтеча с Богословом поклонишася. Людие же, сущии в церкви с веселием вопияху: Аллилуиа.

Икос 8

Всеми вышними и нижними владычествуя Господь, узрев Тя в церкви Матерь Свою стоящу: и разумев со умилением к Нему молящуюся рече: проси Мати Моя, ибо не отвращу ся от Тебе. Но исполню вся прошения Твоя, и благодарственная сице Тебе всех пети научу:

Радуйся, престоле царский премудраго Соломона:

Радуйся, руно прообразованное от славнаго Гедеона.

Радуйся, Юдифь непреборимая, стершая главу лютаго Олоферна:

Радуйся, всех под кров Твой прибегающих покрывающая.

Радуйся, избавляющая от тартара' преисподняго:

Радуйся, примирение наше с Богом.

Радуйся, Бога с человеки соединившая: Радуйся, далечайшее спасение от грешник близ устроившая.

Радуйся, смиренное наше естество поднесшая: Радуйся, жестокость сердца нашего умилившая. Радуйся, отчаянных к Богу возводящая: Радуйся, сосуды смертныя, на нас уготованнии, сокрушившая.

Радуйся, Радосте наша, цокрый нас от всякаго зла, честным Твоим омофором.

Кондак 9

Все естество Ангельское похвальная приносит Тебе, истинней Божией Матери, и Заступнице всех, припадающих к Тебе: ведуще яко твердым и крепким покровом Твоим праведных возвеселявши, грешных заступавши и от бед избавлявши, и молишися о всех верных, зовущих: Аллилуиа.

Икос 9

Ветия многовещанныя, яко рыбы безгласныя, недоумевают восхвалити великаго покрова Твоего праздник: ибо вся о Тебе глаголанная от нас грешных, и от скверных устен наших приносимая Тебе похвала, несть довольна к похвалению Твоея благости: мы обаче Твоя неисчетная благодеяния видяще, душею же и сердцем радующеся, глаголем:

Радуйся, хлебом жизни нас питающая: Радуйся, от губительства смертнаго нас соблюдающая.

Радуйся, от труса начальником тишины нас сохраняющая:

Радуйся, от потопа греховнаго рукою Твоею крепкою нас возводящая.

Радуйся, от огня росою молитв Твоих нас восхищающая:

Радуйся, от глада душевнаго же и телеснаго сильным Твоим предстательством всех верных снабдевающая.

Радуйся, от меча смертнаго силою Твоею нас избавляющая:

Радуйся, от нашествия иноплеменник одождением камык нас спасающая.

Радуйся, от междоусобныя брани истинным миром ограждающая:

Радуйся, от смертоносныя раны словом Твоим нас исцеляющая.

Радуйся, от належащаго праведнаго прещения Божия Твоим молением нас свобождающая:

Радуйся, от всяких нас бед Твоим честным покровом изымающая.

Радуйся, Радосте наша, покрый нас от всякаго зла честным Твоим омофором.

Кондак 10

Спасти хотя род человеческий от прелести вражия, человеколюбец Господь Тебе, Матерь Свою, дарова земным в помощь, покров и защищение, яко да будеши печальным утешение, скорбящим радование, обидимым Заступница, и да всех из глубины греховныя воздвигнеши, поющих: Аллилуиа.

Икос 10

Царю небесный, глаголаше в молитве на воздусе с Ангелы святыми стоящая всенепорочная Царица: приими всякаго человека, славящаго Тя, и призывающаго имя Твое на всяком месте и стране, и деже бывает память святаго имени Твоего, такожде прославляющих Мя имени Твоего ради, не отрини от лица Твоего: но благоволи о них, приемляй от них всякое моление и обет. Сию молитву слышавше, лики святых, праведных и преподобных, благодарно вси возопиша, зовуще: Радуйся, паче солнечных луч светлейшая: Радуйся, всем родом имя Твое ныне открывающая.

Радуйся, обеты наша пред Богом похваляющая: Радуйся, сосуде златый, в немже сияет наше недостоинство.

Радуйся, наше нечестие Твоею красотою украшающая:

Радуйся, моления наша Твоим благостроением исправляющая.

Радуйся, брение наше тленное, в нетленное обращающая:

Радуйся, немжение наше утверждающая. Радуйся, плоть и кровь нашу в царскую багряницу одевающая:

Радуйся, Еяже молитвою всегда от зол избавляемся.

Радуйся, Еяже сильным прошением исполнение желаний обретаем.

Радуйся, Радосте наша, покрый нас от всякаго зла честным Твоим омофором.

Пение всеу ми ленное слышаще и умиленную Твою о нас молитву внемлюще, просим Тебе, Дево Богородице: не презри гласа раб Твоих, преблагословенная Мати: к Тебе бо в напастех и скорбех прибегаем, и пред Тобою в бедах слезы проливаем, приятна убо да будет жертва рабов зовущих: Аллилуиа.

Икос 11

Светоприемную Тя свещу, в молитве горящую, видящи Влахернская церковь, согласно хваления Тебе со множеством людей воздающи, глаголаше: откуду мне сие, да прииде Мати Господа моего ко мне и вся мне благопотребная устрой? Тем с умилением всенародно вопияше сице:

Радуйся, свеще неугасимою любовию к людем горящая:

Радуйся, свещниче, незаходимаго света, прекрасно светящийся.

Радуйся, златая кадильнице мысленных и чудных аромат:

Радуйся, престоле царский, тьмою Ангел и Архангел окруженный.

Радуйся, жертвенниче, хлеб жизни содержащий:

Радуйся, чаше, напаяющая верных кровию непорочнаго Агнца.

Радуйся, священнаго чина благолепное одеяние:

Радуйся, верных гласов скорое услышание.

Радуйся, грешным благополучное прибежище:

Радуйся, плавающим легкое прехождение.

Радуйся, Радосте наша, покрый нас от всякаго зла честным Твоим омофором.

Кондак 12

Благодать Божественную испроси нам у Сына Твоего и Бога, простри нам руку помощи на благодеяние. Покрый нас кровом крилу Твоею, отжени от нас всякаго врага и супостата, и умири нашу жизнь, да не погибнем люте, но приими нас в вечная селения, Покровительнице наша, да радующеся Тебе зовем: Аллилуиа.

Икос 12

Поюще Твой державный покров, хвалим Тя вси, яко твердую предстательницу нашу, и покланяемся Тебе, с умилением о нас молящейся. Веруем бо и надеемся, яко испросиши нам благая вечная и временная, имамы бо в Тебе сию надежду: темже освяти, прослави и научи нас всех, вопити Тебе сице:

Радуйся, всего мира светлое хранилище: Радуйся, поднебесным всем ходатаице. Радуйся, всей вселенней крепкое защищение: Радуйся, небесе и земли преславное торжество. Радуйся, потопляемым невлаемое пристанище: Радуйся, пренемогаемым непреодоленная крепосте.

Радуйся, в бранех крепкая поборнице: Радуйся, скорая Помощнице бедствующим. Радуйся, безконечнаго царствия начальнице: Радуйся, всех благих подательнице. Радуйся, вечныя муки потребление: Радуйся, Едина вечнаго моего спасения надеж до и заступление.

Радуйся, Радосте наша, покрый нас от всякаго зла честным Твоим омофором.

О, всепетая Мати, Пречистая Госпоже Дево Богородице: к Тебе возвожду душевныя и телесныя очи, нынешнее приими от мене малое приношение. К Тебе простираю руце оскверненныя, и к Тебе чистей и нескверней голубице от сердца вопию: от всякия мя избави напасти, бед, скорбей, и вечнаго осуждения, и грядущаго изми мучения, и сподоби мя раба Твоего в вечных селениях водворитися, зовуща: Аллилуиа.

(Сей Кондак глаголи трижды. А по сем читается Икос 1 и Кондак 1).

МОЛИТВА КО ПРЕСВЯТЕЙ БОГОРОДИЦЕ

Приими, Всеблагомощная, Пречистая Госпоже Владычице Богородительнице, сия честныя дары, Тебе Единей прикладныя от нас недостойных рабов Твоих, от всех родов избранная, всех тварей небесных и земных вышшая явльшаяся. Понеже бо Тебе ради бысть Господь сил с нами, и Тобою

Сына Божия познахом, и сподобихомся Святаго Тела Его и Пречистыя Крове Его: темже блаженна еси в родех родов, Благоблаженная, Херувимов светлейши, и Серафимов честнейши сущая. И ныне, всепетая Пресвятая Богородице, не престай молящися о нас недостойных рабех Твоих, еже избавитися нам от всякаго совета лукаваго, и от всякаго обстояния, и сохранитися нам неврежденным от всякаго ядовитаго прилога диавольскаго: но даже до конца молитвами Твоими неосужденных нас соблюди, яко да Твоим заступлением и помощию спасаеми, славу, хвалу, благодарение и поклонение, за вся, в Троице Единому Богу и всех Создателю возсылаем, ныне и присно, и во веки веков. Аминь.

Акафист Святителю Христову Николаю

Кондак 1

Возбранный чудотворче, и изрядный угодниче Христов, миру всему источаяй многоценное милости миро, и неисчерпаемое чудес море, восхваляю тя любовию, святителю Николае: ты же яко имеяй дерзновение ко Господу, от всяких мя бед свободи, да зову ти: Радуйся, Николае, великий чудотворче.

Икос 1

Ангела образом, земнаго суща естеством, яви тебе всея твари Создатель: благоплодную бо доброту души твоея провидев, преблаженне Николае, научи всех вопити тебе сице:

Радуйся, от утробы матерния очищенный:

Радуйся, даже до конца освященный.

Радуйся, рождением своим родителей удививый:

Радуйся, силу душевную абие по рождестве явивый.

Радуйся, саде земли обетования:

Радуйся, цвете Божественнаго саждения.

Радуйся, лозо добродетельная винограда Христова:

Радуйся, древо чудотворное рая Иисусова.

Радуйся, крине райскаго прозябения:

Радуйся, миро Христова благоухания.

Радуйся, яко тобою отгонится рыдание:

Радуйся, яко тобою приносится радование.

Радуйся, Николае, великий чудотворче.

Кондак 2

Видяще твоих мир излияние, Богомудре, просвещаемся душами и телесы, дивнаго тя мироточца живоносна, Николае, разумеюще: чудесы бо, яко водами, благодатию Божиею изливающимися, напаяеши верно вопиющих Богу: Аллилуиа.

Икос 2

Разум неуразуменный вразумляя о Святей Троице, был еси в Никеи со святыми отцы поборник исповедания правоелавныя веры: равна бо Отцу Сына исповедал еси, соприсносущна и сопрестольна, Ариа же безумнаго обличил еси. Сего ради

вернии научишася воспевати тебе:

Радуйся, великий благочестия столпе: Радуйся, верных прибежища граде. Радуйся, твердое православия укрепление: Радуйся, честное Пресвятыя Троицы носило и похваление.

Радуйся, Отцу равночестна Сына проповедавый:

Радуйся, Ариа возбесившагося от собора святых отгнавый.

Радуйся, отче, отцев славная красото: Радуйся, всех Богомудрых премудрая доброто. Радуйся, огненная словеса испущаяй: Радуйся, добре стадо свое наставляяй. Радуйся, яко тобою вера утверждается: Радуйся, яко тободе ересь низлагается. Радуйся, Николае, великий чудотворче.

Кондак 3

Силою данною ти свыше, слезу всяку отъял еси от лица люте страждущих, Богоносе отче Николае: алчущым бо явился еси кормитель, в пучине морстей сущым изрядный правитель, недугующым исцеление, и всем всяк помощник показался еси

вопиющым Богу: Аллилуиа.

Икос 3

Имеяше воистину, отче Николае, с небесе песнь тебе воспеваема быти, а не от земли: како бо кто от человек возможет твоея святыни величия проповедати? Но мы любовию твоею побеждаеми, вопием ти сице:

Радуйся, образе агнцев и пастырей: Радуйся, святое очистилище нравов. Радуйся, добродетелей великих вместилище: Радуйся, святыни чистое и честное жилище. Радуйся, светилниче всесветлый и вселюбимый: Радуйся, свете златозарный и непорочный. Радуйся, достойный Ангелов собеседниче: Радуйся, добрый человеков наставниче. Радуйся, правило веры благочестивыя: Радуйся, образе кротости духовныя. Радуйся, яко тобою от страстей телесных избавляемся:

Радуйся, яко тобою сладостей духовных исполняемся.

Радуйся, Николае, великий чудотворче.

Буря недоумения смущает ми ум, како достойно есть пети чудеса Твоя, блаженне Николае? Никтоже бо может я исчести, аще бы и многи языки имел, и глаголати восхотел: но мы дивно Богу в тебе прославляющемуся, дерзаем воспевати: Аллилуиа.

Икос 4

Слышаша, Богомудре Николае, ближнии и дальний величие чудес твоих, яко по воздуху легкими благодатными крилами навыкл еси сущих в бедах предваряти, скоро от тех избавляя всех вопиющих к тебе таковая:

Радуйся, избавление от печали: Радуйся, подаяние благодати. Радуйся, нечаемых зол прогонителю: Радуйся, желаемых благих насадителю. Радуйся, скорый утешителю в беде сущих: Радуйся, страшный наказателю обидящих. Радуйся, чудес пучино Богом излиянная: Радуйся, закона Христова скрижали Богом писанныя.

Радуйся, крепкое падающих возведение:

Радуйся, право стоящих утверждение.

Радуйся, яко тобою всякая лесть обнажается:

Радуйся, яко тобою всякая истина сбывается.

Радуйся, Николае, великий чудотворче.

Кондак 5

Боготечная звезда явился еси, наставляя по морю плавающих люте, имже смерть предстояще вскоре иногда, аще не бы ты предстал еси призывающым тя в помощь, чудотворче святый Николае: уже бо нестыдно бесом летающым, и погрузите корабли хотящым запретив, отгнал еси их, верныя же научил еси спасающему тобою Богу взывати: Аллилуиа.

Икос 5

Видеша отроковицы, на брак скверный нищеты ради уготованныя, великое твое к нищым милосердие, преблаженне отче Николае, егда старцу родителю их, нощию узелцы три злата таяся подал еси, самаго со дщерьми избавляя от падения греховнаго. Того ради слышиши от всех сице:

Радуйся, милости превеликия сокровище: Радуйся, промышления о людех приятелище. Радуйся, пище и отрадо к тебе прибегающих: Радуйся, хлебе неснедаемый алчущих. Радуйся, богатство бе дне живущих на земли Богом данное:

Радуйся, воздвижение скорое убогих. Радуйся, быстрое нищих у слышание: Радуйся, скорбящих приятное попечение. Радуйся, триех дев непорочный невестителю: Радуйся, чистоты усердный хранителю. Радуйся, ненадежных надеяние: Радуйся, всего мира наслаждение. Радуйся, Николае, великий чудотворче.

Кондак 6

Проповедует мир весь тебе, преблаженне Николае, скораго в бедах заступника: яко многажды в единем часе, по земли путьшествующым, и по морю плавающым, предваряя, пособствуеши, купно всех от злых сохраняя, вопиющих к Богу: Аллилуиа.

Возсиял еси свет животный, избавление нося воеводам, неправедную смерть прияти имущым, тебе добрый пастырю Николае, призывающым, егда вскоре явлься во сне цареви, устрашил еси его, сих же неврежденных отпустити повелел еси. Сего ради с ними купно и мы благодарственно вопием ти:

Радуйся, усердно призывающым тя помогаяй: Радуйся, от неправеднаго убиения избавляяй. Радуйся, от лестныя сохраняяй клеветы: Радуйся, неправедныя разрушаяй советы. Радуйся, растерзаяй лжу яко паучину: Радуйся, возношаяй славно истину. Радуйся, неповинных от уз разрешение: Радуйся, и мертвецев оживление. Радуйся, проявителю правды: Радуйся, помрачителю неправды. Радуйся, яко тобою неповиннии избавлени от меча:

Радуйся, яко тобою насладишася света. Радуйся, Николае, великий чудотворче.

Хотя богохульное еретическое отгнати злосмрадие, миро воистинну благовонное таинственное явился еси, Николае: люди Мирейския пасый, весь мир своим благодатным миром исполнил еси. И от нас убо богомерзкое греховное злосмрадие отжени, да благоприятно Богу вопием: Аллилуиа.

Икос 7

Новаго тя Ноя, наставника ковчега спасительнаго разумеем, отче святый Николае, бурю всех лютых разгоняющаго направлением своим, тишину же Божественную приносящаго вопиющым таковая:

Радуйся, обуреваемых тихое пристанище:

Радуйся, утопающих известное хранилище.

Радуйся, плавающих посреде пучин добрый кормчий:

Радуйся, треволнения морская уставляющий.

Радуйся, превождение сущих в вихрех:

Радуйся, согреяние сущих во мразех.

Радуйся, сияние скорбный мрак разгоняющее:

Радуйся, светило вся концы земли просвещающее.

Радуйся, от бездны греховныя человеки избавляяй:

Радуйся, в бездну адскую сатану ввергаяй.

Радуйся, яко тобою дерзновенно бездну милосердия Божия призываем:

Радуйся, яко тобою от потопа гнева избавльшеся, мир с Богом обретаем.

Радуйся, Николае, великий чудотворче.

Кондак 8

Странное чудо является притекающым к тебе, блаженне Николае, священная твоя церковь: в ней бо и малое моление приносяще, велиих недугов приемлем исцеление, аще токмо по Бозе упование на тя возложим, верно вопиюще: Аллилуиа.

Икос 8

Весь еси всем воистинну помощник, Богоносе Николае, и собрал еси вкупе вся прибегающыя к тебе, яко свободитель, питатель, и врачь скорый всем земным, на похвалу всех подвизая вопити к тебе сице:

Радуйся, всяких исцелений источниче:

Радуйся, люте страждущым помощниче.

Радуйся, заре сияющая в нощи греховней блудя щым:

Радуйся, росо неботочная в зной трудов сущым.

Радуйся, подаваяй требующым благостроение:

Радуйся, уготовляяй просящым изобилие.

Радуйся, многажды прошение предваряяй:

Радуйся, старым сединам силу обновляяй.

Радуйся, многих заблуждших от пути истиннаго обличителю:

Радуйся, тайн Божиих верный служителю.

Радуйся, яко тобою зависть попираем:

Радуйся, яко тобою благонравное житие исправляем.

Радуйся, Николае, великий чудотворче.

Кондак 9

Всякия утоли болезни, великий наш заступниче Николае, растворяя благодатная врачевания, услаждающая душы наша, сердца же веселящая, всех усердно к помощи твоей притекающих, Богу же вопиющих: Аллилуиа.

Ветия суемудренныя нечестивых, видим тобою посрамленныя, Богомудре отче Николае: Ариа бо хулника, разделяюща Божество, и Савеллиа, смешающа Святую Троицу, препрел, нас же во православии укрепил еси. Сего ради вопием ти сице: Радуйся, щите защищаяй благочестие: Радуйся, мечу посекаяй злочестие. Радуйся, учителю Божественных велений: Радуйся, губителю богопротивных учений. Радуйся, лествице Богом утвержденная, еюже восходим к небеси:

Радуйся, покрове Богом зданный, имже покрываются мнози.

Радуйся, немудрых умудривый твоими словесы: Радуйся, ленивых подвигнувый твоими нравы. Радуйся, светлосте заповедей Божиих неугасимая:

Радуйся, луче оправданий Господних пресветлая.

Радуйся, яко учением твоим сокрушаются еретическия главы:

Радуйся, яко тобою вернии сподобляются славы.

Радуйся, Николае, великий чудотворче.

Кондак 10

Спасти хотя душу, плоть твою духови покорил еси воистинну, отче наш Николае: молчаньми бо прежде и бореньми с помыслы, деянию Богомыслие приложил еси, Богомыслием же разум совершен стяжал еси, имже дерзновенно с Богом и Ангелы беседовал еси, всегда вопия: Аллилуиа.

Икос 10

Стена еси похваляющым, преблаженне, чудеса твоя, и всем к заступлению твоему прибегающым: темже и нас в добродетели убогих, от нищеты, напасти, недугов и нужд различных свобождай, вопиющих ти с любовию таковая:

Радуйся, от убожества вечнаго изъимаяй: Радуйся, богатство нетленное подаваяй. Радуйся, брашно негиблющее алчущым правды: Радуйся, питие неисчерпаемое жаждущым жизни.

Радуйся, от мятежа и брани соблюдаяй: Радуйся, от уз и пленения свобождаяй.

Радуйся, преславный в бедах заступниче:

Радуйся, превеликий в напастех защитниче.

Радуйся, многих от погибели исхитивый:

Радуйся, безчисленных неврежденно сохранивый.

Радуйся, яко тобою лютыя смерти грешницы избегают:

Радуйся, яко тобою жизнь вечную кающиися получают.

Радуйся, Николае, великий чудотворче.

Кондак 11

Пение Пресвятей Троице паче иных принесл еси, преблаженне Николае, умом, словом и делом: многим бо испытанием правоверная повеления уяснил еси, верою, надеждою и любовию наставляя нас, в Троице единому Богу воспевати: Аллилуиа.

Икос 11

Светозарную лучу во мраце жития сущым неугасимую, видим тя, Богом избрание отче Николае: с невещественными бо Ангельскими светы, беседуеши о несозданном Троическом Свете, верныя же душы просвещавши, вопиющыя ти таковая: Радуйся, озарение Трисолнечнаго Света: Радуйся, деннице незаходимаго Солнца. Радуйся, свеще Божественным пламенем возженная:

Радуйся, яко угасил еси бесовский пламен нечестия.

Радуйся, светлое правоверия проповедание: Радуйся, доброзрачное света Евангельскаго сияние.

Радуйся, молние ереси пожигающая: Радуйся, громе устрашающий соблазняющыя. Радуйся, истиннаго научителю разума: Радуйся, таинственнаго изъявителю ума. Радуйся, яко тобою попрася поклонение твари: Радуйся, яко тобою научихомся покланятися Творцу в Троице.

Радуйся, Николае, великий чудотворче.

Кондак 12

Благодать данную ти от Бога сведущии, радующеся, твою память празднуем по долгу, преславный отче Николае, и к чудному заступлению твоему все душно притекаем: преславных же твоих деяний, яко песка морскаго и множества звезднаго исчести не могуще, недоумением обяти бывше, вопием к Богу: Аллилуиа.

Икос 12

Поюще твоя чудеса, восхваляем тя, всехвальне Николае: в тебе бо Бог в Троице прославляемый, дивно прославися, но аще и попремногу составленныя от души псалмы и песни приносим ти, чудотворче святый, ничтоже творим равно дарованию чудес твоих, имже удивляющеся вопием к тебе таковая:

Радуйся, Царя царствующих и Господа гослодствующих служителю:

Радуйся, служителей Его небесных сожителю. Радуйся, царем верным поможение: Радуйся, рода христианскаго возвышение. Радуйся, победы тезоименитый: Радуйся, венценосче нарочитый. Радуйся, всех добродетелей зерцало: Радуйся, всех притекающих к тебе крепкое забрало.

Радуйся, по Бозе и Богородице, все наше упование:

Радуйся, телес наших здравие и душ спасение.

Радуйся, яко тобою от вечныя смерти свобож даемся:

Радуйся, яко тобою безконечныя жизни сподобляемся.

Радуйся, Николае, великий чудотворче.

Кондак 13

О, пресвятый и пречудный отче Николае, утешение всех скорбящих, нынешнее наше приими приношение, и от геенны избавитися нам, Господа умоли Богоприятным твоим ходатайством, да с тобою воспеваем: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА СВЯТОМУ НИКОЛАЮ

О, всесвятый Николае, угодниче преизрядный Господень, теплый наш. заступниче, и везде в скорбех скорый помощниче, помози мне грешному и унылому, в настоящем житии, умоли Господа Бога, даровати ми оставление всех моих грехов, елико согреших от юности моея, во всем житии моем, делом, словом, помышлением и всеми моими чувствы: и во исходе души моея помози ми окаянному, умоли Господа Бога всея твари Содетеля, избавити мя воздушных мытарств и вечнаго мучения: да всегда прославляю Отца, и Сына, и Святаго Духа, и твое милостивное предстательство, ныне и присно, и во веки веков. Аминь.

МОЛИТВА ВТОРАЯ

О, всеблагий отче Николае, пастырю и учителю всех верою притекающих к твоему заступлению, и теплою молитвою тебе призывающих, скоро потщися, и избави Христово стадо от волков губящих е: и всяку страну христианскую огради и сохрани святыми твоими молитвами, от мирскаго мятежа, труса, нашествия иноплеменников и междоусобныя брани, от глада, потопа, огня, меча и напрасныя смерти. И якоже помиловал еси триех мужей в темнице седящих, и избавил еси их царева гнева и посечения мечнаго, тако помилуй и мене, умом, словом и делом, во тме грехов суща, и избави мя гнева Божия и вечныя казни. Яко да твоим ходатайством и помощию, Своим же милосердием и благодатию, Христос Бог, тихое и безгрешное житие даст ми пожити в веце сем, и избавит мя шуияго стояния, сподобит же деснаго со всеми святыми, Аминь.

Акафист Божественным страстем Христовым

Кондак 1

Взбранный Воеводо и Господи небесе и земли, Тебе Царя безсмертнаго, зрящи на кресте висяща, вся тварь изменися, небо ужасеся, основания земли восколебашася: мы же недостойнии, благодарственное поклонение Твоему нас ради страданию приносяще, с разбойником вопием Ти: Иисусе, Сыне Божий, помяни нас, егда приидеши во царствии Твоем.

Икос 1

Ангелов ликостояния восполняя, не от Ангел восприял еси, но мене ради Бог сый, человек быв, человека, грех ради умерша, животворящим телом и кровию Твоею оживил еси, темже толицей любви Твоей благодарни суще вопием Ти:

Иисусе Боже, любы предвечная, тако о нас земнородных возблаговоливый:

Иисусе, милосте безмерная, к человеком падшым долу низшедый.

Иисусе, в плоть нашу оболкийся и смертию Своею смерти державу разрушивый:

Иисусе, божественными Твоими тайнами нас обоживый.

Иисусе, страданьми и крестом Твоим весь мир искупивый:

Иисусе, Сыне Божий, помяни нас, егда приидеши во царствии Твоем.

Кондак 2

Видев Тя Ангел в вертограде Гефсиманстем, до пота кровава в молитве подвизающася, представ укрепляше Тя, егда яко бремя тяжкое греси наши отяготеша на Тебе: Ты бо, Адама погибшаго на рамо восприим, Отцу представил еси, преклонь колена моляся. О сем убо с верою и любовию пою Тебе: Аллилуиа.

Икос 2

Разума неуразуменна вольнаго Твоего страдания не уразумеша иудее: сего ради егда в нощи со светильники ищущым Тя рекл еси: Аз есмь, аще и падоша на земли, но по сем связавше Тя, ведоша на судище: мы же на сем пути, припадающе к Тебе, с любовию зовем:

Иисусе, Свете мира, от мира лукаваго возненавиденный:

Иисусе, живый во свете неприступнем, от области темныя ятый.

Иисусе, Сыне Божий безсмертный, от сына погибели на смерть указанный:

Иисусе, в Немже льсти несть, от предателя лестию лобзанный.

Иисусе, туне Себе всем подаваяй, за сребреники проданный:

Иисусе, Сыне Божий, помяни нас, егда приидеши во царствии Твоем.

Кондак 3

Силою Божества Твоего прорекл еси трикратное отвержение ученику: он же посем аще и отречеся Тебе с клятвою, обаче егда узре Тя во дворе архиерейстем, Господа Своего и Учителя, умилився сердцем, изшед вон плакася горько: призри убо и на мя, Господи, и порази жестокое сердце мое, да слезами моими омыю грехи моя, поя Тебе: Аллилуиа.

Имеяй воистинну власть по чину Мелхиседекову, яко архиерей во веки, стал еси пред беззаконным первосвященником Каиафою, Владыка и Господь всех: от Твоих убо рабов приявый мучение, приими от нас сицевая:

Иисусе безценный, ценою купленный, стяжи мя в Твое вечное наследие:

Иисусе, желание всех, от Петра страха ради отверженный, не отвержи мя грешнаго.

Иисусе, Агнче незлобиве, от лютых вепрей терзаемый, изми мя от враг моих:

Иисусе архиерею, Своею кровию вшедый во Святая Святых, очисти мя от скверн плотских.

Иисусе связанный, имеяй власть вязати и решити, разреши моя тяжкая прегрешения:

Иисусе, Сыне Божий, помяни нас, егда приидеши во царствии Твоем.

Кондак 4

Бурею христоубийства дышуще иудее, послушавше гласа отца лжи и человекоубийцы искони, диавола, отвергоша Тебе правый путь, истину и живот: мы же Тя Христа Божию силу, в Немже вся сокровища премудрости и разума сокровена суть, исповедующе вопием: Аллилуиа.

Икос 4

Слыша Пилат кроткия Твоя глаголы, аки достойнаго смерти предаде Тя на пропятие, аще и сам свидетельствоваше, яко ни единыя вины обрете в Тебе: руце убо свои умы, но сердце оскверни: мы же, чудящеся тайне вольнаго страдания Твоего, со умилением зовем:

Иисусе, Сыне Божий и Сыне Девы, от сынов беззакония умученный:

Иисусе, поруганный и обнаженный, даяй лепоту крином сельным, и одеваяй небо облаки.

Иисусе, насыщенный ранами, пятию хлебы пять тысящ насытивый:

Иисусе, Царю всех, вместо дани любве и благодарения жестокия муки приемый.

Иисусе, нас ради весь день язвленный, уврачуй язвы душ наших:

Иисусе, Сыне Божий, помяни нас, егда приидели во царствии Твоем.

Боготочною Кровию Твоею весь облеклся еси, одеяйся светом яко ризою: вем, воистину вем со пророком, почто червлены ризы Твоя: аз, Господи, аз грехи моими уязвих Тя: Тебе убо, мене ради уязвленному, благодарственно зову: Аллилуиа.

Икос 5

Провидев Тя в дусе богоглаголивый Исайя, безчестием и ранами исполнена, ужасся вопияше: видехом Его, и не имеяше вида, ни доброты. Мы же, зряще Тя на кресте, с верою и удивлением зовем:

Иисусе, безчестие терпяй, человека славою и честию венчавый:

Иисусе, на Негоже Ангели зрети не могут, по ланитома заушенный.

Иисусе, по главе тростию ударенный, преклони во смирение главу мою:

Иисусе, светлая Твоя очеса кровию омраченная имевый, отврати очи моя, еже не видети суеты.

Иисусе, от ног до главы не имевый целости, всего цела и здрава сотвори мя:

Иисусе, Сыне Божий, помяни нас, егда приидеши во царствии Твоем.

Кондак 6

Проповедник Твоего незлобия явлься Пилат, показа народу ничтоже быти в Тебе достойно смерти: но иудее, яко звери дивии кровь узревше, скрежетаху на Тя зубы своими, распни, распни Его, вопиюще: мы же, лобызающе пречистыя язвы Твоя, зовем: Аллилуиа.

Икос 6

Возсиял еси в позор и удивление Ангелом и человеком глаголющу о Тебе Пилату: се Человек, приидите убо поруганному нас ради Иисусу поклонимся, вопиюще:

Иисусе, Творче и Судие всех, от твари Своея судимый и мучимый:

Иисусе, премудрости Подателю, ответа безумным не давый.

Иисусе, Врачу уязвленных грехми, даждь ми

врачество покаяния:

Иисусе, Пастырю пораженный, порази бесов искушающих мя.

Иисусе, плоть имый сокрушенну, сокруши сердце мое страхом Твоим:

Иисусе, Сыне Божий, помяни нас, егда приидеши во царствии Твоем.

Кондак 7

Хотяй человека от работы вражия избавити, смирил еси Себе пред враги Твоими, Иисусе, яко агнец безгласен на заколение веден был еси, везде язвы терпяй, да всего исцелиши человека, зовуща: Аллилуиа.

Икос 7

Дивное показал еси долготерпение, егда воини, ругающеся Тебе, по глаголу не праве днаго судии, лютейшими ранами уязвляху пречистое тело Твое, яко обагритися ему от ног до главы кровию: сего ради со слезами вопием Ти:

Иисусе человеколюбивый, от человек тернием увенчанный:

Иисусе, божеством безстрастный, страсти терпяй, да нас от страстей свободиши.

Иисусе, Спасе мой, спаси мя повиннаго всем мукам:

Иисусе, всеми оставленный, утверждение мое, утверди мя.

Иисусе, от всех оскорбленный, Радосте моя, возвесели мя:

Иисусе, Сыне Божий, помяни нас, егда приидеши во царствии Твоем.

Кондак 8

Дивно и странно явистася Тебе Моисей и Илиа на Фаворе, глаголюща о исходе Твоем, егоже ныне скончаваеши во Иерусалиме: тамо убо видевша славу Твою, зде же спасение наше узревша, зовут: Аллилуиа.

Икос 8

Везде от иудей гонимый, многия, ради множества грехов моих, претерпел еси поношения и муки: едини бо Тя противна быти кесарю глаголют, друзии яко злодея осуждают, инии же: возми, возми и распни, вопиют. От всех убо осужденному и на пропятие ведомому Тебе Господу, из глубины души глаголем:

Иисусе, неправедно осужденный Судие наш, не осуди нас по делом нашим:

Иисусе, изнемогаяй на пути под крестом, Сило моя, в час скорби и озлобления моего не остави мене.

Иисусе, взываяй о помощи к Отцу, Подвигоположниче мой, в немощи моей укрепи мя:

Иисусе, безчестие приемый, Славо моя, от славы Твоея не отрини мене.

Иисусе, Образе пресветлия ипостаси Отчия, преобрази мое нечистое и мрачное житие:

Иисусе, Сыне Божий, помяни нас, егда приидеши во царствии Твоем.

Кондак 9

Все естество смятеся, зря Тебе на кресте повешена: на небеси солнце лучы своя скры, земля потрясеся, завеса храма раздрася, камение распадеся, ад умершыя изверже: мы же покланяемся на месте, идеже стоясте пречистеи нозе Твои, поюще: Аллилуиа.

Ветии многовещаннии, аще и много глаголют, но не могут достойнаго благодарения воздати божественным страстем Твоим, Человеколюбче: наша же душа и тело, сердце и вси составы, со умилением к Тебе взывают:

Иисусе, пригвождейся на кресте, пригвозди и упраздни рукописание грехов наших:

Иисусе, руце со креста простираяй ко всем, привлеци и мя заблуждшаго.

Иисусе, двере овцам, в ребра прободенный, введи мя язвами Твоими в чертог Твой:

Иисусе, плотию распятый, распни плоть мою со страстьми и похотьми.

Иисусе, скончаваяйся в муках, даждь ми, да сердце мое не судит ино что ведети, точию Тебе распята:

Иисусе, Сыне Божий, помяни нас, егда приидеши во царствии Твоем.

Кондак 10

Спасти хотяй мир, слепых, хромых, прокаженных, немых и глухих исцелил еси, духов лукавых отгнал еси: неразумнии же иудее, злобою дышуще, и завистию мучими, пригвоздиша Тя ко кресту, не ведуще пети: Аллилуиа.

И по с 10

Царю Превечный, Иисусе, весь страждеши за мое невоздержание, да всего мя чиста сотвориши, во всем образ нам подаяй, да последуем стопам Твоим, зовуще:

Иисусе, любы неизследимая, распеншым Тя греха не поставивый:

Иисусе, с воплем крепким и со слезами в вертограде моляйся, научи и нас молитися.

Иисусе, вся пророчествия о Тебе исполнивый, исполни во благих желания сердца нашего:

Иисусе, дух Твой в руце Отцу предавый, в час исхода моего приими дух мой.

Иисусе, ризы Твоя разделити не возбранивый, кротко душу мою от тела отдели:

Иисусе, Сыне Божий, помяни нас, егда приидеши во царствии Твоем.

Пение всеумиленное приношаше Тебе Всенепорочная Матерь Твоя, глаголющи: аще и страждеши на кресте, но вем Тя из чрева прежде денницы от Отца рожденна, вижду бо, яко тварь вся состраждет Тебе: предавши дух Твой Отцу, и Мой дух приими и не остави Мене, зовущую: Аллилуиа.

Икос 11

Яко светоприемная свеща, у креста Твоего горяше любовию к Тебе, и матернею Дева Пренепорочная обдержашеся болезнию, заходящу Тебе во гроб истинному Солнцу правды, с Нею же и сердца нашего молитвы приими сицевыя:

Иисусе, вознесыйся на древо, да нас падших совознесеши ко Отцу Своему:

Иисусе, девственнику Присно деву в Матерь даровавый, да нас девству и чистоте научиши.

Иисусе, Тебе Бога Слова Рождшей ученика богослова вручивый, вручи и нас всех Ея матернему заступлению:

Иисусе, мира и ада Победителю, победи неверие, гордость житейскую, и похоть очес, в нас живущыя.

Иисусе, смерти державы разрушителю, вечныя смерти избави мя:

Иисусе, Сыне Божий, помяни нас, егда приидеши во царствии Твоем.

Кондак 12

Благодать Твою подаждь мне Иисусе, Боже мой, приими мя, якоже приял еси Иосифа с Никодимом, да яко чистую плащаницу душу мою принесу Тебе, и вонями добродетелей помажу Пречистое Тело Твое, и яко во гробе, в сердце моем имею Тя, зовый: Аллилуиа.

Икос 12

Поюще Твое вольное распятие, покланяемся страстем Твоим Христе, веруем с сотником, яко воистинну Божий Сын еси, приити имеяй на облацех с силою и славою многою: тогда убо не посрами нас, Кровию Твоею искупленных, и тако вопиющих:

Иисусе, Многострадальный, рыданием Девы Матере Твоея вечнаго плача исхити ны:

Иисусе, от всех оставленный, не остави мя единаго в час смерти моея.

Иисусе, с Магдалиною ногам Твоим касающася, приими мя:

Иисусе, с предателем и распеншими Тя не осуди мене.

Иисусе, с разбойником благоразумным в рай введи мя:

Иисусе, Сыне Божий, помяни нас, егда приидеши во царствии Твоем.

Кондак 13

О, Иисусе Христе Агнче Божий, вземляй грехи мира, приими малое сие от всея души нашея приносимое Тебе благодарение, и исцели ны спасительными Твоими страданьми от всякия болезни душевныя и телесныя, огради ны крестом Твоим от враг видимых и невидимых и при кончине живота нашего не остави нас, да смертию Твоею избавльшеся вечныя смерти, выну зовем Тебе: Аллилуиа.

(Кондак 13 глаголи трижды. А по сем читается Икос 1 и Кондак 1). МОЛИТВА КО ГОСПОДУ ИИСУСУ РАСПЯТОМУ

Господи Иисусе Христе, Сыне Бога Живаго, Творче неба и земли, Спасителю мира, се аз, недостойный и паче всех грешнейший, смиренно колена сердца моего пред славою величества Твоего преклонив, воспеваю крест и страдания Твоя, и благодарение Тебе, Царю всех и Богу, приношу, яко благоизволил еси вся труды и всякия беды, напасти и мучения, яко человек понести, да всем нам во всяких печалех, нуждах и озлоблениих состраждущий Помощник и Спаситель будеши. Вем, всесильне Владыко, яко вся сия Тебе убо не быша потребна, но человеческаго ради спасения, да всех нас иску пиши от лютия работы вражия, крест и страдания претерпел еси. Что убо воздам Тебе, Человеколюбче, о всех, яже пострадал еси мене ради грешнаго; не вем: душа бо и тело и вся благая от Тебе суть, и вся моя Твоя суть, и аз Твой есмь. Точию на безчисленное Твое, благоутробне Господи, милосердие надеяся, пою Твое неизреченное долготерпение, величаю неисповедимое истощание, славлю Твою безмерную милость, поклоняюся пречистым страстем Твоим, и вселюбезно лобызая язвы Твоя вопию: помилуй мя грешнаго, сотвори, да не безплоден будет во мне крест Твой святый, да причащаяся зде с верою страданием Твоим, сподоблюся видети и славу царствия Твоего на небеси! Аминь.

Акафист Честному и Животворящему Кресту Господню

Кондак 1

Приидите христоименитии людие, составим похвалу Честному Кресту, на нем же Христос Царь Славы руце распростер, возведе нас на первое блаженство из него же ниспадохом прелестию змиевою. Ты же, о пресвятый Кресте, яко имеяй присущую тебе силу Распятаго Христа, спасай и сохраняй от всяких бед, любовно зовущия ти: Радуйся, Честный Кресте, всерадостное знамение нашего искупления.

Икос 1

Ангелов лицы, яко Божии служителие, Крест обстояше, вольную страсть Христа Жизнодавца прославляют. Мы же страданьми Того вечныя смерти избавльшеся, подражая горним силам, радостно взываем:

Радуйся, Кресте, яко на тебе Христос Бог наш, волею руце распростер, спасение наше содела:

Радуйся, яко распростершимся на тебе Христом преступление Адама и Евы, простерших руце ко древу запрещенному, упразднися.

Радуйся, яко Воздвиженну бывшу на тебе, аки преступну законодавцу, древняя клятва, яже на нас бывшая, потребися:

Радуйся, яко содеявшимся на тебе странным таинством род человеческий от тли смертныя свободися.

Радуйся, яко Пострадавшим и Умершим на тебе жало смерти сокрушися:

Радуйся, того ради страдания Бог с человеки примирися.

Радуйся, Честный Кресте, всерадостное знамение нашего искупления.

Кондак 2

Видя падших человеков, Господи, Ты вочеловечився, крест и смерть вольно плотию претерпел еси за род наш: да от смерти вечныя избавиши исповедающия Тя, Сына Божия и вопиющия Ти: Аллилуиа.

Разум человеч изнемогает в постижении велия тайны Твоея Христе воплощения и вольнаго за ны страдания: како Ты, Бог сый безстрастный, страсть крестную, яко человек, претерпел еси, и сие орудие смерти Твоея соделал еси источником жизни и спасения всем, благочестно в Тя верующим и хвалебно воспевающим:

Радуйся, Кресте, на нем же содеяся таинство от века предопределенное:

Радуйся, яко на тебе совершися наше искупление, многообразие во образех и сенех предъявленное.

Радуйся, яко умерый на тебе Жизнодавец, кровь и воду источи, ими же грехи наша омываются:

Радуйся, яко каплями святейшия крови Его греховныя струпы душ наших очищаются.

Радуйся, Кресте, якоже древо животное, еже есть посреде рая Божия, христианам вожделенный:

Радуйся, плодами безсмертия умно нас питающий, и надеждою жизни вечныя малодушие наше ободряющий.

Радуйся, Честный Кресте, всерадостное знамение нашего искупления.

Кондак 3

Крест Твой, аще и древо видимо есть существом, но Божественное одеяно есть силою, и чувственное мира выявляемо, умно наше чудотворит спасение, подвизая пети Тебе: Аллилуиа.

Икос 3

Имуще пред очима нашима Крест пресвятый, святолепным поклонением той почитаем распеншагося ради на нем Спаса, Христа, и лобызая взываем:

Радуйся, Кресте, прославленный послушанием и страданием Христовым:

Радуйся, возвеличенный возвышением на тебе Сына Божия, Иже весь мир от падения А дам ля воздвиже.

Радуйся, яко сбывшагося на тебе ужас наго таинства, земля ужасеся и вострепета, аки бы хотя поглотити законопреступныя:

Радуйся, яко заклавшуся на тебе Агнцу Божию, завеса храма раздрася, и жертва ветхозаветная упразднися.

Радуйся, Кресте, яко распадшуся под тобою камню, каменносердечнии роди Еврейстии неверием от Бога отпадоша, благодати же священства и царства лишишася:

Радуйся, яко омрачившуся солнцу в страсти Христовой, нощь многобожия прейде, и свет веры возсия.

Радуйся, Честный Кресте, всерадостное знамение нашего искупления.

Кондак ί

Бурею злобы дышуще, и завистию движими, первосвященницы иудейстии, скрыта в землю Крест Твой, Христе Боже, да не будет обличением безумие их: но той, яко сокровище драгое из недр земли возсия, тщанием благочестивыя царицы Елены обретенный, и на радость всех миру явленный, с богокрасною песнею: Аллилуиа.

Икос А

Видевше тогда христианстии людие Честнаго

Креста обретение, прославляху распеншагося на нем Христа Бога, «Господи помилуй» взывающе. Мы же ныне подражающе им, прославляем Крест Его святый хваленьми сицевыми:

Радуйся, Кресте, в землю сокровенный и оскверненное грехами нашими естество земное освятивый:

Радуйся, явлением своим из недр земных хулителей воплощения и Божества Христова посрамивый.

Радуйся, яко Пострадавый на тебе плотию прия всяку власть на небеси и на земли, да всех и вся к Богу Отцу приведет:

Радуйся, яко Умерый на тебе яко человек, силою Божества Своего сокруши заклепы ада, и изведе оттуда души праведных.

Радуйся, Кресте, яко разбойник благоразумный, Христу сраспявыйся, Того исповедавый, тобою аки лествицею на небеса взыде:

Радуйся, яко и всех, отсечением страстей Христу сраспинающихся, возводиши в Царствие Небесное.

Радуйся, Честный Кресте, всерадостное знамение нашего искупления.

Господи, при Моисее иногда пророце точию образ Креста Твоего являем, побеждаше враги Твоя, ныне же самый Крест Твой имуще, помощи просим; укрепи Церковь Твою и даруй ей победы на враги: да расточатся вси врази Твои, не вопиющии Ти: Аллилуиа.

Икос 5

Честнаго Креста, Христе, действо прообразив Моисей, победи противнаго Амалика в пустыне Синайстей: егда бо простираше руце, креста образ творя, укрепляхуся людие: ныне же все вещей сбытие в нас исполнися, днесь Крест воздвизается, и демони бегают, днесь тварь вся от тли свободися, яко вся Креста ради возсияша нам дарования. Темже, радующеся, вопием:

Радуйся, Кресте, оружие Христово страшное, егоже демони трепещут:

Радуйся, яко силою на тебе распятаго Христа бесовстии полчища далече прогоняются.

Радуйся, яко силою действующия в тебе Божественныя благодати победы на супротивныя

христолюбивым людям даруются:

Радуйся, яко от тебе яко высокорослейнаго и многоплодовитаго древа Христова на тебе страдания плоды жизни и спасения нам произрастают.

Радуйся, Честный Кресте, всерадостное знамение нашего искупления.

Кондак 6

Проповедником силы и Божества Христова явися иногда животворящее древо Крестное, егда прикосновением своим воскреси мертваго, и к жизни возведе его, еже видевше, мнози от иудей и язык, познаша велию благочестия тайну: яко спасения ради человеческаго, Бог во плоти явися и страсть крестную претерпе; да спасет вопиющия Ему: Аллилуиа.

Икос 6

Якоже древо райское превелие, возвысися на Голгофе Честный Крест Христов, от онудуже во всю вселенную распростре мысленныя ветви благодати и сцм распеншагося на нем: под егоже сению обретают прохладу палимии зноем страстей, и хотящим благочестно жити о Христе Иисусе. Тежме и мы благодати Того причастницы, весело взываем:

Радуйся, святый Кресте, древом жизни, Адама ради в Едеме насажденным, проображенный:

Радуйся, новым Адамом, руце на тебе распростершим, миру явленный.

Радуйся, яко под сень благодатнаго защищения твоего вси вернии прибегают:

Радуйся, яко милосердием даровавшаго нам тебе кающиися грешницы огня геенскаго избегают.

Радуйся, Кресте, утешение наше в скорбех и печалех:

Радуйся, живительная отрадо и помощь изнемогающих в борьбе с при логами страстей, мира и диавола.

Радуйся, Честный Кресте, всерадостное знамение нашего искупления.

Кондак 7

Хотя явити роду человеческому благости и милосердия Своего неизследимую пучину, Крест Твой, Господи, дал еси нам тверда блюстителя и прогоните ля демонов. Темже вси мы, иже в Тя верующим, прославляем величие страсти Твоея, благодарно поюще Тебе: Аллилуиа.

Икос 7

Дивны дела явил еси, Господи, Крестом Твоим Честным: распеншуся бо Ти на том плотию, вся тварь изменися: солнце лучи своя сокры, основания земли восколебахуся, ад сокрушися державою власти Твоея, и изведе юзники, яже от века содержал есть. Сего ради увязаем той сими песненными цветы:

Радуйся, Кресте, яко пострадавшему на Тебе вся тварь сострадаше, яко Творцу своему и Владыце:

Радуйся, яко силу Того и Божество свидетельствоваху солнце помрачением и земля колебанием.

Радуйся, яко Умерый на тебе не удержан бысть в мертвых, но разрушив державу смерти, в третий день воскресе:

Радуйся, яко воскресшу Тому проповедь Евангельская, от лика Апостольскаго наченшаяся, во вся концы земли изыде.

Радуйся, Кресте, яко тобою кумирослужение и

многобожие языческое упразднися:

Радуйся, яко тебе ради правая вера во Единаго Бога в Тройце славимаго по всей земли утвердися.

Радуйся, Честный Кресте, всерадостное знамение нашего искупления.

Кондак 8

Странно Бога вочеловечшася и на Кресте распята бывша мысленно видяще, устранимся суетнаго мира, ум на небеса преложше. Сего ради Бог на землю сниде и на Крест взыде, да тем, аки лествицею, на небеса возведет вопиющия Ему: Аллилуиа.

Икос 8

Днесь Адам со Евою веселится, предлежащий видяще Крест, имже поражен бысть супостат, иже древле в рай, вкушением запрещеннаго плода, тех прельстивый и пленники себе сотворивый. Темже и мы срадующеся праотцем нашим о избавлении от пленения нашего душевнаго благоговейно воспеваем:

Радуйся, Кресте, яко на тебе Пастырь добрый душу Свою положи за овцы Своя и даже до ада сниде, ища заблудших:

Радуйся, яко Той не презре дело руку Своею, Адама со Евою, но со инеми праведники исхити я из ада, яко из челюстей зверя крепкаго, и в рай всели их.

Радуйся, яко на тебе пригвожденному Христу пламенное оружие плещи даде, и херувим, Едем хранящий, отступи от древа жизни:

Радуйся, яко мы ныне крещением возрожденнии во Христе новые людие, невозбранно причащаемся райския пищи.

Радуйся, Кресте, жезле силы Христовы, от Сиона посланный, имже мы пасемся на пажитях Евангельских учений:

Радуйся, яко тобою невредими сохраняемся от волков душегубных, яко Львове рыкающих и ищущих кого поглотити.

Радуйся, Честный Кресте, всерадостное знамение нашего искупления.

Кондак 9

Всяких бед и козней вражиих избави ны, Кресте треблаженный, яко приемый благодать и силу от пригвожденнаго на тебе Христа, Емуже яко Богу и Избавителю нашему благодарственно и хвалебно поем: Аллилуиа.

Икос 9

Витийство всякое земнородных не довлеет к прославлению Креста Твоего, Господи, на немже спасение наше соделал еси, темже недоумевающе восхвалити той по достоянию, взываем сице:

Радуйся, Кресте, яко вознесенный на тебе Спас мира мнози люди в познание Свое призва и до ныне призывает:

Радуйся, яко возсиявый на тебе, аки на свещнице, свет истинный вся концы земли светом боговедения озаряет.

Радуйся, яко ныне восток и запад Пострадавшаго на тебе прославляют:

Радуйся, яко и тя, яко подножие Христово, вси вернии возносяще прославляют.

Радуйся, яко от тебе, яко от неизсякаемаго источника, христоименитии людие, обилие благ вечных почерпают.

Радуйся, Честный Кресте, всерадостное знамение нашего искупления.

Кондак 10

Спастися хотящим нам и под сень защищения твоего прибегающим, буди помощник, пресвятый Кресте, сохраняя ны от всех зол, силою на тебе распятаго Христа, Емуже яко Богу и Избавителю нашему благодарственно и хвалебно поем: Аллилуиа.

Икос 10

Стена еси, ограждающая нас от бед и напастей, Кресте всечестный, и столп крепкий противу лица вражия, к немуже невидимии борите ли приступи™ не смеют, боящеся взирати на силу Твою. Сего ради с верою ограждаемся святым твоим знамением и весело воспеваем:

Радуйся, пречестный Кресте Христов, от нападения духов злобы нас защищаяй:

Радуйся, от различных стрел их невредимы ны сохраняяй.

Радуйся, яко от знамения твоего, с верою благочестно творимаго, вся силы ада, яко дым от

ветра исчезают:

Радуйся, яко тобою вся крепость их, яко воск от лица огня, истаевает.

Радуйся, яко святии мученицы, знамением твоим ограждашеся, и имя Христово призваше, всякий вид мучений мужественно претерпеша:

Радуйся, яко преподобнии отцы помощию силы Божества, знамению твоему присущия, бесовская страхования и страстей возстания победита.

Радуйся, Честный Кресте, всерадостное знамение нашего искупления.

Кондак И

Пение всеумиленное приносим Ти, всечестный Кресте и смиренно молимся распятому на тебе Христу Богу нашему, иже дарова нам тебе во отраду и утешение в скорбех: да страстию Своею избавит нас от страстей душевредных, и научит благоверно воспевати Ему: Аллилуиа.

Икос 11

Светом благодати Божией, таинственне ти присущия, просвети наша душевная чувствия, Кресте пресвятый, да тою озаряеми и наставляеми, не поткнемся о камень соблазна, но да возможем путем заповедей Божиих правошествовати во всей жизни нашей, воспевающе ти сице:

Радуйся, непрестающих чудес Христовых вестниче, и милосердия Его к роду человеческому проповедниче:

Радуйся, Кресте, рода человеча обновление и новаго завета Христова печать и утверждение.

Радуйся, торжество веры христианския и благонадежный якорю упования нашего:

Радуйся, святых храмов Божиих украшение и домов благочестивых ограждение.

Радуйся, полей и вертоградов благословение: Радуйся, всех стихий освящение. Радуйся, Честный Кресте, всерадостное знамение нашего искупления.

Кондак 12

Благодать Твою всемощную подаждь нам, Господи, да последуем Тебе, Владыце нашему, вземше крест наш, не гвоздьми пригвождающеся тому, но трудами, воздержанием и смирением: да тако причастницы будем страданий Твоих, от нихже истекают потоцы жизни вечныя, напаяющия вся правоверныя, благочестно поющия Ти: Аллилуиа.

Икос 12

Поюще величие твое, всечестный Кресте, восхваляем тя вси, яко победоносный скипетр Царя Небеснаго, нашего же спасения всерадостное знамение: темже и вопием:

Радуйся, Кресте, православных христиан державо и несокрушимое их ограждение:

Радуйся, святителей украшение и всех подвижников веры и благочестия сила и подкрепление.

Радуйся, Кресте, от колыбели и до гроба на всех путех жизни нас ограждаяй и по смерти на воздушных мытарствах от духов злобы нас защищаяй:

Радуйся, яко под знамением твоим почивающии, умершии в вере и благочестии, в последний день воскреснут в жизнь вечную.

Радуйся, Кресте, явлением своим на небеси предварити имый славное второе пришествие Христово:

Радуйся, яко распеншии Христа и вси невернии узрят тя тогда и горце возрыдают, любящии же Господа, зряща тя, вельми возрадуются.

Радуйся, Честный Кресте, всерадостное знамение нашего искупления.

Кондак 13

О, Пречестный и Животворящий Кресте Господень, всех христиан утешение. Тя ныне предлежаща видяще, возводимся мыслию к распятому на тебе Христу, Емуже и молимся смиренно: да тебе ради помилует нас грешных, и сподобит в селениих райских вечно воспевати Ему: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА ЧЕСТНОМУ И ЖИВОТВОРЯЩЕМУ КРЕСТУ

Кресте Честный, хранитель души и телу буди ми: образом своим бесы низлагая, враги отгоняя, страсти упражняя, и благоговение даруя ми, и жизнь и силу содействием Святаго Духа и честными Пречистия Богородицы мольбами. Аминь.

Акафист о упокоении усопших

Кондак 1

Непостижимым промыслом ко благу вечному мир уготовляяй, человеком времена и образ кончины определивый, остави, Господи, от века умершим вся согрешения их, приими я во обители света и радования, объятия Отчи отверсти им потщися и услыши ны, память их совершающия и поющия: Господи, Любы Неизреченная, помяни усопшия рабы Твоя.

Икос 1

Адама падшаго и весь род человеческий от вечныя погибели спасаяй, послал еси, Блаже, в мир Сына Твоего, Крестом бо и воскресением Его возсия и нам живот вечнующий. На безмерное Твое милосердие уповающе, чаем нетленнаго Царствия Славы Твоея, усопшим даровати того просим и молимтися:

Возвесели, Господи, души, житейскими бури истомленные да скорби и воздыхания земныя

забвению предадят.

Услыши я, Господи, на лоне Твоем, яко же мать чада своя, и реки им: прощаются вам греси ваша.

Приими я, Господи, в блаженное и тихое пристанище Твое да возрадуются о божественней славе Твоей.

Господи, Любы Неизреченная, помяни усопшия рабы Твоя.

Кондак 2

Озарением Всевышняго просвещаем, преподобный Макарий глас от черепа языческа услыша: «Егда молитеся о страждущих во аде, отрада бывает язычником». О, дивныя силы молитв христианских, имиже преисподняя озаряется! Неверныя купно и верныя утешение приемлют, егда о всем мире вопием: Аллилуиа.

Икос 2

Рече некогда Исаак Сириянин: «Сердце милующее о людех и скотех и о твари всей молитвы слезныя ежечасно приносит, дабы сохранилися и очистилися». Такожде и мы вси дерзновенно всем от века умершым у Господа помощи просяще, взываем:

Ниспосли нам, Господи, дар молитвы пламенеющей о умерших:

Помяни, Господи, вся заповедавшыя нам, недостойным, молитися о них, и изжени забвенныя ими грехи.

Помяни, Господи, вся без молитвы погребенныя, приими, Господи, в селения Твоя, вся от скорби или радости смертию напрасной скончавшыяся.

Господи, Любы Неизреченная, помяни усопшыя рабы Твоя.

Кондак 3

Повинны есмы в бедствии мира, в страдании безсловесныя твари, в болезнех и муках младенцев непорочных, грехопадением бо людей блаженство и лепота всея твари разрушься. О величайшаго от Страдальцев невинных, Христе Боже наш! Ты Един еси отпустити всем можеши. Отпусти же всем и вся, миру первозданное благоденствие подаждь, мертвии и живии да обращут, взывая: Аллилуиа.

Свете тихий, Искупителю всея вселенныя, любовию мир весь объемляй: се слышится со креста вопль Твой о вразех Твоих: «Отче, отпусти им!» Именем всепрощения Твоего молитися Отцу Небесному об упокоении вечнем Твоих и наших враг дерзаем:

Прости, Господи, кровь неповинную пролившыя, житейский путь наш скорбьми усеявшыя, благоденствие свое слезами ближних своих устрояющия.

Не осуди, Господи, гонящыя ны клеветою и злобою, милостию воздаждь, ихже обидехом или оскорбихом по неведению, и да будет свята молитва наша о них таинством примирения.

Господи, Любы Неизреченная, помяни усопшия рабы Твоя!

Кондак ί

Спаси, Господи, в тяжких мучениях скончавшияся, убиенныя, живыми погребенныя, землею засыпанныя, волнами и огнем поглощенныя, зверьми растерзанныя, от глада, мраза, бури или падения с высоты умершыя и радость Твою вечную по даждь им за скорбь кончины. Да благословят страданий своих время, яко искупления день, воспевая: Аллилуиа.

Икос 4

Всем, иже поемлеми суть могилой во светлой юности, иже на земли терновый венец страданий прияша, иже радости земныя не узреша, щедротами Твоея безконечныя любве воздаждь, Господи.

Под тяжким бременем трудов умершим воздаяние по даждь.

Приими, Господи, в чертози рая отроцы и девы и сподоби я ликовствования на вечери Сына Твоего.

Утиши, Господи, скорбь родителей о чадех умерших.

Упокой, Господи, вся рода и семени не имущия, о нихже несть кому молитву вознести Тебе, Создателю, да исчезнут греси их от блистания всепрощения Твоего.

Господи, Любы Неизреченная, помяни усопшия рабы Твоя.

Яко последнее ко вразумлению и покаянию знамение смерть даровал еси, Господи. При грозном блистании ея суета земная обнажается, страсти плотския и страдания утихают, непокоривый разум смиряется. Правда вечная отверзается, отягченныя же грехми и безбожницы на смертнем одре бытие Твое вечное исповедуют и к милосердию Твоему взывают: Аллилуиа.

Икос 5

Отче утешения всяческаго, солнцем озаряеши, плодами услаждавши, лепотою мира друзи и врази Твоя веселиши.

Веруем бо, яко и за гробом милосердие Твое, даже всеми отверженныя грешницы милующее, не истощаевается.

Скорбим об ожесточенных и беззаконных хулите лех Святыни Твоея.

Буди, Господи, над ними спасающая благая воля Твоя.

Остави, Господи, без покаяния скончавшимся, спаси в омрачении ума сами себе погубившия, да угаснет пламень греховности их в море благодати Твоея.

Господи, любы Неизреченная, помяни усопшыя рабы Твоя.

Кондак 6

Страшен есть мрак души, от Бога удаленной, совести терзания, скрежет зубный, огнь неугасимый и червь неумирающий. Трепещу таковыя участи и, якоже о самем себе, молюся о во аде страждущих. Да снидет на ня росою прохлаждения наша песнь: Аллилуиа.

Икос 6

Возсия свет Твой, Христе Боже наш, на седящыя во тьме и сени смертней и во аде сущыя, Тебе взывати не могущыя.

В преисподняя земли снисшед, изведи, Господи, во отраду грехми с Тобою разлученныя, но не отрекшыяся от Тебе чада Твоя, страждут бо л юте, помилуй я:

Согрешиша бо на небо и пред Тобою, безмерно тяжки грехи их, милость же Твоя безмерна есть.

Посети горькую нищету душ от Тебе отдаленных, помилуй, Господи, истину по неведению гнавшыя, буди им любовь Твоя не огнем палящим, но райскою прохладою.

Господи, Любы Неизреченная, помяни усопшыя рабы Твоя.

Кондак 7

Помощь подати десницею Своею тщашеся усопшым рабом Своим, явися им, Господи, в видениих таинственных, ясновидно, на молитву их вдохновляя, да поминая отшедшыя, благая дела и подвизи за ня творят, взывая: Аллилуиа.

Икос 7

Церковь Христова вселенская непрестанно ежечасно молитвы за почившыя по всей земли возносит, грехи бо мира Пречистою Кровию Божественнаго венца смываются, от смерти к животу и от земли к небеси души усопшых силою молитв за ня пред олтари Божии.

Буди, Господи, ходатайство Церкви умершим лествицею к небеси:

Помилуй я, Господи, предстательством Пресвятыя Богородицы и всех святых.

Остави им согрешения, верных Твоих ради, день и ночь к Тебе вопиющих.

Незлобивых ради младенцев помилуй, Господи, родителей их, и матерей слезами искупи согрешения чад их.

За молитвы безвинных страдалец, за кровь мученик пощади и помилуй грешницы.

Приими Господи, молитвы наша и милостыни, яко воспоминание добродетелей их.

Господи, Любы Неизреченная, помяни усопшыя рабы Твоя.

Кондак 8

Мир весь общая могила священная есть, на всяком бо месте прах отец и братий нашых. Единый неизменно возлюбивый ны, Христе Боже наш, прости вся, еже от начала и до ныне умершыя, да воспоют любовию безмерною: Аллилуиа.

Икос 8

Грядет быти день, яко пещь горящая, день велий и страшный Суда последняго, тайны человеческия открыются, книги совестныя разгнутся… «Примиритеся с Богом! м — вопиет апостол Павел: «Примиритеся прежде того страшнаго дне», — Помози нам, Господи, слезами живых недостающее умерших восполнити.

Да будет им, Господи, звук трубы ангельской спасения благовестием и в час суда Твоего радостнаго помилования их сподоби.

Увенчай, Господи, славою за тя пострадавшыя и покрый благостию Твоею прегрешения немощных.

Господи, вся по имени ведый, помяни во иночестем чине спасавшыяся, помяни благословенныя пастыри со чада их.

Господи, Любы Неизреченная, помяни усопшыя рабы Твоя.

Кондак 9

Благословите скоротекущее время. Каждый бо час, мгновение каждое к вечности приближает. Новая скорбь, седина новая суть вестницы мира грядущаго, свидетелие тленности земныя, яко вся мимотечет возвещают, яко Царство вечное приближися, идеже несть ни слез, ни воздыхания, но отрадная пения: Аллилуиа.

Икос 9

Яко древо по времени листвий своих лишается, тако и дние нашы по коликих летех оскудевают. Увядает и юности празднество, светильник радования угасает, близится старости отчуждение. Друзи и сродницы умирают. Где вы юныя ликующыя? Безмолвны гробы их, но душы их в деснице Твоей. Мыслим взоры их из мира невещественнаго.

Господи, Ты еси солнце пресветлое, озари и согрей усопших селения.

Да прейдет навеки горькаго разлучения время.

Сподоби ны радостнаго свидения на небесех.

Сотвори, Господи, да вси едино будем с Тобою.

Возврати, Господи, отшедшим детства чистоту и юности благодушие и праздником Пасхи да будет им живот вечный.

Господи, Любы Неизреченная, помяни усопшыя рабы Твоя.

Проливая тихия слезы на могилах сродников наших, молимся с надеждою и с упованием взываем: Скажи нам, Господи, яко оставил еси грехи их! Даждь о сем откровение таинственное духу нашему, да воспеваем: Аллилуиа.

Икос 10

Весь путь прешедшыя жизни нашея вижу озирался, колико множество людей, от перваго дне и до ныне отшедшия, и мнози их благая ми содеявшыя. Любовию своею должная сим воздавая, вопию Ти:

Сподоби, Господи, славы небесная родители моя и ближняя моя, над ложем моим младенческим бодрствовавшыя, возрастившыя и воспитавшыя мя.

Прослави, Господи, пред Ангелы святыми, всех благовествовавшых ми слово спасения, добру и правде, святым примером жизни своея учившыя мя.

Услади, Господи, тех, иже во дни скорби моея, манною сокровенною послужыша ми.

Вся добродетели и благодетели вознагради и спаси.

Господи, Любы Неизреченная, помяни усопшыя рабы Твоя.

Кондак 11

Где ты, смерте жало, где же и мрак и страх твой прежде бывающий? Отныне ты желанная, неразлучно с Богом сочетавши. Покою великий, субботства таинственнаго. Желание имам умрети и со Христом быти, взывает Апостол. Темже и мы, взирая на смерть, яко на стезю к вечней жизни, воззовем: Аллилуиа.

Икос 11

Воскреснут мертвии и востанут сущии во гробех и возвеселятся живущии на земли, яко востанут телеса духовныя, светло прославленныя, нетленныя. Кости сухия, слышыте слово Господне: «Се Аз введу в вас дух живота и дам на вас жилы и возведу на вас плоть и простру по вам кожу». Возстаньте из древле прошедшаго времене, искупленнии кровию Сына Божия, оживлени смертию Его, возсия бо на вы свет воскресения.

Отверзи им, Господи, ныне всю бездну совершенств Твоих.

Ты сиял еси им светом солнца и луны, да узрят они и славу лучезарных ликов ангельских.

Ты услаждал еси я великолепием востока и запада светил небесных, да узрят же они и свет невечерний Божества Твоего.

Господи, Любы Неизреченная, помяни усопшия рабы Твоя.

Кондак 12

Плоть и кровь Царствия Божия не наследят, доколе во плоти живем, отлученнии от Христа. Аще же и умрем, но оживем для вечности. Подобает бо тленному телу нашему в нетление облекшись и мертвенному сему безсмертием просияти, дабы во свете невечерняго дне воспети: Аллилуиа.

Икос 12

Чаем сретения со Господем, чаем ясной зари воскресения, чаем пробуждения из гробов сродников наших и знаемых и оживления в благоговейнейшей лепоте жизни умершых. И грядущее преображение всея твари торжествуем и Возсоздателю нашему вопием:

Господи, к торжеству радости и доброте мир создавый, нас к святости из глубины греховныя возставивый, даждь умершым царствовати посреде бытия новаго, да возсияют яко светила на небеси в день славы их.

Да будет им Агнец Божественный светом невечерним.

Даждь, Господи и нам с ними Пасху нетления праздновати.

Соедини умершыя и живыя в нескончаемей радости.

Господи, Любы Неизреченная, помяни усопшыя рабы Твоя.

Кондак 13

О, Премилосердный Отче Безначальный, всем хотяй спастися, Сына к погибшим ниспославый и Духа Животворящаго изливаяй! Помилуй, прости и спаси родныя и близкия нам усопшыя и всех от века скончавшихся и предстательством их, посети нас, да вместе с ними вопием Тебе, Спасителю Богу, победную песнь: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА О УСОПШИХ

Боже духов и всякия плоти, смерть поправый и диавола упразднивый, и живот миру Твоему даровавый! Сам, Господи, упокой душы и усопших раб Твоих: святейших патриархов, преосвященных митрополитов, архиепископов и епископов, во священническом церковном и монашеском чине Тебе послуживших; создателей святаго храма сего, православных праотец, отец, братий и сестер, зде и повсюду лежащих; вождей и воинов за веру и отечество живот свой положивших, верных убиенных в междуусобной брани, утонувших, сгоревших, на мразе замерзших, растерзанных зверьми, без покаяния внезапно скончавшихся и не успевших примиритися с Церковью и со своими враги; в изступлении ума самоубиенных, тех, о коих заповедали и просили ны молитися, о коих несть кому молитися и верных, погребения христианскаго лишенных (имя рек) в месте светле, в месте злачне, в месте покойне, отнюдуже отбеже болезнь, печаль и воздыхание. Всякое согрешение, содеянное ими словом или делом или помышлением, яко благий Человеколюбец Бог прости, яко несть человек, иже жив будет и не согрешит. Ты бо еси един кроме греха, правда Твоя — правда во веки, и слово Твое — истина.

Яко Ты еси воскресение, и живот и покой усопшых раб Твоих (имя рек) Христе Боже наш, и Тебе славу возсылаем со безначальным Твоим Отцем, и Пресвятым, и Благим, и Животворящим Твоим Духом, ныне и присно и во веки веков. Аминь.

Часть IV.

Акафист преподобному Сергию игумену Радонежскому, Чудотворцу

Кондак 1

Возбранный от Царя сил Господа Иисуса, данный России воевода и чудотворче предивный, преподобный отче Сергие! Прославляюще мы прославльшаго тя славы Господа, благодарственное пение воспеваем ти: ибо молитвами твоими от нашествия иноплеменник и скорбных обстояний нас присно избавлявши, яко имея дерзновение ко Господу, от всяких нас бед свободи, да зовем ти: Радуйся, Сергие, скорый помощниче и преславный чудотворче.

Икос 1

Ангелов Творец, предуведевый, по самовластному чистого сердца твоего изволению, всеусердствующее Его воли исполнение, еще во чреве материи трикратным возглашением, показа тя миру истиннаго служителя быти Святыя Троицы, и научи всех вопити ти сице:

Радуйся, прежде век, яко имаши верный раб Христов быти, предусмотренный:

Радуйся, во оно же время во блаженное и небесное жилище предуставленный.

Радуйся, от чрева материя на службу Небеснаго Царя, яко воин, хотящий верен Ему быти, призванный:

Радуйся, яко благодатию Божиею оправданный.

Радуйся, не точию России, но и всей вселенней прославленный:

Радуйся, трикратным твоим во чреве возглашением родителей и всех удививый.

Радуйся, по рождении своем постное иноческое житие показавый:

Радуйся, от сосца материя воздержание чудное явивый.

Радуйся, яко в среду и пяток млека никакоже вку сивый:

Радуйся, родителей благих добрый и избранный плод.

Радуйся, радости скорбящим, и милости с верою у тебя просящим подателю:

Радуйся, печалей злых во всяких приключениях отгонителю.

Радуйся, Сергие, скорый помощниче и преславный чудотворче.

Видяще вся Россия и иныя страны, данною тебе, преподобие отче Сергие, благодатию Божиею, с верою к святым твоим мощам приходящим, и скорое вспоможение, и присное преславное чудес творение, удивляются. И мы вси веселящеся, яко имеем таковаго милостиваго помощника, Прославльшаго тя прославляюще, и тя, благаго раба и вернаго слугу Господня восхваляюще, вопием ему: Аллилуиа.

Икос 2

Разум, еще сущу ти во чреве материи, Святую Троицу прославити Иисус Христос даровавый, и веру крепкую, надежду несомненную, любовь истинную к Нему имети утвердивый, сподоби тя во имя Святыя Троицы преславный храм и обитель чудную устроити, и в ону множество инок собрата. Сего ради вернии научишася воспевати ти тако:

Радуйся, честное Пресвятыя Троицы носило и

похваление:

Радуйся, добре стадо, тобою собранное, во спасение наставляяй.

Радуйся, честный образе агнцем и пастырем:

Радуйся, правило веры и образе кротости духов ныя.

Радуйся, святыням чистое и непорочное жилище:

Радуйся, еще при жизни сподобивыйся видети Пресвятую Богородицу со двема Апостолами.

Радуйся, удостоивыйся во время совершения литургии сослужения ангельскаго:

Радуйся, во святую литургию, в благодати Божией, весь аки во огни стоящий.

Радуйся, оным божественным огнем, в потирь вшедшим, причастивыйся.

Радуйся, Сергие, скорый помощниче и преславный чудотворче.

Кондак 3

Силою, данною ти свыше, будущая яко настоящая созерцая, возвещал еси и великому князю Димитрию о победе многочисленных прегордых агарян, хотящих Россию огнем и мечем опустошити, прорекл еси, и от своего иноческаго лика двух монахов на противных в помощь дал еси, и молитвою твоею святою к Богу Сыну вопия, на агаряны победу сотворил еси. За еже тя прославляюще^ о таковой же твоей на сопротивных стране нашей помощи просяще, Богу вопием: Аллилуиа.

Икос 3

Имуще помышление родителие твои и людие о трикратном твоем во чреве матернем в церкви глашении и удивльшеся, разумеша нечто преславное и чудное быти; и посих уведевши такое радостное рождение, радовахуся глаголюще:

Радуйся, отроча благонадежное и добродушевное:

Радуйся, детище, всякия благодати Божия исполненное.

Радуйся, пречудное во младенчестве постничество нам являяй:

Радуйся, оным многих приводяй во удивление и увеселяяй.

Радуйся, вся плотския похоти Бога ради умертвивый:

Радуйся, многия люди от грехов наго пути обративый.

Радуйся, многообразныя козни лукаваго победивый:

Радуйся, яко тобою сладостей духовных исполняемся.

Радуйся, Сергие, скорый помощниче и преславный чудотворче.

Кондак 4

Бури жития мира сего, присно внутренними и внешними злостраданьми волнующагося, преподобие отче Сергие, избавився, пришел еси во пристанище немятежное небесное, на места злачна и прохладна, идеже потоцы сладости неисповедимыя, пища славы Божия нетленная, пения и гласы празднующих; тамо почивавши и веселишися, со всеми ангельскими силами поя Богу: Аллилуиа.

Икос 4

Слышаша, преподобие отче Сергие, ближнии и дальнии ангелоподобное твое житие, и благодати струю выну текущую, яко молитвою твоею прокаженные очищаются, слепии прозирают, хромии ходят и разнообразных недуг с верою притекающии здравие улучают, сих избавльшеся, вопияху к тебе таковая:

Радуйся, мироварнице, на вся недуги врачевания подавающая:

Радуйся, безмездно, паче естества, врачу скоромилостивый.

Радуйся, мертвеца преславною твоей молитвою ожививый:

Радуйся, оскудение монастырское в пищи исполнивый.

Радуйся, в су се месте поток водный у Бога испросивый:

Радуйся, яко таяжде вода молитвою твоею чудодействует.

Радуйся, чудес пучино, Богом излиянная:

Радуйся, желаемых благ пришедшим к тебе подателю.

Радуйся, Сергие, скорый помощниче и преславный чудотворче.

Кондак 5

Боготечная пресветлая звезда явился еси, преюдобне отче Сергие, небо церковное украшаяй и всех блудящих по морю страстнаго жития сего, данною тебе от Солнца правды Христа Иисуса, истиннаго Бога, благодатию озаряяй, мрак печалей и мглу всяких недуг и скорбей прогоняяй, наставляеши всех, к тебе с верою притекающих, на путь спасения, к вечному небесному отечеству ведущий, поющих Богу: Аллилуиа.

Икос 5

Видев преподобный Сергий, яко в мире сем всяческая суета и тлению причастна, потщася вседушно превечному Богу благоугодити, и воистину не вотще потрудитися: премени бо тленная на нетленная, наипаче же предстояния сподобися у страшнаго престола Владычня в славе вечней. Темже вопием ему:

Радуйся, якоже идеже Христос в телеси, таможде и ты пребывавши:

Радуйся, тамо яко в зерцале, в Бозе вся Ему любезная созерцавши.

Радуйся, яко созерцая в Нем молящихся ти о помощи, молитвою твоею им полезное ходатайствуеши:

Радуйся, скорый помощниче призывающим тя

во бранех православным.

Радуйся, молитвою твоею стране нашей победы на противных подаваяй:

Радуйся, скорбящим скоропредстательный утешителю.

Радуйся, немощей телесных и душевных немздоприемный исцелителю:

Радуйся, многая чудеса благодатию Духа Святаго содеваяй.

Радуйся, хромым хождение и слепым прозрение подаваяй:

Радуйся, гроздь винный, питающий нас и веселящий.

Радуйся, розга Христа лозы истинныя, мног плод в пособие православным творящая:

Радуйся, благий рабе и верный и добрый делателю винограда Христова.

Радуйся, Сергие, скорый помощниче и преславный чудотворче.

Кондак 6

Проповедует держава Российская, богомудре Сергие, труды твоя и болезни, бдение же и сухоядение, ради душевнаго твоего спасения подъятыя, его же ради прослави тя Господь, славою своею Божественною. Темже, яко рай насажденный в Церкви явился еси, имущ древо жизни Самаго Господа, от Негоже вкусивши вся скоро гибнущая в мире сем презирают и радостно в прекрасный виноград вышний входят, идеже ты, предстоя Ему вопиеши: Аллилуиа.

Икос 6

Возсия державе православной Российстей просвещение совершенных твоих добродетелей, преподобие отче Сергие, о нихже благодаряще Отца Небеснаго, давшаго тебе толикую благодать величия Своего, к тебе яко теплому о нас молитвеннику, радостно воспеваем тако:

Радуйся, ангельское житие нам являяй: Радуйся, страсти греховныя уставляяй. Радуйся, образе истиннаго смирения: Радуйся, зерцало совершеннаго терпения. Радуйся, наставниче великий спасению: Радуйся, приводяй грешных ко исправлению. Радуйся, известный исполнителю заповедей Христовых:

Радуйся, душ немощных исцеление.

Радуйся, милостыню творити научаяй: Радуйся, ризы и брашна немощным подавати повелеваяй.

Радуйся, пустынниче, мирскую честь и богатство возненавидевый:

• Радуйся, постниче, от юности Богу послуживый.

Радуйся, Сергие, скорый помощниче и предав ный чудотворче.

Кондак 7

Хотя избран дом Духу Святому себе сотвориги, потщался еси тесным и прискорбным путем, ведущим в жизнь вечную, взем на рамо свое фест Христов, шествовати, еже благодатию Бо — (сиею от юности твоея непорочно в творениях за — (оведей Господних совершив, достигл еси угото — (аннаго тебе в небесном всевеселом пребывании (оздаяния, и тамо благодарственно поеши Богу:! ллилуиа.

Икос 7

[Новую бла: одать показа всех Творец и Владыка тебе, богомудре Сергие: аще бо и умерл еси на земли плотию, но душею в вышнем селении всегда жив сый, многая и преславная чудеса в мире живущим людем действуеши, и теплым твоим ходатайством пособствуеши, вопиющим к тебе таковая:

Радуйся, девственниче душею и телом: Радуйся, иноком наставниче предивный. Радуйся, душ наших радование: Радуйся, быстрое нищим услышание. Радуйся, скорбящим приятное попечение: Радуйся, чистоты усердный хранителю. Радуйся, ненадежным надеяние: Радуйся, всея России увеселение. Радуйся, древо чудоточное рая Иисусова: Радуйся, крине райскаго прозябения. Радуйся, миро Христова благоухания: Радуйся, яко тобою приносится радование. Радуйся, Сергие, скорый помощниче и преславный чудотворче.

Кондак 8

Странное и преславное чудо является притекающим к тебе богомудре Сергие; ибо данною тебе с верою просящим Божию благодатию, немедленно от всяких многообразных телесных и душевных скорбей исцелявши, от бед избавлявши, от напастей охранявши, и всем всяко благополезное прошение исполнявши, и вопивши Богу: Аллилуиа.

Икос 8

Весь еси, преподобие отче Сергие, в вышних, и нижних не оставлявши: присно со Христом Царем вечным царствуеши, и нас грешных и недостойных пред Ним воспоминавши, моляся о спасении нашем. Темже от усердия нашего вопием к тебе сице:

Радуйся, оставлыиий имение и возлюбивый нищету Христову:

Радуйся, достигший к неистощимому богатству.

Радуйся, Духу Святому подклонившийся со всяким смирением.

Радуйся, воине Христов непобедимый явлыиийся:

Радуйся, крилома богомыслия сети вражия сокрушивый.

Радуйся, смирением возвышаемый, в вечныя

кровы возлетевый:

Радуйся, просвещенный внутрь благодатию.

Радуйся, истребивший страстей мглу душевредную:

Радуйся, в подвизех дневных и нощных течение совершивший.

Радуйся, в невечернем дни Царствия Божия присно почивающий:

Радуйся, тамо снедения пищи разумныя сподоблыиийся.

Радуйся, яко того блаженства от Бога вечно удостоивыйся.

Радуйся, Сергие, скорый помощниче и преславный чудотворче.

Кондак 9

Всякое естество ангельское удивися великому свыше тебе дарованию, яко на земли невещественное житие показал еси, и во плоти аки безплотен явился еси. Сего ради многих чудес творения от Господа прием, чистою и боголюбезною душею твоею Того благостию к небесным причтен еси силам, в небесех ныне поеши всесильному Богу: Аллилуиа.

Ветия многовещанныя недоумеют достойно славити тя, достойный всякия славы, славне преподобие отче Сергие: ибо паче естественная многая преславная чудодействия, аще жив сущ, показал еси; но и по смерти тоя благодатию Божиею творити не престаеши. Мы же, любовию понуждаеми, дерзаем пети тебе сице:

Радуйся, земный ангеле и небесный человече: Радуйся, во плоти живый духовно, на земли небесно.

Радуйся, в человечестве пребываяй ангельски, в мире премирно:

Радуйся, душевныма своима очима выну Господа созерцавый.

Радуйся, пред лицем Божиим, яко раб пред Господем, ходивый:

Радуйся, пред Оным, яко сын пред отцем, яко ученик пред учителем шествовавый.

Радуйся, яко воин пред Воеводою готов сый вся повеленная Им творити:

Радуйся, добрый стада своего иночествующих наставниче и правителю.

Радуйся, шествовавый от силы в силу, дондеже

явися тебе Бог богов в Сионе:

Радуйся, Единаго Господа возлюбивый, и к Нему очеса своя выну имевый.

Радуйся, во вся дни живота своего Его искавый и в Нем намерение полагавый:

Радуйся, ничесого на небеси и на земли, разве Христа Иисуса, видети желавый.

Радуйся, Сергие, скорый помощниче и преславный чудотворче.

Кондак 10

Спасти хотя душу свою, в юности возраста своего, отреклся еси воли своея, и во знамение отсечения ея, постригл еси власы главы своея, и был еси монах, покоривый себе воли Божией и начальником, от Него поставленным: ихже веления тако слушал еси, яко Самаго Господа, никогда же прекословя, но слову веления исполнением дела отвещавая: всяческая же приключения благодарно, яко верный раб, от Господа приимал еси, Емуже на небесех предстоя, ныне вопиеши: Аллилуиа.

Стена еси всем человеком, к заступлению твоему прибегающим, преподобие богомудре Сергие. Темже и нам к тебе приходящим, и милостиваго твоего во всяких нуждах заступления у Царя небеснаго просящим, буди стена крепкая и ограждение непреоборимое, от всяких нас бед и напастей застеняя и ограждая, за еже мы вопием тебе таковая:

Радуйся, воине Царя небеснаго, не обязывайся куплями житейскими, да Ему угоден будеши: Радуйся, не восхотевый двема господинома, Богу и миру, работати, но единому Богу точию.

Радуйся, от юности на тело свое, на мир сей и диавола вооруживыйся:

Радуйся, постом, поклоны, стоянием на молитве, бдением умертвивый плоть свою.

Радуйся, умертвивый оную прежде, нежели она жива страстем бяше:

Радуйся, мертву содеявый гортань противу приимания сластей:

Радуйся, мертв сотворивый язык противу глаголания скверных, клеветных и ложных:

Радуйся, мертвы устроивый ушы противу слышания душевредных.

Радуйся, мертве соделавый руце противу грабления и всяких зол творения:

Радуйся, мертво сотворивый чрево противу объядения и пиянства.

Радуйся, мертва соделавый трудами чресла своя противу нечистоты:

Радуйся, мертве сотворивый нозе противу течения в путь грешников, и на совет нечестивых.

Радуйся, Сергие, скорый помощниче и преславный чудотворче.

Кондак 11

Пение благодарственное благотворителю Христу Иисусу, тя, преподобие отче, прославляюще, вси православнии взывают, яко даровал ти многих чудес силу творения: слепыя просвещати, прокаженныя очищати, больныя врачевати, бесныя от демонскаго дручения свобождати, толико сильне, якоже ине у приведенным к тебе бывшим бесным, еще на пути демони от них отбегаху, и к тому невозвращахуся, боящеся в тебе силы Божия, юже выну в небесех прославляя, вопиеши Богу: Аллилуиа.

Светозарное светило в православней стране Российстей и во всей вселенней благодатию немерцающаго Солнца, Христа Иисуса, просвещающею возсиявшее, зрим тя, богомудре отче: с невещественными бо в вышних предстоя престолу Троицы Пресвятыя, радости превеликия исполнен еси, и Божественными лучами трисолнечнаго Света осияваем, облистаеши верных, вопиющих к тебе таковая:

Радуйся, возшедый на гору превысоку добродетелей Божественных:

Радуйся, яко от тоя удобь возшел еси на гору небесную.

Радуйся, яко от обители земныя во обитель небесную водворился еси:

Радуйся, яко восходя тамо душею, нам мощи твоя святыя оставил еси.

Радуйся, яко мощи твоя исцелевают всякия скорбы и болезни:

Радуйся, яко мощей твоих демони трепещут. Радуйся, яко твоя мощи кому ж до в приключившихся печалех бывают увеселение:

Радуйся, душею востекий в Сион горний, к

Царю Небесному.

Радуйся, яко тамо предстоя, о всех к Нему тепле ходатайствуеши:

Радуйся, яко благоутробие Его о всех чтущих память твою умилостивлявши.

Радуйся, стране нашей на противных победу молитвою твоею содевающий:

Радуйся, всем правоверным всякое прошение во их пользу исполняющий.

Радуйся, Сергие, скорый помощниче и преславный чудотворче.

Кондак 12

Благодать, данную ти от Бога, сведуще, тебе приснаго нашего милостиваго отца, прилежно просим: пролей ныне теплую твою молитву о нас грешных ко Господу, яко да презрев вся наша согрешения, дарует державе нашей победы на враги, яко царю Константину на Максентиа, яко Давиду на Голиафа; Церковь Свою святую от распрей и расколов непозыблему да сохранит, обилие всяких плодов земли да дарует и вся православныя христианы да спасет и помилует, чесого от Него твоими молитвами улучения ожидающе, вопиет Ему: Аллилуиа.

Поюще дивнаго во святых Своих Царя Небеснаго, прославльшаго тя вернаго Своего раба, преподобнаго отца Сергия, милостивое твое, скорое нам во всяких нуждах и печалех поможение прославляем: ибо в тебе, в Троице прославляемый, Бог наш преславным многим чудодействием дивно прославился, о чесом удивляющеся вопием к тебе сице:

Радуйся, великоелавный Российский наш заступниче, отче Сергие:

Радуйся, совершенный в добродетелех человече.

Радуйся, дивный подражателю совершенства Отца нашего Небеснаго:

Радуйся, преблагий и добрый наставниче иноков.

Радуйся, образе пустынножителей и устроителю общаго жития:

Радуйся, всех православных скорый помощниче и заступниче.

Радуйся, Царя Небеснаго и Бога известный

умилостивите лю:

Радуйся, многажды заступлением твоим, прошения предваряяй.

Радуйся, покрове, Богом зданный, имже покрываются мнози:

Радуйся, ленивых подвигну вый твоими Христоподражательными нравы.

Радуйся, доброзрачное света евангельскаго всесветлое сияние:

Радуйся, трисолнечнаго Святыя Троицы света выну просвещающее озарение.

Радуйся, Сергие, скорый помощниче и преславный чудотворче.

Кондак 13

О, чудотворче преславный и заступниче всем нам во всяких бедах и скорбех, скорый и пречудный, богомудре отче Сергие! Нынешнее наше приими приношение, и богоприятным твоим ходатайством, умоли Господа сил, силу свыше православным людям твоим на сопротивныя подати, и нам всем Того благодати ю очистившимся, от геенны избавитися, и грядущая в небесех благая улучити вопиющим Ему: Аллилуиа.

(Кондак 13 глаголи трижды. А по сем читается Икос 1 и Кондак 1). МОЛИТВА ПРЕПОДОБНОМУ ОТЦУ НАШЕМУ СЕРГИЮ ЧУДОТВОРЦУ

О, священная главо, преподобие и Богоносне отче наш Сергие, молитвою твоею, и верою и любовию, яже к Богу, и чистотою сердца, еще на земли во обитель Пресвятыя Троицы душу твою устроивый, и Ангельскаго общения и Пресвятыя Богородицы посещения сподобивыйся, и дар чудодейственный благодати приемый, по отшествии же твоем от земных наипаче к Богу приближивыйся, и небесныя силы приобщивыйся; но и от нас духом любве своея не отступивый, и честныя твоя мощи, яко сосуд благодати полный и преизливающийся, нам оставивый! Велие имея дерзновение ко Всемилостивому Владыце, моли спасти рабы Его, сущей в тебе благодати Его верующия и к тебе с любовию прибегающия. Испроси нам от великодаровитаго Бога нашего всякий дар, всем и коемуждо благопотребен, веры непорочны соблюдение, градов наших утверждение, мира умирение, от глада и пагубы избавление, от нашествия иноплеменных сохранение, скорбящим утешение, недугующим исцеление, падшим возставление, заблуждающим на путь истины и спасения возвращение, подвизающимся укрепление, благоделающим в делах благих преуспеяние и благословение, младенцам воспитание, юным наставление, неведущим вразумление, сиротам и вдовицам заступление, отходящим от сего временнаго жития к вечному благое уготовление и напутствие, отшедшим блаженное упокоение, и вся ны споспешествующими твоими молитвами сподоби в день страшнаго суда шуия части избавитися, десныя же страны общники быти, и блаженный оный глас Владыки Христа услышати: приидите, благословеннии Отца Моего, наследуйте уготованное вам царствие от сложения мира. Аминь.

Акафист Святому равноапостольному князю Владимиру

Кондак 1

Избраннаго светильника, тму идолослужения в державе Русской разгнавшаго и светом Божественныя веры ю просветившаго, восхваляем тя, святый равноапостольный княже Владимире: ты же, яко выну со дерзновением предстояй Царю царствующих, не престай моляся о достоянии твоем, и твоими молитвами сохраняй нас от всех бед и зол, да со умилением благодарственно зовем ти: Радуйся, Владимире, державы Русския просветителю.

Икос 1

Ангелом и человеком Творец, времена и лета во Своей власти положивый и судьбы царств и народов устрояяй, егда благоизволи призвати род Русский от тмы идолослужения ко свету истины и правды вечныя, постави тя, благоверный княже благовестителя и совершителя сея всеблагия воли

Своея. Темже, благодаряще Творца и Спаса нашего, славословим тя, яко великаго избранника Божия нашего ради спасения, с веселием зовуще: Радуйся, равноапостоле во просвещению народа Русскаго премудрым промыслом предизбранный:

Радуйся, от Первозваннаго Апостола на горах Киевских прореченный.

Радуйся, преславный сосуде Божественныя благодати, державе твоей дарованный:

Радуйся, пречудный кореню, из негоже на земли нашей произрасте велие древо правоверия.

Радуйся, яко тобою имя Господне во всех преде лех царствия твоего прославляется:

Радуйся, яко и твое преславное имя от всех родов Русских с любовию воспевается.

Радуйся, Владимире, державы Русския просветителю.

Кондак 2

Видя суету бездушных идолов и прелесть диавола, еюже уловляет темныя люди в сети беззакония, купно же слыша святых первомученик русских за Христа, глаголющих безбожным мучителем: бози ваши не есть бози, но древо, еже днесь пребывает, утро сгнило есть, един же есть Бог истинный, Иже сотвори небо и землю: тогда возгорелся еси сердцем, во еже взыскати и уведети Сего единаго истиннаго Бога, Емуже покланяется всяко колено небесных, земных и преисподних, немолчно воспевая: Аллилуиа.

Икос 2

Разум всевышний приосени тя, егда предсташа ти проповедницы разновернии, и потщался еси, да не уловлен будеши в сети лжеучения, но да обрящеши веру истинную и спасительную. Темже ублажаем тя:

Радуйся, премудрый властителю народа Русскаго:

Радуйся, разум богопросвещенный стяжавый.

Радуйся, яко ухищрения и суесловия лжеучителей посрамил еси:

Радуйся, яко глаголы жизни вечныя в словесех мудреца истиннаго мудре уразумел еси.

Радуйся, лучу Божественнаго света посреде тмы лжеверия:

Радуйся, стено нерушимая посреде бури страстей языческих.

Радуйся, Владимире, державы Русския просветителю.

Кондак 3

Силою свыше умудрен, послал еси мужи избранныя ко страны иныя, да видят и испытают, како инии народи служат Богу и како веру свою от дел своих показуют: тии же, вся добре испытаете, достигоша Царяграда, идеже видяше благолепное совершение Божественнаго священнодействия, мнеша себе не на земли, но на небеси стояти, и со умилением сердца воздаша хвалу Господеви, зовуще: Аллилуиа.

Икос 3

Имуще в сердцах своих твердое уверение, яко вера греко–восточная воистинну есть православная и яко священнодействия ея паче всех иных велелепна, посланнии тобою мужие, возвратившеся во отечествие свое исповедаша сия пред лицем твоим и пред старейшины твоими, рекоша же: никтоже, вкусив сладкаго, восхочет горькаго, тако и мы не можем паки остати зде и служити кумиром. Таковое извещение прием, возгорелся еси ревностию по вере истинней. Сего ради величаем тя:

Радуйся, гласу Божественныя благодати прилежно внимавый:

Радуйся, водительству Святаго Духа усердно последствовавый.

Радуйся, яко советники твоя умудрил еси:

Радуйся, яко вся люди твоя советы твоими ко истинней вере привлек еси.

Радуйся, яко со тщанием поискал еси добраго бисера Христа:

Радуйся, пчело трудолюбивая, мудре взыскавшая цветы, в них же сладкий мед истины и спасения.

Радуйся, Владимире, державы Русския просветителю.

Кондак 4

Бурею сумнений и недоумений не поколебался еси, повнегда уведети тебе веру истинную, православную, но абие восхотел еси прияти святое крещение со всею державою твоею, да купно с нею, яко отец со чады своими, достойно воспоеши Богу: Аллилуиа.

Икос 4

Слышавше боляре и старейшины яже о вере истинней, помянута праматерь твою, святую княгиню Ольгу, яже прият святое крещение в Цареграде, и рекоша: аще не бы блага бысть вера сия, не бы прияла ю сия мудрейшая в женах. Темже и мы, присно поминающе премудрую Ольгу, благодарственно зовем ти:

Радуйся, яко соблюл еси божественное семя, еже всея в сердце твое блаженная праматерь твоя:

Радуйся, яко святым заветам тоя последовал еси.

Радуйся, яко провидел еси в ней зарю спасения народа твоего:

Радуйся, солнце, возшедшее по заре той.

Радуйся, свете, старейшины твоя просветивый:

Радуйся, вся люди твоя ко Христу приведый.

Радуйся, Владимире, державы Русския просветителю.

Боготканую одежду святаго крещения восхотев получити, помыслил еси, откуду и камо имети имаши толик сонм пастырей и учителей, да просветят вся люди твоя с тобою, и како пояти себе жену, в вере святей испытанну, дому твоему благую строительницу, чадом твоим матерь во Христе, советницу же всем во благочестии, и о сем всем поревновав, дух твой приведе тя ко стране гречестей, идеже вернии от лет древних благочестно воспевают Богу: Аллилуиа.

Икос 5

Видевше царие гречестии всю страну во тме идолослужения коснящу, небрегоша тя, яко кумиром служаща, обаче побеждени бывше от тебе, и уведевше крепкое произволение твое прияти святое крещение и вся люди твоя ко Христу привести, исполнишася радости и вдаша ти сестру свою Анну на брак, пастыри же и учители народу твоему. Темже и мы, присно радующеся святому сему союзу твоему, воспеваем тя:

Радуйся, яко посетил есть тя восток свыше:

Радуйся, яко звезда всевышняго приведе тя к востоку, идеже Премудрость созда себе дом и утверди столпов седмь, седмь соборов вселенских, иже утвердиша веру Христову по вселенней.

Радуйся, яко сия есть вера апостольская, сия вера вселенную всию утверди:

Радуйся, яко от чистаго источника чистое учение Христово приял еси.

Радуйся, дому твоего и чад твоих добрый рачителю:

Радуйся, всего народа твоего премудрый настав ниче.

Радуйся, Владимире, державы Русския просветителю.

Кондак 6

Пастырие и учители, ихже приял еси, прехвальне княже, от царей греческих, яко да напаяют всю страну Русскую ученьми Божественными, со тщанием течаху на делание свое, благодарственно поюще призвавшему народ твой ко спасению Господу Богу: Аллилуиа.

Возсия пречудне чувственный свет, в помраченныя недугом слепоты очи твои, в душе твоей свету благодати возсиявшу, егда, просветився Божественным крещением, изшел еси от святыя купели, еже ощутив, радостно воскликнул еси: ныне познах Бога истиннаго. Темже ублажаем тя:

Радуйся, светильниче, огнем Божественныя благодати во тме язычества возжженный:

Радуйся, благовестителю света Христова, омраченная очеса и сердца народа твоего отверзаяй.

Радуйся, яко умными очима твоима провидел еси Божие смотрение о державе твоей:

Радуйся, яко до конца потщался еси, да и вси людие твои просветятся в нем.

Радуйся, богосветлая главо царей Русских: Радуйся, славнейшее украшение и похвало Церкве Христовы.

Радуйся, Владимире, державы Русския просветителю.

Кондак 7

Хотя просветити божественным крещением народ Русский, первее повелел еси креститися сыновом и вельможам твоим, да вси людие, последующе стопам их, со благим произволением приступят ко святому крещению, благочестно зовуще Богу: Аллилуиа.

Икос 7

Ново творение во Христе яви тя, по святом крещения, образ жития твоего: ревнитель бо первее быв идолослужения, последи выну по вере Христовой ревновал еси: возлюбил же еси кротость и милосердие, воздержание и целомудрие и все житие по заповедем Господним. Чудящеся убо благому пременению сему, благочестно зовем ти: Радуйся, яко росою Святаго Духа пламень страстей в себе угасил еси:

Радуйся, яко огнем Божественныя благодати вся помышления и вся чувства твоя согрел еси.

Радуйся, селения Господня, Церкви святыя, паче всех селений земных возлюбивый:

Радуйся, Божественныя службы и Христова учения паче всех деяний и учений взыскавый.

Радуйся, образ новаго жития всем людем твоим в себе показавый:

Радуйся, сирых и убогих благий кормителю и попечителю.

Радуйся, Владимире, державы Русския просветителю.

Кониак 8

Странное бе, купно же и радостотворное видение, егда тмочисленный сонм мужей и жен, юнош и дев, таже незлобивых младенец с радостию течаху к реце Днепру, якоже ко Иордану, идеже крещахуся во имя Отца и Сына и Святаго Духа, иереом на брезе возносящым тайнодейственныя молитвы и воспевающым Господеви песнь: Аллилуиа.

Икос 8

Весь был еси обят неизреченною радостию, достоблаженне княже, зря крещаемыя люди твоя, и во умилении сердца, воздав хвалу Спасителю •Богу, усердно молил еси Его, да призрит на новопросвещенныя люди своя, да утвердит их в вере и благочестии, и да прославит имя Свое в странах Русских. Воспоминающе убо преславное и прерадостное сих сбытие, приносим ти благодарственныя и похвальный песни сия:

Радуйся, виновниче спасения безчисленных душ в земли Русстей:

Радуйся, неоскудеваемый источниче благословений и милостей Божиих к народу твоему.

Радуйся, благий вертоградарю, сад Божественныя веры в царстве твоем насадивый:

Радуйся, поточе сладости, напоивый водою благочестия люди Русския.

Радуйся, яко божественную веру прославил еси, прелесть же идольскую посрамил еси:

Радуйся, яко Царь царей дарова тебе мудрость Соломонову, кротость Давидову, ревность Илиину, правоверие апостольское.

Радуйся, Владимире, державы Русския просветителю.

Кондак 9

Все естество Ангелов, хранителей рода человеческаго, прослави тя, благоверный княже, егда повелел еси отцем и матерем вдаяти дети своя ε учение книжное, да разумеют, яже веруют, и дг познают, како житие свое добре по вере провожу дати. Темже и ныне призри на дети, учащыяс*

Божественным Писанием, и на отцев и матерей их, пастырей же и учителей, споспешествующих им во учении, благослови, укрепи и настави я во трудех их, да возрастают в вере истинней и в добром житии, поюще Богу: Аллилуиа.

Икос 9

Ветии многовещаннии не могут достойно изобрази величие благодеяний, дарованных тобою, княже, земли твоей: водворив бо в ней божественную веру, избавил еси ю от мрака языческаго и вечныя погибели, открыл еси ей путь ко истинному просвещению, ко спасению и земному благоденствию. Сего ради со благодарением благочестию зовем ти:

Радуйся, могущества и славы царства Русска основателю:

Радуйся, истиннаго просвещения и благочестия в нем насадителю.

Радуйся, в народе твоем языческих суеверий и *лых обычаев искоренителю: 1 Радуйся, идольских требищ и кумиров потремте лю.

Радуйся, святых храмов создателю:

Радуйся, равноапостольному царю Константину равночестный подобниче.

Радуйся, Владимире, державы Русския просветителю.

Кондак 10

Спасти хотя от вечныя погибели царство твое, в бездне идолослужения гибнувшее, подъял еси велия труды и попечения, обходя грады и веси земли твоея, и посылая повсюду пастыри духовныя, во еже божественною верою и святым крещением люди твоя просветити и научити их единому истинному Богу пети: Аллилуиа.

Икос 10

Стена твердая был еси земли твоей во вся дни живота твоего противу врагов тоя, и виновник благоденствия и славы ея: буди и ныне защитник необоримый от враг видимых и невидимых и по^ мощник в нуждех и скорбех нам, с любовию вопиющым тебе:

Радуйся, благопопечительнейший пастырю народа Русскаго:

Радуйся, благосострадательнейший отче сирых и страждущих.

Радуйся, готовый споспешниче ищущих вечнаго спасения и истиннаго просвещения:

Радуйся, слава и радование царей всероссийских.

Радуйся, присный помощниче их в многотруднем деле народоправления:

Радуйся, мощный споборниче в брани воинства русскаго и вождей его.

Радуйся, Владимире, державы Русския просветителю.

Кондак 11

Пение умиленное приими от нас, угодниче Божий, покори твоими молитвами благоверному народу нашему вся враги наша, насади православную веру среди язык державы Русской, неведущих истиннаго Бога, искорени в нем вся ереси и расколы, да вси сынове Русские едиными усты и единым сердцем славят Бога, поюще Ему: Аллилуиа.

Светозарное светило, просвещающее сиянием своим всю страну Русскую, ты еси достохвальне,| княже Владимире, разгоняя мрак идолослуженщ и показуя путь к истинному просвещению и небесному блаженству. Сего ради, прославляюще тя, глаголем:

Радуйся, звездо, просвещенная от незаходимаго солнца правды:

Радуйся, путеводителю, правую стезю к веч ному спасению нам открывый.

Радуйся, мощный споспешниче и укрепленж проповедников правоелавныя веры:

Радуйся, присный покровителю благих настав| ников юношества и всех благотрудящихся на поль зу общую.

Радуйся, законодателей царства русскаго нц ставниче и просветителю:

Радуйся, яко народоправителем и начальнико* земли сия, усердно тя чтущым, благотворны советы подаеши.

Радуйся, Владимире, державы Русския просв^ тителю.

Благодать Пресвятаго Духа испроси нам, преблагий пастырю наш, от всещедраго Бога и Спаса нашего, вразумляющую и укрепляющую нас в деле спасения, да не безплодна будет в нас насажденная тобою святая вера, но да уклоняющеся)т путей нечестия и заблуждений, ходим во свете заповедей Божиих, и достигнем вечнаго блаженства, воспевающе Богу: Аллилуиа.

Икос 12

Поюще твоя премногая и преславная благоде1ния, явленная державе Русской в просвещении! оя светом Божественныя веры, купно же велия 1воя труды и подвиги, во благоустроение ея подя|ыя, усердно благодарим и восхваляем тя, с лю-}овию зовуще:

I Радуйся, богоизбранне и богопрославленне са1одержче земли Русския:

Радуйся, несокрушимое ограждение ея, покроb и защищение.

Радуйся, райское древо, произрастившее две речудныя отрасли, святых страстотерпцев Бориса и Глеба:

Радуйся, первостоятелю святых Русския Церкве.

Радуйся, Апостолов сопрестолниче и сликовствователю:

Радуйся, яко на землю Русскую выну призира-, еши, и благ временных и вечных ей у Господа ходатайствуеши.

Радуйся, Владимире, державы Русския просветителю.

Кондак 13

О, прехвальный и предивный равноапостоле, великий княже Владимире, приими милостивйо от нас благодарение сие о всех, яже тобою воздад^ Господь нам, отцем и праотцем нашим, и всей державе Русстей, начен от дне крещения даже до сего часа, и моли всеблагаго Бога пробавити милость свою на ны и на роды родов наших, утвер· дити ны в правоверии и благочестии, хранити от всех бед и зол, да сподобимся с тобою, якоже чада со отцем, во веки воспевати Богу: Алли луиа.

(Кондак 13 глаголы трижды. А по сем читается Икос 1 и Кондак 1). МОЛИТВА СВЯТОМУ РАВНОАПОСТОЛЬНОМУ КНЯЗЮ ВЛАДИМИРУ

О, великий угодниче Божий, богоизбранный и богопрославленный, равноапостольный княже Владимире! Ты отринул еси зловерие и нечестие языческое, уверовал еси во единаго истиннаго триипостаснаго Бога, и восприяв святое крещение, просветил еси светом Божественныя веры и благочестия всю страну Русскую. Славяще убо и благодаряще премилосердаго Творца и Спасителя нашего, славим и благодарим и тя просветителю наш и отче, яко тобою познахом спасительную веру Христову, и крестихомся во имя Пресвятыя и Пребожественныя Троицы: тою верою избавихомся от праведнаго осуждения Божия, вечнаго рабства диаволя и адова мучительства: тою верою восприяхом благодать всыновления Богу и надежду наследования небеснаго блаженства. Ты еси первый вождь наш к Начальнику и Совершителю нашего вечнаго спасения Господу Иисусу

Христу: ты еси теплый молитвенник и ходатай о державе Русской, о народоправителех, воинстве и о всех людех. Не может язык наш изобразити величие и высоту благодеяний, тобою излиянных на землю нашу, отцев и праотцев наших и на нас недостойных. О, всеблагий отче и просветителю наш! Призри на немощи наша и умоли премилосердаго Царя Небеснаго, да не прогневается на ны зело, яко по немощем нашым по вся дни согрешаем, да не погубит нас со беззаконьми нашими, но да помилует и спасет нас, по милости Своей, да всадит в сердце наше спасительный страх Свой, да просветит Своею благодатию ум наш, во еже разумети нам пути Господни, оставите стези нечестия и заблуждений, тщатися же во стезях спасения и истины, неуклоннаго исполнения заповедей Божиих и уставов святыя Церкве. Моли, благосерде, Человеколюбца Бога, да пробавит нам великую милость Свою: да избавит нас от нашествия иноплеменных, от внутренних нестроений, мятежей и раздоров, от глада, смертоносных болезней и от всякаго зла: да подаст нам благорастворение воздуха и плодоносив земли: да даст пастырем ревность о спасении пасомых, всем же людем споспешение о еже усердно службы своя исправляти, любовь между собою и единомыслие имети, на благо же отечества и святыя Церкве верне подвизатися: да возсияет паки свет спасите льныя веры в стране нашей во всех концех ея: да обратятся к вере неверующий: да упразднятся вся ереси и расколы: да тако поживше в мире на земли, сподобимся с тобою вечнаго блаженства, хваляще и превозносяще Бога во веки веков. Аминь.

Акафист преподобному Серафиму, Саровскому Чудотворцу

Кондак 1

Избранный чудотворче и предивный угодниче Христов, скорый помощниче и молитвенниче наш, преподобие отче Серафиме! величающе прославльшаго тя Господа, воспеваем ти похвальная. Ты же имеяй велие дерзновение ко Господу, от всяких нас бед свободи зовущих: Радуйся, преподобие Серафиме, Саровский чудотворче.

Икос 1

Ангелов Творец избра тя изначала, да прославиши житием твоим пречудное имя святыя Троицы: явился бо еси воистинну ангел на земли и во плоти Серафим: яко луч пресветлый вечнаго Солнца Правды, просветися житие твое. Мы же, зряще прехвальныя труды твоя, с благоговением и радостию глаголем ти сицевая:

Радуйся, правило веры и благочестия: Радуйся, образе кротости и смирения.

Радуйся, преславное верных величание:

Радуйся, претихое скорбным утешение.

Радуйся, прелюбимое иноков похваление:

Радуйся, живущим в мире предивное поможение.

Радуйся, российския державы славо и ограждение:

Радуйся, тамбовския страны священное украшение.

Радуйся, преподобие Серафиме, Саровский чудотворче.

Кондак 2

Видящи мати твоя, преподобие отче Серафиме, теплую любовь твою ко иноческому житию, позна святую волю Господню о тебе, и Богу яко дар совершен приносящи, благослови тя на тесный путь иноческий святым крестом своим, егоже до конца жития твоего на персех носил еси, знаменуя велию любовь твою к распеншемуся за ны Христу Богу нашему. Ему же вси со умилением зовем: Аллилуиа.

Разум небесный тебе даровася, святче Божий: от юности твоея не престая помышляти о небеснем, оставил еси дом отчий, Царствия Божия ради и правды Его. Сего ради приими от нас похвалы сия:

Радуйся, града Курска чадо богоизбранное:

Радуйся, родителей благочестивых отрасль пречистая.

Радуйся, добродетели матере своя унаследивый:

Радуйся, благочестию и молитве ею наученный.

Радуйся, на подвиги от матере крестом благословенный:

Радуйся, благословение сие яко святыню до смерти соблюдай.

Радуйся, любве ради Господа дом отеческий оставивый:

Радуйся, вся красная мира сего ни во чтоже вменивый.

Радуйся, преподобие Серафиме, Саровский чудотворче.

Сила Вышняго от юности твоея воистинну храняше тя, преподобие: с высоты бо храма спадша сохрани тя Господь неврежденна, и страждущу ти л юте сама Владычица мира явися, с небес исцеление принесши, зане измлада верно служил еси Богу, выну взывая Ему: Аллилуиа.

Икос 3

Имея тщание о подвизе иноческаго равноангельскаго жития, во град святый Киев поклонения ради преподобным печерским притекл еси, и от уст преподобнаго Досифея повеление приим, в пустыню Саровскую путь свой управити, верою издалеча облобызал еси место свято сие, и тамо вселився житие твое богоугодное скончал еси. Мы же, дивящеся таковому о тебе Божию промышлению, со умилением вопием ти:

Радуйся, мирския суеты отрешивыйся: Радуйся, небеснаго отечества пламенне возже левый.

Радуйся, Христа всем сердцем возлюбивый: Радуйся, благое иго Христово на себе восприемый.

Радуйся, совершеннаго послушания исполненный.

Радуйся, святых заповедей Господних блюстителю верный.

Радуйся, ум твой и сердце в Бозе молитвенно утвердивый:

Радуйся, столпе благочестия непоколебимый.

Радуйся, преподобие Серафиме, Саровский чудотворче.

Кондак 4

Бурю злых напастей утишая, прошел еси весь путь тесный и скорбный подвига иноческаго, несый ярем пустыннаго жития, затвора и молчания, многонощнаго бдения, и тако благодатию Божиею восходя от силы в силу, от деяния к боговедению, преселился еси во обители горния, идеже со ангелы поеши Богу: Аллилуиа.

Икос 4

Слышаще и видяще святое житие твое, преподобие отче Серафиме, вся братия твоя удивляхуся тебе, и приходяще к тебе, поучахуся о словесех твоих и подвизех, славяще Господа, дивнаго во святых Своих. И мы все с верою и любовию восхваляем тя, преподобие отче, и вопием ти сице:

Радуйся, всего себе в жертву Господеви принесый:

Радуйся, на высоту безстрастия возшедый.

Радуйся, воине Христов добропобедный:

Радуйся, Небеснаго Домовладыки рабе благий и верный.

Радуйся, предстателю о нас пред Господем непостыдный:

Радуйся, к Богородице молитвенниче наш неусыпный.

Радуйся, пречуднаго благоухания крине пустынный:

Радуйся, благодати Божия сосуде непорочный.

Радуйся, преподобие Серафиме, Саровский чудотворче.

Кондак 5

Божественный свет осия жилище твое, преподобие, егда, болящу ти на одре смертнем лежащу, сама Пречистая Дева пришедши к тебе со святыми

Апостолы Петром и Иоанном, рече: сей есть от рода нашего, и главе твоей коснуся. Абие же исцелев, воспел еси благодарив Господеви: Аллилуиа.

Икос 5

Видя враг рода человеча чистое и святое житие твое, преподобие Серафиме, восхоте погубити тя: наведе бо на тя люди злы, иже беззаконно истязаху тя и еле жива суща оставиша: ты же, отче святый, яко агнец кроток, вся претерпел еси, за обидящих тя Господеви моляся. Темже мы вси, таковому твоему незлобию дивящеся, вопием ти:

Радуйся, в кротости и смирении твоем Христу Богу подражавый:

Радуйся, незлобием твоим духа злобы победивый.

Радуйся, чистоты душевныя и телесныя хранителю усердный:

Радуйся, пустынниче, дарами благодатными преисполненный.

Радуйся, подвижниче богопрос лав ленный и прозорливый:

Радуйся, наставниче монахов предивный и богомудрый.

Радуйся, святыя Церкве похвало и радование:

Радуйся, обители Саровския славо и удобрение.

Радуйся, преподобие Серафиме, Саровский чудотворче.

Кондак 6

Проповедует пустыня Саровская подвиги и труды твоя, богоносне угодниче Христов: дебри бо и леса ея молитвою облагоухал еси, пророку Божию Илии, и Крестителю Господню Иоанну подражая, и явился еси пустыни прозябение многоплодное дарами Духа Святаго. Егоже действием многая и преславная совершил еси, подвизая верных воспевати благих подателю Богу: Аллилуиа.

Икос 6

Возсия в тебе новый боговидец, Моисею подобный, Серафиме блаженне: непорочно бо служение олтарю Господню совершая, сподобился еси зрети Христа, во храме со безплотными силами грядуща. Сему Божию о тебе благоволению дивящеся, воспеваем ти сице:

Радуйся, боговидче преславный: Радуйся, светом трисиянным озаренный. Радуйся, Пресвятыя Троицы служителю верный: Радуйся, Духа Святаго жилище украшенное. Радуйся, Христа со Ангелы телесныма очима лицезревый.

Радуйся, в бреннем телеси райскую сладость предвкусивый.

Радуйся, хлебом жизни насыщенный: Радуйся, питием безсмертия напоенный. Радуйся, преподобие Серафиме, Саровский чудотворче.

Кондак 7

Хотя Человеколюбец Господь явити в тебе, преподобие, Свое неизреченное к людем милосердие, показа тя яко воистинну светило богосветлое: делы бо и словесы твоими всех приводил еси ко благочестию и любви Божией. Темже, сиянием подвигов твоих просвещени и хлебом учения твоего насыщени, тебе усердно величаем и прославльшему тя Христу вопием: Аллилуиа.

Новаго видяще тя избранника Божия, издалеча притекаху к тебе вернии в скорбех и болезнех: и сих бедами отягченных не отринул еси, источая целения, даруя утешение, предстательствуя в молитвах. Темже исхождаше во всю землю российскую вещание чудес твоих, и сице тя славляху духовная чада твоя:

Радуйся, пастырю наш добрый: Радуйся, отче милостивый и кроткий. Радуйся, врачу наш скорый и благодатный: Радуйся, немощей наших целителю милосердный.

Радуйся, в бедах и обстояниих помощниче скорый:

Радуйся, душ смятенных у мирителю пресладостный.

Радуйся, грядущая яко настоящая провидёвый: Радуйся, прегрешений сокровенных обличителю прозорливый.

Радуйся, преподобие Серафиме, Саровский чудотворче.

Странное чудо видим на тебе, преподобие: яко старец сый немощный притрудный, тысящу дний и тысящу нощий на камени в молитве пребывал еси. Кто доволен изрещи болезни и борения твоя, блаженне отче, яже претерпел еси, воздея преподобнеи руце твои к Богу, Амалика мысленнаго побеждая и Господеви поя: Аллилуиа.

Икос 8

Весь еси желание, весь сладость, сладчайший Иисусе! тако в молитвах взывал еси, отче, в пустыннем безмолвии твоем. Мы же, суетою помраченнии и во гресех все житие иждившии, восхваляюще любовь твою ко Господу, сице вопием ти:

Радуйся, любящим и чтущим тя ходатаю спасение:

Радуйся, приводяй грешников к исправлению.

Радуйся, молчальниче и затворниче предивный:

Радуйся, молитвенниче о нас усердный.

Радуйся, пламенную любовь ко Господу показавый:

Радуйся, огнем молитвы стрелы вражия попаливый.

Радуйся, свеще неугасимая, молитвою в пустыни пламенеющая:

Радуйся, светильниче горяй и светяй даровании духовными.

Радуйся, преподобие Серафиме, Саровский чудотворче.

Кондак 9

Все естество ангельское удивися странному зрению: старцу бо сущу в затворе, небеса и земли Царица явися, повелевающи, да открыет затвор свой и да не возбранит людем православным внити к себе, но да всех пети научит Христу Богу: Аллилуиа.

Икос 9

Ветии многовещании не возмогут изрещи крепость любве твоея, блаженне: предал бо еси себе на служение всем приходящим к тебе, повеление Богоматере исполняя, и был еси недоумевающим советник благий, унывающим утешитель, заблуждающихся кроткое вразумление, болящих врач и

целитель. Сего ради вопием ти:

Радуйся, от мира в пустыню вселивыйся, да добродетели приобрящеши:

Радуйся, из пустыни во обитель возвративыйся, во еже добродетели семена сеяти.

Радуйся, Духа Святаго благодатию осиянный: Радуйся, кротости и смирения исполненный. Радуйся, притекающим к тебе отец чадолюбивый:

Радуйся, в словесех любве одобрение и утешение им подававый.

Радуйся, приходящия к тебе радостию и сокровищем именовавый:

Радуйся, за любовь твою святую радостей Небеснаго Царствия сподобивыйся.

Радуйся, преподобие Серафиме, Саровский чудотворче.

Кондак 10

Спасительнаго твоего подвига, преподобие, достигль скончания, на молитве коленопреклоненно, святую душу твою в руце Божии предаль еси, юже Ангели святии вознесоша горе ко престолу Вседержителя, да со всеми святыми предстоиши во славе невечерней, воспевая песнь хвалебную святых святейшему Слову: Аллилуиа.

Икос 10

Стена всем святым и иноком отрада, Пресвятая Дева пред кончиною твоею явися ти, провозвестивши близкое твое к Богу отшествие. Мы же дивящеся таковому посещению Богоматере, вопием ти:

Радуйся, небесе и земли Царицу лицезревый: Радуйся, явлением Божия Матере обрадованный.

Радуйся, весть от Нея ко преселению небесному приемый:

Радуйся, праведною кончиною святость жития твоего показавый.

Радуйся, в молитве пред иконою Богоматере умиленный дух твой Богу предавый:

Радуйся, неболезненным исходом проречения твоя исполнивый.

Радуйся, венцем безсмертия от руки Вседержителя увенчанный:

Радуйся, блаженство райское со всеми святыми унаследовавый.

Радуйся, преподобие Серафиме, Саровский чудотворце.

Кондак 11

Пение непрестанное Пресвятей Троице вознося, преподобие, всем житием твоим подвижник великий благочестия явился еси, заблуждшим на вразумление, болящим душею и телом на исцеление. Мы же, благодарни суще Господеви за таковую милость Его к нам, выну зовем Ему: Аллилуиа.

Икос 11

Светоподательный светильник быв в житии, Богоблаженне отче, и по смерти твоей, возсиял еси яко светозарное светило российския земли: источавши бо от честных мощей твоих токи чудес всем с верою и любовию к тебе притекающим. Темже мы яко молитвеннику о нас теплому и чудотворцу вопием ти:

Радуйся, множеством чудес от Господа прославленный:

Радуйся, любовию твоею всему миру возсиявый.

Радуйся, любве Христовы верный последователю:

Радуйся, утешение всем требующим твоея помощи.

Радуйся, источниче чудес неоскудеваемый:

Радуйся, болящих и недужных исцелителю.

Радуйся, воды многоцелебныя кладезю неисчерпаемый:

Радуйся, яко вся концы земли нашей любовию твоею объял еси.

Радуйся, преподобие Серафиме, Саровский чудотворче.

Кондак 12

Благодать и велие твое дерзновение пред Богом ведуще, тебе, преподобие отче, молимся: молися тепле ко Господу, да хранит Церковь Свою святую от неверия и раскола, от бед и напастей, да поем тобою благадеющему нам Богу: Аллилуиа.

Икос 12

Поюще Твое прославление, ублажаем тя, преподобие, яко многомощна молитвенника о нас пред Господем, утешителя и заступника, и с любовию возглашаем ти сице:

Радуйся, Церкве Православныя похвало:

Радуйся, отечеству нашему щит и ограждение.

Радуйся, путеводителю, всех к небеси направляяй:

Радуйся, защитниче наш и покровителю.

Радуйся, силою Божиею многая чудеса содеявый.

Радуйся, ризою твоею многия недужныя исцеливый.

Радуйся, вся козни диавольския победивый:

Радуйся, звери дивия кротостию твоею покоривый.

Радуйся, преподобие Серафиме, Саровский чудотворче.

Кондак 13

О, предивный угодниче и великий чудотворче, преподобие отче Серафиме, приими малое сие моление наше, в похвалу тебе возносимое, и предстоя ныне престолу Царя царствующих, Господа нашего Иисуса Христа, молися о всех нас, да обряпдем милосердие Его в день судный, в радости поюще Ему: Аллилуиа.

(Кондак 13 глаголи трижды. А по сем читается Икос 1 и Кондак 1). МОЛИТВА ПРЕПОДОБНОМУ СЕРАФИМУ

О, великий угодниче Божий, преподобие и Богоносне отче наш Серафиме! Призри от горния славы на нас смиренных и немощных, обремененных грехми многими, твоея помощи и утешения просящих. Проникни к нам благосердием твоим и помози нам заповеди Господни непорочно сохраняти, веру православную крепко содержати, покаяние во гресех наших усердно Богу приносити, во благочестии христианстем благодатно преуспевати и достойны быти твоего о нас молитвеннаго к Богу предстательства. Ей, святче Божий, услыши нас молящихся тебе с верою и любовию и не презри нас требующих твоего заступления: ныне и в час кончины нашея помози нам и заступи нас молитвами твоими от злобных наветов диавольских, да не обладет нами тех сила, но да сподобимся помощию твоею наследовати блаженство обители райския. На тя бо упование наше ныне возлагаем, отче благосердый: буди нам воистинну ко спасению путевождь и приведи нас к невечернему свету жизни вечныя Богоприятным предстательством твоим у престола Пресвятыя Троицы, да славим и поем со всеми святыми достопоклоняемое имя Отца и Сына и Святаго Духа во веки веков. Аминь.

Акафист Святому великомученику и целителю Пантелеймону

Кондак 1

Избранный страстотерпче Христов и врачу благодатный, туне подаяй недугующим исцеления, песньми восхваляем тя, заступника нашего. Ты же, яко имеяй дерзновение ко Господу, от всяких бед и болезней свобождай нас, любовию тебе зовущих: Радуйся, великомучениче и целителю Пантелеймоне.

Икос 1

Ангела земнаго и небеснаго человека вемы тя, плавне Пантелеймоне: ангельскою бо непорочнозтию и мученичеством украшен, преселился еси от земли на небо, и деже со Ангелы и всеми святыми предстоя престолу Господа славы, молися > нас земных, почитающих тя звании сими:

Радуйся, светлосте благочестия:

Радуйся, преславный светильниче Церкве.

Радуйся, мучеников пречестных украшение:

Радуйся, верных в непоколебимом терпение утверждение.

Радуйся, юности преизрядная похвало:

Радуйся, поборниче Христов, в мученичестве неодоленный.

Радуйся, произрастший в мире, премирным яви выйся:

Радуйся, ангеле во плоти, превосходяй смерт ных.

Радуйся, небожителю всеблаженный:

Радуйся, божественнаго разума вместилище.'

Радуйся, имже вера возвысися:

Радуйся, имже прелесть низложися.

Радуйся, великомучениче и целителю Панте леимоне.

Кондак 2

Видя тя Владыка сосуд избран, возлюби душ твоея доброту. Ты бо земную всякую сладост и славу презрев, венцем мученическим возжела еси украситися, уязвлен божественною любови^ вдохновенно поя: Аллилуиа.

Разум богодухновен имея, о доблий воине Пантелеймоне, изумил еси царя Максимиана мужеством души твоея, и словесы, имиже дерзновенно проповедал еси Христа. Темже похваляюще дерзновение твое, глаголем ти сице:

Радуйся, угрозы Максимиана презревый: Радуйся, советом нечестивых не покоривыйся. Радуйся, насаждение истиннаго богопочитания: Радуйся, искоренение демонскаго служения. Радуйся, неистовства мучителей изобличителю: Радуйся, идольския прелести низложителю. Радуйся, разгнавый нечестивых соборища: Радуйся, пременивый тленная на небесная. Радуйся, собеседниче невещественных Ангелов: Радуйся, сликовствователю многострадальных святых.

Радуйся, имже сатана посрамися: Радуйся, имже Христос прославися. I Радуйся, великомучениче и целителю Панте — (еимоне.

Силою Вышняго, дарованною тебе, и крепким терпением твоим обезсилил еси мучителя дерзость, мужественный победоносче: огня, зверей, колеса не убоявся и мечем усечен во главу, венец победы приял еси от Христа Бога, взывая Ему: Аллилуиа.

Икос 3

Имуще обитель твоя вседрагую главу твою, Богомудрый страстотерпче, яко превеликое сокровище, радости исполняется о сем и любовию воспевая данную тебе от Бога благодать исцелений{благодарно зовет ти:

Радуйся, Никомидии светильниче всесветлый: Радуйся, чтущей тя обители страже неусыпный* Радуйся, имже охладе безбожие: Радуйся, имже возрасте богопознание. I Радуйся, светлая страстотерпцев славо: Радуйся, радостное православных слышание. Радуйся, исцелений благодатный источниче: Радуйся, дарований великих вместилище. Радуйся, благовонное миро облагоухающее ду» ши:

Радуйся, яко помогавши призывающим тя. Радуйся, слепым зрение даровавый: Радуйся, хромым благошествие устроивый: Радуйся, великомученице и целителю Пантелеймоне.

Кондак 4

Бурею помышлений многобожия одержим нечестивый царь смутися, уведев от завиствовавших тебе врачев, яко всякия неисцельнныя недуги целиши ты именем Христа. Мы же с веселием славя дивнаго в тебе Бога, воспоем Ему: Аллилуиа.

Икос 4

Слышавше никомидийстии людие о великом сострадании твоем к страждущим, и о безмездном врачевании от всяких болезней, устремишася вси к тебе, с верою во врачующую благодать в тебе сущую и приемлюще скорая исцеления от всяких болезней, прославляху Бога и тебе величаху, всемилостиваго целителя своего, зовуще ти: Радуйся, помазанный миром благодати: Радуйся, храме Бога освященный.

Радуйся, великая благочестивых славо: Радуйся, твердая озлобляемых стено. Радуйся, мудрых превосходяй разумом: Радуйся, верных осияваяй мысли. Радуйся, божественных даров приятелище и многообразных нам милостей Господних источниче:

Радуйся, скорый помощниче страждущим. Радуйся, обуреваемых пристанище: Радуйся, заблудших наставниче. Радуйся, болящих туне врачуяй: Радуйся, обильно исцеления источаяй. Радуйся, великомучениче и целителю Пантелеймоне.

Кондак 5

Чудо преславное сотвори тобою Господь, егда чрез служителя Своего Ермолая призываше тя в чудный Свой свет. Ехидною бо велию угрызенно умершее отроча, по молитве твоей ко Христу, абие оживе и возста здраво. Познав убо Жизнодавца всех истиннаго Бога, с твердою верою воззвал еси Ему: Аллилуиа.

Узре свет слепый, емуже с призыванием имени Христова прикоснулся еси ты, славне, Ермолаем бо пресвитером просвещен, отринув отеческое многобожие, восприял еси матернее благочестие, имже и отца просветил еси. Сего ради тебе, славному угоднику Божию и чудному врачу, взываем:

Радуйся, к Богу велие рачение имеяй:

Радуйся, присногорящий огню божественныя любве.

Радуйся, деятельный послушателю священных поучений Ермолая:

Радуйся, последовавый советам матере твоея Еввулы.

Радуйся, яко вся раздал еси, да приобрящеши Триста:

Радуйся, любовь к миру любовию Божиею поЗедивый.

Радуйся, яко вместо сладких мира, за Христа штая страдания приял еси:

Радуйся, яко общник сотворился еси страстем (ристовым.

Радуйся, восторжествовавый над всеми стра>тьми:

Радуйся, украсивыйся благодатным безстрастием.

Радуйся, исполняяй радости притекающия к тебе:

Радуйся, туне исцеляяй всех благодатию Христовою.

Радуйся, великомучениче и целителю Пантелеймоне.

Кондак 6

Проповедник истины явися просвещенный тобою душевне и телесне слепец: подобие бо Евангельскому слепцу, дерзновенно пред всеми исповеда света истиннаго Христа, просвещающа всякаго человека, нечестиваго же царя и боги языческия укорив, чрез мечное усечение взыде к немерцающему свету на небеси, пети Богу: Аллилуиа.

Икос 6

С светлым лицем представ судилищу цареву дерзновенно взывал еси, преблаженне во услышание всех: всецелебная сила моя и слава Христос

есть истинный Бог, Владыка всех, мертвыя воскрешаяй и всяк недуг отгоняяй. За таковое исповедание, ублажающе тя, глаголем:

Радуйся, уста громогласная Божества Христова:

Радуйся, языче медоточный, вещая Его домостроительство.

Радуйся, ветие превысшаго богословия: Радуйся, сеятелю мудрый благочестия. Радуйся, сладкозвучная веры свирель: Радуйся, славный проповедниче православия. Радуйся, прежде смерти явивый дивная: Радуйся, по смерти совершаяй чудная. Радуйся, зрителю славы Христовой: Радуйся, послушателю молящихся тебе. Радуйся, подателю милости тоя требующим: Радуйся, ходатаю благ почитающим память твою.

Радуйся, великомучениче и целителю Пантелеймоне.

Кондак 7

Миро излияся на душу твою, богомудрый целебниче, от Утешителя Духа, темже по смерти

честныя останки твоя, благоуханием своим страстей злосмердие отгоняя, исцеление подают вопиющим верою Богу: Аллилуиа.

Икос 7

Егда узреша идольстии чтители многолетна разслабленна, молитвою твоею, святе, воздвигнута и ходяща, мнози увероваша во Христа: жрецы же бесовстии, завистию снедаеми, подвигоша царя на ярость. Тебе убо нещадно за Христа стружему и опаляему бывшу, со умилением зовем: Радуйся, наслаждения земная презревый: Радуйся, благ вещественных превысший. Радуйся, яко вся красная мира сего ни во что же вменил еси:

Радуйся, яко славу скоротекущую с себе отрясл еси.

Радуйся, неуловим пребывый ловлении велиара: Радуйся, победивый мучителей коварства. Радуйся, не пощадевший за Христа жизни своея: Радуйся, явивыйся врагом враждебныя плоти. Радуйся, многобожия широту утеснивый: Радуйся, божественною силою идолы поправый. Радуйся, острейшая стрело язвящая враги:

Радуйся, предстателю заступаяй верующыя.

Радуйся, великомучениче и целителю Пантелеймоне.

Кондак 8

Страннолепно являшеся тебе Господь, ободряя и соблюдая в мучениях за имя Его: во образе бо пресвитера Ермолая, клокочущее олово, в неже ввержен был еси, охлади, и в мори отрешив велий камень от выи твоея, изведе неврежденна на землю. Ты же паки представ пред царя торжественно пел еси Христу Богу: Аллилуиа.

Икос 8

Весь умне на небеси водворялся, и низу на земли сущих не оставлявши, сопребывая с нами всечестною главою твоею, великий страстотерпче Христов, приемля от Господа и подая просвещение и освящение вопиющим тебе таковая:

Радуйся, премудрости божественныя исполненный:

Радуйся, промышления Божия о нас таиниче.

Радуйся, богомудренных умов услаждение:

Радуйся, боголюбивых душ увеселение. Радуйся, пресветлый Христов бисере: Радуйся, освященный душею и телом. Радуйся, во дворе перворожденных на небеси вселивыйся:

Радуйся, в присноблаженных обитаяй чертозех. Радуйся, света троическаго зрителю: Радуйся, в молитвах к Богу теплый о нас предстателю.

Радуйся, просвещение душам подаваяй: Радуйся, скорбящим утешение низпосылаяй. Радуйся, великомучениче и целителю Пантелеймоне.

Кондак 9

Всякое естество удивися, Пантелеймоне, сиянию в тебе благодати и богатству добродетелей: ангелоподобной чистоте твоей, великому мужеству в лютых страданиих, крепкой любви ко Христу и многому состраданию к людем, в нихже твориши преславная, во еже пети: Аллилуиа.

Ветия многовещанныя не возмогут по достоянию восхвалити борения твоя, славный добропобедниче, како непобедимою силою Божиею юный леты победи древняго исконнаго врага и посрами идольскую прелесть. Мы же удивления исполнению! зовем ти:

Радуйся, радостное зрелище Ангелов: Радуйся, благоговейное удивление человеков. Радуйся, кровь за Христа излиявый, и в смерти млеко источивый:

Радуйся, тело за Него мученической смерти предавый.

Радуйся, исповедничества правило: Радуйся, доблий воине Царя царей. Радуйся, тмы державца победивый: Радуйся, победою твоею небесных и земных обвесе ливый.

Радуйся, горняго мира обитателю блаженный: Радуйся, дольняго мира мудрый странниче. Радуйся, древо украшенное плодами благодатных дарований:

Радуйся, носяй добропобедныя ветви. Радуйся, великомучениче и целителю Пантелеймоне.

Сострадания исполнен, яко истинный подражатель Подателя милости Господа, честный страдальче. Пантелеймоном сиесть, всемилостивым от Него преименован еси, на вся притекающыя к тебе милость изливая, юже и нам неосудно источаяй о тебе вопиющим Богу: Аллилуиа.

Икос 10

Стену тя тверду обрет мучитель, никиими же тя муками победиму, покусися сокрушити крепость твою зубы зверей и остриями мучилищнаго колеса, обаче и в сем ничтоже успе: сила бо Христова лютость зверей укроти, а страшное коло, на немже обращаемо бе тело твое, абие сокрушися. Тебе убо непобедимому страстотерпцу зовем:

Радуйся, честное Христово избрание:

Радуйся, непорочное Богови благоухание.

Радуйся, твердый адаманте Церкве:

Радуйся, непоколебимый столпе, досязаяй небесе.

Радуйся, звери видимыя укращаяй:

Радуйся, драконов невидимых сокрушаяй.

Радуйся, обагренный твоею за Христа кровию, срастворенную млеком:

Радуйся, неувядаемыя приемый венцы.

Радуйся, радость причинивый Ангелом и человеком:

Радуйся, прославленный Богом на небеси и на земли.

Радуйся, небожителю, ликовствуяй с мучениками:

Радуйся, насыщаяйся лицезрением Христа пресладким.

Радуйся, великомучениче и целителю Пантелеймоне.

Кондак 11

Песнь исходную приносил твоему за Христа заколению священному, в немже вместе с кровию млеко истече от тебе, великомучениче, и маслична, под негоже усечен был еси, исполнися вся целительных плодов. Темже Христу, дивно прославляющему славящыя Его, тепле вопием: Аллилуиа.

Светозарная свеща был еси, богомудре, во тме многобожия седящим, путеводящая к Солнцу правды Христу Богу, Емуже молися, во свете заповедей Его присно пребывати и нам сицевая радостная тебе приносящим:

Радуйся, пресветлая звездо, блистающая на мысленной тверди:

Радуйся, лучу, светящий Христоименитым людем.

Радуйся, таинственно облиставаем от Солнца Христа:

Радуйся, умне землю обтекаяй. Радуйся, селение красное Пресвятаго Духа: Радуйся, сосуде пречестный, изливаяй исцеления.

Радуйся, чистоты сокровище: Радуйся, милости тезоимените. Радуйся, Царствия Небеснаго наследниче: Радуйся, вечныя славы сопричастниче. Радуйся, предстателю бедствующим в мори житейстем:

Радуйся, безсребрениче, помогаяй призывающим тя с верою.

Радуйся, великомученице и целителю Пантелеймоне.

Кондак 12

Благодати обилие приял еси, преблаженне, по обилию любве твоея ко Христу Богу, иже и яви тя многоцелебным источником, безмездно врачующим душевныя и телесныя болезни притекающих к тебе с верою, и Богу вопиющих: Аллилуиа

Икос 12

Поюще многострадальныя подвиги твоя за Христа, славный страстотерпче, хвалим долготерпение твое, ублажаем мученическую кончину, почитаем и священную память твою, заступниче наш и целителю, и в похвалу сицевая тебе зовем: Радуйся, благочестия трубо благозвучная: Радуйся, мечу посекающий нечестие. Радуйся, строганный на древе за Распростершаго руце Свои на древе крестнем:

Радуйся, яко опаляем за Него, прелести пещь погасил еси.

Радуйся, язвами твоими враги уязвивый:

Радуйся, кровию твоею токи идольския крове изсушивый.

Радуйся, в кипящее олово вверженный за Христа:

Радуйся, погруженный за имя Его в водах морских.

Радуйся, промытлением Божиим неврежден в сих пребывый:

Радуйся, яко чрез огнь и воду мучений вше л еси в покой небесный.

Радуйся, изливаяй неизсякаемыя струи милости верным:

Радуйся, благострадательный врачу, исцеления благодатная подаваяй.

Радуйся, великомучениче и целителю Пантелеймоне.

Кондак 13

О, многострадальный и предивный страстотерпче Христов и целителю наш Пантелеймоне! Милостиво прием сие малое от нас приношение, от многообразных недугов исцели ны, и предстательством твоим сохрани от враг видимых и невидимых, и вечнаго мучения избавитися нам Господа умоли, да во Царствии Его непрестанно воспеваем: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА СВЯТОМУ ВЕЛИКОМУЧЕНИКУ ПАНТЕЛЕЙМОНУ

О, великий угодниче Христов, страстотерпче и врачу многомилостивый Пантелеймоне! Умилосердись надо мною грешным рабом, услыши стенание и вопль мой, умилостиви небеснаго верховнаго врача душ и телес наших, Христа Бога нашего, да дарует ми исцеление от жестокаго гнетущаго мя недуга. Приими недостойное моление грешнейшаго паче всех человек. Посети мя благодатным посещением, не возгнушайся греховных язв моих, помажи их елеем милости твоей и исцели мя: да здрав сущи душею и телом, остаток дней моих, при помощи благодати Божией, возмогу провести в покаянии и угождении Богу, и сподоблюся восприяти благий конец живота моего. Ей, угодниче Божий! Умоли Христа Бога, да дарует ми предстательством твоим здравие телу и спасение души моей. Аминь.

Акафист Святым мученицам Вере, Надежде и Любви, и матери их Софии

Кондак 1

Избранным рабам Господа Вседержителя, Вере, Надежде и Любви, и мудрей матери Софии, похвальная вам пения умиленно возносим. Вы же, яко дерзновение ко Христу Богу имуща, молитеся за ны, во еже избавитися нам от грехов и скорбей, да благодарственно вопием вам: Радуйтеся, Веро, Надеждо и Любы, купно с Софиею, материю вашею премудрою!

Икос 1

Ангели на небеси радовахуся, добродетельное житие ваше зряще, еже провождасте в чтении Писаний Божественных, в трудех, посте, молитве и милостыни, материю вашею непрестанно суща поучаемы, да явитеся образи живии триех богословских добродетелей, ихже именами наречены бысте. Мы же, таковей мудрости матере вашея и совершенному благоразумию вашему дивящеся, благоговейно рцем вам:

Радуйтеся, единомысленныя сестры, трием добро детелем тезоименитыя:

Радуйтеся, в повиновении Богомудрей матери вашей на степени совершенствования вшедшыя.

Радуйтеся, аки три райския ветви, в зловернем Риме возрасшыя:

Радуйся, Софие, дщерем твоим имена добродетелей нарекшая, яже вещию исполняти научила еси.

Радуйся, Веро, верою невидимое, яко видимое, зрети нам помогающая:

Радуйся, в нетление облеченная. Радуйся, Надеждо, надеждою страдания наша во юдоли скорби ослабляющая и в горняя десницею указующая:

Радуйся, Царствие Небесное унаследовавшая. Радуйся, Любы, любовию Божественною блаженство безсмертныя жизни нам открывающая: Радуйся, благодатию Духа Святаго осиянная. Радуйся, Софие, сиесть премудрость, премудре дщери твоя воспитавшая:

Радуйся, в добродетелех веры, надежды и любве нас утверждающая.

Радуйтеся, Веро, Надеждо и Любы, купно с

Софиею, материю вашею премудрою.

Кондак 2

Видящи мудрая София слуги, пришедша звати ю со дщерьми ко царю Адриану, и познавши вину призвания своего, ста со чады своими на молитву, помощи Бога просящи: по молитве же, емшася за руце, якоже венец уплетенный, идяху вкупе, поюща Христу Богу: Аллилуиа.

Икос 2

Разум несумненный имели есте, святыя, егда бо в палаты царския введены бысте, цареви Адриану предстаете с лицем светлым, очесы веселыми и сердцем мужественным. Царь же, зря честная лица ваша неустрашенна и мудрость Софии уведев, отложи на ино время суд свой и отела вы к некоей благородней жене, у неяже пребысте три дни, матери вашей премудрей Богодухновенными словесы день и нощь вас поучающей. Темже ублажающе вас, взываем сице:

Радуйтеся, три непорочныя агницы Христовы, венец добродетелей в себе совокупившыя:

Радуйся, три добродетельныя сестры, твердую веру, несумненную надежду и нелицемерную любовь ко Господу Богу явившыя.

Радуйтеся, не пощадевшыя красоты и младости вашея, Краснейшаго ради добротою паче сынов человеческих:

Радуйся, Софие, чада твоя возлюбленная на подвиг мученическ за Христа наставлявшая.

Радуйся, Веро, мучением за Христа веру твою исповедавшая:

Радуйся, сестры твоя крепкою верою воздвизавшая.

Радуйся, Надеж до, твердое надеяние на Христа возлагавшая:

Радуйся, сестры твоя неослабною надеждою укреплявшая.

Радуйся, Любы, муками за Христа любовь твою действенную показавшая:

Радуйся, сестры твоя огнем любве ограждавшая.

Радуйся, Софие, сладкая чада твоя увещававшая презрети славу и богатство и всю сладость мира сего тленнаго:

Радуйся, добрыя дщери твоя до крове стати за Господа и умрети за Него усердно учившая.

Радуйтеся, Веро, Надеждо и Любы, купно с Софиею, материю вашею премудрою!

Кондак 3

Силою Божественною осенены бяху мученицы яже добродетели имен своих явиша делом в подвизех мученических, воспевающа Богу: Аллилуиа.

Икос 3

Имуща в себе святыя мученицы столп веры, криле надежды и огнь любве, в сладость послушающа от словес мате ре своея, едина другую в долготерпении утверждаху и радостно идяху, желающа честнаго мученичества, еже за Христа. Тому покланяющеся, яко Богу нашему, сицевыми вас воззваньми почитаем:

Радуйтеся, ни мало не поскорбевшыя о лишении временнаго сего живота вечныя ради жизни: Радуйтеся, чести ради Христовы плоть на муки предавшыя.

Радуйтеся, три многоценныя сосуды веры, надежды и любве Богу в дар принесшыя:

Радуйся, Софие, яко, любве ради презельныя ко дщерем твоим, всем сердцем возжелела еси, да Царствие Божие наследуют.

Радуйся, Веро, душы наша верою озаряющая: Радуйся, к тихому пристанищу нас возносящая. Радуйся, Надеждо, сердца наша сладостию надежды оживляющая:

Радуйся, из пучины отчаяния нас извлекающая.

Радуйся, Любы, страдания и скорби наша в радость прелагающая:

Радуйся, окамененная сердца наша во умиление преводящая.

Радуйся, Софие, мудростию на благое нас наставляющая:

Радуйся, потемненное око душ наших просвещающая.

Радуйтеся, Веро, Надеждо и Любы, купно с Софиею, материю вашею премудрою!

Кондак 4

Буря ярости мучителевы нападе на тя, святая Веро, но не поколеба тя: кто бо возможет веру неодолимую подвигнути, адаманта крепчайшую, яже верных научила есть пети с тобою Богу: Аллилуиа.

Слышащи мудрая мати дщери своя пред царем небоязненно Христа исповедающа, и глаголюща, яко того единаго желают, еже бы страдати и терпети горкия муки ^ладкаго ради Иисуса Христа, радовашеся вельми и моли Бога, да укрепит я в предлежащих муках. Сие убо изволение похваляюще, первейшей дщери мудрыя матере тако воспоем:

Радуйся, Веро, немилосердая биения сладчайшаго ради Иисуса сладце приемшая:

Радуйся, урезанная сосца твоя, аки два крина чистоты, в жертву Господу принесшая.

Радуйся, яко от язвы твоея вместо крове млеко истече:

Радуйся, яко на раскаленное железо положена была еси.

Радуйся, яко в коноб кипящь ввержена сущи, ни мало не опалилася еси, ниже вредилася еси:

Радуйся, пламень страстей наших небесною прохладою утишающая.

Радуйся, огнь мучений наших в болезнех угашающая:

Радуйся, знамением веры посреде напастей нас

знаменающая.

Радуйся, щитом веры во брани со врагом нас покрывающая:

Радуйся, честную главу твою за Главу Церкве, Христа Бога, под мечь радостно преклоншая.

Радуйся, яко обагрением крове твоея, аки червленицею, одеяна, явилася еси очесем Безсмертнаго Жениха твоего:

Радуйся, к желанному краю пришедшая и любимаго Спаса и Господа узревшая.

Радуйтеся, Веро, Надеждо и Любы, купно с Софиею, материю вашею премудрою!

Кондак 5

Богозданным звездам уподобилися есте, Веро, Надеждо и Любы, всем бо сердцем прилепившася ко единому вечному животу и красоте неизреченней, Иисусу Христу, скоро шествовасте, во еже умрети за Него и насладитися Божественнаго Его видения, поюща Ему: Аллилуиа.

Икос 5

Видевша добропобедныя сестры святую Веру радостно за Христа пострадавшу, и сами хотяху душы своя за Него положити: царь же Надежду святую начат испытовати, и видев ю с сестрою единомысленну сущу, на муки вдаде ю, обаче ничтоже успе. Мы же, Надежду святую о сицевом ея мудровании ублажающе, воспоем и прославим ю: Радуйся, Надеждо, жестоко биенная, обаче пресветлую надежду на Господа не потерявшая:

Радуйся, муки твоя безропотно в молчании терпевшая.

Радуйся, и нам крепкое терпение подающая: Радуйся, яко в разжженней пещи неопаляема бывши, хвалу Богу возсылала еси.

Радуйся, яко и нас во страданиих хвалити Бога научаеши:

Радуйся, яко ногтьми железными строгана была еси.

Радуйся, нас, сущих в скорбех, лучами надежды осиявающая:

Радуйся, яко чудное некое благоухание от язв твоих исхождаше.

Радуйся, непоколебимое упование на Господа Иисуса неизменно сохраншая:

Радуйся, безнадежность и безсилие в сердцах наших истребляющая.

Радуйся, мечное посечение за Христа радостно приимшая:

Радуйся, ясная деннице, нам, печальми земными угнетенным, мир вечный раскрывающая.

Радуйтеся, Веро, Надеждо и Любы, купно с Софиею, материю вашею премудрою!

Кондак 6

Проповедником и Апостолом Богоносным подобны бысте, Богомудрыя сестры: добродетельми бо вашими проповедаете всем верным веру, надежду и любовь ко Господу, Владыце всех, Тому поюща: Аллилуиа.

Икос 6

Возсияла еси, аки солнце, Любы святая, кто бо сице за возлюбленнаго Господа своего можаше стати, якоже Любы, понеже писано есть: крепка яко смерть любы, вода многа не может угасити любве, и реки не потопят ея. Молит ти ся ныне, Любы святая, серафимским пламенем любве ко Господу горящая, обнови окамененная и изеохшая сердца наша, возжги в нас, оскудевших любовию, свет любве, да возлюблыне Господа и вся ближния наша, тебе яко молитвенницу нашу, восхвалим сице:

Радуйся, Любы, яко любве твоея ко Христу води многи прелести мирских не угасиша:

Радуйся, яко вся ласкания и дары царевы отвергши, душу твою за Господа положила еси.

Радуйся, яко любве твоея реки бед и страданий не потопиша:

Радуйся, за Господа Иисуса на колеси протягнутая, жезлием биенная, свердлами прободенная и в пещь огненну вверженная.

Радуйся, яко в лютых муках твоих силою Божиею укрепляема была еси:

Радуйся, кровию твоею, любве ради к Безсмертному Жениху твоему Христу излиянною, в хладных сердцах наших любовь возбуждающая.

Радуйся, яве показавшая нам, яко любве ради вся мучения сладце претерпеваются:

Радуйся, явившая нам, яко любы Божественная приводит к животу вечному.

Радуйся, самою вещию уверившая, яко любы Божественная откровение есть безсмертия:

Радуйся, яко ни каяже мучительства возмогоша разлучити Любовь от любве Христовы.

Радуйся, в муках Апостольски вещавшая, яко не разлучит тя от любве Божия ни скорбь, ни теснота, ни гонение, ни глад, ни нагота, ни беда, ни меч:

Радуйся, любве ради Христовы мечем во главу усеченная.

Радуйтеся, Веро Надеждо и Любы, купно с Софиею, материю вашею премудрою!

Кондак 7

Хотяща скорее от тела разлучитися и со Христом быти святыя девы, егда на мечное посечение идяху, едина другую и матерь свою Софию объемлюща лобызахуся, дружескому нас люблению поучающа, да вси купно поем Богу: Аллилуиа.

Икос 7

Новое чудо показа Господь, егда помощь Свою посла страдавшым за исповедание имене Его толико юным девам: верою бо, надеждею и любовию укрепляемы и возносимы бывша, доблественне подвиги своя скончаша. Мы же в единомыслии и единодушии до конца живота пребывших молим вас, да и нам низпослете единомыслие в совершении добрых дел, умиленно величающым вас:

Радуйтеся, Веро, Надеждо и Любы, единем путем мучений до врат небесных шедшыя:

Радуйтеся, в пресветлый чертог прелюбезнаго Жениха вашего во гласе радования вшедшыя.

Радуйтеся, яко Иисус Христос просвети, якоже звезды на небеси, раны на телесех ваших:

Радуйся, Софие, доблественне на муки чад твоих взиравшая.

Радуйтеся, яко небесною красотою, еяже око не виде, украси Господь доброту вашу, муками отъятую:

Радуйтеся, венцы воздаяния приемшыя.

Радуйтеся, аки три звезды, Солнцем правды озаренныя:

Радуйся, Софие, в мужественнем исповедании дщерьми твоими имене Христова утешение велие обретшая.

Радуйтеся, мглу сомнений наших разсеявающыя:

Радуйтеся, нас удрученных страданьми душевными и телесными, подкрепляющыя.

Радуйтеся, красотою любве сердца наша украшающая:

Радуйся, Софие, крепосте и утешение изнемогающих в бедах и нуждах.

Радуйтеся, Веро, Надеждо и Любы, купно с Софиею, материю вашею премудрою!

Кондак 8

Странное и непонятное нам немощным, в мирских сластей погрязнувшым, зрим дело, яко София святая возлюбленных чад своих видящи лютыя и горькия муки и смерти, ни мало не поскорбе, но возрадовася зело духом, поющи Богу: Аллилуиа.

Икос 8

Вся бе в вышних мудрая Софиа, егда дщери своя сладкими словесы и мудрыми увещаньми на мучения подвизаше. Аще же от естества к слезам преклоняшеся абие, от любве Христовы прелагашеся на радость, печаль бо сердечную и болезнь о чадех матернюю победи в ней любы Божия. Велиею убо любовию дщери своя любящи, паче всего тем Царствия Небеснаго желаше. Сего ради чудящеся мудрости и велицей любви твоей

ко дщерем и славяще тя взываем:

Радуйся, Софие, яко возвеселися душа твоя о блаженней кончине дщерей твоих, святое имя Господа дерзновенно исповедавших

Радуйся, в мученичестем венчании чад твоих честь и славу приявшая.

Радуйся, участия мученическаго и спребывания со дщерьми в небесней славе Христа Бога сподобльшаяся:

Радуйся, честная телеса дщерей твоих с радостными слезами погребшая.

Радуйся, три дни гробу их приседевшая и сном смерти о Господе почившая:

Радуйся, аще и не плотию, обаче сердцем за Христа страдавшая.

Радуйся, яко три добродетельныя дщери, сими веру, надежду и любовь к Богу явивши, в дар Пресвятей Троице принесла еси:

Радуйся, яко чадородия ради спаслася еси. Радуйся, дивная мати, благия памяти достойная:

Радуйся, дщери твоя, да кровь свою за Христа пролиют, молившая.

Радуйся, умудряющая ны, да блюдем непреложно добродетели веры, надежды и любве:

Радуйся, Животворящей Троице за ны молящаяся.

Радуйтеся, Веро, Надеждо и Любы купно с Софиею, материю вашею премудрою!

Кондак 9

Вси Ангели див ляху ся о страданиих ваших, святыя мученицы, и победу вашу над диаволом торжествующе, душы же ваша к небеси провождающе, воспеваху Христу Богу: Аллилуиа.

Икос 9

Ветии велеречивии вся страдания ваша за Христа не возмогут изрещи, дивящеся же толиким подвигом, во младых летех подъятым, немотствуют. Мы же о честней кончине вашей Бога прославляюще, величаем вас сице:

Радуйтеся, Веро, Надеждо и Любы, поющыя хвалу Богу, на небо небесе возшедшему:

Радуйтеся, щите веры, броне надежды и светилниче любве.

Радуйтеся, зрением пресветлаго лица Божия нас лаждающыяся:

Радуйся, Софие, благочестивыя матери на мудрое воспитание чад их наставляющая.

Радуйтеся, поучающыя ны, да взыщем Господа, и жива будет душа наша:

Радуйтеся, с верою, надеждею и любовию прибегающих к вам теплыя молитвенницы.

Радуйтеся, наказующыя ны, яко вся сладость и прелесть мира сего яко дым изчезает, яко прах от ветра разметается и в персть обращается:

Радуйся, Софие, всем сердцем Господа Бога возлюблыная.

Радуйтеся, аки трие светлии ключи, ко единому Источнику жизни притекшии:

Радуйтеся, аки трие благовоннии цвети, на единей благоплодней ветви прозябшии.

Радуйтеся, аки три зерцала, безпредельную красоту Божию в себе отражающая:

Радуйся, Софие, аки маслина, три ветви, отягченныя изобильными плоды даров Божиих, произрастшая.

Радуйтеся, Веро, Надеждо и Любы, купно с Софиею, материю вашею премудрою!

Спасти хотяща душы своя святыя мученицы, любве ради Христовы ласкания царева богатства мира сего тленнаго презреша и радостно кончину мученическую за Христа прияша, поюща Ему: Аллилуиа.

Икос 10

Стенами веры, надежды и любве являются святыя мученицы всем, прибегающым к ним с теплою и усердною молитвою, и сице в печалех и напастех к ним взывающым:

Радуйтеся, язв греховных добрыя целительницы: Радуйтеся, во тме печали нашея светом упования ны озаряющыя.

Радуйтеся, посреде напастей и скорбей дивный покой нам посылающыя:

Радуйся, Софие, о нас, в злостраданиих поверженных, мудрое попечение являющая.

Радуйся, Веро, крест спасения пред нами воздвизающая:

Радуйся, немощи наша по молитвам к тебе изцеляющая.

Радуйся, Надеждо, якорь избавления нам подающая:

Радуйся, уныние сердец наших благостно отъем лющая.

Радуйся, Любы, твоим ко Господу ходатайством в злей напасти от нечаянныя смерти ны ограждающая:

Радуйся, изнемогающыя силы наша на бодрость возставляющая.

Радуйся, Софие, прилежная о нас к Богу молитвеннице:

Радуйся, в добрых делех наших мудрая наставнице.

Радуйтеся, Веро, Надеждо и Любы, купно с Софиею, материю вашею премудрою!

Кондак 11

Пение сие похвальное, аще бы и тмочисленное приношахом вам святыя мученицы, не бы довлело ко прославлению добродетелей и подвигов ваших: обаче хвалу Богу возсылающе за вся, яже во святых Своих нам являет, Тому поем: Аллилуиа.

Светом небесным пред Господем горящым свещам подобны являются Вера, Надежда и Любы, купно с материю их Софиею, к нимже припадаем, моляще, да просветят ны, омраченныя печальми и из глубины сердец зовущыя:

Радуйтеся, ризы ваша в крови Агнчей на земли убелившыя:

Радуйтеся, живота вечнаго нам ходатаицы. Радуйтеся, душ, ищущих покоя в милосердии Божии, утверждение и хранение:

Радуйся, Софие, от суеты мирския ны ограждающая.

Радуйся, Веро, доброценная кадилнице, фимиам хвалы Богу возносящая:

Радуйся, нас грешных верою просвещающая. Радуйся, Надеждо, в скорби утешение и прибежище наше:

Радуйся, в печалех наших лучезарная вестнице избавления.

Радуйся, Любы, незлобие и кротость в сердца наша вливающая:

Радуйся, таинственная звездо, от тесноты земныя горе ны возносящая.

Радуйся, Софие, мудрая и пречестная детоводителнице:

Радуйся, Богомудраго жития молящимся ти устроителнице.

Радуйтеся, Веро, Надеждо и Любы, купно с Софиею, материю вашею премудрою!

Кондак 12

Благодать Божию прияти сподобившыяся молите о нас, мвятыя мученицы, Пречистаго Владыку Христа, да милостив будет к нам грешным, с верою, надеждею и любовию Ему Единому, Господу и Спасу нашему, смиренно поющым: Аллилуиа.

Икос 12

Поем ваша крепкия подвиги, верою, надеждею и любовию проникновенныя, почитаем страдания ваша презельная, хвалим дивное терпение ваше, ублажаем кончину, за Христа вами радостно подъятую, величаем необоримое мужество ваше, святыя мученицы Веро, Надеждо и Любы, и мудрая мати Софие, и прославляюще вас, взываем сице:

Радуйтеся, аки три струи молниины, от восток

даже до запад добродетельми своими просиявшыя: Радуйтеся, фиали веры, надежды и любве, животворным питием душы наша напаяющии.

Радуйтеся, трие светозарнии путие, ко престолу славы Господни нас ведущии:

Радуйся, Софие, чад ради твоих от лика святых похваленная.

Радуйся, Веро, цвете веры, паче снега белейший:

Радуйся, услаждение страждущих. Радуйся, Надеждо, угнетенных сердец возношение:

Радуйся, аки поток цельбоносный, жажду скорбящих душ утоляющая.

Радуйся, Любы, венче, из мира, радования и благости соплетенный:

Радуйся, умная зарнице вечности. Радуйся, Софие, жезле силы, кротце и мудре чада наказуяй:

Радуйся, Боговедения пресветлая луче, душам нашым возсиявающая.

Радуйтеся, Веро, Надеждо и Любы, купно с Софиею, материю вашею премудрою!

О, святыя и достохвальныя мученицы, Веро, Надеждо и Любы, и мудрая мати Софие, ныне приемша малое сие моление наше, от всяких ны бед, болезней и скорбей молитвами вашими избавите, да сподобившеся во Царствии Небесном зрети безсмертнаго Господа Иисуса, с вами вкупе воспоем Ему: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА СВЯТЫМ МУЧЕНИЦАМ ВЕРЕ, НАДЕЖДЕ И ЛЮБВИ, И МАТЕРИ ИХ СОФИИ

О, святыя и достохвальныя мученицы Веро, Надеждо и Любы, и доблестных дщерей мудрая мати Софие, к вам ныне притецем со усердною молитвою, что бо паче возможет предстательствовати за ны пред Господем, аще не вера, надежда и любы, три сия краеугольныя добродетели, в нихже образ нареченныя, самою вещию тыя явисте! Умолите Господа, да в скорбех и напастех неизреченною благодатию Своею покрыет ны, спасет и сохранит, яко благ есть и Человеколюбец. Того славу, яко солнце незаходимое, ныне зряща светолепну, споспешствуйте нам во смиренных молениих наших, да простит Господь Бог грехи и беззакония наша, и да помилует нас грешных и недостойных щедрот Его. Молите убо о нас, святыя мученицы, Господа нашего Иисуса Христа, Емуже славу возсылаем со Безначалным Его Отцем и Пресвятым и Благим и Животворящим Его Духом, ныне и присно и во веки веков. Аминь.

Акафист Святой великомученице Варваре

Кондак 1

Избранной Богом от идолослужительнаго рода, и призванной во язык свят, в люди обновления, невесте Христовой, яко избавляющийся тобою от различных зол и обстояния, благодарственная пения и хваления восписуем ти, молитвенницы твои, святая и всехвальная великомученице: ты же, имущи дерзновение ко Господу, от всяких нас бед свободи, да с радостию зовем ти: Радуйся, Варваро, невесто Христова прекрасная.

Икос 1

Ангелом честную и вселюбезную чистоту непорочно сохраниши, честная Варваро, Ангелом сожительница быти сподобилася еси: с нимиже егда поеши троическую песнь Богу на небеси, услыши нас поющих тебе на земли похвальная пения сия:

Радуйся, отроковице, Богом Отцем предуставленная быти сообразна в страдании образу Сына

Его:

Радуйся, Сыном Божиим, Светом от света, призванная из тмы в чудный свет веры и благодати Его.

Радуйся, яко позвавшему тя Святому Духу, и сама телом и духом свята еси:

Радуйся, рожденному от Девы Жениху Христу, деву тя чистую обручившая:

Радуйся, земнаго обручника паче небеснаго знати не восхотевшая.

Радуйся, крине девства, посреде терния идольскаго прорастший доле:

Радуйся, цвете чистоты, в неувядаемой славе цветущей горе.

Радуйся, в небесном вертограде Христова благоухания наслаждающаяся:

Радуйся, краснейшаго паче сынов человеческих зрением тамо утешающаяся.

Радуйся, убелившая ризы твоя в крови агнчей на земли:

Радуйся, в лице девственном последующая Божиему Агнцу на небеси.

Радуйся, Варваро, невесто Христова прекрасная.

Видяще святая Варвара себе на высоком столпе от отца постав лену, помышляше себе манием Божиим к небеси быти возводиму: разумная убо восхождения в сердце своем положши, теми от тмы ко свету, и от прелестных идолов ко истинному Богу у мне восхождаше, поюще Ему: Аллилуиа.

Икос 2

Разум неразуменный о Едином, всея твари Творце, разумети дева святая Варвара ищущи, беседоваше со своим си разумом, глаголя: от темных кумиров чудным светилам небесным како бе создатися мощно, рцы ми; к нейже он со псаломником рече: вси бози язык — бесове, Един же есть Бог и Господь, иже небеса и вся светила их сотвори. Таковому твоему, мудрая дево, разуму дивящеся, глаголем:

Радуйся, паче старец идолослужительных разумнейшая:

Радуйся, паче мудрецев мира сего мудрейшая.

Радуйся, яко тебе безвестная и тайная премудрости Своея Бог явил есть:

Радуйся, яко тебе истиннаго богословия Сам Бог явил есть.

Радуйся, всех звездочетцев умом Христовым превозшедшая:

Радуйся, явственнее паче онех, небесный круг прозревшая.

Радуйся, яко в твари, аки в зерцале, Самаго Творца усмотрела еси:

Радуйся, яко в созданных светилах, несозданный свет узрела еси.

Радуйся, ныне уже кроме зерцала, свет лица Божия на небеси зрящая:

Радуйся, тем светом неизреченно веселящаяся. Радуйся, умная звездо, еяже озарением лице Божие, яко солнце светло нам является:

Радуйся, мысленная луно, еюже нощь заблуждения, яко день просвещается.

Радуйся, Варваро, невесто Христова прекрасная.

Кондак 3

Сила Вышняго даде тогда святей Варваре, якоже древле пророку Иезекиилю, лице адамантово, сильно пред всеми идолослужительми, во еже не убоятися ей от зверскаго лица их, ни ужасатися лютаго прещения. Темже со дерзновением мужемудренная дева взываше: Троицу чту, едино Божество, и Той верою покланяющися, велегласно пою: Аллилуиа.

Икос 3

Имущи святая Варвара свыше данную себе мудрость, востече к делателем бани отеческия: и онем проявляя тайну Святыя Троицы, повеле три окна в бане устроити. Аще, рече, идолослужителе уста имут, и не глаголют славы истиннаго Бога, то каменныя в сей бане стены, треми окнами, аки треми устнами да свидетельствуют, яко един есть Бог, в Троице Святей от всея твари славимый, и покланяемый. За таковое убо мудрование, святая Варваро, приими похвалу сию:

Радуйся, в треоконной бане купель святаго крещения, во имя Троицы Пресвятыя, изобразившая:

Радуйся, в купели воды и духа, к симже и крове твоея мученическия, тебе измывшия.

Радуйся, яко треми окнами тму многобожия,

Троице Святей противнаго, прогнала еси:

Радуйся, яко окнама треми, свет троический ясно узрела еси.

Радуйся, яко теми треми окнами призре на тя Солнце правды, тридневно возсиявшее от гроба: Радуйся, яко теми тебе возсия день троическаго спасения.

Радуйся, сердце твое Единому в Троице Богу всегда отверсто имевшая:

Радуйся, чувства твоя пред бранию триех врагов, плоти, мира и диавола, крепко заключившая.

Радуйся, яко в души твоей три мысленная окна, веры, надежды и любве устроила еси:

Радуйся, яко теми треми окнами при Троическом Божестве, и треми деньми воздвиженную тела Христова церковь усмотрела еси.

Радуйся, яко тебе небеса от триех иерархий ангельских отверзошася:

Радуйся, яко тебе горния обители троическия радостно прияша.

Радуйся, Варваро, невесто Христова прекрасная.

Буря ярости велия отца твоего, дышущаго прещением и убийством, возшуме на храм души твоея, святая Варваро, но того не возможе поколебати: основан бо бе на твердом веры Христовы камени, на немже ты, мудрая дево, неподвижимо стоящи, укрепляющему тя Иисусу Христу песнь воспевала еси: Аллилуиа.

Икос 4

Слышав от тебе, мудрыя дщери, отец твой Диоскор неслышанная о Святей Троице словеса, яко аспид глухий затка уши своя, и по подобию змиину с жалом ядостным, устремися острием меча на твое убийство: но ты, невесто Христова Варваро, подражающи жениха твоего Иисуса, бежавшаго от меча Иродова, бегала еси от меча Диоскорова, желающи сердце его от зверския ярости в любовь отеческую обратити. Мы же разумное твое бегство звании почитаем сими:

Радуйся, блаженная, изгнанная из дому земнаго правды ради:

Радуйся, богатая в Бога, лишенная отеческих

богатств Христа ради.

Радуйся, яко твоего обнищания есть Царствие Небесное:

Радуйся, яко тебе уготовася вечных благ сокровище.

Радуйся, словесная агнице, от злаго волка мучителя, к доброму пастырю Христу прибегшая:

Радуйся, во двор праведных овец Его, одесную стоящих, вшедшая.

Радуйся, незлобивая голубице, от земнаго врана, в покров небеснаго орла прелетевшая:

Радуйся, в крове крилу Его добрый тебе покров обретшая.

Радуйся, Небеснаго Отца дщи честная, яко от земнаго родителя с безчестием на смерть гонима была еси:

Радуйся, яко от безсмертнаго Господа славы в жизнь вечную со славою прията еси.

Радуйся, тояжде и нам жизни присножелающая ходатаице:

Радуйся, прилежная о нас к Богу молитвеннице.

Радуйся, Варваро, невесто Христова прекрасная.

Боготечной звезде была еси подобна, святая великомученице Варваро: бежащи бо пред отцем твоим, наставляла еси того таинственне на путь, ведущий ко праведному солнцу, от Девы возсиявшему, Христу Богу. Обаче он душевныма ослеплен очима, абие и телесныма не узре тя пред собою бежащую: ты бо сквозе каменную, тебе велением Божиим разступившуюся, гору прошедши, скрылася еси от очию его в каменней пещере, да от среды камения, яко птица, даси глас Богу, воспевающи: Аллилуиа.

Икос 5

Видевше тя пастырие, верху горы овцы пасущии, в камени крыющуюся, дивляхуся, глаголюще: что сия словесная агница; коего волка бегает; и се Диоскор, паче волка лютейший, востече на гору, и тебе тамо скрывшуюся обрет, и похитив за девическия твоя власы, влечаше ко своему дому по жестокому пути, на немже тя вернии сретаем приветствии сими:

Радуйся, младому еленю на горах ароматских

уподобившаяся:

Радуйся, горняя, паче дольних восхождения в сердце твоем полагающи возлюбившая.

Радуйся, избывшая погибельнаго идолослужения рова:

Радуйся, на гору троическаго поклонения востекшая.

Радуйся, сквозе камение прошедшая, от каменносердаго бегающи гонения:

Радуйся, среде камения камень Христа утверждающаго тя обретшая.

Радуйся, в пещеру каменную вшедшая, видети Иисуса во гробе каменном бывша положенна:

Радуйся, уже Того видящая на престоле славы седяща.

Радуйся, яко власы главы твоея за Христа, хранящаго, да и влас главы человеческия не погибнет, исторгани суть на земли:

Радуйся, яко тии, от Христа изочтени суть ко увенчанию твоему на небеси.

Радуйся, власы твоя кровию доле, яко цветами обагрившая:

Радуйся, заплетение власов твоих окровавленных, в венец тебе златый обратившая.

Радуйся, Варваро, невесто Христова прекрасная.

Проповедником богоносным, апостолом Христовым поревновавши, дерзновенно пред лицем мучителей проповедала еси Христа истиннаго Бога: и Его ради лютыя раны, власяными рубы и острым чрепием болезненно потираемыя, мужественно претерпела еси, святая Варваро. Таже в темницу всаждена, в ней аки в чертозе о Христе Иисусе ликовала еси, поющи Ему: Аллилуиа.

Икос 6

Возсиявый в сердце твоем просвещение истиннаго богоразумия, возсия и во очесех твоих свет божественнаго лица Своего Христос Господь: Той бо, яко возлюбленный твой Жених, в полунощи к тебе непорочней Своей невесте в темницу пришед, любезно тя посети от ран исцели, и светлостию лица Своего неизреченно душу твою возвесели: нас же верных научи пети тебе сицевая:

Радуйся, за страдавшаго биение Христа, нещадно биенная:

Радуйся; биения терпением невидимаго врага убившая.

Радуйся, язвы Господа твоего на теле твоем носившая:

Радуйся, от всех язв, темжде Господем, на теле твоем исцелевшая.

Радуйся, яко Сам Господь свет мира, тебе в темнице бывшей, Себе явил есть:

Радуйся, яко Сам души и тела Врач тебе больную посетил есть.

Радуйся, чрез земную темницу в небесный чертог светло вшедшая:

Радуйся, от кровей твоих брачную тебе одежду исткавшая.

Радуйся, яко тобою от многих ран грешнии исцеляются:

Радуйся, яко тобою от всех болезней с верою тя призывающии уздравляются.

Радуйся, уз греховных скорая решительнице:

Радуйся, язв многозлобных добрая целебнице.

Радуйся, Варваро, невесто Христова прекрасная.

Кондак 7

Хотящу безумному мучителю желание свое улучити и еще покушающемуся ласкательными словесы тебе, святая Варваро, от истиннаго Бога отвратити ко прелестным идолом, ты, яко мудрая дева, отвещала еси тому: первее твердый адамант в мягкий воск претвориши, нежели мене отвратити от Христа Бога моего: Того бо со Отцем и Святым Духом, Един ого истиннаго Бога исповедую, славлю, хвалю и пою Ему: Аллилуиа.

Икос 7

Новую показа безчеловечия ярость зверообразный мучитель, егда тебе, святая великомученице Варваро, повеле на древе повесити, и ногтьми железными тело твое строгати, и свещами горящими твоя опалити ребра, еще же и млатом во главу тяжко бити. Сие паче естественное терпение твое благоговейно воспоминающе, похвалами блажим тя сими:

Радуйся, яко повешена была еси на древе Христа ради на кресте распятаго:

Радуйся, строгана по ребром Иисуса ради, копием в ребра прободеннаго.

Радуйся, яко огнь любве к Богу в сердце твоем возжегла еси:

Радуйся, яко за Того огненными свещами палима была еси.

Радуйся, твердейшая адаманта в терпении невредимом:

Радуйся, крепчайшая каменнаго столпа в мужестве непоколебимом.

Радуйся, яко млатом, бившим тя по главе, венец царствия тебе исковася:

Радуйся, яко темже млатом глава врага твоего сокрушися.

Радуйся, яко со Христом, Его ради на земли страдала еси:

Радуйся, яко с Ним и о Нем на небеси прославляешися.

Радуйся, всех врагов наших крепкая победительнице:

Радуйся, во всех бедах наших скорая помощнице.

Радуйся, Варваро, невесто Христова прекрасная.

Кондак 8

Странное и страшное святыя Варвары страдание видящи благоверная в женах Иулианиа, удивися зело: како млада отроковица в юностнем телеси таковыя мужественно за Христа терпит муки: таже слезнаго исполнившися умиления, благодарственно и та возопи Христу Богу: Аллилуиа.

Икос 8

Весь сладчайший Иисус сладость, весь желание тебе бысть, святая Варваро: сладце бо Его ради горькия терпела еси муки, глаголющи: чашу страданий, юже даде ми возлюбленный мой Жених, не имам ли пити: темже и сама показалася еси чаша, сладость чудесных исцелений изливающая всем вопиющим к тебе сицевая:

Радуйся, отвергшая во адское горе идольскую горесть:

Радуйся, возлюбившая небесную Иисусову сладость.

Радуйся, мысленная стамно, манну брашна творения воли Божия в себе имущая:

Радуйся, верных во благих желание исполняющая.

Радуйся, реко, исполненная благодати Божия водами:

Радуйся, источниче, кипящий чудес излиянии.

Радуйся, яко пчела от зловоннаго идольских

жертв дыма отлетевшая:

Радуйся, во благоуханную миру Христова воню сладце притекшая.

Радуйся, яко твоими по всем теле язвами была еси подобна соту:

Радуйся, яко крове твоея капли, сладчайшыя паче меда быша пресладкому Иисусу.

Радуйся, яко всем верным воспоминание твое пресладко:

Радуйся, яко всей Церкви Христовой имя твое пречестно.

Радуйся, Варваро, невесто Христова прекрасная.

Кондак 9

Все естество ангельское велиею возрадовася радостию, узревши мужественную крепость твою святая и непобедимая мученице Варваро: видевше бо ангельстии чинове ветхаго врага, прегордаго князя тмы, со всем его бесовским и идольским полчищем, от тебе единыя младыя девы посрамленнаго, побежденнаго же и под нозе твои поверженнаго, велиим гласом возопиша Богу: Аллилуиа.

Ветии многовещаннии, риторскими своими языки не возмогут изрещи величества твоих болезненных страданий, о Варваро: кто бо скажет болезнь твою, колика бе, егда сосца твоя урезана быша: кто изречет студ лица девическаго, егда обнажена по всему граду от беззаконных мучителей водима была еси: сицевую болезнь и безчестие твое мы точию воспомянувше, содрогаемся, и со умилением глаголем сице:

Радуйся, добрая леторасли сада Иисусова: Радуйся, истинная лозо винограда Христова. Радуйся, два сосца твоя обрезанная, аки два грезна в честь Господеви твоему принесшая:

Радуйся, кровь твою, аки вино умиления от тех источившая.

Радуйся, яко Христа ради обнаженнаго, и ты риз твоих совлечена была еси:

Радуйся, яко Его ради, во Иерусалиме ругательне водимаго, и ты по граду на поругание водима была еси.

Радуйся, от Ангела светлою одеждою в наготе твоей одеянная:

Радуйся, тою от студных очес невидимо покровенная.

Радуйся, чудный Ангелом и человеком позор бывшая:

Радуйся, и самех мучителей терпением твоим удивившая.

Радуйся, яко Сам Господь свыше призре на твоя страдания:

Радуйся, яко Сам Той Подвигоположник похвали подвиги твоя.

Радуйся, Варваро, невесто Христова прекрасная.

Кондак 10

Спасти хотя душу твою, о теле твоем всячески нерадила еси, святая Варваро: егда бо на тя мечное на смерть осуждение изыде, ты под меч острый, аки под венец красный, радостно идуще, Богу, в мученическом подвизе тебе укрепляющему, воспевала еси песнь: Аллилуиа.

Икос 10

Стены каменныя твердее окамененный сердцем бысть Диоскор, твой, святая Варваро, не уже родитель, но лютый мучитель: той бо, яко услыша твое мечное на смерть осуждение, не точию о смерти твоей не поболе, но и сам своим мечем на месте осуждения твою святую усече главу, и тако, по предречению Господню, окаянный отец предаде на смерть свое чадо. В той убо блаженней твоей кончине, приими от нас пение сие:

Радуйся, за главу Церкве Христа, под меч главу твою преклоншая:

Радуйся, за любовь к небесному человеколюбивому Отцу безсмертному, на смерть от земнаго безчеловечнаго отца тленнаго преданная.

Радуйся, течение мученическаго пути скончавшая добре:

Радуйся, веру безсмертному обручнику Христу до смерти сохраньшая бодре.

Радуйся, силою свыше на брань противу сил преисподних препоясанная:

Радуйся, победоносною славою в вышних от Христа победителя одеянная.

Радуйся, оружием благоволения Божия венчанная на земли:

Радуйся, цветом нетления украшенная на небеси.

Радуйся, девам доброто и похваление:

Радуйся, мучеником красото и радование.

Радуйся, христианом крепкое прибежище:

Радуйся, верным твердое заступление.

Радуйся, Варваро, невесто Христова прекрасная.

Кондак 11

Пение наше похвальное, аще бы и тмочисленное, вемы, яко несть довольно по достоянию восхвалите тя, святая и всехвальная мученице Варваро: обаче мы Божиих тобою нам обильно подаваемых дарований благодарни суще, Богу в тебе своими благодеянии прославляемому, благодарственными усты поем: Аллилуиа.

Икос 11

Светоприемную свещу, на небесном свещнице пред престолом Святыя Троицы поставленную, зрим умныма очима тебе, святая дево, Варваро: отонудуже, егда нощный грехов наших мрак, лучами молитв твоих просвещавши, и нас на светлую спасения стезю наставляеши, по долгу достойна еси от нас званием быти почитаема сим:

Радуйся, светоумная луче во светлость немерцающую прилученная:

Радуйся, мысленная деннице, день невечерний озаряти возшедшая.

Радуйся, благовонная смирно, Церковь Христову благоухающая:

Радуйся, златая кадильнице, фимиам молитвы о нас к Богу приносящая.

Радуйся, мироположнице исцелений неоскудная: Радуйся, сокровище Божиих даров неиждивительное.

Радуйся, чаше, от обилия дому Божия черплющая радость:

Радуйся, сосуде, от исполнения Христова приемлющий всех благ небесных сладость.

Радуйся, адаманте, перстень безсмертнаго со Христом обручения украсивый:

Радуйся, венче доброты, в руце Господней держимый.

Радуйся, яко на тя Царь Славы, Господь сил, славу и велелепие возложил есть:

Радуйся, яко тебе Царь царствующих и Господь господствующих царство Свое и господствие даровал есть.

Радуйся, Варваро, невесто Христова прекрасная.

Благодать от Бога дана ти есть, хранити и соблюдати от внезапныя болезни и наглыя смерти всякаго человека, верою, любовию и благоговением честная твоя страдания воспоминающаго и почитающаго: тоя благодати не лиши и нас, добрая дево Варваро: да и мы, здрави суще телом и духом, в нынешней и будущей жизни о тебе поем Богу: Аллилуиа.

Икос 12

Поем твоя крепкия подвиги, почитаем страдания, хвалим долготерпение, ублажаем святую твою кончину, славим твое в немощном теле показавшееся непобедимое мужество, имже на земли и на небеси прославилася еси, святая и добропобедная великомученице Варваро, и в честь твоих победоносных подвигов и страданий, похвальная восписуем ти сия:

Радуйся, от ангельских чинов в сожительство их любезно приятая:

Радуйся, от девственных ликов в чертог небесный радостно введенная.

Радуйся, от мученических полков под венец славы провождаемая во гласе радования:

Радуйся, от всех жителей небесных приемшая о Господе целование.

Радуйся, яко мзда твоя многа есть на небесех: Радуйся, яко радость твоя вечна есть во светлости святых.

Радуйся, от враг видимых и невидимых крепкая нам заступнице:

Радуйся, радости нам, благодати же и славы вечныя ходатаице.

Радуйся, душевных и телесных недугов наших целительнице:

Радуйся, спасительных благ земных и небесных подательнице.

Радуйся, яко тобою от нечаянныя и вечныя смерти сохранени быти уповаем:

Радуйся, яко тобою вечную жизнь улучити благонадежно чаем.

Радуйся, Варваро, невесто Христова прекрасная.

Кондак 13

О, многострадальная и всехвальная святая великомученице Варваро, нынешнее наше моление приемши, от всяких болезней душевных и телесных, и враг видимых и невидимых нас избави, и от вечнаго мучения твоим богоприятным ходатайством сохрани, да с тобою, на земли живых, во веки поем Богу: Аллилуиа.

(Сей Кондак глаголи трижды. А по сем читается Икос 1 и Кондак 1). МОЛИТВА КО СВЯТЕЙ ВЕЛИКОМУЧЕНИЦЕ ВАРВАРЕ

Святая славная и всехвальная великомученице Христова Варваро, собраннии днесь в храме твоем божественном люди, и раце мощей твоих поклоняющийся, и любовию целующии: страдания же твоя мученическая и в них Самаго страстоположника Христа, давшаго тебе, не точию еже в Него веровати, но и еже по Нем страдати, похвалами ублажающе, молим тя, известная желания нашего ходатаице: моли с нами и о нас, умоляемаго от своего благоутробия Бога, да милостивно услышит нас просящих Его благостыни, и не оставит от нас вся ко спасению и житию нуждная прошения, и дарует христианскую кончину животу нашему, безболезненну, непосты дну, мирну, божественных Тайн причастну, и всем на всяком месте во всякой скорби и обстоянии, требующим Его человеколюбия и помощи, великую Свою подаст милость, да благодатию Божиею, и твоим теплым предстательством, душею и телом всегда здрави пребывающе, славим дивнаго во святых Своих Бога Израилева, не удаляющаго помощи Своея от нас всегда, ныне и присно, и во веки веков. Аминь.

АКАФИСТ БЛАГОДАРСТВЕННЫЙ СЛАВА БОГУ ЗА ВСЕ

Акафист благодарственный

СЛАВА БОГУ ЗА ВСЕ Кондак 1

Нетленный Царю веков, содержащий в деснице Своей все пути жизни человеческой силою спасительного промысла Твоего. Благодарим Тя за все ведомые и сокровенные благодеяния Твоя, за земную жизнь и за небесные радости Царства Твоего будущего. Простирай нам и впредь Твои милости, поющим:

Слава Тебе, Боже, во веки.

Икос 1

Слабым беспомощным ребенком родился я в мир, но Твой Ангел простер светлые крылья, охраняя мою колыбель. С тех пор любовь Твоя сияет на всех путях моих, чудно руководя меня к свету вечности. Славно щедрые дары Твоего промысла явлены с первого дня и доныне. Благодарю и взываю со всеми, познавшими Тя: Слава Тебе, призвавшему меня к жизни,

Слава Тебе, явившему мне красоту вселенной, Слава Тебе, раскрывшему предо мною небо и землю как вечную книгу мудрости,

Слава Твоей вечности среди мира временного, Слава Тебе за тайные и явные милости Твои, Слава Тебе за каждый вздох грусти моей, Слава Тебе за каждый шаг жизни, за каждое мгновение радости,

Слава Тебе, Боже, во веки.

Кондак 2

Господи, как хорошо гостить у Тебя: благоухающий ветер, горы, простертые в небо, воды, как беспредельные зеркала, отражающие золото лучей и легкость облаков. Вся природа таинственно шепчется, вся полна ласки, и птицы и звери носят печать Твоей любви. Благословенна мать земля с ее скоротекущей красотой, пробуждающей тоску по вечной отчизне, где в нетленной красоте звучит: Аллилуиа!

Икос 2

Ты ввел меня в эту жизнь, как в чарующий рай.

Мы увидели небо, как глубокую синюю чашу, в лазури которой звенят птицы, мы услышали умиротворяющий шум леса и сладкозвучную музыку вод, мы ели благоуханные и сладкие плоды и душистый мед. Хорошо у Тебя на земле, радостно у Тебя в гостях.

Слава Тебе за праздник жизни, Слава Тебе за благоухание ландышей и роз, Слава Тебе за сладостное разнообразие ягод и плодов,

Слава Тебе за алмазное сияние утренней росы, Слава Тебе за улыбку светлого пробуждения, Слава Тебе за вечную жизнь, предвестницу небесной,

Слава Тебе, Боже, во веки.

Кондак 3

Силою Духа Святого обоняет каждый цветок, тихое веяние аромата, нежность окраски, красота Великого в малом. Хвала и честь животворящему Богу, простирающему луга, как цветущий ковер, венчающему поля золотом колосьев и лазурью васильков, а души — радостью созерцания. Веселитесь и пойте Ему: Аллилуиа!

Как Ты прекрасен в торжестве весны. Когда воскресает вся тварь и на тысячи ладов радостно взывает к Тебе: Ты источник жизни, Ты победитель смерти.

При свете месяца и песне соловья стоят долины и леса в своих белоснежных подвенечных уборах. Вся земля — невеста Твоя, она ждет Нетленного Жениха. Если Ты траву так одеваешь, то как же нас преобразишь в будущий век воскресения, как просветятся наши тела, как засияют души!

Слава Тебе, изведшему из темноты земли разнообразные краски, вкус и аромат.

Слава Тебе за радушие и ласку всей природы, Слава Тебе за то, что Ты окружил нас тысячама Твоих созданий,

Слава Тебе за глубину Твоего разума, отпечатленного во всем мире,

Слава Тебе, благоговейно целую следы Твоей незримой стопы,

Слава Тебе, зажегшему впереди яркий свет вечной жизни,

Слава Тебе за надежду бессмертной идеальной нетленной красоты,

Слава Тебе, Боже, во веки.

Кондак ί

Как Ты услаждаешь думающих о Тебе, как животворно святое Слово Твое, мягче елея и сладостнее сот беседа с Тобой. Окрыляет и живит молитва к Тебе; каким трепетом тогда наполняется сердце и как величава и разумна становится тогда природа и вся жизнь! Где нет Тебя — там пустота. Где Ты — там богатство души, там живым потоком изливается песнь: Аллилуиа!

Икос 4

Когда на землю сходит закат, когда воцаряется покой вечного сна и тишина угасающего дня, я вижу Твой чертог под образом сияющих палат и облачных сеней зари. Огонь и пурпур, золото и лазурь пророчески говорят о неизреченной красоте Твоих селений, торжественно зовут: пойдем к Отцу!

Слава Тебе в тихий час вечера,

Слава Тебе, излившему миру великий покой,

Слава Тебе за прощальный луч заходящего

солнца,

Слава Тебе за отдых благодатного сна,

Слава Тебе за Твою благость во мраке, когда далек весь мир,

Слава Тебе за умиленные молитвы растроганной души,

Слава Тебе за обещанное пробуждение к радости вечного невечернего дня,

Слава Тебе, Боже, во веки.

Кондак 5

Не страшны бури житейские тому, у кого в сердце сияет светильник Твоего огня. Кругом непогода и тьма, ужас и завывание ветра. А в душе у него тишина и свет. Там Христос!

И сердце поет: Аллилуйа!

Икос 5

Я вижу небо Твое, сияющее звездами. О, как Ты богат, сколько у Тебя света! Лучами далеких светил смотрит на меня вечность, я так мал и ничтожен, но со мною Господь, его любящая десница всюду хранит меня.

Слава Тебе за непрестанные заботы обо мне, Слава Тебе за промыслительные встречи с людьми,

Слава Тебе за любовь родных, за преданность друзей,

Слава Тебе за кротость животных, служащих мне,

Слава Тебе за светлые минуты моей жизни, Слава Тебе за ясные радости сердца, Слава Тебе за счастье жить, двигаться и созерцать,

Слава Тебе, Боже, во веки.

Кондак 6

Как Ты велик и близок в мощном движении грозы, как видна Твоя могучая рука в изгибах ослепительных молний, дивно величие Твое. Глас Господень над полями и в шуме лесов, глас Господень в рождестве громов и дождей, глас Господень над водами многими. Хвала Тебе в грохоте огнедышащих гор. Ты сотрясаешь землю, как одежду. Ты вздымаешь до неба волны морские. Хвала смиряющему человеческую гордыню, исторгающему покаянный вопль: Аллилуйа!

Как молния, когда осветит чертоги пира, то после нее жалкими кажутся огни светильников. Так Ты внезапно блистал в душе моей во время самых сильных радостей жизни. И после молниеносного света Твоего какими бесцветными, темными, призрачными казались они. Душа гналась за Тобою.

Слава Тебе, край и предел высочайшей человеческой мечты!

Слава Тебе за нашу неутомимую жажду богообщения,

Слава Тебе, вдохновившему в нас неудовлетворенность земным,

Слава Тебе, облекшему нас тончайшими лучами Твоими,

Слава Тебе, сокрушившему власть духов тьмы, обрекшему на уничтожение всякое зло,

Слава Тебе за откровения Твои, за счастье чувствовать Тебя и жить с Тобою, Слава Тебе, Боже, во веки.

В дивном сочетании звуков слышится зов Твой. Ты открываешь нам предверия грядущего рая и мелодичность пения в гармоничных тонах, в высоте музыкальных красок, в блеске художественного творчества. Все истинно прекрасное могучим призывом уносит душу к Тебе, заставляет восторженно петь: Аллилуйа!

Икос 7

Наитием Святого Духа Ты озаряешь мысль художников, поэтов, гениев науки. Силой Сверхсознания они пророчески постигают законы Твои, раскрывая нам бездну творческой премудрости Твоей. Их дела невольно говорят о Тебе; о, как Ты велик в своих созданиях, о, как Ты велик в человеке.

Слава Тебе, явившему непостижимую силу в законах вселенной,

Слава Тебе, вся природа полна законов Твоего бытия,

Слава Тебе за все открытое нам по благости Твоей,

Слава Тебе за то, что Ты сокрыл по мудрости Твоей,

Слава Тебе за гениальность человеческого ума,

Слава Тебе за животворящую силу труда,

Слава Тебе за огненные языки вдохновения,

Слава Тебе, Боже, во веки.

Кондак 8

Как близок Ты во дни болезни, Ты Сам посещаешь больных, Ты Сам склоняешься у страдальческого ложа и сердце беседует с Тобой.

Ты миром озаряешь душу во время тяжких скорбей и страданий, Ты посылаешь нежданную помощь. Ты утешаешь, Ты любовь испытующая и спасающая, Тебе поем песнь: Аллилуйа!

Икос 8

Когда я в детстве первый раз сознательно призвал Тебя, Ты исполнил мою молитву, и душу осенил благоговейный покой. Тогда я понял, что Ты — благ и блаженны прибегающие к Тебе. Я стал призывать Тебя снова и снова, и ныне зову:

Слава Тебе, исполняющему во благих желания мои,

Слава Тебе, бодрствующему надо мной день и ночь,

Слава Тебе, врачующему скорби и утраты целительным течением времени,

Слава Тебе, с Тобою нет безнадежных потерь, Ты даруешь всем вечную жизнь,

Слава Тебе, Ты одарил бессмертием все доброе и высокое, Ты обещал желательную встречу с умершими,

Слава Тебе, Боже, во веки.

Кондак 9

Отчего вся природа таинственно улыбается во дни праздников? Отчего тогда в сердце разливается дивная легкость, ни с чем земным не сравнимая, и самый воздух алтаря и храма становится светоносным? Это веяние благодати Твоей, это отблеск Фаворского света: тогда небо и земля хвалебно поют: Аллилуйа!

Когда Ты вдохновляешь меня служить ближним, а душу озарил смирением, то один из бесчисленных лучей Твоих падал на мое сердце, и оно становилось светоносным, железо в огне. Я видел Твой таинственный, неуловимый Лик.

Слава Тебе, преобразившему нашу жизнь делами добра,

Слава Тебе, запечатлевшему несказанную сладость в каждой заповеди Твоей,

Слава Тебе, явно пребывающему там, где благоухает милосердие,

Слава Тебе, посылающему нам неудачи и скорби, дабы мы были чутки к страданиям других,

Слава Тебе, положившему великую награду в самоценности добра,

Слава Тебе, приемлющему высокий порыв, Слава Тебе, возвысившему любовь превыше всего земного и небесного, Слава Тебе, Боже, во веки.

Кондак 10

Разбитое в прах нельзя восстановить, но Ты восстанавливаешь тех, у кого истлела совесть, но Ты возвращаешь прежнюю красоту душам, безнадежно потерявшим ее. С Тобой нет непоправимого. Ты весь любовь. Ты — Творец и Восстановитель. Тебя хвалим песнью: Аллилуйа!

Икос 10

Боже мой, ведый отпадение гордого ангела денницы. Спаси меня силою благодати, не дай мне отпасть от Тебя, не дай усомниться в Тебе. Обостри слух мой, дабы во все минуты жизни я слышал Твой таинственный голос и взывал к Тебе, вездесущему:

Слава Тебе за промыслительное стечение обстоятельств,

Слава Тебе за благодатные предчувствия, Слава Тебе за указание тайного голоса, Слава Тебе за откровение во сне и наяву, Слава Тебе, разрушающему наши бесполезные замыслы,

Слава Тебе, страданиями отрезвляющему нас от угара страстей,

Слава Тебе, спасительно смиряющему гордыню сердца,

Слава Тебе, Боже, во веки.

Кондак И

Через ледяную цепь веков я чувствую тепло Твоего Божественного дыхания, слышу струящуюся кровь. Ты уже близок, часть времени рассеялась. Я вижу Твой Крест — он ради меня. Мой дух в прахе пред Крестом: здесь торжество любви и спасения, здесь не умолкает во веки хвала: Аллилуйа!

Икос 11

Блажен, кто вкусит вечерю во Царствии Твоем, но Ты уже на земле приобщил меня этого блаженства. Сколько раз Ты простирал мне Божественной десницей тело и кровь Твою, и я, многогрешный, принимал эту святыню и чувствовал Твою любовь, несказанную, сверхъестественную.

Слава Тебе за непостижимую живительную силу благодати,

Слава Тебе, воздвигшему Церковь Твою как тихое пристанище измученному миру,

Слава Тебе, возрождающему нас животворящими водами крещения,

Слава Тебе, Ты возращаешь кающимся чистоту непорочных лилий,

Слава Тебе, неиссякаемая бездна прощения, Слава Тебе за чашу жизни, за хлеб вечной радости,

Слава Тебе, возведшему нас на небо, Слава Тебе, Боже, во веки.

Кондак 12

Я видел много раз отражение славы Твоей на лицах умерших. Какой неземной красотой и радостью светились они, как воздушны, нематериальны были их черты, это было торжество достигнутого счастья, покоя, молчанием они звали к Тебе. В час кончины моей просвети и мою душу, зовущую: Аллилуйа!

Икос 12

Что моя хвала пред Тобой! Я не слыхал пения херувимов, это удел высоких душ, но я знаю, как хвалит Тебя природа. Я созерцал зимой, как в лунном безмолвьи вся земля тихо молилась Тебе, облеченная в белую ризу, сияя алмазами снега. Я видел, как радовалось о Тебе восходящее солнце и хоры птиц гремели славу. Я слышал, как таинственно о Тебе шумит лес, поют ветры, журчат воды, как проповедуют о Тебе хоры светил своим стройным движением в бесконечном пространстве. Что моя хвала! Природа послушна, а я — нет, пока живу, я вижу любовь Твою, хочу благодарить, молиться и взывать: Слава Тебе, показавшему нам свет, Слава Тебе, возлюбившему нас любовью глубокой, неизмеримой, божественной,

Слава Тебе, осеняющему нас светом, сонмами ангелов и святых,

Слава Тебе, всесвятый Отче, заповедовавший нам Твое Царство,

Слава Тебе, Душе Святый, животворящий солнце будущего века,

Слава Тебе за все, о Троице Божественная, всеблагая,

Слава Тебе, Боже, во веки.

О всеблагая и животворящая Троице, прими благодарение за вся милости Твоя и яви нас достойными Твоих благодеяний, дабы, умножив вверенные нам талан', ы, мы вошли в вечную радость Господа своего с победной хвалой: Аллилуйа!

Протоиерей Григорий ПЕТРОВ, умерший в 40–х годах в заключении.

ОГЛАВЛЕНИЕ

Предисловие I — V

ЧАСТЬ 1 5

Акафист Пресвятей и Животворящей

Троице 7–31

Акафист Всемогущему Богу в нашествии печали 33–52

Акафист Воскресению Христову…. 53–68 Акафист сладчайшему Господу нашему

Иисусу Христу 69–86

Акафист Святому и Животворящему

Духу 87–105

Акафист ко причащению Святых Христовых Тайн 107–126

ЧАСТЬ II 127

Акафист Преблагословенней Владычице нашей Богородице и Присно деве Марии (Благовещению) 129 — 146

Акафист явлению иконы Пресвятыя

Богородицы Тихвинския 147–170

Акафист Пресвятей Богородице, пред иконою Ея, именуемою Троеручица.. 171–193 Акафист Успению Пресвятыя Богородицы 195 — 222

Акафист Пресвятей Владычице нашей Богородице, всех скорбящих Радости 223 — 244 Акафист Пресвятей Владычице нашей Богородице, именуемыя «Скоропослушница 245 — 268

Акафист Пресвятей Владычице нашей Богородице, честному Ея знамению еже в велицем Новеграде…….. 269 — 294

Акафист Пресвятей Богородице ради чудотворнаго Ея образа нечаянныя радости 295 — 319

Акафист Пресвятей Владычице нашей Богородице, явления ради чудныя Ея

иконы «Державныя» 321 — 345

ЧАСТЬ III 347

Акафист Святому Архангелу Михаилу 349 — 367

Акафист Святому Ангелу Хранителю 369 — 397 Акафист Святому Иоанну Предтечи и

Крестителю Господню 399 — 422

Акафист Покрову Пресвятыя Богородицы 423 — 445

Акафист Святителю Христову Николаю 447 — 467 Акафист Божественным страстем Христовым 469 — 487

Акафист Честному и Животворящему

Кресту Господню 489 — 509

Акафист о упокоении усопших 511 — 529

ЧАСТЬ IV 531

Акафист преподобному Сергию игумену Радонежскому, Чудотворцу 533 — 558

Акафист Святому равноапостольному

князю Владимиру 559 — 581

Акафист преподобному Серафиму, Саровскому Чудотворцу 583 — 603

Акафист Святому великомученику и

целителю Пантелеймону 605 — 626

Акафист Святым мученицам Вере, Надежде и Любви и матери их Софии… 627 — 652 Акафист Святой великомученице Варваре 653 — 679

Акафист благодарственный 681 — 699

Table of Contents

Акафистник

Предисловие

Часть I

Акафист Пресвятей и Животворящей Троице

Акафист Всемогущему Богу в нашествии печали

Акафист Воскресению Христову

Акафист сладчайшему Господу нашему Иисусу Христу

Акафист Святому и Животворящему Духу

Акафист ко причащению Святых Христовых Таин

Часть II.

Акафист Преблагословенней Владычице нашей Богородице и Приснодеве Марии (Благовещению)

Акафист явлению иконы Пресвятыя Богородицы Тихвинския

Акафист Пресвятей Владычице нашей Богородице пред иконою Ея, именуемою Троеручица

Акафист успению Пресвятыя Богородицы

Акафист Пресвятей Владычице нашей Богородице, всех скорбящих Радости

Акафист Пресвятей Владычице нашей Богородице именуемыя «Скоропослушница»

Акафист Пресвятей Владычице нашей Богородице честному Ея знамению еже в велицем Новеграде

Акафист Пресвятей Богородице ради чудотворнаго Ея образа нечаянныя радости

Акафист Пресвятей Владычице нашей Богородице явления ради Ея иконы «Державныя»"

Часть III.

Акафист Святому Архангелу Михаилу

Акафист Святому Ангелу Хранителю

Акафист Святому Иоанну Предтечи и Крестителю Господню

Акафист Покрову Пресвятыя Богородицы

Акафист Святителю Христову Николаю

Акафист Божественным страстем Христовым

Акафист Честному и Животворящему Кресту Господню

Акафист о упокоении усопших

Часть IV.

Акафист преподобному Сергию игумену Радонежскому, Чудотворцу

Акафист Святому равноапостольному князю Владимиру

Акафист преподобному Серафиму, Саровскому Чудотворцу

Акафист Святому великомученику и целителю Пантелеймону

Акафист Святым мученицам Вере, Надежде и Любви, и матери их Софии

Акафист Святой великомученице Варваре

Акафист благодарственный